
1 (Ki Arisbaya nglajĕngakĕn dongĕngipun kadhaton Kabarehan) 

Ki Arisbaya nglajĕngakĕn dongĕngipun kadhaton Kabarehan. Sĕh 
Amongraga kairid manjing prĕnahing swantĕn anggĕgirisi, gumuruh pating 
jalĕrit kados lampahipun tiyang boyongan angili. Sĕh Amongraga 4 dalu 
wontĕn ing ngriku manungku puja. 

Lampahipun kalajĕngakĕn, andarung nurut ardi Sakĕthi (gunung Sĕwu), 
ngambah rĕdi Bungkak, Bau, Lĕrĕk, Kunci, Patak, Tekong lss. Dumugi ing 
guwa Kalak, kapanggih Ki Lokasraya. Ing ngriku lĕrĕm 21 dintĕn, adus ing 
patukan toya, lajĕng tumurun dhatĕng jĕrambah badhe lumĕbĕt ing Song- 
putri. Arĕpit rakiting guwa, pintu guwa kados ruji karang mĕncorong. 
Manjing Song-putri sumĕrap langĕning song, sangkĕp kadi raja kaputrĕn 
endah, wontĕn ingkang kados pasareyan, sumbul lan pratula, kasur, bantal, 
guling, pĕponcĕn lan pĕthi. Mangandhap katingal kados langĕning kaputrĕn 
amĕpĕksi. 

Ki Lokasraya pratela bilih margi ing Song-putri rungsit sangĕt, botĕn sagĕd 
mlĕbĕt kajawi ingkang katarimah. 

SĔRAT CĔNTHINI VIII 


404 Wirangrong 

1. Sĕh Mongraga ngandika ris | 
marang Ki Arisbaya lon | 

yĕn mangkono paman anira yun | 
pan arsa udani | 
tĕlĕnging Kabarĕhan | 
ayo paman Arisbaya || 

2. Muga tuduhna wak-mami | 
marang prĕnahĕ kĕdhaton | 

Risbaya turira sandika wus | 
tumindak lumaris | 

mring wana Kabarĕhan | 
tan kari Ki Jamal Jamil || 

3. Mangalĕr malipir wukir | 
lĕmpat-lĕmpiting lĕlĕmpong | 
prapta kayangan tĕlĕngipun | 

Kabarĕhan wingit | 

kĕh tĕluh taragnyana | 

sawulu-wuluning wana || 

4. Pan dadi setan myang bĕlis | 
rumab sambang lĕlĕs jorong | 
tuwĕg jajanggitan blĕg-kĕthĕkur | 
thong-thongsot pipindhir | 
lĕlĕmbut jajalanat | 

menje kĕlunthung thĕthĕkan || 

5. Bajangkĕrĕk olang-aling | 
anja-anja lan bĕbĕthoh | 

cicir myang kĕmamang ilu-ilu | 
kĕblak banas-pati | 
tulah gĕladrang lekrang | 
antu grĕgĕs tulah-braja || 

6. Mangkana Sĕh Amongragi | 
nĕng paseban rawa rumpot | 
lire pawĕrangkan rawa rumbut | 
nulya ngalĕr malih | 

wana ing kĕrabyakan | 
tambak calĕrong bĕbĕgan || 

7. Rawa Pakuwon awingit | 
lĕrĕs tĕlĕnging kĕdhaton | 
langkung wingitira lĕbĕtipun | 
kĕdhaton kang wus nis | 
wontĕn saka satunggal | 
agĕng nĕng tĕngahing rawa || 

8. Kinubĕng wit cangkring-cangkring | 
myang druju gabus lan mendhong | 
sobrah dukut rawa ganggĕng tunjung | 
biru putih kuning | 

toyanya wĕning maya | 

-maya nyarong kadya kaca || 

9. Sĕh Mongraga kawan ratri | 
nĕng Kuwon tĕlĕng kĕdhaton | 
wana Kĕbarĕhan lamun surup | 
swara lir yaksa ngrik | 
myang sima agĕluran | 
kadya surak mawurahan || 

10. Umyung swara gora tri | 
muring lĕmut lawan jingklong | 
golongan pĕpanthan agrĕgunuk | 
salumbung gĕngnĕki | 
lumampah awĕwĕngan | 
jĕjagowan kĕkĕbowan || 

11. Kumĕrab amyang tinggi | 
pacĕt lingsĕng rĕs-ĕrĕspoh | 
bĕlatung kĕpinjal sĕmut-latu | 

caplak lalĕr wilis | 
mabyungan tanpa rungwang | 
sawĕr ulĕr ting sĕlasar || 

12. Kĕtonggĕng myang kalajĕngking | 
kĕlabang dan babak-salo | 

tuma tumpa-tumpa uyĕl timbun | 
angrĕp ngĕsĕt ngintip | 
gumrĕmĕt pal-ĕmpalan | 
wĕl-wĕlan sabodhag-bodhag || 

13. Jamal Jamil kirig-kirig | 
cĕbrik sarwi atĕtakon | 
marang Arisbaya marmanipun | 
kĕh kang (ng)gĕgilani | 
dĕdulon nora kaprah | 

sukĕr jĕnĕs jĕjĕmbĕgan || 

14. Arisbaya anauri | 
sarwi bisik-bisik alon | 

tĕlĕng Kabarĕhan (ng)gih puniku | 
wus adat kadyĕki | 
kabĕh pan brĕkasakan | 
rupa sawiyahing rupa || 

15. Rawa ing Pakuwon nguni | 
tilas kĕdhaton ajĕmblong | 
sang ratu Mahraja Sasrabau | 
katĕlah samangkin | 

malah angkĕr kaliwat | 

tan kenging kambah ing janma || 

16. Yĕn ta sampuna wong ĕdi | 
bĕndara-(n)dika nĕng kono | 
amĕsthi yĕn gagrag kari balung | 
kewala ngalithik | 

(n)dika mangsa suweya | 
sakĕdhap netranting sirna || 

17. Gĕtih dagingira gusis | 
pinangan ing porang potho | 

tan kari samĕrang dalah sungsum | 
balung kari aking | 
kang sato nora pĕjah | 
jilma mara jilma pĕjah || 

18. Dhĕlĕg-dhĕlĕg Jamal Jamil | 
anjonblong ulate cĕlom | 

karo pandirangan myarsa tutur | 
tyasnya samya miris | 
yata Sĕh Amongraga | 
nĕng Pakuwon pakarĕman || 

19. Kĕh swarane sabĕn ratri | 
pating jlĕrit kadya uwong | 

jalwĕstri nom tuwa sru gumuruh 
lir wong ngalih-alih | 
usung-usung dandanan | 
durung gambuh panggenannya || 

405 Gambuh 

1. Samya gĕgĕr gumuruh | 
setan mĕmĕdi lawan lĕlĕmbut | 
kĕblak anggas tĕluh tulah-braja cicir | 
janggitan lan ilu-ilu | 

thĕthĕkan thong-thongsot gonggo || 

2. Bĕbĕthuh blĕg-kĕthuthur | 
gidrah-gĕladrah ludrĕg kalunthung | 
wĕl-wĕl lĕthĕg kulekah lĕngkrah pipidhir | 
budhur bĕnglĕng lĕngĕr saput | 

rumab anja-anja jorong || 

3. Mangkana swaranipun | 

payo kabĕh padha lunga gupuh | 
ngungsi paran awĕdi tĕmĕn nĕng ngriki | 
ana tumbal kang linuhung | 
lah payo gage ambolos || 

4. Tan bĕtah akukuwu | 

anĕng kene awak rĕmak-rĕmpu | 
nora kuwat bĕbalung lir dĕnlolosi | 
ting jarĕlih nguwuh-uwuh | 
payo padha ngalih ĕnggon || 

5. Gumĕdĕr swaranipun | 
sawusira praptĕng kawan dalu | 

Sĕh Mongraga nabda mring Arisbayĕki | 
ĕndi malih kang dinulu | 
kang angkĕr-angkĕr ing kono || 

6. Arisbaya umatur | 

datan wontĕn malih mung puniku | 

ing Pakuwon tilasing tĕlĕnging puri | 
wingit pribadi kalangkung | 

Sĕh Mongraga lajĕng menggok || 

7. Mangetan marang gunung | 

gunung Watulakar wastanipun | 
punthuk alit anĕng pipinggiring rawi | 
praptĕng nginggil wontĕn watu | 

lir blandar lagya cinathok || 

8. Sadalu anĕng ngriku | 

samya bubar-bubar dhĕmitipun | 
ingkang saking Pakuwon akesah malih | 
samya jrih marang kang rawuh | 
sadaya anglĕs alolos || 

9. Sĕh Mongraga amuwus | 
payo paman Arisbaya mudhun | 

lan kang ĕndi margane ingkang abĕcik | 
karsĕngsun kewala laju | 
dalane ingkang mangulon || 

10. Mring guwa Kalak tĕngsun | 

Ki Arisbaya alon umatur | 

inggih ardi Sĕdhĕng punika ing mangkin | 
mangidul (n)jok ing Selakarung | 
nuntĕn mangilĕn kemawon || 

11. Risbaya wusnya matur | 

Sĕh Mongraga anulya tumurun | 
lĕngsĕr saking wana Kabarĕhan nĕnggih | 
ardi Sĕdhĕng menggok ngidul | 
praptĕng Selakarung ngaso || 

12. Pan punthuk Selakarung | 
apan guwa Sraboja ing riku | 

Sĕh Mongraga alon dĕnnya ngandika ris | 
paman Arisbaya uwus | 
wangsulĕng-ngriku kemawon || 

13. Paman manirarsa laju | 

maring Kalak mung tuduhna tĕngsun | 

Arisbaya umatur sarwi nor-ragi | 
lamun parĕng sang abagus | 
saparan tan nĕdya adoh || 

14. Sĕh Mongraga amuwus | 

ya wus bangĕt paman tarimĕngsun | 
samya andum salamĕt lunga kang kari | 

Arisbaya lon umatur | 
inggih kawula rumojong || 

15. Nulya salaman gupuh | 

Arisbaya anungkul (n)dhĕkukul | 
gantya asĕsalaman Ki Jamal Jamil | 
wus samya andum rahayu | 

Arisbaya kantun ing (ng)gon || 

16. Laju ing lampahipun | 

saking Selakarung (n)jujur gunung | 
lĕlĕmpitan jurang pĕrĕng lĕmah miring | 
nusup rĕngkĕding wanagung | 
mangalĕr anungsun sunglon || 

17. Sungloning samodra gung | 
ngĕlojok sabĕngawan gĕngipun | 

lir narmada tukung kĕlangkung jronĕki | 
kadhang sinabrangan prau | 
kadhang nut kewala menggok || 

18. Ing klathak wastanipun | 
ngalĕr-ngilĕn lampahe andarung | 
tan ana dirgamĕng wanadri kaĕsthi | 
anasak galagah rayung | 

kang ruwĕd ing wana bondhot || 

19. Prapta ing ardi Puthut | 

tanah wana Sidakĕrsa nĕngguh | 
kalih ratri dĕnnya rĕrĕm anĕnĕpi | 
sawusnya nulyĕnjing laju | 
lampahe anduduk-wuloh || 

406 Mĕgatruh 

1. Sĕh Mongraga andarung lampah lĕstantun 
nut tirah ardi Sakĕthi | 

ardi Bungkak ardi Bau | 
ardi Lĕrĕg ardi Kunci | 
ardi Papak ardi Tekong || 

2. Ardi Patra ardi Gita ardi Bĕruk | 
ardi Kĕrĕn ardi Cawik | 

ardi Dhandhang ardi Srumpung | 
ardi Lunjar ardi Dadi | 
ardi Sanga ardi Terong || 

3. Ardi Anggamaya ardi Karangulu | 
ardi Bodhĕh ardi Mrunggi | 
mĕrga nut ngidĕri gunung | 
prapta ing Kalak Mongragi | 
tumamĕng guwa amanggon || 

4. Langkung sangĕt karĕnan dĕnnya andulu | 
pasang rakiting guwa sri | 

lir paseban singupipun | 
guwa Kalak tinon wingit | 
majĕng ngetan mujur ngalor || 

5. Wiyaripun pangalore pĕcak satus | 
wiyare pangilĕnnĕki | 

apan pĕcak pitungpuluh | 
pinggir lir langse ngalĕngkin | 
angayu-apu wiwiron || 

6. Langiting paseban pan inggilipun | 
sangang dhĕpa winatawis | 
wiwarane wiyaripun | 

pĕcak kawandasa nĕnggih | 
tĕngah kori watu togog || 

7. Ing paseban rakite lir wong mĕmantu | 
lir gubah ngalĕmbrĕh asri | 
tuwuhan pisang lan tĕbu | 

cĕngkir samya karangputih | 

gatra tumĕmplok anggĕbyog || 

8. Karang putih barĕsih lir gulabatu | 
pĕthak sumilak gumrining | 
sadaya rurupanipun | 

kang lir ulam jrohan daging | 
sangkĕp saulaming kĕbo || 

9. Kang sumĕlap kang cumanthĕl myang gumantung 
warna-warna lir sayĕkti | 

ambĕngan pĕnak bubucu | 
panggang sumĕlap atharik | 
myang asahan lir sĕsugoh || 

10. Samya watu-karang pĕthak sadayĕku | 
yata Ki Sĕh Amongragi | 
sakĕlangkung sukĕng kalbu | 
ningali rekaning rakit | 

rakit lir lagya mĕmanton || 

11. Nĕng gigilang sela langking dĕnnya lungguh | 
pinggir pisan lĕr gyannĕki | 

ing dhampĕng rong anyakĕdhung | 
wus rĕrĕm Sĕh Amongragi | 
nulya tumamĕng marang jro || 

12. Jroning guwa kĕh kĕsi-kĕsi kadulu | 
wiyaripun winatawis | 

apan pĕcak kawanatus | 
kilĕn sapĕngetannĕki | 
godhange mujur mangulon || 

13. Pangidule pĕcak satus-pitungpuluh | 
rolas dhĕpa inggilnĕki | 

Prabadalĕm wastanipun | 

ingapit pagĕr kakĕlir | 
kiwa tĕngĕn mujur ngalor || 

14. Kang sagodhag kilĕn pĕtamanan agung | 
kang godhag wetan Song-putri | 

Prabadalĕm tĕngahipun | 

dene sakilĕning kori | 
jĕmbangan carat mancorong || 

15. Isi toya kĕbak apan tundha tĕlu | 
satundha jĕmbangan katri | 
nyalodhok ngubĕngi lumbung | 
kang satundha malih katri | 
dadya pitu gĕng sawiyos || 

16. Sĕh Mongragi siram nĕng jĕmbangan agung | 
tan labĕt tĕlĕsing warih | 

asĕgĕr sariranipun | 
nging tan tĕlĕs dening warih | 

srĕp ayĕm angganya raos || 

17. Langkung rahmat raose sariranipun | 
pirĕna nikmating kapti | 

Jamal Jamil datan adus | 
awak kĕbĕs dening warih | 
tĕlĕs rambute kumocor || 

18. Suprandene gĕrah-uyang raosipun | 
panas rungsang angganĕki | 

Mongraga mĕsĕm andulu | 

mring wong roro Jamal Jamil | 
ing sasmita wus karaos || 

19. Nulya mring taman kilĕn asri dinulu | 
reka-rekane lir kitri | 

samya jinĕmbangan nglajur | 
kang lir gagarmayang rakit | 
ana kang kadya paidon || 

20. Kang lir pendah kursi lawan payung-agung | 
kang kadya gĕnthong kalĕnthing | 

miwah kadya sumbul wakul | 
ana lir kurungan paksi | 
ana kang kadya garĕbong || 

21. Samya sela pĕthak maya-maya mancur | 
ingajĕngan sadayĕki | 

sangkĕp sining taman-santun | 
gumilap pating parĕlik | 
samya ngrĕrĕnyĕp amompyor || 

22. Miwah kang lir gangsa sarancakanipun | 
kathah kang kadya tup saji | 

tuwin lir palangkan payung | 
nulya Ki Sĕh Amongragi | 
mucung lampahe mangulon || 

407 Pocung 

1. Yata wau nyabrang kali mili ngidul | 
pan sapĕnggĕlangan | 

jrone kang lĕlĕpĕn alit | 
wiyarira apan amung salumpatan || 

2. Nulya (n)dulu rakite wisma lir tajug | 
ingapit balumbang | 

alit pĕsagi bot-rawi | 

ingubĕngan kakĕmbangan jinĕmbangan || 

3. Pan ing ngayun wrana gapura palĕngkung | 
lir rinĕnggĕng patra | 

patrapan anut ing pinggir | 
winastanan punika ing Pasanggaran || 


< Serat Centhini Jilid 08 - Halaman : 8 > 


4. Anĕng ngriku Sĕh Mongraga wolung dalu | 
atangat palilah | 

ing dalu tahjut lan tĕsbih | 
amunajat salat mualat kiparat || 

5. Pan sumungku kalangan dĕnnira sĕkung | 
anĕng Pasanggaran | 

tokit mansuh ing Hyang Widdhi | 
anĕlaskĕn suhulira mring Hyang Suksma || 

6. Sawusipun anutug dĕnnya sumungku | 

Ki Sĕh Amongraga | 

nulya angayĕngi malih | 

wontĕn ingkang kapyarsa lir muni gĕntha || 

7. Tinarutus ing lĕr-wetan prĕnahipun | 
nut tĕpi laleyan | 

tigang tikung pan kĕpanggih | 
apan tĕtĕsing tirta kang tibĕng toya || 

8. Saking luhur tumĕtĕs clĕrĕnging ranu | 
cumĕngkling lir gĕntha | 

mĕsĕm Ki Sĕh Amongraga | 

Jamal Jamil ngucap jawane ngumandhang || 

9. Tĕtĕsipun kang muni lir gĕntha tuhu | 

Ki Sĕh Amongraga | 

anapis taman tulya sri | 

kang sĕngkĕran kabĕh mancorong lir gĕdhah || 

10. Nulya wangsul mring tĕngah jarambahipun | 
wontĕn karang saka | 

kadya tambining kang wringin | 
agĕngira cinakĕpan gangsal dhĕpa || 

11. Kang (m)bing kidul karang gĕng-agĕng kadulu 
ingkang kadya kothak | 

gĕrobog kĕmbu myang pĕthi | 

ting janggĕlĕg mĕpĕt ing pinggir atata || 

12. Nginggilipun kamar agĕng tilam arum | 
apan inggilira | 

saking jĕrambah watawis | 

kawan dhĕpa yĕn minggah mĕdal ing andha || 

13. Andhapipun agilig kadya galugu | 
sendhe pojok wĕtah | 

tar mawi tataran kĕdhik | 

lus kewala mompyor lir galugu gĕdhah || 

14. Duk andulu Mongraga ciptaning kalbu | 
kalangkung sukĕng tyas | 

dangu tumĕnga manginggil | 

iku paran baya panggonanning apa || 

15. Lawang luhur ingapit lir payung-agung | 
mancur amarkata | 

rĕnyĕp lir gĕdhah sinuji | 

tĕka ngĕndi margane bisa amunggah || 

16. Baya iku kang sumendhe lir galugu | 
nĕng pojok ing wetan | 

dene tan tutug mĕnginggil | 

kadung kurang sadĕdĕg tĕka ing lawang || 

17. Yata wau Sĕh Mongraga karsanipun | 
amanjat ing andha | 

wus puput ing andha nginggil | 
kadung kirang inggilipun salunjakan || 

18. Astanipun gagap-gagap kang mĕndhukul | 
myang kĕrowok ingkang | 

kinarya gondhĕlan nginggil | 
nulya antuk cĕlowokan ingayatan || 

19. Kang mĕndhukul ginujĕngan mancad gupuh 
Mongraga wus munggah | 

praptĕng satĕpining kori | 

myang rakiting anjurudĕmung tyasira || 

408 Jurudĕmung 

1. Yata wau Sĕh Mongraga | 
karĕnan dĕnnya andulu | 
guwa nginggil lir tilam-rum | 
tumamĕng jro patilaman | 
rĕngggane kumĕndhung-kĕdhung | 
lir pinajang lĕk murwĕndah | 
samya gumĕbyar umancur || 

2. Ingapit ing gagar-mayang | 
kalangkung asri dinulu | 
karang mancorong lir murub | 
awor gĕbyaring sĕsaka | 
sangkĕp rĕngganing jinĕm rum | 
sumbul kang kĕndhi pratula | 
kasur guguling krang ulu || 

3. Lĕlangitan ingkang tĕngah | 
tulyĕndah lir payung-agung | 
wiwiron tundha tri luhung | 
myang kang anĕng kering kanan | 
kĕndhaga lante tutunggul | 
sangkĕp ingkang upacara | 
samya gumĕbyar sadarum || 

4. Mangilĕn ujuring kamar | 
jĕrambah kang pinggir kidul | 
karang mundri kadya gĕnuk | 
drĕs katĕtĕsan ing toya | 

saking nginggil tuking ranu | 
kĕbĕs rĕmbĕs umĕs toya | 
katandha ilining ranu || 

5. Ambĕlik anĕng jĕrambah | 

Sĕh Mongraga sukĕng kalbu | 
cipta jĕnak anĕng ngriku | 
tumingal langĕning kamar | 
ngunandika jroning kalbu | 
baya ingkang karya tilam | 
sujanma ingkang linuhung || 

Jilid 8 - Kaca : 9 

6. Punjul sĕsamining guwa | 
guwa tan ana kadyĕku | 
karya langĕning pandulu | 
wau Ki Sĕh Amongraga | 
nĕng kamar dĕnnya sumungku | 
priyangga ngĕningkĕn tingal | 
tan kacambor ing pandulu || 

7. Anungge maring Hyang Suksma | 
anjamak kasraning wĕktu | 
dadya neka wĕktu-wĕktu | 

ing dalĕm sĕlikur dina | 
mupid wiridira mansuh | 
tanjĕhing wĕktu ijabah | 
wus tan aroro pandulu || 

8. Layap cĕngĕng kalĕngĕngan | 
kang cipta rasa wus luyut | 
wilayat gaibul guyub | 
kumplang plĕng tan kumalĕndhang | 
mulyĕng wang-wang wung-uwung | 
tan wawĕngkon datan tuwang | 
judhĕg cunthĕl thok-thĕl munthu || 

9. Tan kĕjĕp liyĕp tan kĕdhap | 
ewuh murading asuhul | 
tan kĕna dinugĕng kalbu | 
yĕku jaman ing kahnĕngan | 
mĕnĕng sakalir tan mujud | 
tan sirna tan kawistara | 

mung Hyang Suksma kang Maha Gung || 

10. Anĕng jaman kaelokan | 
kewala pribadinipun | 

wus langgĕng nora sakuthu | 
mangkana Sĕh Amongraga | 
jĕnĕk dĕnnira manĕkung | 
lepya wus tan kawĕranan | 
angga lir kayu katunu || 

11. Santri ro Ki Jamal Jamil Jamal | 
tan sagĕd minggah mandhuwur | 

anĕng sor kewala mupus | 
pan sasuka-sukanira | 
kalamun karasa lĕsu | 
mĕdal mring jawi ngupaya | 
wohwohan katela gantung || 

12. Tan pati ana nyamikan | 

ing Gunung Kalak pan suwung | 
mung pring pirang-pirang dhapur | 
tan ana lyaning wit-witan | 
namung sawiji pring apus | 
ardi ingkang kering kanan | 
akathah nyamikanipun || 

13. Ardi Lawa ardi Buntal | 
ardi Kĕmbang ardi Pagut | 
ardi Wire ardi Brayut | 
ardi Bunar ardi Pada | 
ardi Sanggar ardi Tĕruh | 
ardi Wĕnang ardi Simbar | 
ardi Candha ardi Puguh || 

14. Anjajah Ki Jamil Jamal | 
tulatĕn angundhuh-unduh | 
nangka kuwĕni kĕlayu | 
nanas bendha pisang kidang | 
suwĕg uwi gadhung walur | 
gowok kĕtos lan widara | 

lo wilada tĕbu sawur || 

15. Apan kongsi patang dina | 
angubĕngi gunung-gunung | 
ngambil wowohan ingundhuh | 
kang matĕng-matĕng pinangan | 
karone suka ing kalbu | 

tan eling tunggu bĕndara | 

Ki Jamal alon amuwus || 

Jilid 8 - Kaca : 10 

16. Jamil payo maring guwa | 
lamun bĕndara andulu | 
ring manira lan sirĕku | 
manawa winastan minggat | 
sumaur ya payo wangsul | 
mring guwa ngadhĕp bĕndara | 
kang mirongrong amung kayun || 

409 Wirangrong 

1. Yata wau sang Mongragi | 

nĕng guwa Kalak amanggon | 
wus salikur dina anĕng ngriku | 
luwaran Mongragi | 
asiram nĕng patukan | 
sĕgĕr angga mari lupa || 

2. Sawusnya siram anuli | 

Mongraga tumurun alon | 
prapta ing jĕrambah karsanipun | 
malbĕng ing Songputri | 
gogodhag ingkang wetan | 
mĕdal saking lor marginya ]| 

3. Ngandika mring Jamal Jamil | 
lah payo malbĕng marono | 
samya tur sandika sigra laju | 
marang ing Songputri | 
tumama ing wiwara | 

arĕpit rakiting guwa || 

4. Lawang ing guwa lir ruji | 
ruji karang amĕncorong | 

tan sĕdhĕng dinuga langkung ciut 
korining Song-putri | 
mangkana Sĕh Mongraga | 
umangsuk sĕdhĕng kewala || 

5. Ki Jamal Jamil tan kenging | 
masuk samya sĕsak karo | 

tan kĕna pinĕksa dadya kantun | 
wong roro nĕng (n)jawi | 
pan anganti kewala | 
yata Ki Sĕh Amongraga || 

6. Myat langĕnipun guwa putri | 
sangkĕp saliring perabot | 
raja kaputrĕndah rekanipun | 
kang kadya tilam mrik | 
angapit kĕmbar-mayang | 
sumbul kawalan pratala || 

7. Parsikan kasur-guguling | 
reka gatrane lir yĕktos | 
kĕndhaga kĕkawal karangulu | 
poponjĕn lan pĕthi | 
nginggil tĕngahing tilam | 

lir sagung agung sajuga || 

8. Sumilak putih nĕlahi | 
kabĕh mancorong sri tinon | 
sira Sĕh Mongraga nulyandulu | 
wontĕn kori malih | 

malang lawanging guwa | 
patute kadya salĕpa || 

9. Nulya linĕbĕtan aglis | 
sumusup sarwi angesot | 

pan kalih landheyan tĕbihipun | 

butule kang kori | 

apan anjog mangandhap | 

wiyar godhaging gĕdhongan || 

10. Tan pae ingkang kaĕksi | 
rakiting tilam kinaot | 

sangsaya murwĕndah kaputrĕn mĕpĕki | 
nulya na malih lawang | 
arĕpit pipit lĕmpitan || 

Jilid 8 - Kaca : 11 

11. Kadya gubahan lĕlĕngkin | 
sigra linĕbĕtan ing jro | 

nut wironing karang siluk-siluk | 
tĕkukaning margi | 
anjok malih mangandhap | 
wiyar godhaging jarambah || 

12. Tan prabeda rakitnĕki | 
tilam sangsaya di kaot | 
mubyaring parĕngga sri dinulu | 
lir maniking warih | 

sabĕn sawiji tilam | 

lir payung agung kĕmbaran || 

13. Wontĕn karang anaritis | 

ing luhur pinggir kang kulon | 
kumucur toyanya tĕtĕsipun | 
tibĕng sor lir grimis | 
kirih ngalĕn lir talang | 
cĕlowok dadya bĕbĕngan || 

14. Balumbang alit ambĕlik | 

Sĕh Mongraga duk sira non | 
tirta ing antara sukĕng kalbu | 
ngambil toyastuti | 

salat nĕng karang kamar | 
ambengatkĕn tangatira || 

15. Pan tigang ari tri ratri | 
dĕnnya nĕnĕpi ing kono | 

tan na katingalan jroning nĕkung | 
ing sasmita tunggil | 
tan ewah kadya saban | 
tĕrate tuwuhing tawang || 

16. Anungge langgĕng tan gingsir | 
ing sasmita wus anggathok | 

ing cipta tan mamang tmsing kalbu | 
mangkana Mongragi | 
sawusira tri dina | 
luwar saking pajungkungan || 

17. Asiram pĕrĕs nĕng bĕji | 
toya tilasing rĕraos | 
sawusnya siram karsanipun trus | 
tumulya umijil | 

cipta laju kewala | 

tan giris andarung lampah || 

410 Girisa 

1. Yata Ki Sĕh Amongraga | 
wus mijil saking jro guwa | 
prapta ing (n)jawi kĕpanggya | 
mring santri ro Jamil Jamal | 

Mongraga alon ngandika | 
lah payo laju kewala | 
ngalor nut paraning karsa | 
santri ro matur sandika || 

2. Nulya wontĕn janma prapta | 
satĕngah kapara tuwa | 
saking dhukuh Wanasĕkar | 

Sĕh Mongraga lon ngandika | 
ki sanak ngĕndi wismanya | 
lawan sapa arannira | 
umatur ingkang liningan | 
kawula pun Lokasraya || 

Jilid 8 - Kaca : 12 

3. Marĕk kula ing paduka | 

(n)tuk punapa anĕng guwa | 
alon dĕnnya angandika | 
manira santri ngumbara | 
moyang ing saparan-paran | 

Jamal Jamil nambung sabda | 
kula sojar ingandika | 

(ng)gih wakane Lokasraya || 

4. Apan wus salikur dina | 

(ng)gubĕk jroning guwa Kalak | 
rĕh pun adate ing Kalak | 
pundi kang dadya mampangat | 

Lokasraya naur sabda | 

adate kang kalampahan | 
sadaya dadi pratandha | 
uwuk lan angsaling karya || 

5. Yĕn masuk sajroning guwa | 
apadhang tan mawi pandam | 
barang rurupan katingal | 
tandha lamun kinalilan | 
luwar tyase kang asusah | 
yĕn tiyang tan angsal karya | 
guwa pĕtĕnge kaliwat | 
obor kadhang asring pĕjah || 

6. Dene kang angkĕr priyangga | 
pĕpundhĕn ing guwa Kalak | 
apan sĕkawan panggenan | 
kang dhingin Jĕmbangan carat | 
ping kalih ing Pasanggaran | 

ping tiga ing Kamar-dalĕm | 
ing Song-putri sĕkawannya | 
pan samya dadya ngalamat || 

7. Yĕn Jĕmbangan gĕng akĕbak | 
adus utawa kĕramas | 
barang kajate glis prapta | 

lan malih ing Pasanggaran | 
kucur balumbang bak toya | 
kaline mili bantaran | 
tamtu enggal kang sinĕdya | 
yĕn tan manggih bĕgja asat || 

8. Pucĕt sakĕhing rurupan | 
lan malih ing Kamar-dalĕm | 
yĕn tiyang kang bisa munggah | 
yĕkti gĕng nugrahanira | 

kĕh tiba lajĕng pralaya | 
ingkang tan sinungan bĕgja | 
dene ing Ĕsong-putri ka | 
kang sĕdhĕng utawa longgar || 

9. Lujĕng sasĕdyane tĕka | 
yĕn tiyang datan kalilan | 
pĕsthi sĕsak sariranya | 
lĕngĕne mangsa sĕdhĕnga | 
de lampah (n)dika punika | 
kalangkung angsal nugraha | 

Mongraga mĕsĕm ngandika | 
paman donga pakĕnira || 

10. Manira iki supaya | 
olĕh sawabing sasmita | 
wus paman rika kariya | 
andum waluya kewala | 
manirarsa alĕlana | 
nuruti paranning karsa | 

tan wruh wĕkasaning lampah | 
umatur ingkang liningan || 

Jilid 8 - Kaca : 13 

11. Lamun parĕng ingkang karsa | 
ngong-aturi mring wismamba | 
kawula atur sugata | 
angling ya wis sun-tarima | 
gya pinaring sĕsalaman | 
myang Jamal Jamil salaman | 

Lokasraya myat Mongraga | 
lir mas tumimbaling toya || 

411 Maskumambang 

1. Gya umangkat wau Ki Sĕh Amongragi | 
pan angalor-ngetan | 
nut awan ardi Sakĕthi I 

Lokasraya tuduh marga || 

2. Tigang ĕdhĕng dĕnnira atuduh margi | 
nĕng ardi Salumbat | 

rarywan Mongraga lingnya ris | 
wus paman rika baliya || 

3. Anĕng kene kewala pan wus utami | 
rika tuduh marga | 

Lokasraya matur aris | 
inggih kang margi punika || 

4. Lamun wontĕn margi sisimpangan ngarsi | 
nyidhat ngilĕn ngiwa | 

sampun paduka margĕni | 
kang tĕngĕn kewala ngetan || 

5. Anjog ardi Bĕlah ngĕncĕng ngalĕr mangkin 
margi gĕng kang kambah | 

tiyang papasaran sami | 

Sĕh Mongraga angandika || 

6. Bangĕt trimĕngsun mring pakĕnirĕki | 
saksana umangkat | 

lan santri ro Jamal Jamil | 
kapungkur ingkang tinilar || 

7. Sĕh Mongraga mahawan ing wana wukir | 
nabrang kali Kĕrta | 

nut tirah-tirahing wukir | 
jujurang sĕngkan sinĕngkan || 

8. Ardi Curak ardi Purak ardi Mangir | 
ardi Surawana | 

ardi Jaya ardi Lusi | 
ardi Burat ardi Dara || 

9. Ardi Singgat ardi Putat ardi Kili | 
ardi Watukapa | 

ardi Susur ardi Putri | 
ardi Bĕrĕk ardi Setra || 

10. Ardi Rapang ardi Borang ardi Cicil | 
ardi Sukadana | 

ardi Kamal ardi Jubris | 
ardi Kawat ardi Sarang || 

11. Pan andarung lampahe Sĕh Amongragi | 
pan samarga-marga | 

guwardi kĕh dĕnampiri | 
guwa Prĕcĕt guwa Wawal || 

12. Guwa Karas guwa Kakar guwa Riris | 
myang guwa Saroja | 

guwa Gonjak guwa Tĕlik | 

guwa Tasik guwa Sulang || 

13. Guwa Kolor guwa Sumbĕr guwa Titis 
guwa Padhangbulan | 
guwa Tĕlĕng guwa Kingkin | 
guwa Traya guwa Gatra || 


2 (Laju ngalĕr-ngetan turut rĕdi Sakĕthi, ngambah rĕdi Salumbat) 

Laju ngalĕr-ngetan turut rĕdi Sakĕthi, ngambah rĕdi Salumbat, Curak, Purak, 
Bĕlah, nyabrang lĕpĕn Bĕndha, manjat malih dhatĕng Sĕnggami ningali Tlaga 
Madirda, pangombening kuda sĕmbrani. Nuntĕn minggah dhatĕng pratapan 
Andong-dhadhapan ing wukir Rĕtawu. Wontĕn ng ngriku sĕkawan dalu. 

Kaca 14 - 15. 


Jilid 8 - Kaca : 14 

411 Maskumambang 

14. Praptĕng ardi Bĕlah Ki Sĕh Amongragi | 
aso samya rarywan | 
byar enjang umangkat malih | 
lampahe lir pĕksi nila || 

412 Dhandhanggula 

1. Prabaning Hyang Surya duk umijil | 
mabang ngujwala sumirat ing rat | 
andipani ron rumĕmbe | 

prĕdapa lung mabangun | 
sumaringah katrangan dening | 

Hyang Aruna sumunar | 
narawung sawĕgung | 
kĕsi-kĕsining kanangrat | 
gambiraya lir wadya pinatuk ing sih | 
kabĕnang ing narendra || 

2. Parintising bun tumamĕng sari | 

-sari ruru sinrang ing sadpada | 
panjrah tĕtĕp nĕng tĕpi we | 
sĕndhang lwah-lwahing parung | 
tirta wĕning maya mĕlangit | 
alangan tiningalan | 

myang pĕksi munyarum | 
jĕgigĕring sata-wana | 

mrak manguwuh nyangungong nĕng ĕpang garing | 
dĕruk munya sauran || 

3. Kapyarsa sri swarĕng pĕksi-pĕksi | 
mawurahan lir samya nĕmbrama | 
mring sang mahawan marang ke | 
pupujĕng harjĕng laku | 

miwah sato kewan wanadri | 

kabrasat asak-sakan | 

mangsit rowangipun | 

aywa na wani nukarta | 

mring janma di kang lagya lĕlana anis | 

nastapa brangtĕng Suksma || 

4. Sĕh Mongraga ing lampah lĕstari | 
anabrang ing lĕpĕn Kalibĕndha | 
ardi Bayangan sukune | 

manjat malih ing ngayun | 
praptĕng puncak ardi Sĕnggami | 
nginggil wontĕn tĕlaga | 

Madirda rannipun | 
bungase watu pĕlatar | 

tuwin watu canthĕng watu kĕnthĕng langking 
pĕrĕng jurang lorodan || 

5. Kiwa tĕngĕn ing ardi Sĕnggami | 
kinubĕnging ardi lit-alitan | 

lĕt jujurang ĕrĕng-ĕrĕng | 
ardi Gĕdhong ardi Puh | 
ardi Ambĕn ardi Cĕmĕthi | 
nulya ardi tataban | 
ardi Palon nĕngguh | 
kandhane kang kuna-kuna | 
pratapane Arjuna ardi Sĕnggami | 
padhepok ing Andong-bang || 

6. Sĕh Mongraga karĕnan umĕksi | 
ing tĕpining talaga Mandirda | 
anyarong wĕning toyane | 
wontĕn gigilang agung | 
anĕng ranu kapering pinggir | 
kalembakaning toya | 
koplak-kaplikan sru | 

lir kĕploking tandhak raras | 
ingayoman wrĕksa gĕng trĕnggulun bibis | 
ngarongkop sagayuhan || 


Jilid 8 - Kaca : 15 

7. Sĕh Mongraga nĕng gilang tri ratri | 
samya anglangi angiras siram | 
enggal nglanting busanane | 
sawusnya anĕng ngriku | 

Sĕh Mongraga ngidĕri tĕpi | 

-ning tĕlaga Madirda | 

kalangkung kayungyun | 

nulya minggah mring pratapan | 

ing Andong-bang anĕng sapucaking wukir | 

Rĕtawu kang asrama || 

8. Sela kumalasa gĕng amagir | 

sri kinubĕng ing sĕkar sĕtaman | 
mirir mrik arum gandane | 
kathah swaraning manuk | 
samya rĕbut wowohan sami | 
prĕkutut acĕngklungan | 
manggung ukung langu | 

Sĕh Mongraga nĕng Andong-bang | 

kawan dalu sumungku suhuling Widdhi | 
anĕrang-nĕrang cipta || 

9. Wusnya kawan (n)dalu anĕng wukir | 
nulya tumurun saking pratapan | 
laju kewala lampahe | 

ngalĕr ngetan nut gunung | 
wus kapungkur gunung Sĕnggami | 
praptĕng dhusun Wiraka | 
wontĕn wong mĕmacul | 

Ki Jamal Jamil tatanya | 

lah kang pundi prĕnahe ardi Dalĕpih | 

sinauran kĕdhatwan || 

10. Datan kenging ngriki ginagampil | 
sasat angoko tan mawi krama | 
sampun (n)dika gluwah-gluwĕh | 

Ki Jamal mĕsĕm manthuk | 

(ng)gih apuntĕn (n)dika kiyai | 
kang pundi ing kĕdhatyan | 
manirarsa (n)jujug | 

nauri inggih punika | 

nanging ingkang ngatos-atos yĕn kĕsarik 

owĕl maksih taruna || 

413 Sinom 

1. Sira Ki Sĕh Amongraga | 
laju lampahira aris | 
saking ing dhusun Wiraka | 
ngidul ngetan mring Dalĕpih | 
wana ing Pilangputih | 
anarĕcĕl rĕdinipun | 

margi sungil silukan | 

lĕlĕmpong sukuning ardi | 

ardi Gawar ardi Rĕngu ardi Tantra || 

2. Ardi Cuwak ardi Girang | 
ardi Cĕnthung ardi Upih | 
ardi Kopyah ardi Growah | 
ingkang cĕlak ing Dalĕpih | 
cĕlangaping bĕnawi | 

ing Dalĕpih sirahipun | 
kĕdhung Grunggung sibĕkan | 
gugulune kang bĕnawi | 
pan ingapit ardi Jalak ardi Pasah || 


3 (Tumuju rĕdi Dalĕpih pinanggih tiyang macul suka pemut supados ngatos- 
atos) 

Lajĕng tumuju rĕdi Dalĕpih pinanggih tiyang macul ingkang suka pemut 
supados ngatos-atos. Ngambah dhusun Wiraka (tĕlatah Wanagiri), lajĕng 
ngidul-ngetan dhatĕng Dalĕpih. Marginipun rumpil sangĕt. Sakĕthĕnging 
Dalĕpih kasĕbut wana Tirĕban. Lampahipun nurut Bĕngawan dumugi Dalĕpih 
ingkang kinubĕng ing rĕdi alit-alit. Katingal kewan-kewan agĕng-agĕng 
kathah sangĕt. Sĕh Amongraga lajĕng manungku puja, wĕkasan sagung 
ingkang katingal sirna. Ingkang kapirĕng kantun swantĕning lurah lĕlĕmbut. 

Saluwaring manungku puja, Sĕh Amongraga angsal sasmita sumĕrap sĕkar 
sumringah ing Calĕrĕng. Toyanipun bĕning sangĕt, ing lĕbĕtipun katingal 
krikil manca-warna mawi cahya, lajĕng dumugi ing guwa Sela-munggul, 
katingal kados danawa agĕng. Ing lĕbĕtipun katingal sela langking kadosdene 
rakiting patilĕman. Wontĕn guwa nama Jatha-ratu Kĕnyapuri. Miturut 
dĕdongengan Dalĕpih punika kĕdhatonipun ratu Widanangga, ip. putranipun 
ratu Kidul ing Tunjungbang (sĕgantĕn Kidul) patutan saking Prabu Angin- 
angin. Sang Ratu Kidul anggĕntosi dados ratu ing sagantĕn Kidul, lajĕng 
kagarwa dening Panĕmbahan Senapati. Putranipun, ratu Widanangga ugi 
kagarwa Panĕmbahan Senapati, ibu lan putra dados maru. Sakalih-kalihipun 
anjagi wahyuning kraton Mataram. Ratu Widanangga ing dharatan, Ratu 
Kidul ing samodra. 

Kaca 16 - 19 


Jilid 8 - Kaca : 16 

413 Sinom 

3. Ammpil karang kĕrakal | 
cucuri rangah angĕri | 

ardi Jamak kang pinangka | 

sakĕthĕnge ing Dalĕpih | 

wus langkung ardi kalih | 

ing Tirĕban wananipun | 

nut tĕpining bĕngawan | 

kang kilĕn dĕnnya manginggil | 

prapta ing Calĕrĕng Dĕlpih Sĕh Mongraga || 

4. Kinubĕng ing ardi Anak | 
ardi Gajah ardi Kuning | 
ardi Tundha ardi Rujak | 
ardi Babal ardi Putri | 
ardi Kĕkĕp ardi Brit | 

ardi Dhandhang ardi Gĕlung | 
praptĕng pakĕming arga | 

Sĕh Mongraga aningali | 
buron wana watara ngĕbĕki arga || 

5. Sato gĕng jibĕg kumĕrap | 
buron alit pĕnuh pipit | 
sungsun timbun nĕng kĕkaywan | 
sangkĕp sĕsining wanadri | 
kĕkayon tan rupa wit | 

gĕbĕl dening kĕthĕk lutung | 
wahu wa warangutan | 
luwak trĕnggulung trĕnggiling | 
wrĕgul rase kuwuk garangan jĕlarang || 

6. Apĕpanthan tan camban | 
myang kidang mĕnjangan kancil | 
kikik mawar ajag yungyang | 
mesa lawung danu nunggil | 
macan bĕlacan sing-sing | 
gogor sĕnggmt samya ngumpul | 
wirog wraha lan landhak | 
bajing cirurut myang pithi | 

jĕjĕl jibĕg supĕnuh swara ruhara || 

7. Tan kĕksi siti kĕbĕkan | 
ing sato kewan wanadri | 
mangkana Sĕh Amongraga | 
rĕgu tyasira tan wingwrin | 
myat godhaning pangĕksi | 
laju tumama mring ranu | 
anĕng sela gigilang | 

Jamal Jamil tansĕng wuri | 

samya marĕp ngidul-ngilĕn dĕnnya lĕnggah || 

8. Sĕkala ardi swabawa | 
jumĕglug gumlĕgĕr ping tri | 
sigra buron wana sigra | 

lir Hyang Kaladurga angrik | 

buron kang alit-alit | 

angabyag ambyur ing ranu | 

samya anyirab tirta | 

sarta swaranya gora ngrik | 

lir udan drĕs sinĕmĕni mawurahan || 

9. Sakwĕh kĕnas buron wana | 
mrih goda anggigilani | 
sĕjatine brĕkasakan | 
awarni sato gĕng alit | 
yata Sĕh Amongraga | 
angipatakĕn ru-biru | 
mĕgĕng napas sĕsangat | 
ngusap walikate kering | 

nir syuh sirna tan ana labĕting godha || 

10. Nora na kari samĕndhang | 
pulih lir duk wingi uni | 

Jamal Jamil arĕrasan | 
bĕnĕr jare kang nuturi | 
luwih amamĕdĕni | 

ing Dlĕpih prabawanipun | 
baya dhanyang lulurah | 
marentah sakĕhing pidhir | 

bĕthur dhuruk kĕh (ng)gĕgodha mring wong brangta || 

Jilid 8 - Kaca : 17 

414 Asmaradana 

1. Wau Ki Sĕh Amongragi | 
nĕnggak anĕngan nĕng sela | 
gigilang tĕngah Calĕrĕng | 
cĕngĕng sawĕngi rong dina | 
dĕnnya angikis driya | 
luwar dĕnnira tĕpakur | 
sukur ing Hyang Mahamulya || 

2. Wontĕn sasmita kaĕksi | 
tĕrate sĕkar sumringah | 
anĕng tĕngahing Calĕrĕng | 

maya-maya kawistara | 
tyas nuksma ing sasmita | 
tawakup narimĕng kalbu | 
luyut paningal mawantah || 

3. Mangkana Sah Amongragi | 
rĕsĕp dĕnnira tumingal | 
ing Dlĕpih botrawining we | 
kĕlangkung wĕninging toya | 
lir tan ana kang toya | 
tĕlĕsing udaling ranu | 
katiyungan ing selarga || 

4. Nyakĕdhung singub ngaubi | 
maring sapalihing sĕndhang | 
sumingĕp atis toyane | 
ulam gĕng-agĕng liwĕran | 
sangkĕp warnining ulam | 
myang ulam ing samodra gung | 
samya gantya manjing mĕdal || 

5. Ki Jamal Jamil ningali | 
kĕrikil sadhasar toya | 
awarna-warna tulise | 
krĕsna seta pita rĕta | 
dadu myang kapuranta | 
ijo biru miwah wungu | 
tuwin ingkang manca-warna || 

6. Mancur kaujwalĕng warih | 
sĕndhang krikile sĕsotya | 
gĕng alit samya mĕncorong | 
wong roro angum ing toya | 
krikile samya lumayu | 
gogo karikil sotya | 

kĕsit tan kĕna cinandhak || 

7. Kang anĕng pĕntasan pinggir | 
jinumput mring Jamil Jamal | 
milar mancolot krikile | 

mring Calĕrĕng mor ing kathah | 
ginagap datan kĕna | 
wong roro samya gumuyu | 
sarwi mojar garundĕlan || 

8. Bilah ngakokakĕn ati | 
iki apane kang mawa | 
lir urip ana matane | 
wĕruh yĕn arsa cinandhak | 
kumalepat akĕbat | 

kongsi (ng)gĕbibir tan antuk | 
ah payo wus padha mĕntas || 

9. Gya ngrasuk bĕbĕd kulambi | 

Sĕh Mongraga mĕsĕm mulat | 

< Serat Centhini Jilid 08 - Halaman : 23 > 


mring wong roro lon dĕlinge | 
lah payo mangkat mahawan | 
midĕr-midĕr ngasrama | 
santri ro ngandika gupuh | 
umangkat Sĕh Amongraga || 

10. Ngajĕnging ardi Dalĕpih | 
pan tanah wana ing Pilang | 

-putih Dlĕpih tĕlatahe | 
salĕbak sukuning arga | 
sangkĕp kang sĕkar-sĕkar | 
sumrik mirir gandanya rum | 
rumĕsĕp angraras driya || 

Jilid 8 - Kaca : 18 

415 Mijil 

1. Sang wingit myat asrining kang wukir | 
kĕh kitri nĕdhĕng woh | 

pisang sinang suluh ing uwite | 
isthanira lir cadhang binukti | 
tuduh raos manis | 
marang sang marlĕsu || 

2. supayane rĕrĕm tyas mangun sih | 
labĕting kawahyon | 

lir mangkana pra wowoh isthane | 
nanging Ki Sĕh Mongraga tan ngĕsthi | 
mring raos angikis | 
kalising pĕnyatu || 

3. Namung Jamal Jamil kang ngucĕmil | 
tansah ngundhoh-undhoh | 
woh-wohan kang matĕng-matĕng pinĕt | 
laju dĕnnya ngayĕng Sĕh Mongragi | 
yata aningali | 

guwa gĕng asingup || 

4. Lĕlĕmpĕnging ing ardi Dalĕpih | 
ingkang kidul kulon | 

kadya cangkĕming buta patute | 
sela kĕbo pan sundhul ing nginggil | 
jĕjĕr nĕm angapit | 
kadya untunipun || 

5. Kanan kiri balĕdhuging ardi | 
lir pipi yĕn tinon | 

nginggil guwa sela munggul gĕdhe | 
magir kadya irunging rasĕksi | 
gumuk sela putih | 
kiwa tĕngĕnipun || 

6. Kadi netrane Hyang Kala runtik | 
anguyap jagad wor | 

tarulata rawudan dhukute | 
simbar pakis wisa-marta wiring | 

jĕjalĕn pĕnjalin | 

lir wok bris anjĕmbrung || 

7. Sĕh Mongraga mĕsĕm myat ing ardi | 
rakite mangkono | 

lir ringgiting dhalang buta gĕdhe | 

Kumbakarna mĕndhĕm ing pratiwi | 
pupucaking ardi | 
lir makuthanipun || 

8. Gya tumamĕng jro guwa Mongragi | 
karĕnan tumonton | 

kadya cĕthak tĕlak sayĕktine | 
kanan kering sela gĕng atharik | 
kadya bam sayĕkti | 
pasang patutipun || 

9. jrambah sela kasap tĕngah margi | 
mulu ngetan ngulon | 

kadya ilat madal bam rakite | 
ing lak-lakan wontĕn kang kaĕksi | 
sela-lus amundri | 
satilam gĕngipun || 

10. rakit langse tilase lalangking | 
lir gubah sinerong | 

sela ĕmbam ambĕlik toyane | 
guwa jatha ratu kĕnyapuri | 

Dalĕpih kinanthi | 
marang Ratu Kidul || 

Jilid 8 - Kaca : 19 

416 Kinanthi 

1. Sajarah ratu lĕlĕmbut | 
ratu Wida-nangga Dlĕpih | 
ngadhaton ing guwa Jatha | 

Ratu Kidul kang sisiwi | 
ngadhaton anĕng ing Tunjungbang | 
sami ratuning dhĕdhĕmit || 

2. Putra dadya marunipun | 

Ratu Kidul Ratu Dlĕpih | 
puniku patutannira | 
lĕlĕmbut Prabu Ngin-angin | 
kinarya sirna dening Hyang | 

Ratu Kidul gumantya Ji || 

3. Kramantuk ratu linuhung | 

Panĕmbahan Senapati | 
ing alaga Ngĕksiganda | 
mulyakkĕn agama Nabi | 
winahyu sura jayĕngprang | 
kang sinĕmbah ing Matawis || 

4. Ratu Dlĕpih Ratu Kidul | 
kagarwa (n)Jĕng Senapati | 
dadya bu maru lan putra | 
rumĕksa wahyuning aji | 
tah-tĕlatah nungsa Jawa | 
ing dharatan Ratu Dlĕpih || 

5. Ing samodra Ratu Kidul | 
samya rumĕksĕng narpati | 
Senapati ing alaga | 
awayuh prayangan pĕri | 
ratu-ratuning lĕlĕmbut | 
ing dharatan ing jĕladri || 

6. Apan wus ubayanipun | 
prapta ingaluri-luri | 
narendra ing tanah Jawi | 
satrahe (n)Jĕng Senapati | 
maksih dadya garwanira | 
tan pae pangrĕksanĕki || 

7. Mangsuli caritanipun | 
yata Ki Sĕh Amongragi | 
nĕng sajroning guwa Jatha | 
dĕnnya nĕnĕpi nĕm ratri | 
nĕnĕgĕs ngĕningkĕn cipta | 
prapta ing wĕkasan jati || 

8. Luwaran dĕnnya manĕkung | 
ngandika mring Jamal Jamil | 
lah payo laju kewala | 
matur sandika umiring | 

wus linggar saking ing guwa | 
ngalor-ngetan anut wukir || 

9. Ardi Suwĕng ardi Sĕrung | 
ardi Burĕng ardi Bĕdhil | 
ardi Ngok ardi warangan | 
ardi Ponjĕn ardi Cangkring | 
ardi Rob ardi Pangantyan | 
ardi Kitha ardi Bathil || 

10. Ardi Grabah ardi Kĕthu | 
ardi Wangsa ardi Kaki | 

ing Cĕmpurung ardi Gĕdhang 
ardi Krĕsna ardi Abrit | 
mudhun ardi Sĕkarjingga | 
kapungkur ardi lit-alit || 


4 (Anjajah rĕdi Lawu, kacariyos punika pakayanganipun para dewa) 

II. Sĕh Amongraga minggah lan anjajah rĕdi Lawu, kacariyos punika 
pakayanganipun para dewa ing cariyos ringgit purwa. 

Sĕh Amongraga dalah pandhĕrĕkipun nglajĕngakĕn lampah ngalĕr-ngetan 
dumugi ing rĕdi Lawu, langkung wot-watu (andha sela) dumugi Pangaribaya, 
manjat dumugi ing Marcukundha, watu (cakra) Srĕngenge, kĕndĕl wontĕn ing 

Pakĕlĕngan, nuntĕn wontĕn prabawa, kapirĕng suwantĕn jumĕgur, pĕtĕng 
ndhĕdhĕt anglimputi, raos kĕkĕs asrĕp anglangkungi, sarta kapirĕng kados 
suwantĕnipun tiyang surak-surak ing tĕngahing paprangan. 

Lampahipun kalajĕngakĕn minggah dhatĕng Arga-dalĕm nglangkungi Prĕpat- 
kapanasan, dumugi Arga Diyĕng, Sĕh Amongraga lĕrĕm ing Arga-dalĕm 3 
dalu, lajĕng nĕrusakĕn lampah dhatĕng Arga-dumilah dumugi Pakayangan 
ing puncak sela binatur sinangga ing kajĕng tajug. Dumadakan sumĕrap jalak 
gadhing (jĕne) sajodho niyup rĕbut dhucung, ing pratingkah tĕdah margi. 
Sanalika jalak kaĕtutakĕn arahipun saengga kadosdene sumĕrĕp ingkang 
kĕdah katuju. Lampahipun anjog ing kawah Candradimuka. Salajĕngipun 
tansah manut aburipun jalak gadhing. Ing ngriku lajĕng lĕnggah ing sela 
Mandragini; ing dĕdongengan punika papan panyiksan. Lampahipun lajĕng 
dumugi ing Karang-kawidadarĕn, tĕrus dhatĕng Sanggar-gung lan rĕdi Pĕtha- 
pralaya, laju ngidul-ngetan dumugi Tinjomaya, tĕrus dhatĕng Cĕmara-sĕwu, 
mandhap anjog Tĕlaga-pasir, tĕrus dumugi ing Tĕlaga-sandi, Jalak gadhing 
tansah pitĕdah margi. 

Lajĕng manjat malih saking dhusun Gandasuli, nuntĕn dumugi ing Sela- 
banthĕng, Cĕmara-lawang, guwa padhas. Kacariyos sabĕn Wuku Galungan, 
ingriku kathah sima ingkang anggĕrogoti padhas lajĕng kinĕmah-kĕmah, 
dhatĕngipun sima ingriku andulur kathah. Lampah katĕrusakĕn tumuju Arga- 
dalĕm. Dumugi ing Jati Jĕmpina ing puncak rĕdi Tiling pakarĕman ingkang 
wingit sangĕt, janma mara janma mati; punika pakayanganipun Sanghyang 
Giri-nata. Botĕn wontĕn tiyang ingkang ngambah ing ngriku kajawi ingkang 
sampun linangkung, botĕn giris manahipun. Ing ngriku Sĕh Amongraga, 
botĕn giris manahipun, lajĕng manĕkung, katarimah. 

Kaca 20 - 31 


Jilid 8 - Kaca : 20 

417 Pangkur 

1. Praptĕng tunggangan balumbang | 

ing bĕlumbang kĕndhiting Pringgadani | 
tanah Pancot lurahipun | 
ing Gandasuli wetan | 

mangkat sing bĕlumbang manjat ardi Lawu | 
mĕdal ing Cĕmarawayang | 
ing Bukur pĕngarip-arip || 

2. (n)Dĕdĕr ing jurang mangungang | 
watu goling lire wot ugal-agil | 

Jamal-Jamil gringgah-grungguh | 
kidih-kidih anapak | 
gagrunĕngan bilah priye kiye iku | 
jurang jro tan lumrah-lumrah | 
wot dĕnciki golang-galing || 

3. Mandah apa kacĕmplunga | 

Jamal (m)bĕkuh (m)buh-ĕmbuh kang dera ngling | 

wus kĕlangkung ing wot wau | 

praptĕng Pangaribaya | 

manjat malih ing Marcukundha mandhuwur | 

ing watu srĕngenge prapta | 

jangkĕp tundha pitu kori || 

4. Kĕndĕl anĕng Pakĕlĕngan | 

wusnya raywan arsa nĕtĕr manginggil | 


< Serat Centhini Jilid 08 - Halaman : 27 > 



gya prabawa ardi Lawu | 

sirĕp sidhĕm sakala | 

pan jumĕgur swabawane ardi Lawu | 

baskara tan kawistara | 

pĕtĕng (n)dhĕdhĕt anglimputi || 

5. Laban thathit aliwĕran | 
gumaludhug dhĕg-dhĕr wawar wor riris | 
mĕsĕs bayu bajra lesus | 

angidit maputĕran | 

nĕmpuh parang jurang jro sigrong gumrunggung | 
sumruwung asru srang-srangan | 
sumiyut pancawora writ || 

6. Gĕnjot jĕt-jĕt bumi kontrag | 
lindhu pĕtak rag-rĕg arga grak-grik | 
rĕg gung agra guntur kĕtuk | 
pĕpangon sela gĕmpal | 

sol wrĕksa pang sĕmpal kapĕrapal pupul | 
sru kasrĕg ing angin gora | 
gara-gara rĕh kagiri || 

7. Gĕlap kumupak mabungkak | 
ngakak anglir panjriting nagagini | 
pĕcut pracalita lacut | 
pracandha mawalikan | 

pan kumocak muncat talaga jumĕgur | 
mahagni ing palirangan | 
kumukus mulĕg nampĕki || 

Jilid 8 - Kaca : 21 

8. Gandarum sangĕt sumĕngak | 
suwat-suwut balĕdhĕg ambrĕbĕgi | 
dhĕg dhĕr gĕdhor mawa lindhu | 
lĕlĕdhĕk anggĕladhag | 

tanpa rungyan gora-godha syuh gumuruh | 
pĕpĕdhut mangampak-ampak | 
tĕdhuh dhĕdhĕt irawati || 

9. Kumĕrut kang rungkat larat | 

lon swara sru lir janma surak jurit | 

kulon lor wetan myang kidul | 

gumĕrah anĕrambah | 

barung ruging arga gogrog sru gumĕbruk | 

brag-brĕg orĕg anggrĕg-grĕgan | 

bumi gonjit gonjang-ganjing || 

10. Kadya cĕpol gumalimpang | 

ron-ron rontog mambrak anjrah ing siti | 
ardi Lawu lir sinĕrtu | 
binirat ing Hyang Kala | 
ngamah-amah ing rat arga wera ngĕjur | 

Sĕh Mongraga tyas tan wang-wang | 
wawĕngkon durmaning ardi || 

418 Durma 

1. Sangsaya sru tatĕruhing pancabaya | 
sakĕdhap tan ngĕndhani | 

swara byung barungan | 
jumĕbrĕt abrĕt-brĕtan | 
sumĕlĕt gumrĕbĕg angrik | 
sindhung prakĕmpa | 
kampita tang pratiwi || 

2. Lir tinawu talagardi makĕburan | 
watu kol kumba tĕmbis | 
mĕtyagni makantar | 

lon paloning parbata | 
pucak thĕl bĕntur samyardi | 
byaha ru-ara | 

pok wukir moglak-maglik || 

3. Bumi bĕlah watu cĕplok sing bantala | 
kajĕblĕsing wiyati | 

lir gĕlap sayuta | 
malĕdug anggalĕpang | 
lirna kang kayu-kayu wit | 
jadhĕl kabungkah | 
rungkat kĕrit ing angin || 

4. Siwat-siwut sumĕbut kadya sĕsawat | 
sabĕtan samya sĕbit | 

bat-bĕt ababitan | 
bongkoting wit tan bangkat | 
bangĕt kabuncang ing angin | 
datanpa mngyan | 
bantala ngawiyati || 

5. Ing akasa balĕdhĕg galudhug gĕlap | 
bubungkak tan ngĕgopi | 

ring pratala arga | 
gograg barubuh | 
kasrambah prahara tarik | 
angantariksa | 
lir pangriking rasĕksi || 

Jilid 8 - Kaca : 22 

6. Mĕwu-ĕwu barĕng gro sakĕthi yuta | 
gumlĕgĕr manĕngkĕri | 

ngĕbĕki bawana | 
ngumandhang anĕng tawang | 
mina sato wana pĕksi | 
brusah bur buwah | 
kabrasat mĕsat posit || 

7. Kumarutug nyĕblok saking ngawang-awang | 
sato kewan wanadri | 

lir udan mangambak | 
sungsun atumpa-tumpa | 
myang udan sela karikil | 

udan wrĕksa swal | 
barung adrĕs dan riris || 

8. Miwah jawah wĕlirang murub kantaran | 
tumpĕr wangwa kaywa king | 

yayah lir kiyamat | 
kairub angin topan | 
barat pangruwat sakalir | 
bajra pĕnjara | 
ngasut ngebat-ebati || 

9. Makĕtĕring buwana kabina-bina | 

Jamal Jamil (n)drĕmimil | 
gumĕtĕr plok-plokan | 

sira Ki Jamil Jamal | 
rumasa tan manggih urip | 

Sĕh Amongraga | 
ngikis tyasira wingit || 

10. Luyut lĕngut tan kĕjĕp dĕnnira layap | 
sang monĕng tyasnya wĕning | 
kongsi tigang sangat | 

danguning gora godha | 
tan antara riris-aris | 
sirna byuh ilang | 
anggambuh lir winuni || 

419 Gambuh 

1. Tan ana labĕtipun | 

sakĕdhik kang ron mirungga runtuh | 
miwah ewah-ewahe sadayanĕki | 
tan ana singsal salĕmut | 
bumi kayu watu wutoh || 

2. Mongraga luwar ing kung | 

Jamal Jamil bingar ulatipun | 

alon angandika marang santri kalih | 
lah payo manjat mandhuwur | 
maring arga Dalĕm kono || 

3. Sandika aturipun | 

nulya mangkat lon-lonan wong tĕlu | 
langkung arga Rĕpat-kĕpanasan nĕnggih | 
arga Diĕng gya manguntur | 
praptĕng arga Dalĕm manggon || 

4. Pan kongsi tigang dalu | 

anĕng arga Dalĕm pan sumungku | 

bakda Subuh umangkat manjat manginggil 
ngidul ngilĕn inggahipun | 
mring arga Dumilah kaot || 

5. Korinya sungsun tĕlu | 

ing bantal tĕngĕn ping kalihipun | 
satru tapa lan kawi-rĕja kang kori | 

praptĕng pĕkayanganipun 
arga Dumilah minaon || 


Jilid 8 - Kaca : 23 

6. Pucak sela binatur | 

sinanggar ing wrĕksa tĕkang tajug | 
anĕng riku Sĕh Mongraga kalih ratri | 
karsanira laju-laju | 
angayĕngi kang wawĕngkon || 

7. Ing pawukiranipun | 

lĕbak punthuke ing ardi Lawu | 
wus mangkana umangkat lampahira ris | 
nulya na pĕci kadulu | 
jalak gadhing niup mencok || 

8. Colot-colot nĕng ngayan | 

pan sajodho mibĕr rĕbut dhucung | 
lamun tĕbih jalak gadhing angĕntĕni | 
isthanya lir tuduh-tuduh | 
marga simpangan kang menggok || 

9. Yata wau tinurut | 

jalak gadhing wruh paranning laku | 
datan tĕbih tan cĕlak kang jalak gadhing | 
munggah tinurun tinurut | 
cipta tan watir katlangso || 

10. Karsanira ing kalbu | 

mring kawah Candradimuka nĕngguh | 
saking arga Dumilah kang jalak gadhing | 
saparan kewala tinut | 
amĕgat margi mangisor || 

420 Mĕgatruh 

1. Praptĕng kawah Candradimuka alungguh | 
anĕng sela Mandragini | 

ing kuna pirantinipun | 
duk masih jaman Dewarsi | 
ĕnggĕn pasiksan ing kono || 

2. Yĕn wus santi makidhupuh anĕng ngriku | 
anĕng sela Mandragini | 

sigra cinĕmplungkĕn gupuh | 
mring kawah kang molak-malik | 
lĕbur tanpa dadi tinon || 

3. Sĕh Mongraga dĕnnya nĕnĕpi tri dalu | 
sawusnya gya mangkat malih | 
umanjat ngetan mandhuwur | 

masih jalak gadhing prapti | 
anggrĕmani lampahnya lon || 


Jilid 8 - Kaca : 24 

4. Sĕdya mring Karang-kawidadarĕn nĕngguh 
ardi Mayang dĕnayĕngi | 

kawah Candradimuka gung | 
atĕpung sukuning ardi | 

Dumilah kang kidul-kulon || 

5. Saubĕnge arga Mayang sadayĕku | 
ing Pawidadarĕn wingit | 
sakĕhing kang dhukut kruwut | 
samya angambar mrik wangi | 
tan ana ganda kang awon || 

6. Sukĕt-sukĕt lang-alang galagah rayung | 
kaywan gĕng alit mawangi | 

lir tilam ingukupan mm | 
kasilir maruta milir | 
lir jĕjĕbadan marbuk wor || 

7. Prapta ingkang wĕkas kilĕn wastanipun | 
ing Cakrakĕmbang tulyasri | 

sangkĕp sawarnining santun | 
nagasari widasari | 
puring patramĕnggala gong || 

8. Parijatha manis rĕja-rĕja sagung | 
atata marik maripit | 
ngubĕngi sela sanggar gung | 
sanggar Ginĕng ranirĕki | 

Mongraga nĕng kono manggon || 

9. Anĕng Sanggar Gĕnĕng amung kalih dalu | 
bakda Subuh lajĕng malih | 

ingkang sinĕdya ing kalbu | 
ing Pĕthaprĕlaya ardi | 
mucung jalak gadhing katon || 

421 Pocung 

1. Anĕng ngayun jalak tuduh marga ayu | 
Jamal Jamil ing tyas | 

lir jalma si jalak gadhing | 

yĕn wus tutug si jalak anuli ilang || 

2. Lampahipun nulya prapta kang jinujug | 
ing Pĕthapralaya | 

nĕng ngriku namung saratri | 

laju ngidul ngetan marang Tinjomaya || 

3. Mung sadalu laju mring Cĕmarasĕwu | 
mudhun malih ngetan | 

maring ing tĕlaga pasir | 

sadalu gya mring tlaga Sandi sadina || 

4. Jalak pingul tansah tuduh margĕng ngayun | 
wangsul malih manjat | 

saking dhukuh Gandasuli | 

gya ing Selabanthĕng ing Cĕmaralawang 


Jilid 8 - Kaca : 25 

5. Lampahipun menggok ngilĕn margi ciyut | 
rumpil mung satapak | 

trĕjunging jurang ambambing | 
sĕdyanira mring guwa Sagala-gala || 

6. Nĕng margĕwuh pipitan kang watu-watu | 
pangol ginocĕkan | 

nulya non (n)dhampĕng andhĕmping | 
padhas putih sela gĕlur wastanira || 

7. Jamal Jamil wong roro kandhĕg ing laku | 
ningali pragalba | 

wĕkasan samya (ng)garoti | 

mamah padhas nĕng dhampĕng pating kalemprak || 

8. Ciptĕng kalbu iku paran marmanipun | 
macan doyan padhas | 

athĕmol lir mangan daging | 

sami kagyat mulat ing janma manungsa || 

9. Asru gugup pakewuh palayunipun | 
tan ana simpangan | 

sor jurang jro nginggil ardi | 

dadya mĕpĕt muringis ngisis siyungnya || 

10. Sĕh Amongkung tar wangwang mahawan laju | 
sima tan nukarta | 

mung gĕrĕng-gĕrĕng muringis | 

Jamal Jamil tyase pyang-pyang maskumambang || 

422 Maskumambang 

1. Wus kalangkung (ng)gyanning sima kang (ng)gĕroti | 
kang Sidadya guwa | 

yĕn nuju wuku sawiji | 

Galungan parase sima || 

2. Jamal Jamil lumampah sarwi anolih | 
aningali sima | 

lumaku ngetan nut margi | 
lunga prapta gĕnti mara || 

3. (n)Dulur lima (n)dulur nĕm anggĕnti margi | 
marang Selapasah | 

ing arga Gĕlur (ng)garoti | 
padhas kang kinĕmah-kĕmah || 

4. Lamun ora Galungan tĕrkadhang kadhing | 
marang Selapasah | 

siji loro datan pati | 
kaya yĕn wuku Galungan || 

5. Yata Amongraga lampahira ririh | 
wus ombĕr kang marga | 
luk-lukan manjat sakĕdhik | 
tantara anulya prapta || 

Jilid 8 - Kaca : 26 

6. Anĕng guwa Sĕgala-gala Mongragi | 
wiwaraning guwa | 

abuwĕng lir lĕnging bĕdhil | 
winatara kawan dhĕpa || 

7. Majĕng ngidul-ngetan ngongkang jurang trĕbis | 
ngarsĕng kori guwa | 

sela gĕng-agĕng namung tri | 
sela Kandhĕm sela Gajah || 

8. Sela Pakan minangka tutup ngalingi | 
kang pama wĕrana | 

jĕjĕr sumbul lan sela tri | 
kang kĕkaywan pakis gĕlar || 

9. Arĕn majĕr tan owah amung sauwit | 
sira Sĕh Mongraga | 

tumama mring guwa wingit | 
jro kĕncĕng datan (n)jlĕgodhah || 

10. Datan pati kaot wiyare lan kori | 
lir lĕnging sanjata | 

lĕbĕtira winatawis | 
saonjotan wirangrongan || 

423 Wirangrong 

1. Alĕmpĕng sumingĕp wingit | 
jrone mujur ngalor ngulon | 
pan sela kewala sadayĕku | 
sela blĕg lan siti | 

ing kanan kering kathah | 
gĕng alit tĕrusan guwa || 

2. Kang samipa wiyarnĕki | 
tan petungan ting palongo | 

Ki Sĕh Amongraga anĕng ngriku | 
apan pitung ratri | 
angandhas nĕng pantongan | 
lawange katon sabendha || 

3. Tan ana toya saprintis | 
sumuk panas lir dĕn-obong | 

Ki Sĕh Amongraga sru sumungku | 
sukurirĕng Widdhi | 
nikmat tyas kajĕnĕkan | 
nĕng guwa Sagala-gala || 

4. Agorĕh Ki Jamal Jamil | 
tan tahan grah lir ginodhog | 

tansah manjing mĕdal sadayĕku | 
angupaya warih | 
tan antuk mung wowohan | 
manis-rĕja parijatha || 

5. Tan patya kĕh angsalnĕki | 
sawusnya ngundhuh-undhuh woh | 
masuk jroning guwa cĕlak pintu | 
ingkang radi isis | 

yĕn kajĕron tan kuwat | 
panas grah kadya pinanggang || 

Jilid 8 - Kaca : 27 

6. Mangkana wus pitung ratri | 

Mongraga dĕnnira manggon | 
luwar sing gwannira arsa mĕtu | 
pangguh santrinĕki | 

aris dĕnnya ngandika | 
lah payo laju lĕlampah || 

7. Samya matur sandika glis | 
mijil lampahira alon | 

wangsul marginira pinggir trĕjung | 
jurang jro ambambing | 
prapta ing Selapasah | 
wetaning song wontĕn singa || 

8. Pipitu ulur ing margi | 
tumingal jalma kaprĕgok | 
kandhĕg lampahira sima nĕkuk | 
wangsul ngetan malih | 

wus ombĕr asar-saran | 
laju lampahe Mongraga || 

9. Wangsul arga Dalĕm malih | 
dĕnnya minggah ngonjot-onjot | 
sarira kalĕswan karsanipun | 
ngaso ngaring-aring | 

anĕng sela Pundhutan | 
sagĕnuk pitu tumpukan || 

10. Bundĕr sela alus langking | 
nĕng kumlasa mujur ngulon | 
sumendhe Mongraga akrang ulu | 
ing sela kang mundri | 
jrambah sor sumayana | 
undhakan sela balabak || 

424 Balabak 

1. Sĕh Mongraga layap nĕng sela Pundhutan | 
ĕnggonne | 

Jamal Jamil wruh bĕndarane kuwayon | 
anggane || 

2. Jamil mojar Jamal kariya sadhela | 
nĕng kene | 

manira yun ngambil wowohan kang matĕng | 
yĕn olĕh || 

3. Rika dhewe tungguwa kang lagya nendra | 
bĕcike | 

Jamal manthuk pan sarwi amĕmĕtĕki | 
padane || 

4. Tan adangu sakĕdhap dĕnnira layap | 
nulya-ge | 

angandika si Jamil mau nĕng ngĕndi | 
paranne || 

5. Alon matur pun Jamil kesah ngupaya | 
sĕdyane | 

ngambil woh-woh kang matĕng mĕnawi angsal 
ing mangke || 

6. Dangu dĕnnya anganti maring Ki Jamil | 
suwene | 

kang inganti-anti tan antara prapta | 
lampahe || 

7. Angsal wohing parijatha manis-rĕja | 
kan pange | 

Sĕh Mongraga mĕsĕm ningali Ki Jamil | 
gupuhe || 

8. Ki Jamil matur punika woh manis-rĕja | 
tunggile | 

parijatha kang matĕng kang lagya nyadham | 
sĕgĕre || 

9. Sĕh Mongraga narima lampahing santri | 
gugupe | 

wohing manis-rĕja kang dhinahar kĕdhik | 
sarate || 

10. Wusnya dhahar santrinya kinĕn amangan | 
karone | 

samya sĕgĕr sarira bisa anjuru | 

-dĕmunge || 

425 Jurudĕmung 

1. Yata wau Sĕh Mongraga | 
karsanya kewala laju | 
santri ro tansah ing pungkur | 
ing Arga-dalĕm wus prapta | 
rarywan sakĕdhap awĕktu | 
bakda salat gya umangkat | 
mangalor ing puncakipun || 

2. Arga Tiling kang sinĕdya | 
ing arga Dalĕm tumurun | 
praptĕng lalĕngkĕhing gunung | 
pan langkung ing arga Pasar | 
nulya wit manjat mandhuwur | 
arĕsik tan ana wrĕksa | 

mung lang-alang glagah rayung || 

3. Kĕndĕl anĕng sela Canggah | 
kawit andĕdĕr mandhuwur | 
rumambat watu susulur | 
kongyarga Tiling titiga | 
sela Canggah sela Lumur | 
ing sela Gĕsĕng kantrinya | 
saya nĕnggĕl sĕngkanipun || 

4. Kĕndĕl nĕng ngriku Mongraga | 
kĕparag gĕng Prabawagung | 
panasing surya kĕlangkung | 
cĕlak saking pucak arga | 
sadungkapan inggilipun | 
sumuk bangĕt ambĕrandang | 
sor panasing agni murub || 

5. Jamal Jamil datan kuwat | 
nĕng sela Gĕsĕng samyambruk | 
tan bisa manjat mandhuwur | 

Sĕh Mongraga wlas tumingal | 
gya (n)dĕdonga ing Hyang Agung | 
mĕt toya mum gya istika | 
katrima pandonganipun || 

6. Santrinya sakala saras | 
datan panas raosipun | 
gya jalak gadhing kadulu | 
wus samya lĕga tyasira | 
andulu mring jalak pinggul | 
angling suwe datan prapta | 
gus jalak gadhing wus rawuh || 

7. Sanalika gya katingal | 
margane manjat mandhuwur | 
pĕpangol (ng)gujĕngi watu | 
nĕtĕr anggujĕngi pucak | 
kĕndĕl anĕng sela lungguh | 
watĕsanipun ing pucak | 
saisinya wus kadulu || 

8. Sela itĕm blĕg sadaya | 
wutuh alus anglulumut | 
tan kĕna tinapak lunyu | 
jalak gadhing lincak-lincak | 
asung marga kang tan lunyu | 
tinurut pĕrĕt marganya | 

prapta tĕtaraking gunung || 

9. kĕkaywan pucaking arga | 
jati jĕmpina lan kĕpuh | 
kusambi tolak trĕnggulun | 
pan arga Tiling punika | 
nĕnggih pĕkayanganipun | 

Hyang Pramĕsthi Girinata | 
marma angkĕre kĕlangkung || 

10. Arga Tiling pakarĕman | 
jalma mara jalma lampus | 
sato mara sato lampus | 
pan tan kĕna ingambaha | 
kajawi kang wus linuhung | 
wawĕnang munggah ing arga | 
katrantang giris tyasipun || 

426 Girisa 

1. Mangkana Sĕh Amongraga | 
nĕng arga Tiling nĕm dina | 
ngĕning tyas kang kawawas | 
wusanane sanalika | 

nulya na sasmitaning Hyang | 
jagad komplang tan katingal | 
sĕgarardi sĕsiningrat | 
surya sasi pon tan ana || 

2. Mung padhang tan kumalĕndhang 
aningali dhawakira | 

lan garwa ni Tambangraras | 
tingaling dalĕm sasmita | 
sarju roroning atunggal | 
nĕng tirahing tarate-bang | 
wusnya pagut byar wĕntĕhan | 

Sĕh Mongraga sukur ing Hyang || 

3. Nulya ngling mring Jamil Jamal | 
payo tumurun sing arga | 

santri ro matur sandika | 
nulya umangkat lon-lonan | 
nut paraning jalak dĕnta | 
tumurun lĕngkĕh kang wetan | 
manjat malih maring arga | 
Pamĕnang saratri siyang || 

4. Nulya mĕdhun saking arga | 
arga Bayu inganjatan | 
praptĕng pucak sĕdalu gya | 
tumurun malih sumĕngka | 
mring pucak arga Sadewa | 
sadintĕn sadalu sigra | 
mangandhap pan ngalĕr-ngetan | 
ing lĕlĕngkĕh malih minggah || 

5. Pucak arga Candhirĕngga | 
tri ratri nulya mahawan | 
tumurun kĕndhit tĕnggangan | 
laju tumurun sumĕngka | 
arga Rimbi pucakira | 
sadalu nulya umangkat | 
tumurun lajĕng sumĕngka | 
arga Kalithi pucaknya || 

6. Tri ratri sigra mangandhap | 
sumĕngka malih mring arga | 
arga Aji kalih dina | 
tumurun lĕngkĕh sumĕngka | 
arga Bintulu sadina | 

pan wus kajajah sadaya | 
nulya tumurun Mongraga | 
ngilĕn nut lĕngkĕhing arga || 

7. Arga Tiling sukunira | 
tĕmbing kawah palirangan | 
tumurun mring gunung Anak | 
mring ardi Sukuh myang Tambak 
kĕh brahala rĕca-rĕca | 
rakit-rakite lir pura | 

tilas talĕsing kĕliran | 
labĕt cĕpuri kadhatyan || 

8. Pilaring kori pinatra | 
wiwindon ukir-ukiran | 
kĕh rineka samya sela | 
blumbang binotrawi patra | 
gapura rinaja wĕtha | 
ingukir bintulu praba | 
caritane puranira | 

sang Aprabu Brajadĕnta || 

9. Brajamusthi gunung Tambak | 
dening Pringgadani pura | 
kadhatonnya Sri Arimba | 

lan ari ran Prabakesa | 
kadang pan sami rasĕksa | 
sawiji Arimbi kenya | 
yata wau Sĕh Mongraga | 
kalih ratri gya umangkat || 

10. Mangidul mring ardi Tambak | 
samya kathah ardinira | 

lan Sukuh tan pati beda | 
sadintĕn sadalu sigra | 
ngidul-ngetan jurang sĕngkan | 
mring Pringgadani sinĕdya | 
praptĕng puncaking aldaka | 
arĕrĕp mung kalih dintĕn || 

11. Tĕmbing kidul langkung arga | 
sela gĕng lir gunung-anak | 
ing sela Rimbag wastanya | 
munggul nginggiling jujurang | 
tĕngah malĕkah lir bĕngkah | 
angudal jurang toyanya | 
gumrajag sru kumĕrangsang | 
kali Bandhul sirahira || 

12. Byar enjing laju kewala | 

sĕdya wangsul mring balumbang | 
tumurun pĕrĕnging jurang | 
rarywan nĕng lorog cĕlangap | 
nĕng sela Brajamusthi ka | 
langkung gĕng mĕh jujul jurang | 
ing kuna kĕpĕlanira | 
sira sang Prabu Tutuka || 

Jilid 8 - Kaca : 31 

13. Lir gajah andhĕkĕm jurang | 
kakalih mĕh sami gĕngnya | 
ran sela Parabakesa | 

Sĕh Mongnĕng mulat kacaryan | 
sĕyub katawingan jurang | 
ajĕnak dĕnnira lĕnggah | 

Sĕh Mongraga ngling prayoga | 
santri matur lir kukila || 

427 Dhandhanggula 

1. Lon ngandika Ki Sĕh Amongragi | 
paran wus tapis arga sadaya | 

ing gunung Lawu pucake | 

Jamal Jamil umatur | 
kados sampun tan wontĕn kari | 
pupunthuk pawukiran | 
pucak ardi Lawu | 
lĕlĕngkĕh lĕmpong lĕlĕbak | 
kaidĕran waradin bubucu wukir | 
kidul sapĕngalĕrnya || 

2. Yata wontĕn wong sawiji prapti | 
saking kidul tumurun ing jurang | 
angĕnĕr gati lampahe | 

murugi ing (ng)gwannipun | 

ingkang lagya eca alinggih | 

dĕn-adhĕp santrinira | 

nĕng ngandhap tumungkul | 

kang sĕdya mara gya prapta | 

anut lungguh sĕmune adingkik-dingkik | 

asandi abipraya || 

3. Anĕng sela Prabakesa linggih | 
sarwi amangku kudhi tĕrantang | 
polĕng kĕnthing pĕnganggone | 
ing wayah tĕngah tuwuh | 

pan kĕpara lingsir sakĕdhik | 
kĕthu sinjang puntiran | 
ngaluwĕr lir unthuk | 

-ing cacing nyakot kiyongan | 
athi-athi marĕnthil gimbal ing sumping 
jenggot mĕh ngangkat gimbal || 

4. Sabuk talidhatu tasbĕh kranthing | 
mawi kathok kayu tutup rasa | 
nging maksih nganggo jarite | 
wayah sĕdhĕng agĕntur | 
mangkya dĕrĕng lagya anitik | 
dhepok samangsa-mangsa | 
dĕnnira anggĕntur | 

anggrit kĕlĕng nĕng pakuman | 

Sĕh Mongraga tatajĕm jatmika wingit | 
Jamal Jamil duk mulat || 

5. Marang ingkang lagya prapta linggih | 
sarwi bisik-bisik arĕrasan | 

wong iku pego wangune | 
yĕn ta aja akĕthu | 
patut wor lan Widigunĕki | 
bagor ing Wanamarta | 
mendah dening bĕsus | 
mara bĕdhĕk iku ajar | 
suprandene rada tuwa ambĕsusi | 
susumping iku apa || 


5 (Ngambah rĕdi-rĕdi, kadosta: Arga Pawĕnang, Arga Bayu, Arga Sadewa) 
Salajĕngipun ngambah rĕdi-rĕdi, kadosta: Arga Pawĕnang, Arga Bayu, Arga 
Sadewa, Arga Candhirĕngga, Arga Rimbi, Arga Kalithi, Arga Aji, Arga 
Bintulu, Arga Sukuh, sarta Arga Tambak. Ing ngriku kathah brahala lan rĕca- 
rĕca. Tata-rakitipun kadosdene pura, tilas cĕpuri kadhaton. Kacariyos punika 
kratonipun Brajamusthi. Dene Arimba ing Pringgadani, makatĕn ugi 
rayinipun nama Prabakesa lan Dĕwi Arimbi, sadaya wontĕn ing Pringgadani. 
Wontĕn ing balumbang kĕndĕl lĕnggah ing sela Brajanusthi ingkang agĕng 
sangĕt mĕh jujul jurang. Wontĕn ing ngriku pinanggih ingkang rumĕksa ing 
rĕdi, nama Ki Wrĕgasana. Ajar punika nyariyosakĕn pucaking rĕdi Lawu 
sadaya wontĕn 15, ing sisih kidul 7 lan ing sisih lĕr 8. 

427 Dhandhanggula 

6. Jamal gumuyu (ng)giligik lirih | 

dudu sumping iku rambut gimbal | 

nadyan mangkonoa kae | 

rada gawe dol bagus | 

sor kang sumping gajah angoling | 

mendah duk nonomannya | 

pĕthĕkku ambĕsur | 

Mongraga mĕsĕm sasmita | 
ingkang lagya prapta rumakĕt umĕksi | 
alon dĕnnya manabda || 

7. Anambrama kawih ngasih-asih | 
tigas kawuryan rĕh katambĕtan | 
atur raharjĕng pagute | 

saking tĕmbe andulu | 
sapa sintĕn sinambat ing sih | 
wingking pundi sananta | 
kang sinĕdyĕng ayun | 

Sĕh Mongraga rum ngandika | 
manirĕki tan pinangka tan wruh ngarsi 
lir kinjĕng tanpa sotya || 

8. Mĕndhang kabarat tanpa siring | 
apanĕngran gus santri kewala | 
kaulane Hyang kĕh lire | 

balik paman sirĕku | 

ngĕndi padhukuhaning wingking | 

sapa sintĕn sinambat | 

paman parabipun | 

kang liningan aturira | 

manawi wontĕn kang sudi amastani | 

pun Wasi Wrĕgasana || 

9. Kang misesa Totor wana wukir | 
ing ardi Lawu paragocara | 

ajar ingkang ajur-ajĕr | 

janggan galuntung puthut | 

ing Talwiring pangĕndhang mami | 

Ki Jamal nambung sabda | 
ih kalinganipun | 
andika punika ajar | 
sinauran Wrĕgsana anganthuki | 
ĕnggĕh mĕkatĕn uga || 

10. Atĕtanya Jamal Jamil | 
pintĕn kathahe pucaking arga | 
Wrĕgasana lon saure | 
punapi dĕrĕng mriku | 
anginggahi pucaking ardi | 

Lawu sadayanira | 

nauri (ng)gih sampun | 
nanging dĕrĕng wruh namanya | 
Wrĕgasana nauri pucaking ardi | 
cacahe gangsalwĕlas || 

11. Ingkang kidul sarta pucaknĕki | 
arga Dalĕm lan arga Dumilah | 
arga Pĕthapralayane | 

arga Mayang patipun | 

arga Cakrakĕmbang lan malih | 

ing arga Tinjomaya | 

de kapitunipun | 

arga Rĕpatkĕpanasan | 

pucak ingkang lĕr wowolu kĕhirĕki | 

liyaning ardi Anak || 

12 . 


Pĕkarĕman agĕng arga Tiling | 
arga Sadewa arga Pamĕnang | 
myang arga Candhi rĕnggane | 
sĕkawan arga Bayu | 
arga Rimbi arga Kalithi | 
arga Aji pitunya | 
lan arga Bintulu | 
dene kang agĕng priyangga | 
lan pipitu kidul titiga kang inggil 
arga Dalĕm Dumilah || 


6 (Lampahing Kabudan tuwin petangan Pawukon lan sanĕs-sanĕsipun) 

III. Bab lampahing Kabudan tuwin petangan Pawukon lan sanĕs-sanĕsipun. 
Ajar Wrĕgasana ngrasuk agami Islam, lajĕng puruita lan ndhĕrĕk lampahipun 
Sĕh Amongraga sĕsarĕngan Jamal Jamil. 

Ajar Wrĕgasana ing rĕdi Lawu ingkang agaminipun Buda nĕrangakĕn 
lampahing Kabudan: botĕn nĕdha ulam lan wohing dami. Lajĕng 
anggĕlarakĕn petangan Pawukon, Pranata-mangsa. Padewan, Padangon, 
Panca-suda, Sĕngkan-turunan, Taliwangke, Samparwangke dalah tĕtulaking 
Paringkĕlan (pangapĕsan). Kasambĕt bab: budi wadinipun tiyang agami 
Buda, pakĕming maharsi, nugrahaning ngagĕsang, gĕntur tapaning maharsi 
lan lampahing kalĕpasan sarta panitisan. 

Sĕh Amongraga ambatang lampahing panitisan ingkang sampurna, sadaya 
kapanggih lĕrĕs, Ajar Wrĕgasana rumaos kawon ngĕlmunipun sarta kalĕgan 
manahipun, wĕkasan nyuwun puruita kanthi ngrasuk agami Islam. 
Namanipun dipun gantos dening Sĕh Amongraga dados: Wrĕgajati, sarta 
lajĕng dhĕrĕk lĕlanabrata. 

Kaca 33 - 65 

427 Dhandhanggula 

13. Arga Pĕthapralaya jangkĕp tri | 
ingkang tĕmbing lĕngkĕh lĕr sĕkawan | 
arga Tiling inggil dhewe | 

kalawan arga Bayu | 

arga Rimbi arga Kalithi | 

pupucak gangsalwĕlas | 

sami angkĕripun | 

sakĕhe wasi jĕjanggan | 

sami karĕm pucak pribadi-pribadi | 

wangsite pinakĕman || 

14. Jamal Jamil andrĕmimil malih | 
kang dipun-pakĕm punika napa | 
pra ajar janggan wasine | 
cantrik gocara cĕthut | 
kawruh ingkang dipun-bathithil | 
punapa beda-beda | 

miwah saminipun | 

Ki Wawasi Wrĕgasana | 
anauri kantĕnan beda sayĕkti | 
wukir desa nagara || 

15. Bangsa ardi pakarĕmanĕki | 
kamuktĕne tata nĕng panggritan | 

< Serat Centhini Jilid 08 - Halaman : 43 > 



pala poga kang ginape | 
tan kadya wong prajĕku | 
abojana sarwa binukti | 
sakĕhing dĕdagingan | 
woh dami kinukus | 

Sĕh Mongraga angandika | 
kadipundi kawruhe wong ahli ardi | 
manira yun wikana || 

16. Wasi Wrĕgasana matur aris | 
mila tan wruh rasaning dagingan | 
miwah ulam sadayane | 
wohing dami kinukus | 
dĕn-olaha sadhengahnĕki | 

tata ardi tan kengang | 
pala kang pinuluk | 
pĕndhĕm gumantung kasimpar | 
sawontĕne liyanipun wohing dami | 
tuwin ulam-ulaman || 

17. Rĕsi ingkang wus samya linuwih | 
tranging cipta sidiking paningal | 
uning sadĕrĕng winalĕh | 
uningĕng jawata gung | 

kang tumurun ing siyang ratri | 
alĕlantaran dina | 
wuku kang lumaku | 

Jamal Jamil nambung sabda | 
kadipundi pawukon pinuthi-puthi | 
kadya mring kitab Kur'an || 

18. Wasi Wrĕgasana lon nauri | 
niku lantaraning kawaspadan | 
ngaurip awon pĕnĕde | 

wit wuku tĕlungpuluh | 
pĕndhak Dite wuku satunggil | 

Ngat Paing wuku Sinta | 
godhonge nĕng ngayun | 

Dewane Yamadipatya | 

suku kobok toya umbul-umbul ngarsi | 

gagak wit kĕndhayakan || 

19. Dite Wage wuku Landhĕp nĕnggih | 

Hyang Mahdewa kayu kĕndhayakan | 
nori gĕdhong nĕng ngarsane | 

suku kĕkobok ranu | 

Dite Manis kang wuku Wukir | 

Mahayĕkti dewanya | 
gĕdhonge nĕng ngayun | 
suku wingking kobok toya | 
manukipun manyar kayu nagasari | 

Dite Pon kang gumantya || 

20. Wuku Kurantil Anggara Kasih | 

Bathara Langsur gĕdhong lumumah | 
kayu ingas ing ngarsane | 
umbul-umbul nĕng ngayun | 
kobok toya sukune wingking | 
manuke sulindhitan | 

Dite kliwonipun | 
wuku Tolu kang atampa | 

Sang Hyang Bayu kokobok sukune wingking 
(m)bul-umbul gĕdhong ngarsa || 

21. Kayu trĕnggulun branjangan pĕksi | 

Dite Paing Gumbrĕg Sang Hyang Cakra | 
gĕdhong minĕp ing wurine | 

kobok toya ing ngayun | 
kayu gurda yam-alas pĕksi | 

Dite Wage Wariga | 

Hyang Asmara luhung | 
sulastri pĕksi kĕpodhang | 

Dite Manis Wriga-gung Hyang Pancarĕsi | 
gĕdhong bĕthĕt cĕmara || 

22. Ditĕ Ĕpon ing Anggara-Kasih | 

Julungwangi Hyang Sambu dewanya | 
umbul-umbul ing ngarsane | 

toya jĕmbangan ngayun | 
wit cĕpaka kuthilang paksi | 

Ditĕ Kaliwon Sungsang | 
gĕdhong mlumah ngayun | 
dewane Bathara Gana | 
umbul-umbul ngarsa suku kobok warih | 
nori kayunya tangan || 

23. Dite Paing Galungan gumanti | 

Hyang Kamajaya anyangga toya | 
umbul-umbul nĕng ngarsane | 
kayu tangan puniku | 

manuk bidho nulya aganti | 

Dite Wage Kuningan | 

Batharĕndra nĕngguh | 
kayunya jayakusuma | 
pĕksi urang-urangan gĕdhong nĕng wuri | 
umbul-umbul nĕng ngarsa || 

24. Dite Manis ingkang wuku Langkir | 

Bathara Kala kayunya ingas | 
cĕmara sol satunggile | 

pan gĕmak pĕksinipun | 

Dite Ĕpon Anggara Kasih | 
kang wuku Mandhasiya | 

Brama dewanipun | 
gĕdhonge anĕng ing ngarsa | 
kayu asĕm pĕlatuk-bawang kang pĕksi | 
gya Dite Kaliwon-nya [[ 

25. Julungpujud Hyang Guritna nĕnggih | 
ngarĕpkĕn ardi pĕksi pritbawang | 
pan rumbayut kĕkayone | 

gya Dite Paing-ipun | 

wuku Pahang Hyang Tantra nĕnggih | 

amandhi kris liligan | 

kobok toyĕng pungkur | 

cocok kayu kĕndhayakan | 

Dite Kliwon Kruwĕlut Hyang Wisnumurti | 
astanya ngagĕm cakra || 

26. Toya ing jĕmbangan anĕng ngarsi | 
sĕsĕpahan kayu parijatha | 

Dite Paing wuku Mrakĕh | 
amunggul gĕdhongipun | 
umbul-umbulira ambalik | 
tigaron kayunira | 
nora duwe manuk | 

Dite Pon (ng)Gara-Kasihan | 

wuku Tambir Hyang Siwah gĕdhong nĕng nginggil | 
parĕnjak kayu upas || 

27. Dite Kliwon Mĕdhangkungan tampi | 

Hyang Basuki kayune pĕlasa | 
gĕdhong nĕng nginggil pungkure | 
we wuri pĕksi pĕlung | 

Dite Paing Maktal gumanti | 
dewane Sang Hyang Cakra | 
umbul-umbul ngayun | 
gĕdhonge anĕng ing ngarsa | 
manuk ayam-alas kayu nagasari | 

Ngat Wage Wuye tampa || 

28. Hyang Kuwera gĕdhong lumah ngarsi | 
kayu ĕtal manuke kĕpodhang | 

kris liligan ing ngarsane | 
gya Dite manis-ipun | 

Citragatra wuku Manail | 
mangku tumbak liligan | 
toyĕng bokor pungkur | 
tigaron pĕksi sĕpahan | 

Dite Ĕpon Prangbakat Anggara Kasih | 
dewane Sang Hyang Bisma || 

29. Suku ngarsa akobok ing warih | 
wit tirisan pĕksi rang-urangan | 

Dita Kaliwon Bala-ne | 

Bathari Durga rĕngu | 
gĕdhongira anĕng ing ngarsi | 
manuke ayam-alas | 

cĕmara kang kayu | 

Dite Paing wukutampa | 

Sang Hyang Singajalma gĕdhonge nĕng wingking | 

wuni pĕksi kĕpodhang || 

30. Dite Wage wuku Wayang tampi | 

Dĕwi Ĕsri lungguh gĕdhongira | 
toyĕng jĕmbangan ngarsane | 
kayu cĕpaka arum | 
paksirinara yam-alas nuli | 

Dite Manis kang tampa | 
kang wuku Kĕlawu | 

Hyang Saddhana kayu ĕtal | 

pĕksi nori tumbak liligan nĕng wingking | 

gĕdhonge anĕng ngarsa || 

31. Toya ing jĕmbangan anĕng wuri | 

Dite Ĕpon Anggara Kasih-an | 

Dhukut Hyang Sakri dewane | 
kris ligan anĕng pungkur | 
sarwi manggul gĕdhong winuri | 
pandhan pĕksi yam-alas | 

Dite Kliwonipun | 
selardi Hyang Antaboga | 
lawan Nagagini ngarĕpakĕn candhi | 
wit Wijayakusuma || 

32. Paksinipun punika pan gogik | 
sampun jangkĕp wuku tigangdasa | 
wuku nĕm Anggara Kasih | 

Kurantil Julung-arum | 

Mandhasiya kalawan Tambir | 

Prang-bakat Dhukut nĕmnya | 

Dite Pon sadarum | 

ingetang rumĕksĕng mangsa | 

lawan bĕncĕt lawan dhĕstha ing Kurantil | 

sad sadha Julung-ngambar || 

33. Kasa sapta ing Mandhasiyĕki | 
duwi astha ing Tambir lampahnya ] 
tri nawa ing Prangbakate | 
caturdasa ing Dhukut | 

jangkĕp nĕnĕm wuku (ng)Gra Kasih | 
etang taun pasaran | 
pintĕn Paing-ipun | 
kalih warsa Pon sawarsa | 

Wage kalih warsa Kliwon ugi kalih | 

Manis-ipun sawarsa || 

34. Pangayuhing taun lan mangsĕki | 
awit sĕrĕn eka sad Ponira | 
sĕrĕn dwi sapta ing Wage | 
anulya sĕrĕnipun | 

ing tri astha Kaliwonĕki | 
sarĕhning mangsa marang | 
pĕpĕkananipun | 
ing catur nawa Manis-nya | 

asĕsĕrĕn kang mangka pasaranĕki | 
panca-windu Paing-nya || 

35. Kumpuling etang lan dintĕnĕki | 
taun Dal Dite Gumbrĕk Paing-nya | 
kalih warsa gya taun Be | 

Galungan wukunipun | 

Sukra Paing jangkĕp rong warsi | 

Je Buda Pon sawarsa | 
wuku Julung-pujud | 

Jimawal tumpak Wage-nya | 

Julungwangi nulya Ehe ing Kurantil | 

Soma Wage jangkĕpnya || 

36. Kalih warsa nulya taun Alip | 

Kĕmis Kaliwon wuku Langkirnya | 

Jimakir Tumpak Kliwone | 

Pon Wuye wukunipun | 

jangkĕpipun ing kalih warsi | 

nulya malih gumantya | 

ingkang taun Wawu | 

ing wuku Landĕp punika | 

ing Anggara Manis jangkĕpe sawarsi | 

etang mangsane warsa || 

37. Kanĕm kapitu sadha kasĕki | 
patangpuluh-siji dinanira | 
dhĕstha karo tri-likure | 
kalimaning kawolu | 
ngĕnĕm-likur dina winilis | 
kapat lawan kasanga | 
sami lima-likur | 
kasapuluh lan katiga | 

apan sami patlikur dina winilis | 
tumbuk kawolu kapat || 

38. Pan pinetang wuku lan mangsĕki | 

Jamal Jamil nambung atĕtanya | 
dospundi bab Taliwangke | 
ngong dĕrĕng patos surup | 
warigapak lan warigamis | 

dene mawi prabeda | 
kang samyĕtang wuku | 
kula dĕrĕng pati cĕtha | 
sira Wasi Wrĕgasana anauri | 
ngriki kang wus kĕlampah || 

39. Taliwangke wuku nĕm kĕhnĕki | 
kawit Landĕp Warigalit ika | 

Kuningan Kuruwĕlute | 

Wayang jangkĕp nĕmipun | 
sami Dite Wage puniki | 

lan rangkĕpe ingetang | 
dina pasaripun | 

ing Paing Budandĕpira | 

Kaliwone Warigapak kang winilis | 
ing Wage Sukra ningan || 

40. Pon ing Rĕspati Lute marĕngi | 
ing Kliwon-sumaye punika | 
ing Manis Anggara Y ange | 
jangkĕp nĕnĕm ingetung | 

Jamal Jamil nambungi angling | 
yĕn tanah kula ngrika | 
pangetunge wuku | 

Warigamis Tumpak-Lutnya | 

dene sanĕs lan etang dina ing ngriki | 
etange Warigapak || 

41. Manira tanya malih ki wasi | 
pintĕn wuku ingkang Ringkĕl jalma | 
Wrĕgasana lon ature | 

lilima kathahipun | 

Wuku Sinta ingkang rumiyin | 

Soma Pon ringkĕl jalma | 

Warigalitipun | 

Soma Kliwon ringkĕl jalma | 

wuku Langkir Soma Paing ringkĕl jalma 

wuku Tambir ingetang || 

42. Anĕng Soma Wage ringkĕl jalmi | 

Bala Soma Manis ringkĕl jalma | 
jangkĕp gangsal paringkĕle | 
sabĕn Soma yĕn nuju | 

dina Aryang ringkĕlejalmi | 
ringkĕl panunggilannya | 
nĕnĕm kathahipun | 

Aryang Wrukung Paningronnya | 

Uwas Mawulu Tungle jangkĕpnĕki | 
Ariyang ringkĕl jalma || 

43. Pan Wurukung ringkĕl sato nĕnggih | 
Paningron ringkĕl pĕksi punika | 

Uwas kang Ringkĕl iwake | 

Mawulu ringkĕl wuku | 

Tungle Ringkĕl godhong (n)jangkĕpi | 
ringkĕl si wa la ta ba | 

(ng)gih puniku wau | 

Sinta Warigalitira | 

Langkir Tambir Bala jangkĕp nĕnĕmnĕki 
Soma Aryang sadaya || 

44. Wrukung ringkĕl sato wukunĕki | 
kang wuku gangsal wu ju ju ma wa | 
Wukir lan Julung-wangine | 
kalawan Julung-pujud | 

Maktal Wayang jangkĕpirĕki | 

Dite Wrungkung sadaya | 
gya Paningronipun | 


< Serat Centhini Jilid 08 - Halaman : 49 > 


ringkĕl paksi wuku gangsal | 

kang ingetang ku su pa wu ku anĕnggih 

Kurantil Sungsangira || 

45. Pahang Wuye Klawu gangsalnĕki | 

Paningron nĕng Tumpak sadayana | 
gantya Was ringkĕl manuke | 
apan la wa ma ma wu | 

Landĕp Warigungirĕki | 

Mandhasiya kalawan | 

Mandhangkungan Wugu | 
nĕng Budha Uwas sadaya | 
nulya gantya Mawulu kang ringkĕl wiji | 
ta ga ku ma dhu gangsal || 

46. Wuku Tolu lan Galunganĕki | 

Kuruwĕlut Makail Dhukut | 
jangkĕp lilima wukune | 
kabĕh Soma Mawulu | 
nulya Tungle ringkĕl ronnĕki | 
gu ku ma lawan prang wa | 

Gumbrĕg kang rumuhun | 

Kuningan Mrakĕh Prangbakat | 

Watugunung jangkĕpe gangsal winilis | 

Soma Tungle sadaya || 

47. Sampun jangkĕp ringkĕl nĕm prakawis | 
apan wontĕn malih kang ingetang | 
ingaranan Kaladite | 

nĕng wuku tri wa ku wu | 

Warigagung ing Dite Manis | 
nuju Aryang Jagurnya | 
lawan Kuruwĕlut | 

Dite Wage Was Jagurnya | 

Wugu Dite Paing Aryang Jagur nĕnggih | 
jangkĕp wuku titiga || 

48. Walĕr-sangkĕr malih saprakawis | 
wuku satunggil nuju Galungan | 
nĕnggih Dhungulan wastane | 
tigang dintĕn puniku | 

Dite Soma Anggara-nĕki | 

dewa Kala tri dina | 

ringkĕl gung puniku | 

ringkĕling para jawata | 

lamun nuju Galungan ing tigang ratri | 

minggu tan ana obah || 

49. Sakĕhing jawatĕng ngawiyati | 
miwah para jawatĕng bantala | 
jawatĕng samodra dene | 
dewaning kutu-kutu | 
walang-taga tan ana kari | 

ing dalĕm tigang dina | 

sumĕne aminggu | 
ingaran Dhandhan-kukudan | 
barang karya tan bĕcik kĕna ing sarik | 
pangapĕsing jawata || 

50. Apan kĕna soting jawata-di | 
kasabĕting ila-ila dina | 
papa mala cintrakane | 
sapu dhĕndhanira gung | 
sami walĕr-sangkĕr puniki | 
apan sangĕt priyangga | 

iku sangar agung | 
tinimbang lan ringkĕl jalma | 

Taliwangke Kaladite datan sami | 
maksih angkĕr Dhungulan || 

51. Sangĕt Dhĕndhan-kukudan puniki | 
inggih yĕn nuju wuku Galungan | 

Dite Soma Anggara-ne | 

dewa Kala Adhungul | 
datan kenging dipun gagampil | 

Sĕh Mongraga sukĕng tyas | 
myarsetanging wuku | 
sĕsorah pakĕming ajar | 
kabudayaning Kabudan kang pinustha | 
papasthĕn winaskitha || 

52. Jamal Jamil atĕtanya malih | 
kadipundi bab Lampahing lintang | 

Wuluh lawan Waluku-ne | 

kang parĕng mangsanipun | 
bĕncĕt lawan wukunirĕki | 
punapa manut surya | 
punapa nut wuku | 

Ki Wawasi Wrĕgasana | 
anauri lampahing lintang kĕkalih | 

Wuluh Waluku-nira || 

53. Tanggalipun myang surupirĕki | 
anĕng dintĕn sawiji tan owah | 
sabĕn ing Soma Manis-e | 
tanggal myang surupipun | 
sami angsal wuku mangsĕki | 
lampahe ring-iringan | 

Wuluh lan Waluku | 

lintang Wuluh dĕnnya tanggal | 

Soma Manis ing mangsa karo marĕngi | 
dwi astha ing Tambirnya || 

54. Soma Manis Mĕdhangkunganĕki | 
nulya pĕndhak Soma Manis-ira | 
lintang Waluku tanggale | 

nuju katiganipun | 

ing tri-nawa Prangbakatnĕki | 

Soma Manis-ing Bala | 

dene surupipun | 

lintang Wuluh nuju mangsa | 

ing ka-siji ka-sapta Mandhasiyĕki | 

Soma Manis wukunya || 

55. Julungpujud pĕndhak Soma Manis | 
lintang Waluku ing surupira | 
anuju mangsa karone | 

barĕng mangsaning wuku | 
duwiastha ing Tambir nĕnggih | 

Waluku surupira | 

ing tanggaling Wuluh | 

puniku pan sasarĕngan | 

sontĕn lintang Wluku surup bĕdhugnĕki | 

lintang Wuluh atanggal || 

56. Sĕh Mongraga angandika aris | 
rika tutugĕna apĕpajar | 

ujare pawukon kabĕh | 

Wrĕgasana asaguh | 
sĕmu langguk ciptaning galih | 
dinuga puruita | 
marang dhawakipun | 

Jamal Jamil samya mojar | 
kakang ajar kula andika jarwani | 

Padangon Padewannya || 

57. Miwah sĕngkan-turunaning Ĕsri | 
lawan candranya ywa kaliwatan | 
sadaya nĕh jarwakake | 

Wrĕgasana amuwus | 

inggih sampun andika watir | 
dewa ingkang lumampah | 
wolu gantya laku | 

Ĕsri Endra Guru Yama | 

Lodra Brama Kala Uma jangkĕpnĕki | 

Sri rĕjĕki wardinya || 

58. Endra samar Guru karĕp nĕnggih | 

Yama singlu loroning atunggal | 

Lodra gĕtih pasĕmone | 

Brama gĕni liripun | 

Kalamurka Uma pawĕstri | 

dewa Kala punika | 

yĕn nuju lumaku | 

marĕngi wuku Galungan | 

inggih sabĕn Galungan ing tigang ari | 

Dite Soma Anggara || 

59. Anĕng ngriku Dhungule tri ari | 
kang kula-ucap wau punika | 
mila dhungul supayane | 
dewa Sri mantukipun | 

maring Sinta Dite-ne Paing | 

Padangon sasanganya | 
kawit saking Dangu | 

Jagur Gigis lan Kerangan | 

Nohan Wogan Tulus Wurung lawan Dadi | 
pan wus jangkĕp sasanga || 

60. Dangu watu Jagur macan nĕnggih | 

Gigis bumi pan Kerangan surya | 

Nohan rĕmbulan wĕrdine | 

Wogan ulĕr puniku | 

Tulus banyu Wurung pan gĕni | 

Dadi kayu punika | 
jangkĕp kang ingetung | 
sadaya amawa watak | 

Jamil tanya lampahe ta kadipundi | 

Wrĕgasana wuwusnya || 

61. Inggih mangke pinetang rumiyin | 

Sĕngkan-turunan puniku gangsal | 
kang rumiyin Srigatine | 

Sami gumarangipun | 

nulya Cĕlĕng-tĕmbalung nĕnggih | 

tumuntĕn Kuthila-pas | 

gya Suajagipun | 

jangkĕp gangsal kang ingĕtang | 

nulya Jabung-wuku yĕn kula ingriki | 

sanĕs lan kapujanggan || 

62. Yĕn pujangga dĕnnya amastani | 

Kalajaya-bumi petangira | 
wuku tigang-dasa kabĕh | 

pan pinara sapuluh | 

nĕlu-nĕlu sadumanĕki | 

siang dalu mmĕksa | 

ing jayaning wuku | 

pitung dintĕn gĕnti mara | 

sabĕn-sabĕn wuku kang lumaku nĕnggih | 

punika petangira || 

63. Jabung-wuku Kalajaya-bumi | 
kang rumĕksa ing jagad purwĕngrat | 
wetan bĕnĕr wuku trine | 

pan Mĕdhangkungan-ipun | 

Sungsang Sĕla-ardi (n)jangkĕpi | 

Bathara Mahadewa | 

Mahadĕwi puniku | 

pasar Lĕgi kutha perak | 

langse seta kuntul santĕn kang jĕladri | 

sastra ha na ca ra ka || 

64. Jabung wuku Kalajaya-bumi | 
kang rumĕksa ing jagad duksina | 
kidul bĕnĕr wuku trine I 

Gumbrĕg Pahang lan Wugu | 

Sang Hyang Sambu Swagnyana dĕwi | 

Paing pasaranira | 

swasa kuthanipun | 

pan ulung bang paksinira | 

langse rĕkta ludira punang jaladri | 

sastra da ta sa wa la || 

65. Jabung wuku Kalajaya-bumi | 
ingkang rumĕksa anĕng pracima | 
kulon bĕnĕr wuku trine | 

Landĕp Kuninganipun | 

Wuye Kamajaya lan Ratih | 

Ĕpon pasaranira | 
ĕmas kuthanipun | 
pan kĕpodhang pĕksinira | 
langse pita madu pan jaladrinĕki | 
sastra pa dha ja ya nya || 

66. Jabung-wuku Kalajaya-bumi | 
kang rumĕksa ing jagad utara | 
ing lor bĕnĕr wuku trine | 

Mrakĕh Klawu Wrigagung | 

Sang Hyang Wisnu Bathari Ĕsri | 

Wage pasaranira | 

wĕsi kuthanipun | 

pĕksi dhandhang pĕksinira | 

langse wulung nila kang punang jaladri | 

sastra ma ga ba tha nga ]| 

67. Jabung-wuku Kalajaya-bumi | 
kang rumĕksa jagad madyantara | 
tĕngah ngandhap wuku trine | 

Krantil Prangbakatipun | 

Mandhasiya Hyang Bayu Umi | 

Kaliwon pasarannya | 
prunggu kuthanipun | 

apan gogik pĕksinira | 

langse mancawarna wedang kang jĕladri 

sastra ji ro lu pat ma || 

68. Jabung-wuku Kalajaya-bumi | 
kang rumĕksa jagad ngantariksa | 
nginggil bĕnĕr wuku trine | 

Kruwĕlut Wayang-ipun | 

Wriga surya Suranggana-di | 
sastra e la pa ya o | 

(lang) nĕngguh jabung wuku | 
Kalajaya-bumi ingkang | 
rumĕksĕngrat kidul-wetan kang wuku tri 
wuku Wukir kalawan || 

69. Wuku Langkir lan wuku Manail | 

Hyang Kuwera sastra narasonya | 
nĕng kidul-wetan prĕnahe | 

gantya kang jabung-wuku | 
Kalajaya-bumi anĕnggih | 
ingkang rumĕksa jagad | 
kidul kilĕnipun | 
wuku tri Julungwanginya | 

Tambir Dhukut Sang Bathara Mahayĕkti 
sastranipun galdheya || 

70. Jabung wuku Kalajaya-bumi | 
kang rumĕksa jagad lor-kilĕnnya | 
apan titiga wukune | 

Tolu lan Bala nĕngguh | 

Julungpuyud Hyang Siwah nĕnggih | 
nurwitri sastranira | 
gantya jabung wuku | 

Kalajaya-bumi ingkang | 
rumĕksa ring jagad ĕlor-wetanĕki | 
apan wuku titiga 1 1 

71. Sinta Maktal Galungan puniki | 

Hyang Prit-anjala sastranya bya bya | 
tamat sadaya kuthane | 

ingkang samya ingetung | 

jabung Kalajaya ing bumi | 

yĕn wus waspadĕng etang | 

wuku tĕlungpuluh | 

sadayane kinawruhan | 

dadya ruwat mala cintrakaning urip | 

kĕdah paham angetang || 

72. Langkir Wukir lan wuku Manail | 
kidul-wetan jagad ĕnggĕnnira | 
wuku Gumbrĕg lan Pahange | 
kidul bĕnĕr (ng)gĕnnipun | 

Julung-wangi Tambir Dhukuti | 
kang kidul-kilĕnira | 

Wuye Landĕpipun | 

Kuningan Tolu lan Bala | 

kilĕn bĕnĕr Julung-pujud anĕnggani | 

lor-kulon prĕnahira || 

73. Warigagung lan wuku Marakih | 
lan Kulawu lor bĕnĕr (ng)gonnira | 

Sinta Maktal Galungane | 

lor wetan prĕnahipun | 

Madhangkungan lan Sela-ardi | 

Sungsang wetan (n)gonnira | 

Kurantil lan wuku | 

Prangbakat Mandhasiya-nya | 

nĕng pratala Kuruwĕlut Wayang nĕnggih | 

Warigalit ing tawang || 

74. Jangkĕp etang wuku tri-dasĕki | 
dinum nyadasa aniga-niga | 

anĕnggani ing prĕnahe | 

watĕking jabung wuku | 

ing prang apĕs ungguling jurit | 

nĕrak apĕs jayanya | 

kang ngĕnggĕni unggul | 

punika etanging lampah | 

wuku ingkang katurunan ing Srigati | 

pipitu kathahira || 

75. Wuku Tolu lawan Julungwangi | 

Wukir Marakĕh lan Wuye ika | 

Wugu lan Watugunung-e | 
jangkĕp pitu ingetung | 

gya arĕsan ingkang winilis | 
apan wuku lilima | 
nĕnggih kang rumuhun | 

Gumbrĕg-an lawan Julung-an | 

Mandhasiyan Galungan Dhukut anĕnggih | 
jangkĕp gangsal ingetang || 

76. Nulya Wrĕgagĕmĕt-e winilis | 
awit Dite Paing wuku Sinta | 
dewa Sri Tungle Dangune | 

Sinta Soma Pon-ipun | 

Endra Aryang Dangu marĕngi | 

Soma Pon ringkĕl jalma | 

Mulya Sinta-nipun | 

Anggara Wage punika | 

Dewa Guru Wrukung Dangu Sinta nĕnggih | 

Buda Kaliwon-ira || 

77. Kala Paningron Dangu ngĕkĕli | 

Sinta ing Rĕspati Manis-ira | 

Lodra Uwas ing Jagure | 

Sinta ing Sukranipun | 

Paing Brama Mawalu Gigis | 
sĕngkaning Asu-ajag | 

Sinta Tumpak-ipun | 

Pon Kala Tungle Kerangan | 
tuturipun Sapi-gumarang anĕnggih | 
jabung ing wuku Sinta || 

78. Jayabumi nĕng lor-wetan nĕnggih | 
majĕng ngidul-ngilĕn pitung dina | 
sampun nĕrak kala gĕdhe | 
gantya ing Landĕpipun | 

Dite Wage Uma marĕngi | 

Aryang nuju Anohan | 

Landĕp Soma Kliwun | 

dewa Sri wurukung Wogan | 

anulya wuku Landĕp ingkang Amanis | 

Dewĕndra Paningronnya || 

79. Tulus nulya Landĕp Buda Paing | 

Dewa Guru Uwas Wurung ika | 
apan nuju Taliwangke | 

Landĕp Rĕspatinipun | 

Ĕpon Uma Mawulu Dadi | 

Landĕp Sukra Wagenya | 

Lodra Tungle Dangu | 

Cĕlĕng-tĕmbalung sumĕngka | 

Landĕp Tumpuk Kaliwon dewanirĕki | 
Brama Aryang Jagurnya || 

80. Turunning Kuthila-pas mring bumi | 
jabung wuku Landĕp kilĕn (ng)gĕnnya | 
marĕp mangetan bĕnĕre | 

ing petung dintĕn sampun | 
anĕrajang kala tan bĕcik | 
gantya wuku Wukir-nya | 

Dite Manis-ipun | 

dewa Kala Wurukungnya | 

apan Gigis nuju sĕngkaning Srigati | 

Wukir Soma Paing-nya || 

81. Uma Paningron Kerangan nĕnggih | 
Wukir ing Anggara Pon punika | 
dewi Sri Uwas Nohan-e | 

Wukir Budawanĕku | 

Endra Wogan Mawulunĕki | 

Wukir ing Rĕspatinya | 

Kliwon dewa Guru | 

anuju Tungle Tulusnya | 

nulya wuku Wukir ingkang Sukra Manis 

Yama Aryang Wurungnya || 

82. Nulya Wukir ing ri Tumpak Paing | 
dewa Endra Wurukung Dadi-nya | 
turunning Asu-ajage | 

jabung waktu anĕngguh | 

Kalajaya-bumi ing Wukir | 

wontĕn ing kidul-wetan | 

pitung dintĕn sampun | 

purun amurugi kala | 

gantya wuku Kurantil Dite Pon nĕnggih | 

anuju dewa Brama || 

83. Paningron Dangu Sĕngkan-irĕki | 
Sapi-gumarang mĕsat mring wiyat | 

[...]| 

[...]| 

Kurantil ing Anggara Kasih | 
anuju dewa Uma | 
mula Gigisipun | 

Karantil Buda Manis-nya | 
dewa Ĕsri Tungle Kerangan anuli | 

Krantil Kĕmis Paing-nya 


84. Dewa Endra Aryang Nohan nĕnggih | 
Kurantil-ing Sukra Pon punika | 

Guru Wurukung Wogan-e | 

Krantil Tumpak Wage-ku | 

dewa Yama Paningronĕki | 

Tulus tumurunnira | 

ing Cĕlĕng-tĕmbalung | 

jabung wuku Kurantil-nya | 

anĕng ngandhap majĕng nginggil pitung ari 

sampun murugi kala || 

85. Gantya Tolu Dite Kliwon nĕnggih | 
dewa Lodra Uwas Wurung ika | 
sĕngkaning Kuthila-pas-e | 

Tolu ing Soma Madu | 
dewa Brama Mawulu Dadi | 
sang Srigati tumĕndhak | 
pawon dĕnnya nurun | 

Tolu Anggara Paing-nya | 

dewa Kala nuju Tungle Dangu nĕnggih | 

Tolu Buda Pon-nira || 

86. Dewa Uma Aryang Jagurnĕki | 

Tolu ing Rĕspati Wage-nira | 
dewa Sri Wrukung Gigise | 

Tolu Sukra Kaliwun | 

Endra Ningron Keranganĕki | 

Tolu Tumpak Manis-nya | 
nuju dewa Guru | 
marĕngi Uwasing Nohan | 

Jabung-wuku Tolu lĕr-kilĕn (ng)gĕnnĕki | 
pan majĕng ngidul-ngetan || 

87. Pitung dintĕn pitung dalu nĕnggih | 
sampun purun amurugi kala | 
gantya gya wuku Gumbrĕg-e | 

ing Dite Paing-ipun | 

Yama Mawulu Wogan-ĕki | 

Sĕngkaning Asu-ajag | 

Gumbrĕg Soma-nipun | 

Lodra Pon Tungle Tulus-nya | 
turunnipun Sapi-gumarang mring bumi | 
Gumbrĕg (ng)Gara Wage-nya || 

88. Dewa Brama Aryang Wurung nĕnggih | 
Gumbrĕg Buda Kliwon dewa Kala | 
Warukung nuju Dadi-ne | 

Gumbrĕg Rĕspati Madu | 

Uma Paningron Dangunĕki | 

Gumbrĕg Sukra Paing-nya | 
ing Sri Uwas Jagur | 

Gumbrĕg tumpak dewa Endra | 
amarĕngi Mawulu anuju Gigis | 

Jabung-wuku Gumbrĕg-nya 


89. Anĕng kidul bĕnĕr (ng)gonnirĕki | 
pitung dina ywa murugi kala | 
gantya wuku Wrigalite | 

ing Dite Wage Guru | 

nuju Tungle Kerangan nĕnggih | 

Sĕngkan Cĕlĕng mring wiyat | 

Warigalitipun | 

Soma Kliwon dewa Yama | 

Aryang Nohan marĕngi kang ringkĕl jalmi | 
turuning Kuthila-pas || 

90. Warigalit ing Anggara Manis | 
dewa Lodra ing Wurukung Wogan | 
nuju Sĕngkan Srigati-ne | 

ing Warigalitipun | 

Buda Paing Brama marĕngi | 

Paningron Tulusira | 

Warigalitipun | 

Rĕspati Pon dewa Kala | 

Uwas Wurung nuju Taliwangke nĕnggih | 

Warigalit ing Sukra || 

91. Wage Uma ing Mawulu Dadi | 

Warigalit Tumpak Kaliwon-nya | 
dewa Sri Tungle Dangu-ne | 
nĕnggih kang Jabung wuku | 

Warigalit anĕng ing nginggil | 
ing pitung ditĕn aywa | 
murugi kala gung | 

gantya wuku Wrigagungnya | 

Dite Manis Endra Aryang Jagur nĕnggih | 

Kala-dite punika || 

92. Wuku Warigagung Soma Paing | 
dewa Guru Wurukung Gigis-nya | 
turuning Asu-ajag-e | 

ing Warigagung-ipun | 

Anggara Pon Yama marĕngi | 
ing Paningron Kerangan | 
nuju Sĕngkannipun | 

Sapi-gumarang mring wiyat | 

Warigagung ing Buda Wage marĕngi | 

Lodra ing Uwas Nohan || 

93. Wrigagung Rĕspati Kliwon-ĕki | 
dewa Brama ing Mawulu Nohan | 

Wrigagung Sukra Manis-e | 

Kala ing Tungle Tulus | 

Warigagung ing Tumpak Paing | 

Uma Aryang Wurung-nya | 
ingkang Jabung-wuku | 

Wrigagung nĕng lĕr (ng)gĕnnira | 

majĕng ngidul pitung dina pitung ratri | 
aywa murugi kala || 

94. Gantya ingkang wuku Julungwangi | 

Dite Ĕpon Sri Wrukung Dadinya | 

Julungwangi Soma Wage | 

Endra Paningron Dangu | 
turunnipun Cĕlĕng mring bumi | 

Julungwangi Anggara | 

Kasih dewa Guru | 

Uwas Jagur sĕngkanira | 

ing Kuthila-ĕpas mĕsat maring langit | 

wuku Julungwangi-nya || 

95. Buda Manis dewa Yama nĕnggih | 
amarĕngi Mawulu Gigisnya | 
tumurunning Srigati-ne | 

ing paturon (ng)gĕnnipun | 

Julungwangi Rĕspati Paing | 

Lodra Tungle Kerangan | 

Julungwangi-nipun | 

ing Sukra Pon dewa Brama | 

Aryang Nohan ingkang wuku Julungwangi | 
ing Tumpak Wage-nira || 

96. Dewa Kala Wrukung Wogan nĕnggih | 

Jabung-wuku Julungwangi-nira | 
apan anĕng kidul-kilĕn | 

majĕng lĕr-wetanipun | 
pitung dintĕn ing pitung ratri | 
sampun murugi kala | 
tan pĕnĕt tinĕmu | 
gantya ingkang wuku Sungsang | 

Dite Kliwon Uma Ningron Tulus nĕnggih | 

Sungsang Soma Manis-nya || 

97. Dewa Ĕsri Uwas Wurung nĕnggih | 
wuku Sungsang Anggara Paing-nya | 

Endra Mawulu Dadi ne | 

Su-ajag Sĕngkannipun | 

Sungsang Buda Ĕpon marĕngi | 

Guru Tungle Dangu-nya | 

Gumarang tumurun | 

Sungsang Rĕspati Wage-nya | 

dewa Yama Aryang nuju Jagur nĕnggih | 

Sungsang Sukra Kliwon nya || 

98. Dewa Lodra ing Wurukung Gigis | 
wuku Susang ing Tumpak Manis-nya | 

Brama Ningron Kerangan-e | 
anĕnggih Jabung-wuku | 

Sungsang wetan ĕnggonnirĕki | 

ing dalĕm pitung dina | 
sampun purun-purun | 

nrajang kala tan prayoga | 

gantya wuku Galungan ingkang gumanti | 

ing Dite Paingira || 

99. Dewa Kala Uwas Nohan-ĕki | 

Galungan ing Soma Pon punika | 

Kala Mawulu Wogan-e | 
wuku Galunganipun | 

ing Anggara Wage nirĕki | 

Kala Tungle Tulusnya | 

Sĕngkaning Tĕmbalung | 

puniku Dhungulanira | 

dewa Kala tigang dintĕn Andhunguli | 

Dite Soma Anggara || 

100. Galunganing Buda Kliwon nĕnggih | 
dewa Uma Aryang Wurung ika | 
turuning Kuthila-pas-e | 

Galungan Kĕmis Madu | 

dewa Ĕsri Wurukung Dadi | 

Sĕngkan ing Srigatinya | 
ing Galunganipun | 

Sukra Paing dewa Endra | 

Ningron Dangu Galungan Tumpak Ponĕki | 

Guru Uwas Jagurnya || 

101. Jabung wuku ing Galungan nĕnggih | 
nĕng lor wetan ngidul ngilĕn rĕpnya | 
aywa murugi kalane | 

gantya Kuningan-ipun | 

Dite Wage Yama marĕngi | 

Mawulu Gigisira | 

ing Kuninganipun | 

ing Soma Kaliwon-ira | 

dewa Lodra ing Tungle Kerangan-ĕki | 

Ningan (ng)Gara Manis-nya || 

102. Dewa Brama Aryang Nohan nĕnggih | 

Kuningan ing Buda Paingira | 

Kala Wurukung Wogane | 

Asu-ajag tumurun | 

Kuningan Rĕspati Pon nĕnggih | 
marĕngi dewa Uma | 
ing Paningron Tulus | 

Sĕngkaning Sapi-gumarang | 

Kuningan ing Sukra Wage dewanĕki | 

Ĕsri Uwas Wurung-nya || 

103. Apan nuju Taliwangke nĕnggih | 

Kuningan ing Tumpak kaliwonnya | 

Endra Mawulu Dadine | 

pan Jabung-wukunipun | 

Kuningan nĕng kilĕn (ng)gĕnnĕki | 
apan majĕng mangetan | 

pitung dintĕn sampun | 
purun amurugi kala | 

gantya wuku Langkir ingkang Dite Manis 
Guru Tungle Dangu-nya || 

104. Ingkang wuku Langkir Soma Paing | 
dewa Yama Aryang Jagurira | 
anuju ringkĕl jalmane | 

Langkir (ng)Gra Pon-ipun | 
dewa Lodra Wurukung Gigis | 

Langkir Buda Wagenya | 
dewa Brama nuju | 

Paningron Keranganira | 

turunnipun Cĕlĕng-tĕmbalung mring siti | 

Langkir Kĕmis Kliwon-nya || 

105. Dewa Kala Uwas Nohan-nĕki | 
nuju sĕngkaning Kuthila-ĕpas ] 

Langkir ing Sukra Manis-e | 
dewa Uma Mawulu | 

Wogan turunnipun Srigati | 
tumurun padaringan | 

wuku Langkir-ipun | 
ing Tumpak Paing punika | 
dewa Ĕsri Tungle nuju Tulusnĕki | 
jabung-wuku Langkirnya || 

106. Anĕng kidul-wetan (ng)gyannirĕki | 
majĕng ngalĕr-ngilĕn pitung dina | 
sampun murugi kala-ne | 

gantya Mandhasiyĕku | 

Dite Ĕpon Endra marĕngi | 
nuju Aryang Wurungnya | 
Mandhasiyanipun | 
ing Soma Wage Guru-nya | 
amarĕngi ing Wurukung nuju dadi | 
Madhasiyĕng Anggara || 

107. Kaliwone apan (ng)Gara Kasih | 
dewa Yama Paningron Dangunya | 
Mandhasya Buda Manis-e | 
dewa Lodra Was Jagur | 

Mandhasiya Rĕspati Paing | 

Brama Mawulu-nira | 

Gigis Sĕngkanipun | 
kang Asu-ajag mring tawang | 
Mandhasiya ing Sukra Pon Kala nĕnggih | 
Tungle nuju Kerangan || 

108. Turun Sapi-gumarang mring siti | 
Mandhasiya ing Tumpak Wage-nya | 

Uma Ariyang Nohan-e | 

nĕnggih kang Jabung-wuku | 
anĕng ngandhap majĕng manginggil | 
ing pitung dintĕn aywa | 

murugi kala gung | 
gantya Julungpujud-ira | 

Dite Kliwon Ĕsri Wrukung Wogan-ĕki 
Julungpujud ing Soma || 

109. Manis Endra Ningron Tulus nĕnggih | 

Julungpujud Anggara Paing-nya | 
dewa Guru Was Wurunge | 

kang wuku Julungpujud | 
ing Buda Pon Y ama marĕngi | 
ing Mawulu Dadi-nya | 
wuku Julung-pujud | 
ing Rĕspati Wage Lodra | 

Tungle Dangu Cĕlĕng sumĕngka mring langit | 

Julungpujud ing Sukra || 

110. Kliwon Brama Aryang Jagurnĕki | 
turunipun ing Kuthila-ĕpas | 
mring siti Julungpujud-e | 

ing Tumpak Manis-ipun | 
dewa Kala Wurukung Gigis | 

Sĕngkanning Srigati ka | 
nĕnggih Jabung-wuku | 

Julung-pujud ĕnggĕnnira | 

nĕng lĕr-kilĕn majĕng ngidul-ngetan nĕnggih | 

Guru Tungle Tulusnya || 

111. Aywa nĕrak ing kala tan bĕcik | 
gantya Pahang Dite Paing tampa | 

Uma Ningron Kerangane | 

kang wuku Pahangipun | 
ing Soma Pon dewanya Ĕsri | 
marĕngi Uwas Nohan | 
wuku Pahangipun | 

Anggara Wage Dewĕndra | 

Mulu Wogan Pahang Buda Kliwon nĕnggih | 

Guru Tungle Tulusnya || 

112. Wuku Pahang ing Rĕspati Manis | 
dewa Yama Aryang Wurungira | 

Pahang ing Sukra Painge | 

dewa Lodra Wurukung | 

Dadi nuju turunirĕki | 

Su-ajag mring bantala | 
wuku Pahangipun | 

Tumpak Ĕpon dewa Brama | 

Ningron Dangu Gumarang mĕsat mring langit | 

Jabung ing wuku Pahang || 

113. Anĕng kidul marĕp ngalor nĕnggih | 
pitung dintĕn ywa murugi kala | 
gantya wuku Kruwĕlut-e | 

ing Dite Wagenipun | 

Kala Uwas Jagur marĕngi | 

Kala-dite punika | 
wuku Kuruwĕlut | 
ing Soma Kaliwon-ira | 
dewa Uma Mawulu anuju Gigis | 
wuku Kuruwĕlut-nya || 

114. Ingkang (ng)Gara Manis dewa Ĕsri | 
amarĕngi ing Tungle Kerangan | 

Kruwĕlut Buda Paing-e | 

Dewĕndra Aryang Jagur | 

Nohan Kuruwĕlut Rĕspati | 

Pon Guru Wrukung Wogan | 
wuku Kuruwĕlut | 

Sukra Wage dewa Yama | 

Ningron Tulus Cĕlĕng tumurun mring siti | 
wuku Kuruwĕlut-nya || 

115. Ing Tumpak Kaliwon amarĕngi | 
dewa Lodra Uwas Wurung ika | 

Sĕngkan ing Kuthila-pas-e | 

Jabung-wuku Kruwĕlut | 

anĕng nginggil lĕrĕs (ng)gĕnnĕki | 

apan majĕng mangandhap | 

pitung dintĕn sampun | 

purun amurugi kala | 

gantya wuku Marakĕh ing Dite Manis | 

Brama Mawulu Dadya || 

116. Tumuruning Srigati mring bumi | 
tumĕdhakira anĕng ing taman | 

Marakĕh Soma Paing-e | 

Kala ing Tungle Dangu | 

Marakĕh Anggara Pon-ĕki | 
marĕngi dewa Uma | 

Aryang nuju Jagur | 

Marakĕh Buda Wage-nya | 

dewa Ĕsri marĕngi Wurukung Gigis | 

kang wuku Marakĕh-nya || 

117. Ing Rĕspati Kaliwon-irĕki | 
dewa Endra Paningron Kerangan | 

Marakĕh Sukra Manis-e | 

Guru Was Nohan-ipun | 

wuku Mrakĕh ing Tumpak Paing | 

Yama Mawulu Wogan | 

Su-ajag mĕndhuwur | 

Jabung-wuku Marakĕhnya | 

nĕng lor lĕrĕs majĕng ngidul pitung ari | 

aywa murugi kala || 

118. Gantya ingkang wuku Tambir tampi | 

Dite Pon Lodra Tungle Tulusnya | 

Turun Sapi-gumarang-e | 

Tambir Soma Wage-ku | 

Brama Aryang Wurung marĕngi | 

ringkĕl jalma punika | 

wuku Tambiripun | 

ing Anggara Kasih-ira | 

dewa Kala Wurukung anuju Dadi | 

Buda Manis Tambir-nya || 

119. Uma ing Paningron Dangu nĕnggih | 

Tambir ing Rĕspati Paingira | 

Sri Uwas nuju Jagure | 

Tambir Sukra Pon-ipun | 
dewa Lodra Mawulu Gigis | 

Tambir Tumpak Wage-nya | 
nuju dewa Guru | 

Tungle Kĕkerangan-ira | 

Sasĕngkaning Cĕlĕng-tĕmbalung mring langit | 
jabung wuku Tambirnya || 

120. Anĕng kidul kilĕn (ng)gĕnnirĕki | 
majĕng ngalĕr ngetan pitung dina | 
aywa nĕrak kala gĕdhe | 

awon ingkang tinĕmu | 
gantya Mĕndhangkungan-irĕki | 

Dite Kaliwon Yama | 

Aryang Nohanipun | 
turuning Kuthila-ĕpas | 

kang wuku Mĕndhangkungan ing Soma Manis | 

Lodra Wurukung Wogan || 

121. Nuju Sĕngkanira ing Srigati | 

Mĕndhangkungan Anggara Paingnya | 

Brama Paningron tuluse | 

ing Mĕdhangkungan ipun | 

Buda Ĕpon Kala marĕngi | 

Uwas nuju Wurungnya | 

Mĕdhangkungan-ipun | 
ing Rĕspati Wagenira | 
dewa Uma Mawulu anuju Dadi | 
kang wuku Mĕndhangkungan || 

122. Ing Sukra Kaliwon dewi Ĕsri | 

Tungle dangu wuku Mĕndhangkungan | 
nuju ing Tumpak Manis-e | 

Endra Ariyang Jagur | 

Jabung-wuku Mĕndhangkunganing | 
nĕng wetan lĕrĕs (ng)gĕnnya | 
majĕng ngilĕn nĕngguh | 
pitung dintĕn ywa nĕrajang | 
kala gĕdhe gantya Maktal Dite Paing | 

Guru Wrukung Gigisnya || 

123. Turunipun Su-ajag mring siti | 
wuku Maktal ing Soma Pon-ira | 
dewa Yama Paningron-e | 

Kerangan Sĕngkanipun | 

kang Sapi-gumarang mring langit | 

wuku Maktal Anggara | 

Wage dewanipun | 

Lodra nuju Uwas Nohan | 

wuku Maktal ing Buda Kaliwon-ĕki | 

Brama Mawulu Nogan || 

124. Wuku Maktal ing Rĕspati Manis | 
dewa Kala Tungle Tulis-ira | 

Maktal ing Sukra Paing-e | 

Uma Ariyang Wurung | 
wuku Maktal Tumpak Pon-ĕki | 

Sri Wurukung Dadi-nya | 

nĕnggih Jabung-wuku | 

nĕng lĕr-wetan ĕnggĕnnira | 

majĕng ngidul ngilĕn pan ing pitung ari 

sampun murugi kala || 

125. Gantya ingkang wuku Wuye tampi | 
Dite Wage nuju dewa Endra | 

Paningron Dangu turunne | 
ingkang Cĕlĕng-tĕmbalung | 

Wuye Soma Kaliwon-ĕki | 

Guru Uwas Jagurnya | 
kuthila mandhuwur | 
nuju Taliwangkenira | 

Wuye Gara Manis Brama Wulu Gigis | 
turunning Srigati ka || 

126. Tumĕdhak nĕng kandhang dĕn-ĕnggĕni 
wuku Wuye Buda Paing-ira | 

Lodra Tungle Kerangane | 
kang wuku Wuye-nipun | 
ing Rĕspati Ĕpon marĕngi | 

Brama Ariyang Nohan | 

Wuye Sukra-nipun | 

Wage Kala Wrukung Wogan | 

Wuye Tumpak Kaliwon lima marĕngi | 
Paningron Tulus-ira || 

127. Jabung wuku Wuye (ng)gĕnnirĕki | 
wontĕn kilĕn lĕrĕs majĕng ngetan | 
sapta-ri sapta-ratrine | 

ywa nĕrak kala agung | 
gantya ingkang wuku Manail | 
ing Dite Manis-ira | 

Ĕsri Uwas Wurung | 

Manail Soma Paingnya | 

dewa Endra Mawulu Dadi marĕngi | 

Sĕngkaning Asu-ajag || 

128. Manail ing Anggara Pon-ĕki | 
dewa Guru Tungle Dangu-nira | 
turun Sapi-gumarang-e | 

wuku Manailipun | 

Buda Wage Yama marĕngi | 

Ariyang Jagurira | 
kang Manailipun | 

Rĕspati Kaliwonira | 

dewa Lodra Wurukung anuju Gigis | 

ing wuku Manailnya || 

129. Amarĕngi ing Sukra-nya Manis | 
dewa Brama Paningron Kerangan | 

Manail Tumpak Paing-e | 
kalawan Nohan-ipun | 

pan jabunge wuku Manail | 
nĕng kidul wetan (ng)gĕnnya | 
pitung dintĕn sampun | 
pumn amurugi kala | 

gantya wuku Prangbakat Dite Pon nĕnggih | 

Uma Mawulu Wogan || 

130. Prangbakat-e Soma Wage-nĕki | 
dewa Ĕsri ing Tungle Tulus-nya | 

Sĕngkan Cĕlĕng-tĕmbalunge | 
wuku Prangbakatipun | 
amarĕngi Anggara Kasih | 

Endra Aryang Wurungnya | 
nuju turunnipun | 

Kuthila-pas mring bantala | 

Prangbakat ing Buda Manis Guru nĕnggih | 
ing Wurukung Dadi-nya || 

131. Sĕngkanning Srigati maring langit | 

Prangbakat ing Rĕspati Paingnya | 

Yama Paningron Dangune | 
wuku Prangbakatipun | 
amarĕngi Sukra Pon nĕnggih | 

Lodra Uwas Jagurnya | 

ing Prangbakat-ipun | 

Tumpak Wage dewa Brama | 
amarĕngi Mawulu anuju Gigis | 

Jabung wuku Prangbakat || 

132. Anĕng ing ngandhap nuju manginggil | 
pitung dintĕn ywa murugi kala | 
kalawan aywa mĕmĕnĕk | 

agantya ingkang wuku | 

Bala Dite Kaliwon-ĕki | 

Kala Tungle Kerangan | 

Bala Soma Madu | 
dewa Uma Aryang Nohan | 
wuku Bala nalika Anggara Paing | 
dewa Sri Wrukung Wogan || 

133. Tumuruning Asu-ajag nĕnggih | 
wuku Bala ing Buda Pon-ira | 

Endra Paningron Tuluse | 

anuju Sĕngkannipun | 

ing Sapi-gumarang mring langit | 

Bala ing Rĕspatinya | 

Wage dewa Guru | 
marĕngi Uwas Wurungnya | 

Wuku Bala ing Sukra Kaliwon-ĕki | 

Yama Mawulu Dadya || 

134. Kang wuku Bala ing Tumpak Manis | 
dewa Lodra ing Tungle Dangu-nya | 

Jabung ing wuku Balane | 

nĕng lĕr-kilĕn (ng)gĕnnipun | 
pitung ari ing pitung ratri | 
aywa murugi kala | 
tan bĕcik tinĕmu | 
gantya kang wuku Wugunya | 

Dite Paing Brama Aryang Jagur nĕnggih | 

Kala-dite punika || 

135. Wuku Wugu ing Soma Ponĕki | 
dewa Kala Wrukung Gigisira | 
wuku ingkang (ng)Gara Wage | 

Dewa Uma anuju | 

ing Paningron Kerangan-ĕki | 
marĕngi turunnira | 
kang Cĕlĕng-tĕmbalung | 

Wugu Buda Kaliwon-nya | 

Dewa Ĕsri Nohan Uwas amarĕngi | 
sĕngkaning Kuthila-pas || 

136. Wuku Wugu ing Rĕspati Manis | 
dewa Endra ing Mawulu Wogan | 
tumurunning Srigatine | 
tumĕdhak anĕng lumbung | 
wuku Wugu ing Sukra Paing | 

Guru Tungle Tulus-nya | 

Wugu Tumpakipun | 

Pon Yama Wurung Aryangnya | 

Jabung-wuku Wugu nĕng kidul sapta-ri | 
gantya kang wuku Wayang || 

137. Dite Wage Lodra Wrungkung Dadi | 
wuku Wayang Soma Kliwon-ĕki | 

Brama Paningron Dangun-e | 

Wayang Anggara Madu | 

Kala Uwas Jagur marĕngi | 

Taliwangke punika | 
wuku Wayangipun | 
pan ing Buda Paing-ira | 
dewa Uma anuju Mawulu Gigis | 

Sĕngkaning Asu-ajag || 

138. Wuku Wayang Rĕspati Pon-ĕki | 

Dewa Ĕsri ing Tungle Kerangan | 
turun Sapi-gumarang-e | 

ing wuku Wayangipun | 

Sukra Wage Endra marĕngi | 

Ariyang Nohanira | 

Wayang Tumpak Kliwun | 

Guru ing Wurukung Wogan | 

ingkang Jabung-wuku Wayang anĕng nginggil | 

apan majĕng mangandhap || 

139. Apan pitung dina pitung ratri | 
sampun purun amurugi kala | 
gantya wuku Kulawune ( 

Dite Manis anuju | 

Dewa Yama Paningronĕki | 

Tulus ing Kulawu-nya | 

Soma Paing-ipun | 

Lodra Uwas ing Wurung-nya | 
wuku Kulawu Anggara Pon-ĕki | 

Brama Mawulu Dadya || 

140. Kulawu ing Buda Wage-nĕki | 

Dewa Kala Tungle ing Dangu-nya | 

Sĕngkan Cĕlĕng-tĕmbalung-e | 
ingkang wuku Kulawu | 

ing Rĕspati Kaliwonĕki | 

Uma Aryang Jagurnya | 
nuju turunnipun | 

Kuthila-pas ing bantala | 

ingkang wuku Kulawu ing Sukra Manis | 

Sri Wurukung Gigisnya || 

141. Amarĕngi Sĕngkaning Srigati | 
ing Kulawu Tumpak Paing-ira | 
dewa Endra Paningron-e | 

Kerangan Jabung-wuku | 

Kulawu nĕng ĕlĕr (ng)gĕnnĕki | 
majĕng ngidul lĕrĕsnya | 
pitung dintĕn sampun | 

purun amurugi kala | 

gantya wuku Dhukut Dite Pon-irĕki | 

dewa Guru Was Nohan || 

142. Wuku Dhukut ing Soma Wage-ki | 
dewa Yama ing Mawulu Wogan | 

Dhukut Anggara Kasih-e | 

Lodra ing Tungle Tulus | 

wuku Dhukut ing Buda Manis | 

Brama Aryang Wurung-nya | 
ingkang wuku Dhukut | 
ing Rĕspati Paing-ira | 
dewa Kala Wurukung anuju Dadi | 

turunning Asu-ajag || 

143. Wuku Dhukut Sukra Pon-irĕki | 
dewa Endra Paningron Dangunya | 
Sĕngkan Sapi-gumarang-e | 

Dhukut Tumpak Wage-ku | 

Ĕsri Uwas Jagurirĕki | 

Jabung-wuku Dhukutnya | 
kidul-kilĕnipun | 
apan majĕng ngalĕr-ngetan | 
pitung dintĕn sampun purun amurugi | 
kala yĕn kasĕngkala || 

144. Gantya wuku Watugunung nĕnggih | 

Dite Kaliwon-nya dewa Endra | 

Mawulu nuju Gigis-e | 

ing wuku Watugunung | 
dina Soma Manis marĕngi | 

Guru Tungle Kerangan | 

ingkang Watugunung | 

ing Anggara Paing-ira | 

dewa Yama nuju Aryang Nohan nĕnggih 

wuku Watugunung-nya || 

145. Ing Buda Pon Dewa Lodra-nĕki | 
anuju Wurukung Wogan-ira | 
kang wuku Watugunung-e | 

Rĕspati Wage-nipun | 

dewa Brama Paningronĕki | 
tulus tumurunnira | 
kang Cĕlĕng-tĕmbalung | 

Selardi Sukra Kliwon-nya | 

dewa Kala ing Uwas Wurung marĕngi | 

Sĕngkanning Kuthila-pas || 

146. Wuku Watugunung Tumpak Manis | 
dewanira Endra kang lumampah | 
nuju Mawulu Dadine | 

marĕngi turunnipun | 
kang Srigati marang ing bumi | 
anĕng lĕsung tumĕdhak | 
nĕnggih Jabung-wuku | 

Watugunung anĕng wetan | 

majĕng ngilĕn pitung dintĕn pitung ratri | 

sampun murugi kala || 

147. Sampun jangkĕp wuku tridasĕki | 
lampahing wuku Wrĕgagĕmĕtnya | 
inganggĕrakĕn lampahe | 

Jamal-Jamil gumuyu | 

sarwi angling angumpak dhiri | 

nora jamak kang ajar | 

ujare ambubruk | 

prasasat dhalang awayang | 

paham kabĕh boya wus luput ing lali | 

dhasar pintĕr kang ajar 

148. Wasi Wrĕgasana ambĕdhidhig | 
mathĕm munthuk mĕsĕm sarwi mojar | 
inggih kados pundi malĕh | 

tiyang wus damĕlipun | 

anĕng wukir wuku pinikir | 

lamun tan makatĕna | 

tan sagĕd anggĕntur | 

tanpa damĕl anĕng arga | 

yĕn tan wruha pangulah lampahing budi | 

kabudayan Kabudan || 

149. Panglĕpase tyas marang Hyang Widdhi | 
kamulyaning marcapadĕng dibya | 
sampurna ing dĕlahane | 

pratistha ing panggayuh | 
tang tar giyuh marang pangaksi | 
waskitha ing kasidan | 
sasĕdyaning kayun | 
tĕtĕsing panitisan | 

Jamal Jamil anjawil tĕtanya malih | 
mring Wasi Wrĕgasana || 

150. Manira tanya kakang wawasi | 
mungguh candranya ing Paringkĕlan | 
wuku tigangdasa kabĕh | 

nĕh jarwakĕn sadarum | 
tumbuk Sangar lan tumbuking Sri | 
sampun tanggĕl pĕpajar | 
kang gĕmĕt sadarum | 

Ki Wĕwasi Wrĕgasana | 
anauri lah inggih punika gampil | 
patanyandika mringwang || 

151. Wuku Sinta patine wong awig | 
sĕmunira lintang karainan | 
watĕke sarĕh budine | 
sabarang tyase lĕsu | 

tĕngah tuwuh manggih bilai | 

ruwate gĕdhang sanga | 

kang suluh satundhun | 

sakĕhe arĕs-arĕsan | 

saliyane dagingan lan wohing dami | 

pĕndhĕm gumantung simpar || 

152. Sĕlawate pan salikur picis | 
wuku Landĕp minapringga pĕjah | 
surating raditya lire | 

atĕrang manahipun | 
amadhangi sasami-sami | 
bilai karubuhan | 
ing wrĕksa puniku | 
jalaranipun tan drĕman | 

ruwatipun maja tĕlungpuluh iji | 
lawan arĕs-arĕsan || 

153. Sĕlawate patang kĕthĕng nĕnggih | 
candraning wuku wukir ringkĕlnya | 
lĕsu wana-sata lire | 

gunung asri kadulu | 
pinaranan ambĕbayani | 
adigung-adiguna | 
angĕl budinipun | 
bilai kĕna niaya | 
ruwatipun kalapa satabonĕki | 
pat gluntung lan arĕsan || 

154. Sĕlawate apan limang picis | 
wuku Kurantil dhandhang angurag | 
nuju ewahan sĕmune | 

tan lana budinipun | 

amĕmĕnĕk bilainĕki | 

jalaran kĕh cidranya | 

pangruwatanipun | 

nanas sakuncunge sapta | 

lan arĕsan tindhih pitung kĕthĕng nĕnggih | 

wuku Tolu candranya || 

155. Pasareyan sakĕh wuku nĕnggih | 
lĕngkawa kukuwung sĕmunira | 
apan kagĕdhĕn angkuhe | 
bilaine kasiyung | 

jalarane ajaga ati | 

pangruwate sĕmangka | 

wutuhan pipitu | 

rĕs-arĕsan pinĕpĕkan | 

wuku Gumbrĕg patining wrĕksa anĕnggih | 

gĕtĕr-patĕr sĕmunya || 

156. Watak wong tinuku abanĕki | 
lumaku ingajĕn wicaranya | 
kabĕlabak bilaine | 
jalarane kumingsun | 
ruwate bĕnĕman gĕmbili | 
sapuluh lan arĕsan | 

pan sĕlawatipun | 
kawan kĕthĕng aywa kirang | 
wugu Warigalit apan jalma mati | 
tan kĕndhat sandhang pangan || 

157. Sĕmune kĕh sandhang panganĕki | 
bilainira apan kahambat | 
jalaran murka karone | 

apan pangruwatipun | 
nĕnggih pisang graita kuning | 
satundhun lan arĕsan | 
apan tindhihipun | 

patang kĕthĕng ingkang anyar | 
wuku Warigagung mina lodan mati | 
kĕtuk lindhu sĕmunya || 

158. Apan abot sĕsangganirĕki | 
bilainira apan kabanda | 
sumangkeyan jalarane | 
dene pangruwatipun | 

pan puniku dang-dangan uwi | 
ingĕdang wuwutuhan | 
arĕsan tan kantun | 
limang kĕthĕng ingkang anyar | 

Julungwangi lumpuhing banthĕng anĕnggih | 
sarwa rum bar-abirnya || 

159. Kĕh kang asih kĕh ngalamatnĕki | 
bilaine tinĕbak ing macan | 
jalaran lumuh asihe | 

dene pangruwatipun | 
apan durĕn pitung galinting | 
lawan arĕs-arĕsan | 
kucing tindhihipun | 

Sungsang jaka wuru tiba | 

mega mĕndhung sĕmune sĕtĕngah ati | 

kawĕsĕn bilainya || 

160. Jalarane wrĕngkĕng ruwatnĕki | 
jagung ontong patpuluh arĕsan | 
sapuluh kĕthĕng tindhine | 

Galungan lata pruthul | 
andhap-asor kalulun budi | 
bilaine tukaran | 

cĕla jalaripun | 

ruwate jĕram gĕng papat | 

lan arĕsan sangang kĕthĕng tindhihnĕki | 

ingkang wuku Kuningan || 

161. Pring anggagar nuju teja nĕnggih | 
sĕmunira sĕlamĕt budinya | 

apan kamuk bilaine | 
jalaran gĕminipun | 
apan nĕnggih ruwatirĕki | 
satundhun pisang ĕmas | 
lan arĕsanipun | 
salawat nĕm picis kĕnthang | 
nulya wuku Langkir lare andawani | 
urip sarya oyodan || 

162. Sĕmunira wangkot budinĕki | 
bilaine apan tutukaran | 
jalaran kadurjanane | 

dene pangruwatipun | 
apan bĕndha nĕnĕm galintir | 
nĕm kĕthĕng lan arĕsan | 

kang pĕpak sadarum | 
ingkang wuku Mandhasiya | 
apan ringkĕl mina tinilar ing warih | 
kayu agung sĕmunya || 

163. Dadi pangaubaning sĕsami | 
nora kĕna atut lan sĕsanak | 
anadene bilaine | 

apan kĕna ing siyung | 

jalarane cengkre ing budi | 

dene pangruwatira | 

jambu kluthuk satus | 

kalawan arĕs-arĕsan | 

sĕlawate satak kĕthĕng datan luwih | 

wuku Julungpujudnya || 

164. Kathah lara sambang rimbung nĕnggih 
mega jodhog lĕngkawa sĕmunya | 
watĕke bĕrĕt (m)bĕlĕre | 

bilaine katĕluh | 

jalarane apan gumampil | 

pangruwatipun pisang | 

bĕcici satundhun | 

kang sinang lawan arĕsan | 

sĕlawate nĕm kĕthĕng wuku anĕnggih | 

Pahang kĕh manuk Kĕna || 

165. Sĕmunira pan anuju ati | 
watĕkipun pan panas-atĕnan | 
ana dene bilaine | 
kĕnnaniayĕng satru | 
jalarane asalah kardi | 

dene ruruwatira | 

jambu klampok satus | 

pitung kĕthĕng lan arĕsan | 

nulya wuku Kuruwĕlut kapas agring | 

toya wĕning jĕmbangan || 

166. Sĕmunira wong sĕlamĕt ati | 
bilaine kĕna ing sanjata | 
jalaran pintĕr budine | 
ruwatanipun tĕbu | 

irĕng patang lonjor nĕm picis | 

sawarnining arĕsan | 

wuku Mrakĕhipun | 

ringkĕle baron asĕmpal | 

ing liwawar damar agung amĕrapit | 

padhang-atĕn elingan || 

167. Kabĕlabak bilainirĕki | 
kĕpara ngarĕp jalaranira | 
ana-dene pangruwate | 
apan kĕmiri satus | 

lan arĕsan (ng)gih satus picis | 
ingkang wuku Tambirnya | 

upas lawan racun | 
lĕsu lupa sariranya | 
tĕgĕsipun tan sarju budinirĕki 
blai kenging pasangan || 

168. Jalaran kĕdhĕp ujarirĕki | 
ana-dene ruruwatanira | 
pan timun-watang sĕlawe | 
tindhihipun dom satus | 
lawan pangot waja sarakit | 
kang wuku Mandhangkungan | 
baya ngurag nĕngguh | 
nĕn-unĕn barung sakatya | 
sĕmunira adĕrĕs sora yĕn angling | 
bilai kasudukan || 

169. Jalarane kudu-kudu nĕnggih | 
ruwatane kĕlayu satampah | 
kang pĕpak arĕsanane | 
tindhih picis sapuluh | 
nulya malih wuku gumanti | 

Maktal macan alupa | 

apan lesus agung | 
awor angin pancawora | 
tĕgĕsipun wantĕr angĕn-angĕnĕki | 
bilaine atukar || 

170. Kagĕdhĕn akal jalaranĕki | 
ruwatane manggis tigangdasa | 
nĕm kĕthĕng lan arĕsane | 

Wuye pasangan manuk | 

gĕtih tinyuh ing ruman nĕnggih | 
wor kukusing sundawa | 
ing pasĕmonipun | 
cugĕtan-ati punika | 
jalarane saking pakĕwuhirĕki | 
dene pangruwatira || 

171. Apan kacang dhung-dhungan anĕnggih | 
ĕnĕm tĕkĕm lan arĕs-arĕsan | 
ana-dene titindhihe | 

pitung kĕthĕng punika | 
gantya ingkang wuku Manail | 
apan wiji kĕpapas | 
lawan lintang agung | 
awor mungsuh sĕmunira | 
tansah jaga-ajaga atinirĕki | 
dene bilainira || 

172. Apan kawĕsĕn punika nĕnggih | 
ingkang dadya jĕjalaranira | 
kadhuwurĕn panggayuhe | 
pangruwate kapundhung | 
satampah lan arĕsannĕki | 

sangang kĕthĕng Prangbakat | 
kaya wringin iku | 
sĕmpal dening aliwawar | 
pasĕmone wĕsi katon purasani | 
kakon-atĕn wataknya || 

173. Bilaine pan mĕmĕnĕk nĕnggih | 
jalaran tyas ngadi-adi ika | 
pan rambutan pangruwate | 
lawan arĕsanipun | 

sĕlawate wĕsi giligin | 

wuku Bala pandhita | 

angluwe punika | 

sarwa tibĕng kala mangsa | 

asring karya gora-godha watĕknĕki | 

katĕluh kĕnĕng upas || 

174. Jalar kagĕdhĕn nĕpsu tan bĕcik | 
pangruwatipun kara satampah | 
lan arĕsan pitung kĕthĕng | 
nulya kang wuku Wugu | 

pan kĕluyu kĕrahan nĕnggih | 
patine padha rowang | 
akasa wang-uwung | 
sĕmu jĕmbar budinira | 
bilaine kacuwik jalaranĕki | 
pan saking lĕngusira || 

175. Pangruwatipun kimpul satambir | 
lan arĕsan sadasa kĕthĕngnya | 
dene kang wuku Wayange | 
ringkĕl pasĕmonipun | 
patining andaka wanadri | 
praptanggapati ika | 

mega kang lumaku | 
watak jĕmbar budinira | 
bilaine pan kĕna cidra puniki | 
mĕnga daulatira || 

176. Pangruwatipun pĕlĕm satambir | 
ingkang manis-manis lan arĕsan | 
sĕlawate wolung kĕthĕng | 
ingkang wuku Kulawu | 

apan inggih rabiya malih | 

wĕt dening wĕwayuhan | 

pĕksi dewata gung | 

kumpuling bun tibĕng sĕndhang | 

apan srĕpan ing rĕmbug kumpuling bĕcik | 

blai kĕnĕng wisaya || 

177. Jalaranipun sring arĕpanĕki | 
ruwate waluh loro ingĕdang | 
jro ginulan myang rosane | 
pat kĕthĕng tindhihipun | 

wuku Dhukut ringkĕl candraning | 
apan kitri tinata | 
ingkang sukĕt unggul | 
asri larangan dipatya | 
pasĕmone akamot bĕbudĕnĕki | 
blai kuthah ludira || 

178. Anĕng rana tĕngahing ajurit | 
jalarane cukĕng puguhira | 
ruwat ing pare-wĕlute | 
wuwutuhan kinulup | 
satampir lan arĕsanĕki | 
nĕm kĕthĕng tindhihira | 
wuku Watugunung | 
patining wrĕksa narendra | 
apagĕra jaga gĕrah uripnĕki | 
blai kĕna niaya || 

179. Jalarane kawigaran budi | 
pangruwate apan pisang raja | 
satundhun kang suluh jĕne | 
kĕlawan pisang gabu | 
sĕtundhun lan mundhu kang kuning | 
miwah arĕs-arĕsan | 

kang pĕpak sadarum | 
pĕndhĕm gumantung kasimpar | 
sĕlawate picis kĕnthang satak sawi | 
ruwate citrakanya || 

180. Sampun jangkĕp wuku tigangdĕsi | 

Jamal Jamil gawok dĕnaya mulat | 
mring Ki Wĕwasi pahame | 
tĕrang pawukonipun | 

Jamal nambung sabda mring wasi | 
kula kalangkung eram | 
paham (n)dika wuku | 
nging kĕdhik taksih sumĕlang | 
babing Taliwangke etang(n)dika sisip | 

Wrigapak (n)dika lĕpat || 

181. Kula miyarsa Kyai Sĕbagi | 
ing Wanamarta ragi pujangga | 
alim arĕsik etange | 

sami sĕdayanipun | 

Taliwangke ing Warigamis | 
pan wus pinalanggĕran | 

Taliwangke-nipun | 

pan ana ing dina Uwas | 

wasing Wrigalit nĕng Rĕspati Pon nĕnggih | 

Kruwĕlut Kliwon Tumpak || 

182. Pan mĕkatĕn wuruke kiyai | 

Sĕbagi mring kula wus mupakat | 
pra majusi ujum kabĕh | 

kang sami muthi wuku | 
sampun limrah yĕn Warigamis | 

Ki Wasi Wrĕgasana | 

sĕmu rada milu | 

mring kawruhe Jamil Jamal | 

Ki Wawasi Wrĕgasana sĕmu ering | 
mring kang ahlul tirakat || 

183. Sĕh Mongraga angandika aris | 
kae wasi ngong tanya ing (n)dika | 
mungguh palĕpasaning rĕh | 
kang muhung mring Maha Gung | 
wasisthaning pratisthĕng wĕsthi | 
asthagina ginagap | 
panganggĕping kalbu | 

budi wadining wong Buda | 
kabudayan kang patitis ing panitis | 
tusthaning kawaskithan || 

184. Kang kinantha-kantha ing ngaurip | 
ayun sumurup ing kĕdadeyan | 
jarwa-a kajatĕnane | 
ginĕng-ginĕnging gunung | 
dunungĕna panuksmĕng jati | 

Ki Wasi Wrĕgasana | 

tyasira katuju | 

ing sĕmu pagut kĕrasa | 

mĕdhar jarwa Ki Ajar ing Pringgadani | 

mijilkĕn sabda-tama |] 

428 Mijil 

1. Datan wangwang dĕnnira ajarwi | 
tatasing wiraos | 

Wasi Wrĕgasana lon dĕlinge | 
yĕn paduka tanya ngudi-udi | 
pakĕming maharsi | 
kang sampun linuhung || 

2. Kang winulang jatining aguling | 
anggĕgĕr-grit totor | 

kang ginusthi anggusthi papasthĕn | 
kamulyane ing dalĕm sawiji | 
nĕng sajroning pati | 
patitising laku || 

3. Kang tinalip ngariloka benjing | 
wor jawata manggon | 

tunggal laku tunggal panuksmane | 
tunggal paribawa lan dewa di | 
kang kadya cakraning | 
gilingan lumintu || 

4. Ing dĕlahan ing marcapadĕki | 
pamilihing ĕnggon | 

ing bantala ngakasa tan pae | 
ingkang botĕn inang panuksmaning | 
Hyang Soman manjanmi | 
manising mring ratu || 

5. Mila ratu punika linuwih | 
punjul sakĕhing wong | 
sĕbab jiwa jawata wĕntĕhe | 
jawata pan atmaning maharsi | 
wiwinih barĕsih | 

sukĕre wus tunu || 

6. Suksmaning rĕsi dadya badaning | 
ratu kang kinaot | 

suksmaning ratu Hyang Soman mĕne | 
Narayana ya Hyang Wisnumurti | 
Janardhana nitis | 
suksma pulung luhung || 

7. Maring ratu dadya nugrahaning | 
jawata winongwong | 

Hyang Manon mring ratu panjanmane 
ratu ingkang wus badan suksmarsi | 
langgĕng salamining | 
saturut kadyĕku || 

8. Wus lir satu lan rimbaganĕki | 
rĕsik lan Hyang Manon | 

tan lyan marang ratu panuksmane | 
mila maharsi agĕntur tapi | 
mumuja sĕmadi | 
benjang muksanipun || 

9. Supaya tan milih ing panitis | 
tĕtĕse mring sang katong | 
adhingini dwija panusupe | 
jawata di nitik ing maharsi | 
maharsi anitik | 
panuksmaning ratu || 

10. yĕn rĕsi tan wagĕd nĕng narpati | 
luput ing panggayoh | 

Hyang Manon tan arsa nukma dhewe | 
yĕn tan lambaran lawan maharsi | 
kalihe tan dadi | 
nuksmane mring ratu || 

11. Marma gĕntur ing samadi ĕning | 
pan tan kenging bengkong | 

ing panĕkung jinungkung pujane | 
datan bunar angĕnĕr narpati | 
ing pati patitis | 
panitising ratu || 

12. Dadya tan kĕna ingaran mati | 
kewala ngalih (ng)gon | 
mila aran kadhaton samine | 
lawan wana wilisan kang wingit | 
tan kenging ginampil | 

janma mring kadhatun || 

13. Liya kang wus winĕnang narpati | 
ngambah ing kadhaton | 

sami lan ngambah wana wukire | 
karatone maharsi ing wukir | 
wukir sup anitis | 
kadhatoning ratu || 

14. Dening panitis isining wukir | 
angkĕre kemawon | 

ingkang nuksma mring kadhaton rajĕng | 
saisining nagri sining wukir | 
tan ana anilip | 
sadaya mariku || 

15. Kerut maring panuksmaning rĕsi | 
tan tĕlangke mawor | 
manon-manon ing lĕbak pundhunge | 
masup dadya kagungan narpati | 
nyawaning maharsi | 

dadya badan ratu || 

16. Pan punika gĕgathekanĕki | 
kang pra gĕntur totor | 

tan pepeka tan nimpang pahume | 

Sĕh Mongraga mĕsĕm ngandika ris | 
yĕn mĕngkono ugi | 
kawruhe wong gunung || 

17. Luwih dening rĕkasa binudi | 
wĕkasane dhompo | 

tan maoni sun saking kĕh-kĕhe | 
kawulaning Hyang kang Maha Suci | 
asnapun mawarni | 
titahing Hyang Agung || 

18. Nora kaya agama (n)Jĕng Nabi | 
dutaning Hyang Manon | 
nucĕkake rahmating kapatĕn | 

Nabi Muhammad Rasulullahi | 
tan mawi mimilih | 

wus pĕpancĕn sinung || 

19. Ing ganjaran nut ahli hnaksir | 
kang ĕnthĕng kang abot | 
datan kĕna selak nampik milĕh | 
ingkang kĕdhik kathah anĕng adil | 
kang akĕh dosĕki | 

agĕng siksanipun || 

20. Ingkang bĕcik gaganjaranĕki | 
anĕng swarga manggon | 
tanpa kira-kira tanpa tondhe | 
nugrahaning pitung donya iki | 
maksih luwih ngakir | 

kang sinung swarga gung || 

21. Nikmat bae langgĕng ing kamuktin | 
tan kĕcangkol-cangkol | 

tan rĕkasa salawas-lawase | 
luput sukur luput ing sak-sĕrik | 
barang kang kaĕksi | 
tan ana kang saru || 

22. Kang kapyarsa aririh dumĕling | 
tan (m)blĕbĕgi rungon | 

kang binukti tan ana paite | 
kang ginanda tan ana mis-bacin | 
kĕh rasa tan risi | 
tan kĕpalang kayun || 

23. Warĕg bae salaminirĕki | 
nir tan walang-atos | 

yĕn wus luhung amal jariyahe | 
kaote lan wong ahli ing ardi | 
manggilingan nitis | 
susah nusup-nusup || 

24. Yĕn mungguha ngĕlmu sarak Nabi | 
ambĕg kang mangkono | 

luwih saking sasar pangidhĕpe | 
owĕl tapanira ingkang uwis | 
mungguha kaywaking | 
mung kari anunu || 

25. Iba-iba wruha Pangeran ing | 

-kang amurbeng tuwoh | 
baya-baya luwih utamane | 
kawruhira iku Ki Wawasi | 
lamun sisip sĕmbir | 

mati kaping pitu || 

26. Krana ngĕlmu ajar sun kawruhi | 
kamuksan praptĕng don | 

kaya nora kalĕmpit ngong rĕke | 
ingkang dadi ugĕring kadadin | 
duk lagi angikis | 
ing panggĕnturipun || 

27. Cabar tiwas bĕnĕr lawan sisip | 
anĕng gĕntur kono | 

nora kĕna bĕngkung salilahe | 

jroning gĕntur amusthi sawiji | 
lir ulĕr upami | 
lagya ambubuntu || 

28. Ungkĕrira pinipit apipit | 
angin tan marojol | 

saking sangĕt si ulĕr sĕdyane | 
bosĕn dadi ulĕr ambĕg pati | 
kĕpati kĕpengin | 
salin dadya kupu || 

29. Pan anyuthĕl pangan nyuthĕl budi 
anyuthĕl lĕlakon | 

dadya mungkĕr saulĕr nalare | 
nora mingsĕr ngĕningkĕn sakalir | 
lagya madya sasi | 
gatra dadi ĕnthung || 

30. Prapta ing satĕngah sasi malih | 
pĕndhak tanggal dados | 

ulĕr mijil saking pangĕnthunge | 
pĕpak busana sungut larnĕki | 
ambabar wus dadi | 
kukupu abagus || 

31. Yĕn tan rapĕt pamĕpĕtirĕki | 
ungkĕre sumrowong | 

tanpa dadi ulĕr pangĕnthunge | 
sabab masih kapanjingan angin | 
tĕmah kanin posit | 
nora dadi kupu || 

32. Kadya mangkono uga rĕsyardi | 
tan beda lan gĕndhon | 

yĕn ta luput iku panggĕnture | 
yĕn tan sura lĕgawa ing pati | 
anguk ulĕr bĕcik | 
bisa dadi kupu || 

33. Lamun ijih ajar ajijirih | 
nora wani obong | 

ajar nora manjing ajur-ajĕr | 
tan mituhu ujaring kajatin | 
jatining panitis | 
tĕtĕsing panggayuh || 

34. Ingkang lumrah pra ajar ing ardi | 
dĕnnya samya obong | 
sauwise padhĕm pangobonge | 
amĕmĕkas duk masihe urip | 
yĕn benjing sun mati | 
tununĕn ragĕngsun || 

35. Sapatine gĕni awunĕki | 
titikĕn ing kono | 

yĕn awu iku ana tapake | 
tapak bayi arĕpe mring ĕndi | 
yĕku pĕsthi mami | 
manitis ing ratu || 

36. Lamun tapak janma iku mami | 
pan panitisingong | 

maring patih mantri bĕr-abĕre | 
dene lamun liya tapak janmi | 
tanpa sato pĕksi | 
tununĕn dĕn-gupuh || 

37. Lamun maksih ya tununĕn malih | 
ping pitu angobong | 

yĕn tan ilang ya uwis pĕsthine | 
ulatana yĕn sira sĕdyapti | 
nut tapak kang kĕksi | 
tandha manuksmĕngsun || 

38. Ya mangkono punapi tan sisip | 
kang kadya lingingong | 

Ki Wĕwasi Wrĕgasana sumĕh | 
matur inggih sĕstu ya kadyĕki | 
sarya (ng)ling jro galih | 
ah ĕdi wong iku || 

39. Surup tata sabasaning ardi | 
anjantu lĕlakon | 
sasuwene ujar tan acĕwĕng | 

Wrĕgasana ewah dĕnnya linggih | 
marĕpĕk sĕmu jrih | 

pagut tanpandulu || 

40. Nundha atur mring Sĕh Amongragi | 
kang mugi sang anom | 

kula nyuwun lajĕngipun malĕh | 
supaya trang tyas kawula myarsi | 

Sĕh Mongraga angling | 
ujar kang puniku || 

41. Pratingkahe kang samya ambĕsmi | 
kaliru le obong | 

tuna dungkap jĕnggan panitise | 
nora antuk pangupaya yĕkti | 
karahayon yĕkti | 
tuwas dadi awu || 

42. Atma sasar wiwinih anisir | 
sire tiba asor | 

sabab luput saking paobonge | 
atma dadi wuta nora titis | 
tapak molah-malih | 
tan kĕna binĕstu II 

43. Pratandhane tan bĕnĕr kaĕksi | 
yĕktine kablaso | 
kĕkandhane iku yĕn tiwase | 
nandhang mati kaping pitu pasthi | 
rĕkasaning pati | 

tĕmah bliwar-bliwur || 

44. Yĕn wis mati kaping pitu nuli | 
nitis maring uwong | 

wong ing gunung dadya tapa manĕh | 
anggĕgĕntur pratingkahing nguni | 
dene kang sun-angling | 
pati kae mau || 

45. Rupaning pati ping pitu iki | 
dadi kewan sato | 

paksi nuli dadi sadhengahe | 
lalĕr ulĕr myang rĕs-rĕsing bumi | 
salin rupa yĕn wis | 
jangkĕp kaping pitu || 

46. Yĕku cakraning gilingan pati | 
pati kang mangkono | 

kangsi praptĕng salawas-lawase | 
lamun tan kabĕnĕran ing pati | 
mubĕng bola-bali | 
kadya iku mau || 

47. Ana ingkang manggilingan bĕcik | 
manggilingan awon | 

nora kĕna binĕstu bĕcike | 
krana saking abote cinangking | 
wĕgah anglakoni | 
ras-arasĕn nyangkul ]| 

48. Wus mangkono prabawaning bĕcik | 
sru suguhe linyok | 

kaya iya-iya-a niyate | 
nuli mangkene bae ya uwis | 
arang kang nuhoni | 
mila sasar-susur || 

49. Beda lan kang maharsi linuwih | 
tan ana pakewoh | 

ambĕg sura lĕgawĕng patine | 
pangugĕre anggĕntur pangĕksi | 
waskitha ring pati | 
tan inang sĕrambut || 

50. Yĕn wus munthuk ing dina sawiji | 
tahĕn gya tinotor | 

pinauman gĕtnha kakĕlĕnge | 
puthut manguyu gocara cantrik | 
endhang angĕndhangi | 

rabuk ratus arum 


51. Wus rinukti sakĕh cantrik-cantrik | 
piranti kaobong | 

sarta samya angastuti kabĕh | 
samya santi thiri-thiriguthi | 
hong ilahĕng ahing | 
hĕm-hĕm paum-paum || 

52. Sĕdhĕng andadi urubing gĕni | 
akatar tang totor | 

nir tang kukus urube anungge | 
sang maharsi nulya marĕpĕki | 
mring agni sĕmadi | 
ngĕningkĕn pandulu || 

53. Tan antara ana kang kaĕksi | 
nĕng sajrone totor | 

janma cahya awor lan urube | 
kawistara narpati mandhiri | 
nĕng sajroning gĕni | 
sakaprabonipun || 

54. Kaĕksi wantah lir prabu tinangkil | 
maharsi duk anon | 

ingkang dadya dĕlinge ciptane | 
tan tĕlangke umaksanĕng agni | 
murub anguladi | 
angganya maha-pyu || 

55. Yĕku (ng)gwaning panukmanira ring 
ratu kang kinnot | 

wus pancaka tan ana labĕte | 
nora nganggo tapak kang tinitik | 
sanalika wus nir | 
sampurna ing riku || 

56. Nora kumalĕndhang wus anunggil | 
panuksmaning katong | 

dadya nora samar panitise | 
maring ratu kang minulyĕng bumi | 
manikingrat yĕkti | 
panjĕnĕngan ratu || 

57. Kang mangkono maharsi sĕjati | 
wasis wruh tumuwoh | 

Wasi Wrĕgasana nalikane | 
myarsa sabdaning Sĕh Amongragi | 
gigal tyasirĕki | 
kaluhuran wuwus || 

58. Ngunandika jroning tyas Ki Wasi | 
sayĕkti kinnot | 

kaya trahing maharsi kang gĕdhe | 
tatas maring sabdanira nĕnggih | 

sun durung miyarsi | 
kawruh kang linuhung || 

59. Sira Wasi Wrĕgasana aglis | 
linggih amalorot | 

tunggil lungguh lan Jamal Jamil-e | 
saha sĕmbah atur patiurip | 
panggusthining kapti | 
mrih Sĕh Amongluhung || 

60. Aturira sarwi ngasih-asih | 
dhuh geyonganingong | 
mulyakĕna jiwamba ing mangke | 
sumanggĕng karsa tuwan asung sih | 
ing wong kawlasasih | 

tumutur sakayun || 

61. Kawula nut rĕh paduka yĕkti | 
sumarah kemawon | 
anĕtĕpna amĕcata dene | 

pan kawula darmi anglampahi | 
ingkang mugi-mugi | 
angsunga pituduh || 

62. Sĕh Mongraga mĕsĕm lingira ris | 
mring Ki Wasi alon | 

yĕn mangkono karĕpira kuwe | 
asalina ing agama suci | 
sarengating Nabi ( 
duta kang linuhung || 

63. Anĕbuta ya kalimah kalih | 

Ki Wasi wus sagoh | 

gya winuruk agama Islame | 
wus mangkana Islam Ki Wawasi | 

Sĕh Mongraga angling | 
ngaliha aranmu || 

64. Sun-arani sira Wrĕgajati | 
wus pantĕs mangkono | 

Wrĕgasana sandika ature | 

pan sĕkenjing dĕnnira papanggih | 
kangsi Asar ngakir | 

Sĕh Mongraga wĕktu || 

65. Wrĕgajati umantuk sung warti | 
mring nak rakyat kang wong | 
pan wus samya mangĕrti tuture | 
sigra kinĕn angrukti sĕsaji | 
arĕsan mawarni | 

palaboga agung || 

66. Kalih jodhang dĕnnira miranti | 
rencange anggotong | 

praptĕng sela Prabakesa (ng)gonne | 
Sĕh Mongraga ingaturan bukti | 
namung angenaki | 
sarat kusung-kusung || 

67. Suruping surya asalat Mahrib | 

Jamal Jamil wong ro | 
amuruki salat pratingkahe | 
maring Wrĕgajati wus ginati | 
pan manut ing ngarsi | 
enggak-enggok lumbu || 

68. Kunĕng dalu kawarna-a enjing | 
bakda wĕktu Suboh | 

Sĕh Mongraga alon ngandikane | 
wus kariya sira Wrĕgajati | 
sun arsa lunga nis | 
anutukkĕn kayun || 

69. Wrĕgajati aturira aris | 
nuwun yĕkti lumoh | 

datan nĕdya kantun saparanne | 
amba sampun dhumatĕng kang sakit 
nadyan praptĕng pati | 
kawula tumutur 1 1 

70. Sĕh Mongraga suka myarsa turing | 
Wrĕgajati sagoh | 

tĕka tilar marang sasanane | 
adan mangkat saking Pringgadani | 
ingiring santri tri | 
amirangrong laku || 


7 (Jamal Jamil madĕg dados guru ngĕlmu, ngebarakĕn ngĕlmu ojrat) 

IV. Jamal Jamil madĕg dados guru ngĕlmu, ngebarakĕn ngĕlmu ojrat (ngĕlmu 
karang) damĕl pengeram-eram. Pamrihipun milut tiyang kathah angguru 
anyungga-nyungga Sĕh Amongraga. Sadaya lajĕng lumampah ngĕnĕr nyĕlaki 
talatah Mataram. 

Sĕh Amongraga sapandhĕrĕkipun nglajĕngakĕn lampah nyabrang Kali Sara, 
ngilĕn dumugi rĕdi Adĕg, lajĕng tirakat ing pucaking rĕdi Bangun watawis 
satĕngah wulan. 

Kaca 66 - 68 


Jilid 8 - Kaca : 66 

429 Wirangrong 

1. Mahawan sandhaping wukir | 
andulur nurut lalĕmpong | 

munggah pĕrĕng jurang ing rurungkud | 
anĕtĕr ing bangbang | 

Wrĕgajati nĕng ngarsa | 
atuduh marga tĕrusan || 

2. Prapta ing balumbang margi | 
mudhun mangilĕn mring Poncot | 
marganya abanar kĕh kadulu | 

ing pagagan asri | 
janma ing pagunungan | 
mĕruput magawe samya || 

3. Mabang Hyang Aruna mijil | 
mingip saparo mancorot | 
ngĕnani kanangrat nir tang tĕdhuh | 
kaujwalĕng rawi | 

kakaywan kaididan | 
ing angin sadaya mobah || 

4. Kĕngĕl kadya angindhani | 
tiyunging pang kĕtĕling ron | 
lir enggar gĕmbira kayu-kayu | 
kang katubing angin | 

surya pĕnthĕr wĕh raras | 
janma kĕh samya kunduran || 

5. Mĕluku pangirit sapi | 

myang kang tugar amĕmencong | 
kang babad trataban glagah rayung | 
binubak pinurih | 
dadya pangupajiwa | 
amanja tĕgal pagagan || 

6. Kang lagya angluru wiji | 
juwawut myang lombok terong | 
pan aneka-neka boga jagung | 
tiningalan asri | 

bĕrambang ing ingalĕran | 
sapandĕlĕng bĕbanjĕngan || 

7. Ingarug pinggir arĕsik | 
risig pinagĕran waloh | 
kinalĕn tusan buncang ranu | 
kinirih mring tĕmbing | 
sumrambah ing pakisan | 
rĕna kang duwe brambangan || 

8. Amarik muyĕk awilis | 
pinalisir jagung ontong | 

sangkĕp jĕjanganan kacang wulung | 
kara lan kĕcipir | 

linanjaran ing carang (m)biyĕt ngĕmohi wohira 

9. Kang duwe bungah ngundhuhi | 

bocah lan wong lanang wadon | 

ramya samya (m)bĕkta cĕthing wakul | 
tumbu sĕnik rinjing | 
ngundhuh-undhuh kumrayap | 

asuka ngrĕmbang tĕgalan || 

10. Akathah kang dĕntingali | 
palĕstrĕn pĕrĕng sri tinon | 

lĕstari lumampah nĕng marga gung | 

kĕh pagaganĕki | 
kang samya pĕpasaran 
andulur iring-iringan || 


11. Yata Ki Sĕh Amongragi | 
asĕngsĕm lampahira lon | 

kathah kang kapyarsa kang kadulu | 
langĕning samargi | 
myang tĕgal pasawahan | 
pĕpĕrĕng ing ngare desa || 

12. Swarane ngabani sapi | 
kang maluku anggĕgaron | 

kang tamping tulakan amamacul | 
tan ana mangsĕki | 
tandur malĕcut mapak | 
sawĕnĕh lagya gumundha || 

13. Kang mrĕkatak mĕmping kuning | 
miwah kang wus panĕn kang wong 
kang lagya tĕba lan wĕnĕh mupuk | 
myang wus lĕbar dami | 

tan wus dĕn ucapĕna | 
langgĕng mahawan mawarna || 

14. Kĕpungkur pĕrĕnging wukir | 
wus langkung ing pasar Pancot | 
nabrang kali Sara laju ngidul | 
-ngilĕn anut margi | 
sukuning ardi Kandha | 

mrih marga cĕlak padesan || 

15. Tan kĕrsa sup ing wanadri | 
mahwan tĕgalan kemawon | 
kang wukir alitan ardi Bangun | 
nĕng riku Mongragi | 
kakĕnthung pucak ngarga | 

tan ana kĕkayonira || 

16. Antara satĕngah sasi | 
dĕnnira nimpar nĕng kono | 
pucaking arga de santrinipun | 
tan tumut nĕng nginggil | 
nĕng dhusun ing Lĕmahbang | 
ngobalakĕn ngĕlmi joprat || 

17. Supaya ngupaya bukti | 
ngiras muruk Wrĕgajatos | 

sarak gama Islam pan wus pundhuh 
bisa-a nglakoni | 
sasurasĕng sarengat | 
mĕngkana wong desa-desa || 


Jilid 8 - Kaca : 67 

18. Kathah ingkang sami prapti | 
samya (ng)guguru marono | 
kĕh mumulĕnira kĕndhuri gung | 
angrasakkĕn sami | 

sĕkul wuduk lĕmbaran | 

myang woh-wrohan kang prayoga || 

19. Gĕdhang rambutan lan manggis | 
pĕlĕm kuwĕni lan sawo | 

kokosan srikaya myang kĕpundhung | 
tan towang bĕn ari | 
siyang dalu sĕdhĕkah | 
wibawa Ki Jamil Jamal || 

20. Kathah kang samya angaji | 
ojrat lanang miwah wadon | 
kang samya winulang elminipun | 
pan kalimah kalih | 

masalah sala silah | 
ojrat samya linakonan || 

Jilid 8 - Kaca : 68 

21. Sĕlawatan dĕn-empraki | 
lan tĕrbang gong alit loro | 
kalangkung ramya wong kang (n)dudulu | 
akathah kang prapti | 

sarta janma uninga | 
mring Ki Wasi Wrĕgasana || 

22. Mangke ngalih Wrĕgajati | 
sangsaya kĕh suyud kang wong | 
samya masuk ojrat yata wau | 
sira Jamal Jamil | 
mamĕrkĕn pangeraman | 
gĕgabus antĕp-antĕpan || 

23. Mangunah ingkang ripangi | 
wong desa katĕmbĕn tumon | 
raryalit wong tuwa anggĕgabus | 
sanadyan pawĕstri | 
samyĕmprak tĕp-antĕpan | 
kang pasah ana wĕntala || 

24. Kang mati bisa rip malih | 
kang wĕntala tan kĕraos | 

kĕh patinggi desa samya kerut | 
umasuk birai | 
asĕlĕh kabĕkĕlan | 
milalu ojrat mul-mulan || 

25. Jamal Jamil Wrĕgajati | 

lir kakaul mumah-mumoh | 
wus kasĕbut kathah kyai guru | 
sira Jamal Jamil | 
minule mring pra sabat | 

samya mumucung punjungan || 

430 Pocung 

1. Sakĕlangkung dĕnnira mukti wong tĕlu | 
ing dalĕm sapasar | 

kabĕh kang masuk birai | 

lamun siyang winulang ing sala silah || 

2. Lamun dalu lĕlagon ripanginipun | 
samya sisingiran | 

sĕlawatan dĕn-empraki | 

jalu ĕstri wor-winor tan winangĕnan || 

3. Sabatipun wus ngĕrti yĕn kyai guru | 
agadhah bĕndara | 

awasta Sĕh Amongragi | 

anĕng pucak ardi Bangun tirakatnya || 

4. Kyai guru pan iku sakabatipun | 
mring Sĕh Amongraga | 

kang guru samya ngĕntĕni | 

pan sinambi mumulang anĕng Lĕmahbang 

5. Saya wuwuh pra sabat ing sungkĕmipun | 
maring Jamil Jamal | 

samya tumut nganti-anti | 
mandah apa saktinya bĕndaranira || 

6. Yata wau kang anĕng ing arga Bangun | 

Ki Sĕh Amongraga | 

wus sapta ri sapta ratri | 

dĕnnya jamak krasan tan batal wulunya || 

7. dĕnnya nĕkung sumungku ing siyang dalu 
angungkih wĕkasan | 

mulyane sajroning pati | 
jalarane manjanma jaman walikan || 


8 (Ngĕlmu karang kanthi malik paningalipun tiyang (sulap)) 

2. Jamal Jamil ngebarakĕn ngĕlmu ojrat i.p. ngĕlmu karang kanthi malik 
paningalipun tiyang (sulap). Tĕtiyang dhusun ngungun sarta kayungyun 
dhatĕng ngĕlmu tuwin mangunahipun Jamal Jamil. Pramila dipun-akĕni 
dados kyai guru, sinugun-sugun dipun-mĕmule. 

Sĕh Amongraga kapanggih lurah dhusun Lĕmahbang, wasta Sutagati, punika 
rĕh-rĕhanipun Pangeran Jayaraga. Jamal Jamil mapag Sĕh Amongraga, 
kairing santri kathah sangĕt. Kadhawuhan yasa masjid, sagĕd enggal dados 
lan dipun-anyari. Jamal Jamil sabĕn dalu damĕl pangeram-eram. Tĕtingalan 
emprak kanthi pĕpujian slawatan damĕl tĕtiyang pĕnthung-pĕnthungan, malah 
pĕjah-pinĕjahan, nanging wasana sagĕd waluya, pulih kados wingi uni. 

Tiyang jĕjĕl uyĕl-uyĕlan ningali kaelokan damĕlan. Sĕh Amongraga anggung 
jĕnĕk ing pangimaman ing mĕsjid, tansah wontĕn ing salĕbĕting krobongan. 
Jamal Jamil nata santri-santrinipun kapantha-pantha dados sangang pantha, 
sabĕn pantha katĕtĕpakĕn lurahipun piyambak-piyambak. 

Kaca 69-70 


< Serat Centhini Jilid 08 - Halaman : 91 > 



Jilid 8 - Kaca : 69 


430 Pocung 

8. Wali kutup kang katiban wahyu luhung | 
linuriyĕng driya | 

mĕngkana Sĕh Amongragi | 
sanalika wontĕn sasmitaning Suksma || 

9. Pan andulu tunjung pĕsat saking ranu | 
tumuwuh ing tawang | 

tĕrate sinurĕng-pati | 

uripira kang tunjung tanpa tĕlaga || 

10. Bakda Subuh sajroning bengat tapakur | 
poting kaĕnĕngan | 

mĕdhar panguswaning galih | 
nora gĕlah-gĕlah sĕmoning sasmita || 

11. Kĕrsanipun tumurun saking ing gunung | 
lon-lonan dĕnnira | 

tikungan lampahira ris | 

pan amiyak gĕlagah ruyung kewala || 

12. Ardi Bangun alit numpĕng patutipun | 
andĕdĕr dĕgira | 

tinĕnggĕl lampah kang kenging | 

munggah mudhun ing lampah kĕdah luk-lukan || 

13. dĕnnya mudhun praptĕng ngandhap ardi Bangun 
Ki Sĕh Amongraga | 

raryan soring kayu wungli | 

wrĕksa gĕng kang wetan wrĕksa kalampeyan || 

14. Tan adangu wontĕn wong sawiji mriku | 
ningali sujanma | 

nĕng sak-(n)dhaping kayu wungli | 
wus dinuga ing tyas yĕn Sĕh Amongraga || 

15. Sĕmunipun kĕmayon sarira lĕsu | 
gya wangsul cĕngkelak | 
gupuh prentah rabinĕki | 

kinĕn angĕliwĕt sakĕdhik rikatan || 

16. Karo rabuk uyah gorĕng bae uwus | 
lan dhĕndhĕng bakaran | 

loro gĕpukan kang garing | 

nulya nuding ing bocah mĕnĕk dawĕgan || 

17. Tan adangu dĕnnira angmkti sampun | 
binakta priyangga | 

nĕng panjang-ilang tup saji | 
sĕkul anĕng piring alit sinucĕnan || 

18. Mundhuk-mundhuk prapta sila anĕng ngayun | 
umatur punika | 

kawula nyaosi kĕdhik | 

dhahar sĕkul tanpa ulam sumapala || 

19. Nulya gupuh binuka tup sajinipun | 
kang lagya kalĕswan | 

dĕnnira ngandika aris | 

iya bangĕt tarimĕng-ngong marang sira || 

20. Dene parlu sih rika akusung-kusung | 
suguh ring manira | 

ing ĕndi wismanirĕki | 

lan maninge iya sapa arannira || 

21. Alon matur kawula inggih ing riku | 
dhusun ing Lĕmahbang | 

santri kasĕntanan nagri | 

milĕt marang ing Pangeran Jayaraga || 

Jilid 8 - Kaca : 70 

22. Apan macung piyambak kagunganipun | 
dĕntĕn ran kawula | 

winastan pun Sutagati | 

awon-awon pĕtinggi dhusun Lĕmahbang ]| 

23. Lingira rum iya paman bage sukur | 
sih-rika maring wang | 

muga winalĕsing wingking | 
tiningalan cangkingan sugatanira || 

24. Kĕndhi sĕkul ulam dawĕgan nĕng ngriku | 
lan pisang salirang | 

suluh tĕlung ulĕr kuning | 

Sĕh Mongraga ragi dhangan karsanira || 

25. Sĕkulipun angĕt lawan dhĕndhĕng gĕpuk | 
rabuk yah gorĕngan | 

pikantuk dĕnnira bukti | 

namung rabuk sarĕm gorĕng kang dhinahar || 

26. Tan adangu bukti sangang puluk tuwuk | 
atumh lantingan | 

nginum toyanya sakĕdhik | 
pisang raja satugĕl ulĕr tan tĕlas || 

27. Kaduk tuwuk atobe kaping sapuluh | 
alon angandika | 

paman pa wruh santri mami | 
wong tĕtĕlu Wrĕgajati Jamil Jamal || 

28. Alon matur inggih uninga nĕng dhusun | 

-kula ing Lĕmahbang | 

sawĕg amumulang ngĕlmi | 

amba nyabat ing ki guru Jamil Jamal || 

29. Anak putu akathah ingkang (ng)guguru | 
ojrat sala-silah | 

inggih sampurnaning pati | 

jalu ĕstri sĕpuh anom sami nyabat || 

30. Mring ki guru Jamal Jamil pan sumuyut 
wus dĕling pawarta | 

paduka nĕng pucak wukir | 

samya sangĕt ngarsa-arsa jĕng paduka || 

31. Yĕn panuju ing karsa paduka nĕnggih | 
katuran mring wisma | 

Sĕh Mongraga ngandika ris | 
manira tan arsa nĕng kene kewula || 

32. Mung sirĕku muliha bae mring dhusun | 
Sutagati sigra | 

anyarik dhadharan aglis | 

lĕngsĕr saking ngarsanira Amongraga || 

33. Praptanipun ing wisma nulya umatur | 
mring guru Ki Jamal | 

wus katur sadayanĕki | 

Jamil Jamal agambuh lĕga tyasira || 

431 Gambuh 

1. Alon dĕnnira muwus | 

yĕn mangkono iku sang linuhung | 
wus luwaran dĕnnya sĕnĕt anrang kapti | 
nĕng pucaking ardi Bangun | 
wus pitung dina samengko || 


9 (Sĕh Amongraga kĕrsa linggar dhatĕng talatah Mataram) 

Sĕh Amongraga kĕrsa linggar dhatĕng talatah Mataram. Lampahipun mĕdal 
Jatisaba, wana tarataban alit, rĕdi Sarĕmbat (Sapikul), Kabasĕng, nyabrang 
lĕpĕn Oya, mangidul lĕrĕs dumugi wana Jakĕrta anjog ing rĕdi Pagutan, rĕdi 
Sakĕthi, laju mangidul dumugi rĕdi Jimbaran, lĕrĕm ing rĕdi Sambiradin 
(Sambirata). Lampahipun ginarubyug ing santri ngantos cacah 760 jiwa. 
Kaca 71-90 


Jilid 8 - Kaca : 71 

431 Gambuh 

2. Lah payo padha nusul | 

apanjatan marang ardi Bangun | 

gya lumampah Jamal Jamil Wrĕgajati | 
tan adangu praptĕng ngayun | 

Sĕh Mongraga mĕsĕm tumon || 

3. Alon andikanipun | 

sira lagya pa anĕng ing dhusun | 

Jamal Jamil umatur kawula inggih | 
amumulang awon nganggur | 
kang sami rĕmĕn angaos || 

4. Ing birai ojrat dul | 

ngalap barkah ing paduka nĕngguh | 
jalu ĕstri kang samya masuk birai | 

pan sangĕt sumuyutipun | 

Sĕh Mongraga lingira lon || 

5. Lah iya sakarĕpmu | 

wong kang padha kajat ngaji ngĕlmu | 
sala silah birai ojrat ripangi | 
banjurna (ng)gwanmu mumuruk | 
ing ngĕlmu mring sakĕhing wong || 

6. Manira arsa wĕruh | 
kumpulĕna kabĕh pra sabatmu | 
gĕdhe cilik manira arsa udani | 

Jamal Jamil nuding gupuh | 
tinimbalan sadaya wong || 

7. Tan dangu prapta gupuh | 

tuwa anom lanang wadon sampun | 
pĕpak anĕng ngarsane Sĕh Amongragi | 
langkung bingah manahipun | 

Sĕh Mangraga ngandika lon || 

8. Hĕh Jamil karsaningsun | 
ingong arsa yasa masjid agung | 
kang supaya rahaba sakĕhing santri | 
ya kabĕh para sabatmu | 

iku kang wus padha mansoh || 

9. Iya maring ngĕlmu dul | 
ing sala silah ripangi iku | 

Jamal Jamil parentah sigra nandangi | 
karya masjid apan sampun | 
pagĕr myang batur binanon || 

10. Tan lami dadosipun | 
saengga pupujan masjid wau | 

sing katri-manira Ki Sĕh Amongragi | 
dinarbo lajĕng binatur | 
ing dintĕn Kĕmis pinayon || 

11. Pagĕr balumbangipun | 
ingilĕnan toya wĕning sampun | 
datan ana labĕte anyar kinardi | 
kadya wus dadya sĕtahun | 

Sĕh Mongraga nulya manggon || 

12. Malĕm Jumungahipun | 
inganyaran salawatan agung | 

wus kawarta ngakathah yĕn Sĕh Mongragi | 
amumuja masjid agung | 
ing sami sadintĕn dados || 

Jilid 8 - Kaca : 72 

13. Mangkana dalunipun | 

kathah kang prapta samya andulu | 
dhusun kiwa tĕngĕn urut ing Matesih | 

mring Lĕmahbang dalu-dalu | 
pĕtĕng samya (m)bĕkta obor || 

14. Ing sontĕn wancinipun | 

bakda Ngisa wus samya ngalumpuk | 
santrinira sadaya kang jalu ĕstri | 
nĕng masjid sadayanipun | 
apan kalihatus jodho || 

15. Atarap kalang tĕpung | 
ingkang anĕng pangimamanipun | 

Sĕh Mongraga kinarya pupundhĕnĕki | 
apan kang linuhur-luhur | 

kadya rinatu dening wong || 

16. Langkung jrih sungkĕmipun | 

sadayanya wus samya akĕbut | 

pan Ki Agĕng Amongraga ing Sitibrit | 
dadya panĕmbahanipun | 
ing tanah Matesih kono || 

17. Jamal Jamil amuwus | 

lah mara wong majua ring ngayun | 
ambuka-a bengidira ing ripangi | 
nĕng tĕngah sabojonipun | 
kang tinuding lanang wadon || 

18. Nulya majĕng ing ngayun | 
nĕrbang nĕng tĕngah sila sidhupuk | 
nulya winĕwĕhan jimat rajah sami | 
tinutupkĕn netranipun | 

rajah pambukaning raos || 

19. Sigra lĕkas sadarum | 

adhikiran kang lagonnya landhung | 

sawusira lĕlagon dhikirirĕki | 
arĕmpĕk swaranira sru | 
gya santak anduduk-wuloh || 

432 Mĕgatruh 

1. Langkung ing panggĕjĕgipun rapal tuhu 

amĕgĕng napasirĕki | 
sauni-uninya rusuh | 

tan sarĕng samya sarĕnti | 
ak - ak ik - ik uk - uk ok - ok || 

2. Asru-sinru anĕlaskĕn napasipun | 
tĕlasing swara kang muni | 

kari gobag-gabigipun | 

gya blag-blĕg samya gumlinting | 

tindhih-tumindhih carub wor II 


3. Ujurira tan karuwan undhungipun 
pating karingkĕl jalwĕstri | 


Jilid 8 - Kaca : 73 

wong nĕm kang binuka wau | 
samya sru pamuwusnĕki | 
minta ngapura dosĕngong || 

4. Sakathahing dosa ingkang uwus-uwus | 
barang kang wus dĕn-lakoni | 
ngomĕl lir mĕndĕm kĕcubung | 
dĕnnya bandrĕk begal maling | 
miwah dĕnnira nyĕnyolong || 

5. Kĕdhik kathah awone pandamĕlipun | 
sawuse tĕlas dĕnnya ngling | 

nulya nangis ting salĕnggruk | 
ningali Sĕh Amongrogi | 
munggwing dhampar mutyara byor || 

6. Pan ingayap pra widadari yu-ayu | 
myang janma nom adi-adi | 
sarwi ngandika dhĕdhawuh | 
pangapura sadosĕki | 

mring wong kang ambuka raos || 

7. Sarta nuduhakĕn ing ganjaranipun | 
swarga mring kang buka dhikir | 
katon sanalikanipun | 

mila sru nangis kapengin | 
tumĕka-a swarga kono || 

8. Tan antara santri jalwĕstri sadarum | 
kang samya pana ing dhikir | 

kang tangi kang maksih kantu | 
sadaya sampun anglilir | 
rumasa sampurnĕng batos || 

9. Wong nĕnĕm kang tinutupan netranipun | 
rajah nĕng dluwang rong nyari | 

pan sakilan panjangipun | 
tinutup prapta ing kuping | 
sauwusira ing kono || 

10. Ingulapan kang rajah mring Jamal sampun 
wong nĕnĕm maksih anangis | 
katonton ingkang kadulu | 

anĕng sajroning adhikir | 

Sĕh Mongraga ingkang katon || 

11. Wusnya aris dĕnnya birai asuhul | 
kyai guru Jamal Jamil | 
amundhut tĕrbang pipitu | 
angklung nĕnĕm kĕndhang kalih | 
tan dangu prapta sumaos || 

12. Wus sinĕntak tĕrbang tinatab gumĕmbrung 
kĕndhang ro wus dĕn-kĕncĕngi | 

wus katĕmu gĕdhugipun | 

adan lĕkas Jamal Jamil | 
narĕbang lawan wong wadon || 

13. Wus miranti kang nĕrbang ngĕndhang lan ngangklung | 
lima kang nĕrbang pawĕstri | 

kapitu lan kyai guru | 
bawa singir Jamal Jamil | 
wis maca sĕlawat alon || 

14. Adan lĕkas swara jalwĕstri (m)barung rum | 
lĕlagon landhung mlas-asih | 

lir kadĕmung lan panĕrus | 
nganyut-anyut (n)dudut ati | 
aris rarase nyalendro || 

15. Singirira ojrat mĕrambat ing kayun | 
ya hu Allah ya Ilahi | 

ngulatana ngĕlmu luhung | 
pusakaning ing ngaurip | 
ya hu Allah sauran wong || 

16. Nyai-nyai wong wus tuwa aja tungkul | 
golĕka ngĕlmu sĕjati | 

ya hu Allah ya Ilahu | 
salawase ya Ilahi | 
anĕng donya rewa-rewo || 

17. Kang dĕlanggung roro paranning tan wurung | 
siji marang ing swarga di | 

siji marang naraka gung | 
ya hu Allah ya Ilahi | 
babadĕn ing ngĕlmu raos |( 

18. Ngĕlmu rasa kang karasa ing sirĕku | 
rasakĕna kang hakiki | 

wong ngaurip ya Ilahu | 
badan roh-nyawa suksma di | 
angilo-a ing pasĕmon || 

19. Allah Allah ya hu Allah ya Ilahu | 
gudhe pandhak jannur kuning | 
pandam tĕlas urubipun | 
pupuse sajroning pati | 

datan ana kang karaos || 

20. Siti lumĕng surya kĕmbar wadanĕku | 
kali tan kalaban warih | 
kasatmata ing swarga gung | 

ya hu Allah ya Ilahi | 
aramya sauran ing wong || 

21. Panĕrbange imbal lĕlamban ajĕgur | 
kĕndhang ro ambĕbanggĕni | 
tampĕlan kĕmpyang lan gĕdhug | 

angklungnya gojogan ngĕnthir | 
anjurudĕmung sri tinon || 

433 Jurudĕmung 

1. Kang nonton uyĕl-uyĕlan | 
samya karĕnan andulu | 
kapengin mĕlu masuk dul | 
jare ngilangkĕn duraka | 
olĕh ganjaran swarga-gung | 
saikine katingalan | 
sajroning dhikir ing riku || 

2. Mĕngkana dĕnnya samyojrat | 
nutuk sababakan suwuk | 
angaring-aring sadarum | 
nulya ngĕdalkĕn ambĕngan | 
kĕndhuri rolas ngĕndhukur | 
miwah wedang pĕpanganan | 
nulya dinongan Majĕmuk || 

3. Kyai guru kang andonga | 
amine ambata-rubuh | 
sawusnya donga ki guru | 
parentah mring santrinira | 
lah mara padha-a kĕpung | 
ambĕngan kono Bismilah | 
ywa etung ĕstri lan jalu || 

4. Lanang wadon tan prabeda | 
ya lanang ya wadon iku | 
aran padha tunggal ngĕlmu | 
kang liningan langkung bungah | 
anggĕpe samya nyadulur | 

tan ana sumĕlanging tyas | 
nutug royoman akĕmbul || 

5. Sawusnya samya anadhah | 
ambĕngan nulya ingĕdum | 
warata sadayanipun | 

mung kari wedang panganan | 
jaga nyanyamikan kantun | 
mung sĕkul kang binĕrkatan | 
wus samya wangsul (ng)gĕnnipun || 

6. Kyai guru Jamil Jamal | 
lĕkas salawatanipun | 

lagu gĕndhing Sĕkar-gadhung | 
berag santrine sadaya | 
samya angantĕp swara sru | 
arĕmpĕk gĕng alit sora | 
la ilaha i-lĕlahu || 

7. Muhamad Rasullolah | 
rampak tan ana (m)barĕnjul | 

gumĕr gora sru gumuruh | 

wor tĕrbang pitu gĕnturan | 

abarung kĕndhang lan angklung | 

tung ting tung pyĕk byang prung prung brang | 

pĕp pĕp bah bah bah gur bah gur || 

8. Tung plĕk tung plĕk dhĕng dhung dhung brang | 
plak blang plak blang klur klu thir thur | 
nampani singir wong pitu jalu kalih ĕstri gangsal 
kang sami narĕbang bĕsusu | 

swarĕstri gĕtas arĕnyah | 
anglik mĕrit manis arum || 

9. Lir panĕrus binarungan | 
anggĕndĕr lawan kadĕmung | 
pating salĕnthuk angguguk | 
ngapipir tangane kiprah | 
kang emprak nĕm somah maju | 
liru rakit bojonira | 

pan samya anyĕpĕng sumbu || 

10. Arame dĕnira emprak | 
sajodho sumbu-sinumbu | 
sajodho tĕb-tĕban watu | 
sajodho agĕgabusan | 
sajodho pĕnthung-pinĕnthung | 
sajodho urĕk kris pĕdhang | 
sajodho awake murub || 

11. Sakathahe kang tumingal | 

suka gĕgĕtun agumun | 
kagawokaning pandulu | 
sajĕge tan wruh tontonan | 
kang ĕdi-ĕdi kadyĕku | 
eram sakĕh kang umiyat | 
sadaya samya kayungyun || 

12. Wus dangu antaranira | 
nulya salin sajakipun | 

sĕsĕg tĕrbang kĕndhang angklung | 
myang kang emprak salin sajak | 
carub wor dĕnnira (m)barung | 
tan etang kancahanira | 
arusuh mungsuh minungsuh || 

13. Kang ningali giris mulat | 
tan mantra yĕn karya guyu | 
wus lir prang sayĕktinipun | 
sura sru samya bramantya | 
sawiji ĕstri sinuduk | 

jaja trus marang walikat | 
niba blĕg rahnya sumĕmbur || 

14. Siji wong lanang pinĕdhang | 
mring ĕstri gulunya rampung | 
tugĕl bĕt pisah lan gĕmbung | 
kĕpalane galundhungan | 
gĕladrahan gĕmbungipun | 
sasomah kang kĕkĕprukan | 
ing lilinggis wĕsi sampyuh || 

15. Kumĕpruk polone muncrat | 
rĕnyĕk babathuke sumyur | 
jur mumur gĕtih sumĕmbur | 
sasomah bakar-binakar | 
gosong awake sakujur | 
ambune sangit kĕliwat | 
kumronyos umob akumyus || 

16. Wong myat kĕh kalĕngĕr niba | 
kami-rurusĕn andulu | 

wĕnĕh kang nangis gummmung | 
myang kang mambu sanakira | 
ana kang ambĕngok asru | 
e e e e Allah Allah | 
biyang biyang priye iki || 

17. Wĕnĕh lumayu umpĕtan | 
tan tahan ningali marus | 
samya jrih gila andulu | 
tyase samya tĕrataban | 
tan duwe ati salugud | 
sadaya ulate biyas | 
samya micarĕng jro kalbu || 

18. Sabĕne nora kadyĕku | 
kangsi samya tĕkĕng lampus [ 
dahad padha tĕguh timbul | 
tan ana braja tumama | 

ih nora dhĕngĕr satĕngu | 
tĕka mangkono akalnya | 
tan ana bisa cĕlathu || 

19. Kami-tĕnggĕngĕn sadaya | 
dalah tĕrbang kĕndhang angklung 
suwuk cĕp nora tinabuh | 

tan ana walang sisikan | 
mĕngkana kiyai guru | 
nuduh pawĕstri sajuga | 
kinĕn ngidĕri atĕpung || 

20. Sarta singir nabuh tĕrbang | 
lan wong lanang siji tumut | 
nĕng pungkur anabuh angklung | 
kang liningan sigra mentar | 
angĕlik swara mrik arum | 
tĕrbang nibani irama | 

angklung lamba ngĕthur-ĕthur || 

21. Mĕngkana sisingirira | 
ana tangis layung-layung | 
tangise wong wĕdi lampus | 
ya hu Allah gĕdhongana | 
kuncĕnana dĕn-akukuh | 
ing pati mangsa wurunga | 
santri kĕh nauri barung || 

22. Landhung rĕmpĕg swaranya | 
hu Allah ya hu Allahu | 

gya singir anganyut-anyut | 
ya Nabi salawatulah | 
ing sakate ya Illahu | 
karamate Waliolah | 
jalma luwih mĕrga ayu || 

23. Ayu-ayu ya hu Allah | 
mangkana sisingiripun | 
ngubĕngi kang samya lampus | 
tĕpung gĕlang kaping tiga | 
anulya kiyai guru | 
amundhut padupanira | 

kang mĕnyan ingobor murub || 

24. Urube akantar-kantar | 
sangsaya gĕng urubipun | 
gumrĕbĕg sundhul masjid gung | 
nunu bangke ing kalangan | 
swaranya pating jarĕblug | 
angimpun urubing brama | 

pan wus antaranya dangu || 

25. Bĕbangke mulya sĕdaya | 
lalu sirĕp urubipun | 

kang emprak pulih lir wau | 
malah wuwuh rupanira | 
barĕsih lir mĕntas adus | 
gya tĕrbang brung brung barungan | 
sauranira gumuruh || 

26. Kang nonton abungah-bungah | 
alatah-latah gumuyu | 

ya talah ih sukur-sukur | 
pĕnyanaku banjur modar | 
nyata ĕdi kyai iku | 
bisa gawe salah endah | 
mandah (n)jĕng ki agĕngipun || 

27. Ing saktine baya ana | 
pitung guru wolung guru | 
gumĕdĕr nauri atur | 

e lah mĕsthi ta karuwan I 

yĕn ngluwihi kyai guru | 
sumaur hĕng ĕh karuwan | 
wong sabate mono iku 1 1 

28. Yata wau wayahira | 

wus lingsir mĕh tabuh tĕlu | 
samya bubaran sadarum | 
kang nonton mulih sowangan | 
salong lajĕng nginĕp kantun | 
ingkang mĕntas sĕlawatan | 
laju dhikiran sĕdalu || 

29. Kang mulih ya dhidhikiran | 
ting karo-lah ting karĕ-hu | 
kang mangalor wismanipun | 
kang ngulon mangidul ngetan | 
dhikiran turut dĕlanggung | 
kongsi praptĕng wismanira | 
mĕnĕng tan dhikir yĕn turu || 

30. Pan mangkana lumrahira | 
adhikir ing siyang dalu | 
sanadyan (ng)garu maluku | 
yĕn tan pĕgat dhidhikiran | 
mangkana salaminipun | 
wong kathah dĕnnya dhikiran | 
samya wirangrongan ngĕlmu || 

434 Wirangrong 

1. Yata Kyagĕng Sĕh Mongraga | 
anĕng pangimanan manggon | 
pan kinarobongan alus | 
rinangkĕp gubah brit | 

jĕnĕg nĕng pangimanan | 
sinaji dhahar dhaharan || 

2. Sabĕn wayahe abukti | 
awis dhinahar tan kalong | 

lĕt rong dina kadhang sĕkulipun | 
kalong sa-kĕmiri | 
tan rĕmpid rampadannya | 
ulam dhadharan mung pisang || 

3. Satugĕl ulĕr binukti | 
tilas lir sisaning codhot | 

tan arsa umĕdal lamun ayun | 
ngandika mring santri | 
kewala nĕng krobongan | 
matur sawijining gubah || 

4. Ing nalikanira enjing | 

Jamal Jamil ingayap wong | 
anĕng plataran sandhapipun | 
ingkang kayu wungli | 

Jamal Jamil paprentah | 
mring sakĕhing santrinira || 

5. Pan samya dipun aranni | 

Jatiraga sawĕnĕh wong | 

Ragajati miwah Jatiwuyung | 
wĕnĕh Darmajati | 

Tĕlĕngjati kalawan | 

Ragasuksma Suksmaraga || 

6. Langgĕngjati Tuturjati | 

Mintajati Jatilewo | 

Ragalewo lawan Jatitupu | 
miwah Dulĕngjati | 

kang kinarya lulurah | 
dinum sarĕh-rĕhanira || 

7. Sabat kawanatus nĕnggih | 
pinara sangalas rĕko | 
lurah lĕrĕhannya anyĕlikur | 
langkung wong sawiji | 
koyuping lurah ngarsa | 
sadaya nuwun sandika || 

8. Kang winĕnangakĕn sami | 
ambuka ing dhikir raos | 
amulang ing sabat ngayut-ayut | 
mrih masuk birai | 

mangka ki guru Jamal | 

Jamil Wrĕgajati samya || 

9. yĕn dalu ojrat ripangi | 
yĕn rina akarya gawok | 
pangeraman sulap sarat masrut | 
singluning pangĕksi | 
amĕdhar ngĕlmu karang | 
kabuyutan kang kinarya || 

10. Wong tani bĕntil (m)bĕtitil | 
ing rĕpit rikoh tan wĕroh | 

mung macul kewala (ng)garu-mluku 
kapintĕranĕki | 
ing ngĕlmu tan kabuka | 
manut margĕng kagawokan || 

11. Wau ta ki guru kalih | 
akarsa karya guguyon | 
anuding bocah ro samya gundhul | 
umur limang warsi | 

thĕsĕl pancĕn kĕpalang | 
ingundang praptĕng ing ngarsa || 

12. Mathĕkĕl awake kusi | 

ran si Thĕngul lan Sĕntolo | 
kang rare kalihnya rada mrusul | 

kinĕn mangan sami | 
kang sĕga ramĕs pindhang 
ngathĕkul rare ro mangan | 

13. Binĕnturan blag-blĕg kĕni | 
bathuk rai wĕtĕng bokong | 

tan obah tan (n)jingkat eca nyamuk | 

-nyamuk nyangga takir | 
watu bata myang padhas | 
samya mundur tan karasa || 

14. Ana ngunus tumbak kĕris | 
pĕdhang kalewang myang bandhol | 
sigra barĕng mara sami nyuduk | 
pĕdhang ngĕnglewangi | 

kang rare samya latah | 
kapingkĕl gumuyu suka || 

15. Kĕri lir dĕn-ilik-ilik | 
alĕkĕk-lĕkĕk mĕrongos | 

cape tanganira kang ambĕntur | 
dhengah wong (m)bĕnturi | 
watu lir dhĕmpo kumba | 
sumyur pĕcah anggalĕpang || 

16. Rare loro kinĕn ngambil | 
ambrengkal watu sagĕnthong | 
sigra binarengkal wus kajunjung | 
gya tĕb-tĕban sami | 

kadya kapuk salamba | 
watu ingumbulkĕn tawang || 

17. Muluk angungkuli krambil | 
tinadhah gigir bokong | 
miwah tinadhah ing gundhul | 
myang sinikut bali | 
kinarya gagathĕngan | 

kang watu sagĕnthong ampang || 

18. Tinonton sakĕhing janmi | 
dhengah mulat gawok-gawok | 
tan dangu gĕgĕran kĕbo ngamuk | 
kĕh curnan binijig | 
sinundhang ing maesa | 

usus mrodhol kulawĕran || 

19. Wong akĕh pating jalĕrit | 
sru gumuruh lanang wadon | 

ki guru angatag lah dĕn-gupuh | 
bocah ro sirĕki | 
papagĕn kĕbo gidrah | 
anglĕburakĕn wong kathah || 

20. Gya tandang rare ro nuli | 
mapag abijig lan kĕbo | 
ingĕlokkĕn kathah sru gumuruh | 
kang jĕblĕs abijig | 

binut ro kang maesa 1 
kang siji (ng)gujĕngi kĕkah || 

21. Sikiling kĕbo kang wingking | 
tan bisa (ng)gronjal si kĕbo | 
ngarĕp binijigan mring si Thĕngul | 
dhag-dhĕg dĕn jĕblĕsi | 
sunguning kĕbo pokah | 

gigal karo tibĕng lĕmah || 

22. Kĕbo ambruk (n)jrum ing siti | 
pĕcah ĕndhase malopor | 
polone maesa lajĕng lampus | 
andĕladak gĕtih | 

(n)dhas ajur lir ginĕcak | 
bathang kĕbo gya binuwang || 

23. Jinunjung sikile (m)buri | 
sinawatakĕn tibĕng doh | 
mĕlongok kang mulat gya kang tatu | 
anyuwun jĕjampi | 

apan tiyang sĕkawan | 
tatu tri pĕjah satunggal || 

24. Ingaturkĕn guru kalih | 
sarwi tinangisan kang wong | 
sigra tinambanan wong kang tatu | 
marang Jamal Jamil | 

mĕnyĕt indrĕnging pisang | 
ingusapakĕn minantran || 

25. Kang kinĕn mulya lir nguni | 
kang mati ginudag kĕbo | 
nulya ingusadan gya sinĕbul | 
bun-ĕmbunanĕki | 
rinaupan ing toya | 
ginugah nulya gumregah || 

26. Mulya kadya duk winuni | 
kang umiyat kabĕh (n)jomblong | 
kagawokan marang kyai guru | 
nguripkĕn wong mati | 
misuwur ing ngakathah | 

ĕdi sĕktine gurunya || 

27. Sanake bungah kĕpati | 
mulya saking guru karo | 
mangkana karsanya kyai guru | 
mundhut walulang glis | 
dhadhalang kinĕn natah | 

jaran mawi lar kang kathah || 

28. Mangkana kabĕh wus dadi | 
jaran walulang rong puluh | 
pinaringakĕn lurah sadaya wus | 
kinĕn anunggangi | 

jaran walulang sigra | 
ginĕtak pan kinĕplokan || 

29. Gya mabur bĕr ngawiyati | 
tĕgar pucaking kĕkayon | 
sadaya kang nunggang raosipun | 
pan jaran sĕmbrani | 

ulĕt ijo mawi lar | 
pakanne prĕdapa kĕmbang || 

30. Tutug sakarsanirĕki | 
mayĕng-mayĕng mibĕr adoh | 
kitĕr nĕng kĕkaywan sabatipun | 
gĕdhĕg-gĕdhĕg sami | 

gawok eram mulat | 
agiris mring gurunira |] 

435 Girisa 

1. Yata kang sami tĕtĕgar | 
mring awang-awang polatan | 
wus dangu antaranira | 
samya maniup mangandhap | 
prapta anĕng ngarsanira | 
ing guru santri sadaya | 
mudhun saking panunggangan | 
wus mulih jaran walulang || 

2. Uwus kawĕntar ing desa | 
kang doh-adoh sami prapta | 
pan anyabat masuk ojrat | 
kapengin sampurnĕng titah | 
tinĕkan sakajatira | 

kang linuwih ing ngakathah | 
saking tuwajuh angalap | 
saking wau bĕrkahira || 

3. Kang minulya ing Lĕmahbang | 

Ki Agĕng Sĕh Amongraga | 

ki guru kinarya lantar | 
wakil winĕnang mumulang | 
kyagĕng ngidĕni kewala | 
mangkana ki guru Jamal | 

Jamil akarssa sasawah | 
loroging Lĕmahbang (ng)gĕnnya || 

4. Maluku tanpa maesa | 
wĕluku brujul priyangga | 
singkal mingĕr bĕlundhusan | 

macule sami gacrokan | 
amalik nampingi bubak | 
sadina dadi lĕlĕran | 
sadina ngurid sumingkal | 
sadina dhaut banjaran || 

5. Sadina kudur tanĕman | 
sadina ngilir gumundha | 
sadina gumadhung mapak | 
sadina mlĕncut uraban | 
sadina angĕmping jĕnar | 
sangang dinane panĕnan | 
sabĕn-sabĕn dĕnnya sawah | 
sangang dina pĕpanĕnan || 

6. Dadya bungahing ngakathah | 
sabarang kang tinandura | 
pitung dina bae genjah | 
mĕdal woh tulus andadya | 
nanĕm jagung patang dina | 
miwah tanĕm terong kacang | 
janganan nĕng patĕgalan | 
kang terong rong dina awah || 

7. Kabĕh para lurah-lurah | 
kang wus samya kinalilan | 
sami kewala sasawah | 
genjah amung sangang dina | 
lawase nĕmbĕlas dina | 
anulya mĕtu wohira | 
tuwuk kang sami tinĕdha | 
sarwi ngĕmohi sĕdaya || 

8. Wong desa asuka rĕna | 
karya tan pati rĕkasa | 

mung manggung dhikir kewala | 
tan pĕgat dalu lan siyang | 
mĕnĕng-mĕnĕng lamun nendra | 
tan pati angupajiwa | 
barang kang cinipta dadya | 
nadyan nanĕm anĕng jogan || 

9. Wohe genjah anĕng tĕgal | 
wus gumyah mangunahira | 
sawahe (n)Jĕng Kyai Agĕng | 

kang ngangsu mring sĕndhang-sĕndhang | 
jalu ĕstri miwah bocah | 
toyanira sinundukan | 
myang ngangsu pikulan banyu | 
miwah kathah pangeraman || 

10. Wong wadon kĕkĕmbĕnira | 
kinarya anggorĕng kacang | 
ana satĕngah akĕlan | 
banyu ginembol ing sinjang | 

wus matĕng jangan pinangan 
wus lumrah kabudayannya | 
mangkono wong pirang desa 
kiwa tĕngĕning Lĕmahbang || 

11. Uruting Matesih samya | 
katutugan sakadarnya | 

kang mĕncul agĕgĕmblungan | 
panjawile pĕnthung pĕdhang | 
panyĕluke bandhil balang | 
jalwĕstri lan bocah-bocah | 
tansah anĕbut kalimah | 
lumrah omah anĕng sawah || 

12. Tan ewah kang sala-silah | 
satĕngahe mamah-mamah | 
katĕlah ulah kalimah | 
amrih gĕnahing mangunah | 
bungah luwih ing ngakathah | 
tan ana kang solah-salah | 
tan susah dĕnnira sawah | 
agenjah pĕndhak Jumuwah || 

13. Atuwah wohnya akathah | 
tanah desa ing Lĕmahbang | 
agĕmah ripah wong kathah | 
santrine sangsaya wĕwah | 
pengin nyabat masuk ojrat | 
mĕngkana sĕdina-dina | 
gumyah wong sawah tan susah | 
yĕn dalu samya slawatan || 

14. yĕn raina bubungahan | 
kyai guru Jamil Jamal | 

tan marentah mring sabatnya | 
sadhengah kinongkon dadya | 
uncĕg pangot bae mara | 
nadyan kĕbo bĕbĕk ayam | 
kenging kinongkon sadaya | 
dalah kayu watu lĕmah || 

15. Kewala kenging dinuta | 
ki guru ingayap sabat | 
pra lurah-lurah sadaya | 
ki guru lon ngandika | 
hĕh ani-ani ta sira | 
sun-kongkon tĕgorĕn enggal | 
kabĕh nangka kayu kawak | 
dĕn-kĕbat ywa kĕlayatan || 

16. Ani-ani sigra mentar | 
opang-aping lampahira | 
ki guru asru lingira | 
hus-hus ni-ani baliya | 

(m)bok aja nganggo pan-apan | 
gumagus akĕteyongan | 
tinggalĕn pan-apanira | 
ngmbĕdi nora cancingan || 

17. Copotĕn pan-apanira | 

lah wis dĕn-kĕbat mangkata | 
ni-ani santiyĕng mlĕsat | 
tinutakĕn mring wong kathah | 
ni-ani anĕgor nangka | 
rinubung sakĕhing janma | 
ni-ani anggĕgĕs nangka | 
rong prangkul gĕnge wit nangka || 

18. Blas-blĕs bisa nĕbal tatal | 
ginuyu marang wong kathah | 
ngĕsorkĕn wadung nĕmbĕlas | 
tatale sami malĕsat | 
anyiprati kang niningal | 
wus mĕnggik panĕrĕsira | 
amubĕng panggĕgĕsira | 
kumrĕtĕk dhoyong kang wrĕksa || 

19. Gumĕbrug rĕbah ngrĕbatang | 
ni-ani tumumpang nglekar | 
sawusnya rĕbah kayunya | 
kyai guru sigra prapta | 
gupuh piyak sabatira | 

kiyai guru ngandika | 
aranmu ni-ani ala | 
tan duwe pangrasa pisan || 

20. Jamak pang-ĕpange ika | 
padha dĕn-tutuhi samya | 
nora nguwis dinuta | 
ni-ani ajrih kadukan | 
sigra nutuhi pang-ĕpang | 
gĕng alit rampung sadaya | 
ngling malih iku wasisan | 
dĕlĕge sira tugĕla || 

21. Sadhĕpa bae kang papak | 
ni-ani (ng)gĕgĕsi sigra | 
wrĕksa tugĕl sakala | 
sadaya gumuyu latah | 
majad ni-ani tan bisa | 
anĕgor kayu wit nangka | 
ki guru nulya ngandika | 
mring wong nini-nini tuwa || 

22. Kĕmpong untune wis gĕmpang | 
ki guru aris ngandika | 

e la sira nini tuwa | 
kayu iki garotana | 

bakal sun karya klowongan | 
bĕdhuge masjid gĕng ika | 
dadiya padha sadhela | 
mĕngko kanggo-a Jumungah || 

23. Sigra nini-nini tuwa | 
anggaroti kayu nangka | 
themal-themol apilaran | 
myang tatale akĕmahan | 
anĕnĕm nyakoti wrĕksa | 

tan dangu dadya klowongan | 
tabĕt alus lir pinasah | 
datan mantra cinakotan || 

24. Sampun dadya kalowongan | 

kyai guru ngambil bocah | 
cilik maksih sinusonan | 
nulya prapta lan biyangnya | 
ki guru alon lingira | 

lah bocah bayi ta sira | 
wangkisĕn bĕdhug sadhela | 
anuli kanggo dĕn-kĕbat || 

25. Bocah ingkang sinusonan | 
tangi saking pangojongan | 
mudhun mring lĕmah lumampah | 
lumaku mĕsat sakĕdhap | 

tan dangu anulya prapta | 
ngirit bocah bayi kathah | 
sami pasuson slawe prah | 
pating carĕngĕk swaranya || 

26. Kang (ng)gawa bĕji walulang | 

binayang ing rare bajang | 

siji nora na (m)bĕrangkang | 
mangkis bĕdhug kalowongan | 
sumriwĕd gidrah grĕjĕgan | 
akale asor wong gĕrang | 
walulang jinĕrĕng kathah | 
binĕjĕn sagadukira || 

27. Bĕji manjing ginandhĕnan | 
ingubĕngakĕn supaya | 
ĕndhĕk dĕnnya nambut-karya | 
ting garĕthok thag thĕg samya | 
acĕngĕkan bayi kathah | 
kongkon tuding-tinudingan | 
ĕsthane atag-ingatag | 
sĕngkut dĕnnya nambut karya || 

28. Tan dangu anulya dadya | 
wangkisan singsĕt (m)bĕngkayang 
wus garing sami sakala | 
bĕdhug cinoba tinĕmbang | 
jumĕglung kadya gong monggang 

janma kĕh ngling biyang-biyang 
nora jamak uninira | 
nulya laju kinĕn (m)bĕkta || 

29. Sigra bayi salawe prah | 
bĕdhug ingangkat ing kathah | 
para bayi jabang-jabang | 
sinunggi binayang-bayang | 
ampang lir (ng)gawa daluwang | 
pra jabang lakune gancang | 
sĕlang-tunjang tan sumĕlang | 
lajĕng pinasang anganggrang || 

30. Sadaya abungah-bungah | 
sakĕhe sabat kang anyar | 
gĕdhĕg nĕbut tobat-tobat | 
eram gumun gawok mulat | 
samya (ng)gunggung gurunira | 
ĕdi saktine kaliwat | 

cipta krasan nĕng Lĕmahbang | 
kĕpengin gampang pinangan || 

31. Kang bĕdhug wuse pinasang | 
santri kĕh a-Jumungahan | 
kumĕrut kabĕh santrinya | 
jalwĕstri rare nom-tuwa | 
ring masjid a-Jumungahan | 
agĕng alit winatara | 
kalih-bĕlah ĕwu ana | 
srambi ĕstri kering-kanan || 

32. Supĕnuh masjid malapar | 
kĕbak dalah pĕlataran | 

Ki Agĕng Sĕh Amongraga | 
ngimami nĕng pangimaman | 
pan maksih kinarobongan | 
guru Jamal mengasiral | 
guru Jamil ingkang kutbah | 
prapta kir bakda Jumungah || 

33. Kĕnduri kalangkung kathah | 
godhong ancak kadya sarah | 

(m)bĕlabar sĕkul lam-ulam | 
waradin warĕg ambrĕkat | 
mudhun bubar bar Jumungah | 
sami mulih sowang-sowang | 
sĕmbari andhidhikiran | 

nut panjang wĕtuning napas || 

34. Wĕnĕh dhikir nut tindaknya | 
myang lagon sasĕnĕngira | 

wus lumrah wong pirang-pirang | 
gumrĕmĕng dalu lan siyang | 
satĕngahing nambut-karya | 

santri ĕstri kang wus bisa | 
samya karya pangeraman | 
ĕstri barang karyanira || 

35. Anutu adang akĕlan | 
namung tinunggu kewala | 
sarwa dhikir Allah Allah | 
kang nutu asangga-uwang | 
alune gĕjug priyangga | 
tampah napĕni kĕpyakan | 
yĕn wus rĕsik anĕng wadhah | 
miwah ingkang olah-olah || 

36. Ajĕngglu (n)jangur kewala | 
mung nyalumik dhidhikiran | 
kang la Ilaha Ilallah | 

ana Ilalah Ilalah | 
myang kang dhikir Allah Allah | 
miwah hu hu dhikirira | 
kang angi enthonge bisa | 
anglĕr sĕga baludhusan || 

37. Ilirnya kopat-kapitan | 
irus solĕt munthunira | 
samya kluthukan priyangga | 
myang kayu sumuguh dhawak | 
kabĕh tan susah anggrayang | 
rampung dhewe pirantinya | 
kang dadya kasukanira | 

kang santri-santri sadaya || 

38. Saluran-saluranira | 
ngadu-adu pangeraman | 
cĕmpe bijig lan maesa | 
myang kancil kalawan macan | 
gĕmbar-gĕmbor sima kalah | 
kodhok ingabĕn lan ula | 

ula dĕn-ĕmplok inguntal | 

kodhok (m)badhudhug sablungkang || 

39. Kyai guru Jamil-Jamal | 
nuding raryalit satunggal | 
ingacĕng-acĕng dakarnya | 
pĕlinya bocah amĕkar | 
ambĕdhĕdhĕg mulur dawa | 
malĕmbung padha sadhela | 
dinĕlĕng katon undhaknya | 
pakĕnĕng-pakĕnĕng mĕkar || 

40. Dawa kangsi limang dhĕpa | 
dĕdĕlĕge gĕng sakĕndhang | 
mung pawakane kewala | 
kajaba gĕgalĕngira | 
amĕdhok rah-irahira I 

jalĕbĕre bulĕdira | 
sapayung bĕbĕk bawera | 
kĕngkĕng atos ambĕngkayang || 

41. Manggut-manggut ablag-blĕgan | 
janggute sumĕlĕh lĕmah | 

dadi rubungane kathah | 
samya myat ing poting bocah | 
ki guru Jamil ngandika | 
lah mara padha nungganga | 
ing guthule mot wong pira | 
pra lurah gumuyu latah || 

42. Sandika sigra anunggang | 
sag-sĕg samya jĕjĕr wayang | 
raose walakang mangang | 
mot wong salawe boncĕngan | 
pan maksih kapara longkang | 
ingsat-ingsĕting lungguhan | 
watĕs gathoking lingiran | 

ki guru Jamil lingira || 

43. Lah mara dhĕngal-dhĕngalna | 
bandhamu kang limang dhĕpa | 
matur inggih sami latah | 
nulya potinge anjĕngat | 
ngadĕg tĕlung gĕgantar | 
wong sĕlawe kudhampĕlan | 
ngĕthapĕl dhogoling mĕta | 
kang lungguh cĕngĕle guthul || 

44. Gendholan ikut akĕkah | 
sarwi jĕlih-jĕlih samar | 
awang-awangĕn yĕn tiba | 
pating barĕngok sadaya | 
kĕsĕl ngemplok ing guthulnya | 
ki guru alon lingira | 
tiyungna bĕncolĕngira | 
nulya tinungkulkĕn sigra || 

45. Sumiyut wong slawe maras | 
kuwatir manawa tiba | 

lah wis concongĕn kewala | 
dhĕngalna ing sawĕtara | 
dimĕn kang nunggang sakeca | 
lumakua sisirigan | 
tur sandika bocah mentar | 
kinĕn mubĕng pakarangan || 

46. Ingaggut-anggut guthulnya | 
sĕdhĕng dĕnnya dhĕngal-dhĕngal 
wong sĕlawe cikrak-cikrak | 
enak-ĕnuk nunggang guthul | 
dĕn iring ing santri kathah | 

lir wong angarak pangantyan | 
gar-gĕr samya gumyak-gumyak | 
nĕng lurung ngubĕngi desa || 

47. Kĕpapag kĕbo bayakan | 
kĕbo sapi bubar-bubar | 
wor sinurak ing ngakathah | 
saya lumayu ambĕdhal | 
giras anĕlasak dhawah | 

wĕdi mring guthul tan lumrah | 
kang angarak bungah-bungah | 
gumĕrah ngĕbĕgi sawah || 

48. Tan adangu nulya jawah | 
guthule saya sumringah | 
mĕngangah kaya kinumbah | 
wong kathah alatah-latah | 
kang nonton sangsaya gidrah | 
nora mundur drĕsing jawah | 
potinge ngadĕg andhĕngal | 
samya nguthapĕl kang nunggang 

49. Lir bencok rĕmbĕl ing papah | 
nĕng githok tĕnggoking dakar | 
ngaubi thothok kang mĕkar | 
wong sĕlawe tan kodanan | 

lir ngangge payung kambangan | 
wong akĕh ngaup rĕbutan | 
nĕng bongkot adhĕdhĕsĕgan | 
midĕr-midĕr turut dhadhah || 

50. Dhogol ngadĕg sring kapĕlak | 
ing papringan palĕthosan | 
wangsul praptĕng ngarsanira | 
ki guru aris ngandika | 

wus trang guthulmu tungkulna | 
sigra potinge anglayang | 
alon sumĕlĕh ing lĕmah | 
mudhun sadaya kang nunggang || 

51. Pan sarwi gumuyu suka | 
ki guru malih ngandika | 
potingmu guyangĕn kana | 
ing kali Bandhul kang bĕna | 
wong sĕlawe ngosokana | 
guthule dimĕn sĕmbrana | 
bisa bigar mrana-mrana | 
wong sĕlawe tan lĕnggana || 

52. Sandika mangkat saksana | 
potinge ngadĕg anulya | 
sampun mentar saking marga | 
pang-pang sĕmpal wohnya gigal 
kĕpranggal guthul andhĕngal | 

kumrutug kadya bĕrangkal 


53. Praptĕng kali Bandhul enggal | 
ginuyang wong sĕlawe prah | 
kinosokan ing gĕlagah | 
dhongole arunjah-runjah | 
sĕlulup kĕdhung mĕntĕngah | 
satĕngah padhang abĕtah | 
tangi niba nĕbah-nĕbah | 

lir bocah arunjah-runjah || 

54. Guthul sru dĕnnira polah | 
lir kinĕbur muncrat wutah | 
kĕbajong dhogol (n)jalĕmpah | 
toya gung sakĕdhung bubrah | 
poting ngolang-aling rĕbah | 
yĕn janma-a kiprah-kiprah | 
anglumba-nglumba gĕgidrah | 
ngalobak sapolah-polah || 

55. Bocah poting nangis susah | 
agila ginawa solah | 

si bocah langkung (ng)garĕsah | 
jĕrit-jĕrit mĕksa tansah | 
potinge sigra gumregah | 
angodor adrĕng mring dhadhah | 
kĕpapak ing kĕbo ranggah | 
sinondhol kalumah-lumah || 

56. Dhogole gĕgabul lĕmah | 
sinurak-surak ing kathah | 
jalwĕstri nonton gumĕrah | 

poting mring wong wadon ngangkah | 
dĕn sundhul kalumah-lumah | 
polahe guthul tan lumrah | 
agawe sadhengah-dhengah | 
gobag-gabig mutah nanah || 

57. Ambĕlasak maring ngomah | 
kang ambabah bubrah-bubrah | 
abudi tan kĕna ngampah | 
kang duwe omah malĕpah | 
mupus tan rumasa gadhah | 
pratingkah saking parentah | 
ciptane samya sumarah | 

ing manah sampun dalelah 1 1 

58. Potinge tan tĕyah-sayah | 
kang andulu samya wĕgah | 
mring poting adhadhah-dhadhah | 
wong kathah gĕdrah gumĕrah | 
guthul bisa ngarah-arah | 
mangkana ki guru Jamal | 
potinge binalang sĕpah | 

poting mungkrĕt kadya lintah || 

59. Mulih sauruting bocah | 
gĕgĕtun gumun sadaya | 
mangunahe gurunira | 
ginugu sadina-dina | 

tan dangu ki guru Jamal | 
santrine matur gurunya | 
paduka pan tinimbalan | 
gupuh ki guru lumampah || 

60. Yata Kiyagĕng Sĕh Mongraga | 
kang tinuding praptĕng ngarsa | 
ngandika nĕng jro krobongan | 
hĕh Jamal manira tanya | 

wus pirang dina samangkya | 
nĕng ardi Bangun Lĕmahbang | 

Jamal Jamil aturira | 
ĕngĕt kawula angetang || 

61. Sampun kawandasa dina | 
kapriye saiki padha | 
sabat-sabatmu pĕpakna | 
sun arsa nutukkĕn lampah | 
linggar saking ing Lĕmahbang | 
kabĕh padha poyanana | 

kang liningan tur sandika | 
gya amĕpak sabatira || 

62. Kang samya lurah sangalas | 
tan dangu prapta sadaya | 
mring masjid lir Jumungahan | 
dhinawuhan sadayanya | 

yĕn Kangjĕng Kyagĕng samangkya | 
karsa linggar sing Lĕmahbang | 
nulya Kyagĕng (m)bantu karsa | 
kabĕh santri-santri sira || 

63. Lah uwis padha kariya | 
sun-arsa andon lĕlana | 
nutukkĕn paraning karsa | 
andum salamĕt kewala | 
ingkang liningan sadaya | 
kĕndĕl tumungkul tan nabda | 
ki guru nambungi nabda | 
mring pra sabat kang liningan || 

64. Lah mara padha matura | 
maring Kangjĕng Kiagĕng samya | 
mangkana kang para sabat | 
samya umatur prasĕtya | 

ature samya lĕnggana | 
kawula tan purun tilar | 
kĕdah tumutur ing tuwan | 

manggiha lara lan pĕjah || 

65. Tan nĕdya amba suminggah | 
sanadyan tan linilanan | 
kawula mĕksa tut-wuntat | 
mangkana aturnya samya | 
yata Kyagĕng Sĕh Mongraga | 
ngandika mring Jamil Jamal | 
hĕh santri ro karsaning wang | 
mring tanah nagri Mataram || 

66. Wus mangkono tĕlĕnging tyas 
takonna mring sabatira | 

yĕn ana kang wus angambah | 
ing tanah Sampar-paliyan | 
pasisir sapangulonnya | 

Ki Jamal nulya tatanya | 
mring sabatira sadaya | 
samya matur tan uninga || 

67. Ki Wrĕgajati amojar | 
manira biyĕn wus ninga | 

Sĕh Mongraga lon ngandika | 
iya lakon pirang dina | 

tĕka ing kene Lĕmahbang | 
Wrĕgajati aturira | 
apan tigang dalu marga | 
manawi lampah lancaran || 

68. Saking nagri Ngĕksiganda | 
pan sadalu margi prapta | 

Sĕh Mongraga angandika | 
yĕn mangkono Jamil Jamal | 
mĕngko ing latri kewala | 
sun-linggar saking Lĕmahbang 
dene sabat-sabatira | 

ya sakadare priyangga || 

69. Sĕthithik sanadyan kathah | 
jalwĕstri anom myang tuwa | 
kon dandan saiki padha | 
ing mĕngko ratri umangkat | 
kang liningan tur sandika | 
sobat samya lĕngur sigra | 
mulih dandan sowang-sowang 
tan etang ingkang tinilar || 

70. Pomahan tandurannira | 
kang kuwat kĕbo sapinya | 
namung sangu kang ginawa | 
bumbu bĕras lawan arta | 
samya-yĕg sadayanira | 

Sĕh Mongraga angandika | 
sira pinaring dening Hyang | 

sabat dadya kanthinira 

436 Kinanthi 

1. Yata wau wayahipun | 
bakda ngisa para santri | 
sampun samapta sadaya | 
santrinya jalu lan ĕstri | 
kang para lurah sangalas | 
tan ana kang nĕdya kari || 

2. namung sabat-sabatipun | 
kang tumut wontĕn kang kari | 
kathah kang samya nut lampah | 
mring Kyagĕng Sĕh Amongragi | 
kathahira winatara | 
tigangatus jalu ĕstri || 

3. Mangkana Sĕh Amongluhung | 
anglela dĕnnira linggih | 

mijil saking karobongan | 
ingayap santri jalwĕsri | 
sadaya gawok tumingal | 
ing cahyanya Amongragi || 

4. Awĕnĕs jatmika ruruh | 
sumilak pasĕmon wingit | 
jalwĕstri tyasnya kakĕnan | 
sumungkĕm samya jrih-asih | 
toh jiwambĕk lara pĕjah | 
kukuh rĕngkuhe anggusti || 

5. Sĕh Mongraga ngandika rum | 
mring Ki guru Jamal Jamil | 
paran wus samya samapta | 
kabĕh sanak-sanak santri | 
kang padha brangtĕng Pangeran | 
mrih utamaning ngaurip || 

6. Ki Jamal Jamil umatur | 
katiga Ki Wrĕgajati | 
punika sampun sadaya | 
sakathahing para santri | 
angantos karsa-paduka | 
umiring tan nĕdya kari || 

7. Ki Agĕng malih amuwus | 
mring lurah santri sawiji | 
hĕh Ki Tisnaraga sira | 
kariya aywa umiring | 
rĕksanĕn patilas-ingwang | 
ngimanana santri-santri || 

8. Jumungah ing masjid agung | 
supaya kang kari-kari | 

padha sĕngsĕm ing agama | 
lan saturunnira benjing | 
ajĕnĕng nganggowa rana | 
nak-putumu ing Lĕmahbrit || 

9. Kamituwaning ing Bangun | 
poma aja walang-ati | 
kang liningan saha sĕmbah | 
mring guru ingkang ginusti | 
mĕnggah-mĕnggah Tisnaraga | 
sĕdyamba tan nĕdya kari || 

10. Pan ajrih wĕwalĕripun | 

Ki Agĕng Sĕh Amongragi | 
umatur salurahira | 
yĕn parĕng dalĕm lilani | 
tumutur saparan tuwan | 
pĕjah gĕsang atut-wuri || 

11. Sĕh Mongraga alon muwus | 
ya wus suntrima sirĕki | 
lamun ana kajatira | 
nusula kewala bĕcik | 

yĕn wus tamtu ing (ng)gwaningwang | 
prapta-a ing Wanagiri || 

12. Kang sinung ngling nĕmbah matur | 
sandika tan walang-ati | 

ngling malih mring Jamil Jamal | 
katri lan Ki Wrĕgajati | 
lah mara payo Bismilah | 
umangkat kang nglalana nis || 

13. Sapa kang wus wruhing laku | 
anggrĕmanana ing margi | 
sigra nuduh Jamil Jamal | 
marang santrine kĕkalih | 

Ragajati Jatiraga | 

pinatah lumakwĕng ngarsi || 

14. Adan mangkat Sĕh Mongluhung | 
saking dhusun ing Lĕmahbrit | 
ingiring santrinya kathah | 
margi nut kĕndhiting ardi | 

(n)dulur lampah sĕsĕmutan | 
sadaya sami adhikir || 

15. Tan rĕmpĕg sakadaripun | 
dhikir sasĕnĕnge muni | 
ririh bawane wong kathah | 
gumĕr lir gĕdhor kang siti | 
antara pitung pambalang | 
ulure ingkang lumaris || 

16. Wus kapungkur ardi Bangun | 
tidhĕm kayon samya tis-tis | 
tan ana angin sumrabat | 
anjĕgrĕg dalan kasisir | 
kadya gĕgĕtun sungkawa | 
wĕwĕngkon wukir Bangun gring |] 

17. Nir kĕkĕnyĕpira samun | 
ardi Bangun lir ngĕmasi | 
kanisan suksma sakala | 
singsal sasananing urip | 
lir dyah kapugutan trĕsna | 
anjĕtung sĕsining wukir || 

18. Kadya bela atumutur | 
mring sang andon lĕlana nis | 
kup-angkupan munyĕng wrĕksa | 
lir panjriting kang rarya lit | 
kĕlayu nguwuh sudarma | 
sinauran ing kĕdhasih || 

19. Angalik-alik mlas-ayun | 
lir dyah angoso ing siwi | 
wis cĕp mĕnĕnga ywa beka | 
tan kĕna sira-klayoni | 
sĕpuluh milu-milu-a | 

wus tan sira tan tinolih || 

20. Dolana bikiran tandhu | 
lir sunu kang saya nangis | 
tĕkĕk nĕng gawok sru munya | 
lir mĕdĕni lare budi | 
bangkong munya nĕng pangrongan 
kadya kakine ngaruhi || 

21. Enĕng-nĕngana anakmu | 
budi kĕlaywĕng sudarmi | 
bapakmu lagya lĕlana | 
nora lawas nuli bali | 
yĕn janma-a ĕsthanira | 
sadaya mengarang kingkin || 


10 (Lumampah anyakĕti Mataram, ginarubyug ingkang dados muridipun) 

Sĕh Amongraga kadhĕrĕkakĕn para santri lumampah anyakĕti Mataram, 
ginarubyug tĕtiyang ingkang sami dados muridipun. Sabĕn kĕndĕl tansah 
sami ojrat ngĕlmu karang. Dumugi ing rĕdi Celor, lajĕng ngalĕr-ngetan 
nyabrang lĕpĕn Oya sisih kidul, tĕbing lambenipun ngungkuli toya, ing 
ngandhapipun guwa. Lumĕbĕt ing guwa wau, Sĕh Amongraga sumĕrĕp 
gĕdubang tuwin susur sata alus tilasipun tiyang nginang dĕrĕng dangu. Punika 
tilasipun Panĕmbahan Senapati tĕtĕki ing guwa Song-pati. Mĕdal saking 
guwa nĕrusakĕn lampah ngalĕr-ngilĕn dumugi Maladan, kapanggih tiyang 
nama Baulapa suka sumĕrap wontĕnipun sela-undhi, sintĕn ingkang kiyat 
ngangkat lan manggul sela wau ngubĕngi wit-witan agĕng, yĕkti kadumugĕn 
panuwunipun. Maladan punika papanipun Panĕmbahan Senapati matiraga. 
Lampah kalajĕngakĕn dumugi pasisir, kĕndĕl ing rĕdi Bungas cĕlak lĕpĕn 

Kelor, wontĕn grojogan toya ing ngandhapipun guwa Song-pati. Punika 
papanipun Panĕmbahan Senapati tapa asĕsilih Sĕh Bĕngkung. Ing ngriku Sĕh 
Amongraga tirakat tigang dintĕn, tĕrus lumĕbĕt mangandhap. Para 
pandhĕrĕkipun botĕn sagĕd lumĕbĕt. Ing ngriku sĕlawe dintĕn. Jamal Jamil 
tĕrus ojrat emprak, lajĕng yasa mĕsjid. 

Kaca 91-139 


436 Kinanthi 

22. Tan wus ucapĕn ing gunung | 
kang karya upamĕng kawi | 
yata kang lagya mahawan | 
ing ardi Bangun Lĕmahbrit | 
lĕlĕngkĕhing pangareyan | 
margi gĕng anjog Matesih || 

23. Samya kumpul lampahipun | 
adulur lumakwĕng wuri | 
tanapi nĕng kering kanan | 
Jatiraga Ragajati | 
pĕcalang lumakwĕng ngarsa | 
kang dadya gĕrmaning margi || 

24. Lĕpas lampahe andarung | 
adhikir samargi-margi | 
praptĕng dhusun Sugat-salam | 
angidul-ngilĕn lĕstari | 

rĕrĕb wana Jati-saba | 
wanci gagat bangun ratri || 

25. Mondhok anĕng bana-lindu | 
pra santri dĕnnya miranti | 
anĕng ra-ara bĕbangkan | 
supĕnuh jalu lan ĕstri | 
kunĕng dĕnnya majĕmukan | 
adhikir ojrat ripangi || 

26. Ting garĕlo guyĕng junun | 
sadaya buka pribadi | 
jalwĕstri atutup muka | 
ing jarit putih rong nyari | 
sinĕrat ing rajah muka | 
pambukaning roh ilapi || 

27. Samya sru pangguyĕripun | 
wang-wĕng gĕdhĕg gubag-gubig 
manthuk krĕp narĕthĕk nyĕngka 
napas winotan ing dhikir | 
sĕwu kalimah sanapas | 

kĕh unĕn-unĕnne ing dhikir |] 

28. Laila ha Illalahu | 
ha ilalah Illalahi | 
wĕnĕh Allah Allah Allah | 
kang hu hu hu hi hi hi hi | 

29. 


eeiiuuaa| 
la la la la hak hik hak hik || 

Sarĕng panarima junun | 
ting karingkĕl anggulinting | 
saujur-ujare niba | 
wor-winor jalu lan ĕstri | 
aundhung bantal-binantal | 
tan ana walang alisik || 

30. Sĕsangat dĕnnira kantu | 
dĕnnya kalĕngĕr tan eling | 
wus dangu antaranira | 
kang samya padha birai | 
tangi saking pajununan | 
salong maksih anggulinting || 

31. Sidhĕkus miwah sijujur | 
kang wus tangi samya nangis | 
kang katon sajroning pana | 
gurune ingkang ginusti | 

Ki Agĕng Sĕh Amongraga | 
lĕnggah ing dhĕdhampar rukmi || 

32. Sarwi kinĕbutan babut | 
ingayap pra widadari | 
andum nuduhkĕn sawarga | 
cacadhanganira benjing | 
ing pati manjing sawarga | 
janma kang ambuka dhikir || 

33. Saban-saban kang kadulu | 
datan ewah ing pangĕksi | 
tan kirang sĕcacahira | 
maksih kadya wingi uni | 
wuse nglilir sadayanya | 
pra santri jalu lan ĕstri || 

34. Samya nangis ting salĕnggruk | 
wau Kyagĕng Amongragi | 
karya wĕkasaning lampah | 
amiwal sarengat Nabi | 
sarate tan kawanguran | 
limang wĕktunira aib || 

35. Karya ampinganing ngĕlmu | 

ngungaskĕn karana lahir | 
suprih kawĕntar supaya | 
winahon ing hukum-aji | 
numpak ing antara mangsa | 
mĕsi pungkasing kadadin || 

36. Dadya tan ngibadah wĕktu ( 
namung anggung guyĕng dhikir | 

amutahakĕn mangunah | 
tan lyan ciptane sang yogi | 
sayoga nĕng Ngĕksiganda | 
kamulyane katon gaib || 

37. Yata wau Sĕh Mongluhung | 
ngandika mring para santri | 
rĕrĕp nĕng kene kewala | 
kang jĕnĕk rĕrĕn sa-ari | 
ing ratri bae lumampah | 
padha agaweya bukti || 

38. Saanane kang tinĕmu | 
sakĕhe iku rĕjĕki | 

lah padha kukus-kukusa | 
sĕmbari bengat adhikir | 

Kyai Guru Jamil mojar | 
payo kono santri-santri || 

39. Lah-olaha sakadarmu | 
sĕga jangan kang miranti | 
santri kang tan sangu bĕras | 
sukĕt-sukĕt bae dadi | 

sĕga panganĕn ya enak | 
tan beda lan bĕras pari || 

40. Gya santri pawĕstri gupuh | 
pasang dhingkĕl ngrĕratĕngi | 
kang sangu bĕras dĕn-ĕdang | 
akĕlan ngaliwĕt sami | 
ngĕlandĕng akĕkĕbula | 
kang mĕlarat santri miskin || 

41. Angliwĕt lang-alang rumput | 
bathok blungkang dadi kĕndhil 
myang dadi kuali wajan | 
godhong dadi iyan ilir | 

toya kang minangka lĕnga | 
pan dadya lisah sayĕkti || 

42. Kiwa tĕngĕne andulu | 
mring tingkahe santri miskin | 
matĕnge nora prabeda | 

lan bĕras kang dĕn-pususi | 
sadaya ciptaning driya | 
bĕrkahe kyagĕng linuwih || 

43. Samya kapengin kadyĕku | 
kaduwung sangu bras pari | 
anulya sami anadhah | 
anutug dĕnnira bukti | 
kyai guru kang dhinahar | 
punjunganing para santri || 

44. Wus luwaran samya tuwuk | 
nulya trap majĕmuk dhikir | 
akupĕng kĕpung kalangan | 
amasang tutup pangĕksi | 
ing jarit miwah daluwang | 
Pambukaning dhikir supi || 

45. Angguyĕr dhikiranipun | 
kĕh warnane solahnĕki | 
angĕdĕn nĕnggak asĕntak | 
myang uninya warna-warni | 
pan kongsi sadina bĕnthang | 
dĕnnya guyĕng ahli dhikir || 

46. Ingkang wus kalĕngĕr dangu | 
tangi nangis dhikir malih | 
pating jakĕkĕng kang pana | 
wĕnĕh masih gobag-gabig | 
kĕh warnane solahira | 
sakĕh santri jalu ĕstri || 

47. Wusing Asar surya sĕyub | 
samya so angaring-aring | 
adhikir lir saban-saban | 
kang tan kĕna pot amuni | 
kajawi waktu ambuka | 
ambatĕg dhikir ripangi || 

48. Samya ngayĕm-ayĕm kayun | 
mentar mijil sing wanadri | 
anunggang jaran walulang | 
miwah nunggang jaran ilir | 
wĕnĕh nunggang jaran tampah 
kayu-kayu wilah dadi || 

49. Tinunggangan bisa mabur | 
anapak kaywan wanadri | 
pĕngrasanira sĕdaya | 
anunggang jaran sĕmbrani | 
tĕtĕgar muluk ing tawang | 
kadulu langĕning bumi || 

50. Kang bĕblĕs mring mega biru | 
wĕruh saisining langit | 
limrah kĕkayon lir teja | 
ngunguwung prĕdapa-sari | 
jarane mangan prĕdapa | 

-ning kayu teja ngramĕsi || 

51. Saciptanira pan tutuk | 
arikat lir kilat thathit | 

kang endah-endah ajangkah | 
pra santri jalu lan ĕstri | 
tinimbang lan swarganira | 

bĕcik swargane pribadi 


52. Wus lumrah pangrasanipun | 
tan ana gĕsĕh kadyĕki | 

tur ta punika jatinya | 
pratingkahing santri-santri | 
anunggang jaran walulang | 
wilah ilir tampah tampir || 

53. Mubĕng kewala lumaku | 
nĕng ara-arĕng wanadri | 
lir wong nĕgara Sĕtonan | 
tĕpung gĕlang wira-wiri | 
kaluyuran bĕng-ubĕngan | 
salin pandĕlĕnganĕki || 

54. Pangrasane bisa mabur | 
mumbul maring ngawiyati | 
lamun mundur lampahira | 
pangrasa mĕsat mring langit | 
yĕn maju dĕnnya lumampah | 
pangrasa niyub mring siti || 

55. Mangkana wanci mĕh surup | 
pra santri sadayanĕki | 
mudhun sing turangganira | 
kabĕh jarane wus mulih | 
jaran walulang bĕlaka | 
ingkang ilir mulih ilir || 

56. Wilah kayu mulih kayu | 
tampah tampir mulih sami | 
trĕkadhang wong padhusunan | 
uning wong ahli birai | 
dhasar wus ngrungu pawarta | 
samya kĕlu masuk murid || 

57. Wong papat lima nĕm pitu | 
anyabat malbu birai | 
kapencut mangunahira | 
kasĕbut jalma linuwih | 
sarwa dadi kang sinĕdya | 
tuwa anom-anom prapti || 

437 Sinom 

1. Yata Kyagĕng Sĕh Mongraga | 
dĕnnya rĕrĕp nĕng wanadri | 
bĕbangkan ing Jatisabu | 
wanalit trataban kĕdhik | 
bakda Ngisa kang wanci | 

Sĕh Mongraga lon amudhun | 
lah payo Jamil Jamal | 
umangkat mumpung wus ratri | 

kang liningan matur sandika sumangga || 

2. Adan samya lumaksana | 
ingiring sakĕhing santri | 
ngidul-ngilĕn lampahira | 
anyabrang ing kali Samin | 
angidul ngĕncĕng margi | 
ngidul-ngilĕn malih laju | 
angambah pasawahan | 
adulur lampahing santri | 
atikungan lir taksaka gĕng lumampah || 

3. Samya dhikir lilirihan | 
gumĕr gumalĕgĕr kadi | 
pangakaknya naga lanang | 
anglud mamangsan tan kenging | 
yata nabrang bĕnawi | 

gya prapta ardi Sapikul | 

ing wanci bangun enjang | 

rĕrĕb sakathahing santri | 

nĕng pucaking pupunthuk ardi Sarĕmbat 

4. Samya dhikir (m)buka rasa | 
majmuk kupĕng jalu ĕstri | 
ramya angabĕn kang swara | 
sru gumuruh manĕngkĕri | 
wukir lir mogak-magik | 
ginora wong tĕlung-atus | 
kalangkung rahabira | 
dĕnnya bubuka ripangi | 

war-wĕr mungsĕr angguyĕr kĕpalanira || 

5. Wus kaduk pĕndhadhakira | 
blag-blĕg tiba anggulinting | 
kang kaglundhung ing pĕrĕngan | 
tibĕng sor maksih tan eling | 
kathah ingkang kadyĕki | 

myang kang ngundhung sungsun timbun 
angglasah lir babadan | 
saujur-ujurirĕki | 

mati atap kadya bangke nĕng paprangan 

6. Mung Ki Agĕng Sĕh Mongraga | 

Jamal Jamil Wrĕgajati | 

kang maksih lĕnggah tan rĕbah | 

ajĕnak dĕnnira dhikir | 

sakĕhing para santri | 

kang samya kalĕngĕr dangu | 

antara wus sasangat | 

pra santri samya ngalilir | 

ting salĕnggruk lir saban panangisira || 

7. Kang samya kaglundhung jurang | 
ngarĕkĕl ngumpul manginggil | 

wus pĕpak somah-somahan | 

samya ngrĕratĕngi bukti | 

waradin jalu ĕstri | 

samya ngukus ting karĕlun | 

samya abungah-bungah | 

sadhengah kang dĕn-olahi | 

datan susah bĕras ingkang pinususan || 

8. Sukĕt galagah lang-alang | 
kinuwĕl dipun-liwĕti | 
sapraboting olah-olah | 
sabarang cinipta dadi | 
tan pae lan bras pari | 
mindhak wangĕn raosipun | 
miwah boja nyamikan | 
barangkal cinipta gĕndhis | 

dadi gĕndhis godhong ciyut dadi amba || 

9. Miwah wingka kang cinipta | 
dadi ajang panjang piring | 
sawusnya kinarya nadhah | 
mulih dadi asalnĕki | 
sabĕn-sabĕn kadyĕki | 
sabat anyar kang andulu | 
kalangkung kagawokan | 
sangsaya suyud amurid | 

tan sumĕlang kandhĕm kĕrĕm anyĕnyabat 

10. Mangkana ing wanci siyang | 
sadintĕn bangkĕlĕng dhikir | 
yĕn wus samya abubuka | 
wus ing wanci Asar akir | 
samya angaring-aring | 
dodolan mabur mandhuwur | 
nunggang jaran walulang | 
ilir tebok tampah-tampir | 

kayu wilah-wilah papah tinunggangan || 

1 1 . Kumĕr ap j ar an-j aranan | 
sawiji tan ana kari | 
jĕnak dĕlĕnge kĕpenak | 
lĕnggak-lĕnggak malang-kĕrik | 
obah dhadha sĕsirig | 
bĕng-ubĕngan maju mundur | 
tan owah pangrasanya | 

lir saban nitih turanggi | 

wit sawising Asar kongsi surup surya || 

12. Mudhun saking panunggangan | 
pra santri samya alinggih | 
tansah amaca kalimah | 

ririh ukur angalĕsik | 

Kyagĕng Sĕh Amongragi | 
pangandikanira arum | 
lah payo Jamal Jamil | 

umangkat sĕdhĕng wus ratri | 
kang liningan samya umatur sandika || 

13. Adan umangkat saksana | 
sira Kyagĕng Sĕh Mongragi | 
ingiring santrinya kathah | 
lir sabĕn dĕnnya lumaris | 
mangilĕn urut margi | 

ing Kabasĕng menggok ngidul | 
manjat ardi Pyah-ilang | 
kĕndhĕng ardi kidul nĕnggih | 
lĕngkĕh ardi Gajahmungkur kilĕnira || 

14. Ngidul ngilĕn lampahira | 
lulukikan jurang ardi | 
apan sarwi dhidhikiran | 
swara sru gora ing ratri | 
buron wana kĕh wingwrin | 
kĕbrasat samya lumayu | 
banthĕng kidang mĕnjangan | 
sak-sakan kagyat anggĕndring | 

jrih miyarsa swaraning santri dhikiran || 

15. Myang sima tinggal mĕmangsan | 
anggro sru lir ambarungi | 
malumpat tinggal glagahan | 
lutung gĕgĕr gorĕh ajrih | 
gumrah wurahan wingwrin | 
anuntung ĕpange kayu | 
swarane agegokan | 

ramya lir (m)bantoni dhikir | 

mĕrak ngakak mabur angalih pĕncokan || 

16. Wau Kyagĕng Sĕh Mongraga | 
ingkang mahawan ing ratri | 
anusup wana wulusan | 
randhat dening margi rumpil | 
asiluk-siluk sungil | 

pĕtĕng mangĕp dening singub | 
pandam wulan ping sanga | 
rĕmu-rĕmĕnging pangĕksi | 
ngulap-ulap ing marga miyat lang-alang || 

17. Margi rupak mung sapĕcak | 
ulur tan kĕna wong kalih | 
ulur siji sĕsĕmutan | 

ing ngarsa lan wingking tĕbih | 

tĕtikungan watawis | 

dohira sangang panyĕluk | 

tan ana pĕdhotira | 

tuntunan jalu lan ĕstri | 

kang bubulĕn grigah-griguh napak krakal || 

18. Suprandene tan ngrĕsula | 
saking maksude birai | 
abungah nĕbut kalimah | 
tan ana sangsayĕng margi | 
purun tunggangan ardi | 
tumurun suku kang kidul | 
angambah pangĕmpĕhan | 
angidul-ngilĕn lastari | 

nabrang Oya ngidul praptĕng dhusun Sampak || 

19. Maksih ngidul malbĕng wana | 
wana Jatigonjĕng anĕnggih | 
wontĕn bĕbangkak awiyar | 
tĕngahing wana miranti | 
sĕndhangira umili | 
kinubĕng wit gayam agung | 

Kyagĕng Sĕh Amongraga | 

raryan nĕng ra-ara radin | 

bĕbangkaning wana Jatigonjĕng (ng)gĕnnya || 

20. Ing wanci bangun raina | 
dĕnnya rĕrĕb wus miranti | 
majĕmukan kĕpung-kapang | 
nulya trap ambuka dhikir | 
langkung ramenirĕki | 

lir makĕtĕr wukir rigung | 

kagyat wong mrapat desa | 

samya prapta aninitik | 

ingkang dadya gumĕrah tĕngahing wana || 

21. Yata kang samya bubuka | 
matyatap susun atindhih | 
adangu kalĕngĕrira | 

wor sayah dĕnnya lumaris | 

kongsi siyang ngalilir | 

kanikmatĕn dĕnnya kantu | 

wus tangi sadayanya | 

nguculi tutup pangĕksi | 

nulya samya olah-olah sĕga jangan || 

22. Abusĕkan kadya saban | 
barang kang cinipta dadi | 
sangkĕp ulam rĕrampadan | 
myang mamangsĕg warni-warni | 
wowohan samya prapti | 
pribadi pating galundhung | 

pra samya winadhahan | 

ing dhulang myang panjang piring | 

sing lĕr-wetan kidul-kilĕn prapta dhawak || 

23. Wong desa-desa kang samya | 
anonton santri birai | 

sami agawok tumingal | 
waune tan kĕlah-kĕlih I 

sakala rumat sami | 

ajang panjang piring tuwung | 

prabot pawon tan susah | 

sadhengah cinipta dadi | 

datan susah kang pinangan santri kathah || 

24. Sami kenyut manahira | 
tuwa nom jalu lan ĕstri | 
samyambyuk umasuk sabat | 
mring ki guru kang sinĕkti | 
samya tan ana mulih | 
malah mulih ngait batur | 
sabrayat masuk ojrat | 
awon mimikul lan ngarit | 

ngur masuk dul kang tan susah ngupajiwa 

25. Mangkana sangsaya kathah | 
wong kang malĕbu birai | 
kawarta sakĕh padesan | 
akathah kang sami prapti | 
wong rusak dadya sĕkti | 
barang saciptanya sinung | 
mulya donya akerat | 
amukti tan nambut-kardi | 

pan mangkana wartane kang dadya ojrat || 

26. Yata Kyagĕng Sĕh Mongraga | 
nĕng Jatigonjĕng miranti | 
dĕnnira rĕrĕp tri dina | 
sangsaya-kĕh santrinĕki | 
kathah pinangkanĕki | 
sauruting Ardi-Kidul | 
samya kerut anyabat | 

mring Ki Guru Jamal Jamil | 

wus pinatah winuwuhkĕn ing lulurah || 

27. Matangpuluh salurahnya | 
gunggung santri sadayĕki | 
pan pitung-atus-sawidak | 
kang sami masuk birai | 
lajĕng kewala dhikir | 

ing Jatigonjĕng supĕnuh | 

sadaya wus sinungan | 

rajah pambukaning dhikir | 

tutup mata ing sinjang rong nyari pĕthak || 

28. Sawĕnĕh ingkang daluwang | 
rajah tutuping pangĕksi | 
janma nyar nora bĕbakal | 
laju kang sinĕdya dadi | 

tan pae lan kang lami | 
samya wruh sawarganipun | 
cĕcadhangane benjang | 
katon sadurunging pati | 

saikine barang kang sinĕdya dadya 

29. Lami tan ana sumĕlang | 
sumungkĕm ing lair batin | 
mathĕm gĕgeyonganira | 
yata Kyagĕng Sĕh Mongragi | 
angling mring Jamal Jamil | 
sun-dulu santrimu wuwuh | 
kang liningan turira | 
inggih kathah ingkang prapti | 
gunggungipun pan pitungatus-sawidak || 

30. Maksih wontĕn ingkang prapta | 
lirna kang satunggal kalih | 
kang dĕrĕng kawula-petung | 
kyagĕng angandika malih | 

yĕn mangkono inganti | 

titane kang padha rawuh | 

tĕka rong dina ĕngkas | 

sĕdhĕng rĕrĕm para santri | 

anĕng Jatigonjĕng bĕbangkane wiyar || 

31. Araryan ing patang dina | 
lan kurang pira sing ngriki | 
ing tanah Sampar-paliyan | 
umatur Ki Wrĕgajati | 
kirang sĕdalu mĕrgi | 
lamun lancaran ing laku | 
yĕn kadya lampah tuwan | 
kados tigang dintĕn prapti | 

yĕn mangkono payo nyĕngka sawĕtara || 

32. yĕn wus ing rong dina ĕngkas | 
mĕndhane santri kang prapti | 
umatur inggih sumangga | 

ing karsa amba umiring | 
mangkana para santri | 
kalamun ing wanci bangun | 
kabĕh samya bĕbuka | 
bakdanya kongsi byar enjing | 
laju samya olah-olah kang tinĕdha || 

33. Tan owah lir sabĕnira | 
dhĕmĕnĕn sakĕhing santri | 
dadi kalawan cinipta | 
sawarnane kang binukti | 
datan cuwa ing ati | 

enak tur anutug tuwuk | 
yĕn wus samya amangan | 
dhikir sru kongsi sa-ari | 
tan kĕrasa panas anĕng ara-ara || 

34. Prapta wanci bakda Ngasar | 
samya tĕgar ngawiyati | 

anunggang jaran walulang | 

sadengah kang dĕn-tunggangi | 

pangrasanira dadi | 

jaran sĕmbrani linuhung | 

ulĕs ijo mawi lar | 

mabur bĕblĕs maring langit | 

busananĕndah ngujwala ambra markata || 

35. Pan wĕruh saliring paran | 
adi-adining pangĕksi | 
bayakan abĕbarĕngan | 
ngĕmbara mring awiyati | 
tan ana angling lining | 
kewala sadaya minggu | 
lir tingkah jroning nendra | 
tumonton nĕdya ngaruhi | 

jroning pangrasa tĕkan ingkang pinaranan || 

36. Sayektine badanira | 

tan lunga-lunganĕng siti | 

mubĕng-ubĕngan kewala | 

ing ara-ara aradin | 

ingkang laju lumaris | 

ana kang lumaku mundur | 

samya jaran-jaranan | 

wit nyemplo paningal salin | 

wus mĕngkono trape wong ojrat dul-dulan || 

37. Yĕn wanci suruping arka | 
rĕrĕn sadaya alinggih | 
pan sami pangrasanira | 
mudhun jog prapta ing siti | 
tungganganira mulih | 
maring dhapure kang wau | 
lulang mulih wĕlulang | 
sadaya lir wingi-uni | 

lamun dalu ojrat emprak gĕgabusan || 

38. Tĕb-tĕban bakar-binakar | 
tan ana kang miyatani | 
kadhang kang gamoh kewala | 
pinĕdhang sinuduk mati | 
binakar gĕsĕng posit | 

kang kinĕpruk ajur lampus | 

gĕtih adĕladagan | 

wus mati bisa rip malih | 

pan tan ana sumĕlang tumĕkĕng tiwas || 

39. Mangkana Sĕh Amongraga | 
sawusnya ing kawan ari | 
anĕng bĕbangkaning wana | 
ing Jatigonjĕng miranti | 
angling mring Jamal Jamil | 
payo sĕdhĕnge lumaku | 

iki wus bakda Nigsa | 

mupung sih sore lumaris | 

samya matur sandika nulya parentah || 

40. Lah dĕn-age lurah-lurah | 
tatanĕn kancamu santri | 
kang dhudha randha bĕnĕhna | 
lan kang sosomahan sami | 
aywa wor ing lumaris | 
sandika ingkang tinuduh | 
sampun samya samĕkta | 
sakathahing santri-santri | 

(n)dan umangkat wau Kyagĕng Sĕh Mongraga 

41. Angidul bĕnĕr lampahnya | 
asĕlur kang santri-santri | 
ing ngarsa tĕbih lampahnya | 
kang wingking taksih alinggih | 
kĕmputira lumaris | 
saonjotane wong mikul | 
gumrĕmĕng galĕgĕran | 
santri kang lumampah dhikir | 
gumarĕdĕg kadya prahara manampak || 

42. Panjatan wana Jakĕrta | 
terataban wana alit | 
prapta ing ardi Pagutan | 
wit tanah ardi Sĕkati | 
nurut tikungan ardi | 
laju lampahe mangidul | 
ardi kang kaliwatan | 
ardi Lĕndrĕg ardi Kiping | 

ardi Munthil ardi Bawak ardi Bungkak |] 

43. Ardi Mathak ardi Bangak | 

[-] | 

ardi Lok ardi Jimbaran | 

ardi Sangkal ardi Bangir | 

yata lampahirĕki | 

prapta ing ardi Kamadhu | 

mangidul malih manjat | 

rĕrĕp ardi Sambiradin | 

amĕlapar kuwu anĕng Sambirata || 

44. Ing wanci bangun raina | 
sami bubuka pra santri | 
sangsaya sru swaranira | 
kang samya ambuka dhikir | 
uning mangsa pribadi | 
sabĕn wayahipun wĕktu | 
pan sami trap priyangga | 
tan kongsi dĕn-parentahi | 

para santri arahab dĕnnya bubuka || 

45. Sawusnya samya lah-olah | 
sasĕnĕngira ngratĕngi | 
ayĕm atĕntrĕm tyasira | 
sakathahing para santri | 

Kyagĕng Sĕh Amongragi | 
nĕng Sambirata tri dalu | 
kathah kang sami prapta | 
wong desa ing kanan kering | 
saurute wong pawukiran kĕh prapta || 

46. Samya masuk nyabat ojrat | 
nora kĕna dĕn-sayuti | 
lakon saonjotan prapta | 
jĕlwĕstri mring Sambiradin | 
wĕwahira winilis | 
tĕlungatus pitungpuluh | 
gunggung sadayanira | 

lan santrinira kang lami | 

apan sĕwu langkung satus-tigangdasa || 

47. Mangkana Sĕh Amongraga | 

dĕnnya rĕrĕp kalih ratri | 
anĕng ardi Sambirata | 
kathah wĕwahe kang santri | 
andikanira aris | 

marang santrinira tĕlu | 

payo sĕdhĕng umangkat | 

kurang lakon pirang ari | 

pan umatur kirang kalih dintĕn prapta || 

48. Wrĕgajati aturira | 

ing lampah lamun marĕngi | 

prayogi siyang kewala | 

paduka maklum ing santri | 

luhung rĕrĕping ratri | 

bĕrkate ngambah wanagung | 

dadya randhat ing lampah | 

manawa lumampah ratri | 

santri ĕstri lan rarya-lit kang musakat || 

49. Sĕh Mongraga lon ngandika | 
bĕnĕr ture Wrĕgajati | 

ing wĕngi nadyan padhanga | 
amamar ngupayĕng margi | 
matur Ki Jamal Jamil | 
inggih lĕrĕs aturipun | 
mindhak dhanganing manah | 
kang badhe tuwan-kĕrsani | 

(ng)gĕnning santri supaya krasan kasmaran 

438 Asmaradana 

1. Yata Kyagĕng Sĕh Mongragi | 

lĕga tyasira ngaturan | 
wusana ngandika alon | 
ya mĕngko bangun kewala | 

2 . 


3. 


4. 


5. 


6 . 


7. 


8 . 


sawuse padha buka | 
ilmu rasaning-pandulu | 
lan padha dimĕn sĕsarap || 

Lah wus tatanĕn kang bĕcik 
santrimu salurah-lurah | 
pandumĕn sarĕrĕhane | 
samya umatur sandika | 
mundur samya memetak | 
santri ing salurahipun | 
anglimang-puluh-sasanga || 

Nalikanira ing latri | 
samya ojrat lĕlagonan | 
anĕlasakĕn sukane | 
kang emprak ĕstri lan priya 
samya agĕgabusan | 
tĕb-tĕban sumbu-sinumbu | 
sasuka-sukane dadya || 

Ingkang mati urip malih | 
kang wĕntala tan karasa | 
barang tumamĕng anggane | 
kabudayan pangeraman | 
tan ana susahing tyas | 
amangan lan luru-luru | 
pan wontĕn sami sakala || 

Sabarang pratingkahnĕki | 

tan bĕbakal amilala | 

dadi saking cipta bae | 

tur ta sayĕktine padha | 

bĕbĕthak olah-olah | 

sangu bĕras (ng)gendhong mikul | 

kimpul wi jagung kĕtela || 

Tan ngrasa pratingkahnĕki | 
ngrasa yĕn dhikir kewala | 
wus matĕng karĕpe dhewe | 
mila sĕdaya kĕrasan | 
rinasa tan rĕkasa | 
kerup manahe kaincup | 
mring Ki Guru Jamil Jamal || 

Ing wanci wus pajar gidib | 
yata Kyagĕng Sĕh Mongraga | 
angling mring Jamal Jamil-e | 
lah payo padha umangkat | 
kang liningan sandika | 
sigra ingundhangan sampun | 

Sĕh Mongraga (n)dan umangkat || 

Ingiring sakĕhing santri | 
adulur gĕdab rantaban | 

sĕsĕg tan ana pĕdhote | 
lir sĕlaba abubulan | 
gumrĕmĕng adhikiran | 
ing wingking pan dĕrĕng kĕmput | 
maksih eca abĕbĕthak || 

9. Gumriwis lampahing santri | 
gumrĕdĕg santri sahasra | 
pan wus kĕmput sadayane | 
lampahira tĕtikungan | 
kumrap ngĕbĕgi marga | 
sumĕngka minggah tumurun | 
tan pĕgat samya dhikiran || 

10. Luk-lukan lĕngkĕhing ardi | 
tinut lampahing akathah | 
asri tinon sĕdayane | 

lir nagaraja mahawan | 

(ng)gubĕdi pawukiran | 
swara gumalĕgĕr asru | 
kadya rug lampor wanarga || 

11. Wus lĕpas lampahirĕki | 
mangilĕn manjing ing wana | 
pĕjatĕn dhusun ing Bogor | 
punthuk kang wus kaliwatan | 

Sakĕthi pawukiran | 

ardi Bugĕl ardi Cumpung | 
ardi Andha ardi Duta || 

12. Ardi Kĕndhit ardi Suling | 
ardi Galur ardi Tuwa | 

ardi Tĕnggak ardi Monglĕng | 
ardi Bara ardi Gambang | 
ardi Wrat ardi Lancar | 
ardi Jĕnu ardi Rungrung | 
ardi Crĕme ardi Wayang || 

13. Yata Ki Sĕh Amongragi | 
rĕrĕp nĕng ardi Magora | 
kadya pinapar puncake | 
wiyar mot santri sanambang | 
asimpar papan rata | 
pĕtĕng pangayomanipun | 
trĕnggulun kĕsambi baga || 

14. Jati bĕndha lawan bibis | 
gĕng-agĕng kĕkayon tuwa | 
suka dĕnnya samya rĕrĕn | 

ing wanci wus ngandhap Ngasar | 
santri-santri sadaya | 
ambubungah tyasira yun | 
angayĕm-ayĕm tĕtĕgar || 

15. Kĕbut tan ana kang kari | 
pan samya jaran-jaranan | 
wĕlulang tampah tampire | 
lir kayu wilah papah | 
sadhengah tinunggangan | 
iris solĕd enthong munthu | 
cinĕngklak katon turangga || 

16. Samya bĕng-ubĕngan sami | 
anĕng ing ardi Magora | 
dhasar awiyar papane | 
jalwĕstri rare nom-tuwa | 
anĕtĕr sisirigan | 

kang maju kang samya mundur 
angalĕnggak langak-langak || 

17. Amathĕngkrĕng malang-kĕrik | 
manggut-manggut obah dhadha 
lir obah bĕsus mĕthethe | 
pangrasanira anunggang | 
jaran sĕmbrani samya | 
praboting turangga murub | 
busanane dhewe mumpyar || 

18. Kabungahanira ngĕnting | 
bisa mumbul ing gĕgana | 
awor lawan mega bule | 
myang mring mega biru pisah | 
akĕh kang tiningalan | 

kitri manguwung linuhung | 
katon dalane mring swarga || 

19. Nutugi karĕpirĕki | 
angosak-asik ing tawang | 
kang dadya kabungahane | 
wĕmh saisining tawang | 
katĕmbĕn dĕnnya mulat | 
tan inang pangrasanipun | 
mila mantĕp masuk ojrat || 

20. Wus antara surup rawi | 
kang samya jaran-jaranan | 
niyup mĕdhun pangrasane | 
anglĕr lir kontul anglayang | 
mencok maring dharatan | 
sadaya lampahe maju | 
samya ngunyur saubĕngan || 

21. Nulya kĕndĕl para santri | 
mudhun saking panunggangan | 
byar wĕlaka paningale | 

wus tata linggihanira | 
nĕng ngarsane gurunya | 
jaran mulih asalipun | 

sadhengah mulih sadhengah 


22. Nulya samya ngrĕratĕngi | 
panganan sĕkul lan ulam | 
padha olah-olah kabĕh | 

wus matĕng samya pinangan | 
arame ting kucapah | 
sangĕt suka rĕnanipun | 
santri jalu ĕstrinira || 

23. Mangkana Sĕh Amongragi | 
dĕnnya nĕng ardi Magora | 
tanah Sampar-paliyane | 
dĕnnira rĕrĕp rong dina | 
akathah ingkang prapta | 
ing Ponjong Sima Sĕmanu | 
prapta ing Sampar-paliyan || 

24. Samya umasuk birai | 
ojrat kang kaliwat-liwat | 
ĕdi asĕkti gurune | 

bisa nguripkĕn wong pĕjah | 
yĕn pĕjah munggah swarga | 
tan susah adang anutu | 
sĕgane matĕng priyangga || 

25. Barang saciptane dadi | 
bisa mibĕr ngawang-awang | 
mangkono gumyah wartane | 
mila wong turut gunungan | 
ambyuk samya anyabat | 
tan ana ingkang kaetang | 
kudu mring ardi Magora || 

26. Kathahira winatawis | 
kawanatus pitung dasa | 
sĕwu wolungatus kabĕh | 
yata Kyagĕng Sĕh Mongraga | 
sawusing kalih dina | 
ngandika mring santrinipun | 

Wrĕgajati Jamil Jamal || 

27. Hĕh Wrĕgajati sirĕki | 

iki wus prapta ing Sampar | 

-paliyan iya tanahe | 

[-] | 

kadohĕn lan samodra | 
kang dadya jĕnak tyasingsun | 
kang parĕk tĕpi samodra || 

28. Umatur Ki Wrĕgajati | 
yĕn ta sampuna kuciwa | 
ing karsa taksih amilĕh | 
ingriki langkung prayoga | 

pikantuk papan ngarga | 
padhusunan agung-agung | 
tan susah toya tumumpang || 

29. Anambung atur Ki Jamil | 
punika sabat kawula | 
pun Jiwayuda wastane | 
lamun paduka karsa-a | 
ngupaya liyan tanah | 
punika kang sampun wĕruh | 
nitik milih-milih tanah || 

30. Sĕh Mongraga ngandika ris | 
ĕndi sabatmu kang warta | 
kang wus wruh jajahan kene | 
konĕn umatur maringwang | 

Ki Jamil sigra ngatag | 
mara majuwa umatur | 
mring Ki Agĕng kang pratela || 

31. Kang liningan majĕng ngarsi | 
umatur Ki Jiwayuda | 

sarwi sedhokan sĕmbahe | 
pukulun andangu tanah | 
urut Sampar-paliyan | 
inggih sapĕngilĕnipun | 
kang cĕlak pinggir samodra || 

32. Lamun parĕng sang ayogi | 
tanah ing Giring bungas-nya | 
kang wĕkas kidul parĕdĕn | 
angongkang pinggir samodra | 
dhusun ing Kanigara | 
kathah pasĕnĕtanipun | 

guwa kang kĕr-angkĕr samya || 

33. Titiga guwa kang wingit | 
guwa Mawanti wastanya | 
kalawan pun guwa Cĕlor | 
guwa Songpati katrinya | 
pan ngokop ing samodra | 
ing wana Giring puniku | 
akathah tilas pratapan || 

34. Punika ingkang prayogi | 
pan ing dhusun Kanigara | 
tan cuwa ing sabarang rĕh | 
ewamakatĕn sumangga | 
tuwan ingkang kinarsan | 
pangraos-kula amung | 
inggih dhusun Kanigara || 

35. Sĕh Mongraga ngandika ris | 

yĕn mangkono Jiwayuda | 
sun sĕnĕng aturmu kuwe | 

ya desa ing Kanigara | 
duwe guwa prayoga | 
pira doh-cĕdhake iku | 
lan kutha ing Ngĕksiganda 

36. Matur lampahan sĕ-ari | 
sing riki inggih sadina | 
kaot sakeca margine | 

Magora mring Kanigara | 
lawan dhatĕng nagara | 
rumpil lĕmpitaning gunung | 
kĕpara tĕbih mring kitha || 

37. Malih angandika aris | 
ya wus prayoga turira | 
ing Kanigara kinuwon | 
sĕdhĕng dohe lan nĕgara ] 
olĕh sĕmada kiwa | 

Jamal Jamil nambung atur | 
inggih langkung kasinggihan || 

38. Sumangga karsa sang yogi | 
kang dados parĕnging karsa | 

Sĕh Mongraga andikane | 
sarĕhna ing pĕndhak dina | 
ana karsa-manira | 

arsa karya masjid agung | 
sukuning ardi Magora || 

39. Lan Jiwayuda sirĕki | 
sira sunwĕnĕhi aran | 
ya si Gorajati bae | 

lan sira undhang-undhanga | 
kabĕh nak-putunira | 
papaning masjid desamu | 
ing Magora pan prayoga || 

40. Jiwayuda kang sinung-sih | 
nuwun-nuwun aturira | 
asĕsedhokan sĕmbahe | 
nulya malih angandika | 
mring guru Jamil Jamal | 
lah mara kabĕh santrimu | 
padha konĕn nĕgor wrĕksa || 

41. Kang gĕdhe dadiya mĕsjid | 
kang rumat sadayanira | 
ngadĕga sapasar kiye | 

Jamal Jamil tur sandika | 
ngundangi santrinira | 
sadaya sandika gupuh | 

wus samya mundur sing ngarsa || 

42. Anĕgori kayu jati | 
agĕng-agĕng rinĕbahan | 
rinayap ing santri akĕh | 
ing karya nora rĕkasa | 
sinambi dhidhikiran | 
ĕnthĕng kang sarwa jinunjung | 
ĕmpuk kang sarwa pinĕrang || 

43. Agampang dĕnnya nyathoki | 
lir kayu randhu kewala | 
bonggol gadĕbog pamane | 
ngadoni anjing-anjingan | 
rapĕt tan ana rĕnggang | 
rong dina rinagang sampun | 
tan ana ingkang kuciwa || 

44. Laju ingadĕgĕn aglis | 
sĕrambi myang gandhokira | 
bĕrukut lan balumbange | 
miwah bĕdhuge wus dadya | 
santrine gawok mulat | 

tan nyana glis dadosipun | 
majade tan bisa dadya || 

45. Tan mantra yĕn mĕntas dadi | 
labĕte anyar kinarya | 

lir wus tĕtaunan windon | 
nuju ing dina Jumungah | 
masjide inganyaran | 
supĕnuh pra santrinipun | 
ambĕr marang palataran || 

46. Mangkana Ki Guru Jamil | 

Jamal ingkang mangasiral | 

Jamil kang kutbah mimbare | 

Kyagĕng ngimami Jumungah | 
praptĕng akiring salat | 

wus bakda Jumungahipun | 
akathah kĕndhurinira || 

47. Kinĕpung ing santri-santri | 
rame dĕnnira amangan | 
wus dinum barĕkate | 
santri kĕh wus bubar mĕdal | 
mring (ng)gonning sowang-sowang | 
kari kang pra pinisĕpuh | 

kang maksih sami nĕng ngarsa || 

48. Yata Kyagĕng Amongragi | 
ngandika mring Jamil Jamal | 
katri mring Wrĕgajati-ne | 
pilihana sabatira | 

padha wĕhana aran | 

Jamil Jamal ngandika wus | 

sabate sinungan aran || 

49. Mintaraga Mintajati | 

Mulyajati Jatimulya | 

Sĕnĕngjati Jatimĕne | 

Awasjati Jatipura | 

Sukajati kalawan | 

Rĕnukjati Jatiliwung | 

Dewajati Jatijiwa || 

50. Kang sami dipun-aranni | 
sawĕlas pinatah lurah | 
wus mangkana ing karsane | 
ngandika mring Jamil Jamal | 
lah payo padha mangkat | 
ananggung bae ing laku | 
satutuge anĕng marga || 

51. Dene sira Gorajati | 

yĕn wus praptĕng Kanigara | 
sira anulaka bae | 
muliha marang Magoro | 
rĕksanĕn tilasingwang | 
tĕtĕpa jumungahipun | 
yĕku ywa kongsi muadah || 

52. Sun silih lakunirĕki | 
nuduhkĕn ing Kanigara | 
kang liningan tur sĕmbahe | 
lamun parĕng kinarilan | 
kawula tan nĕdya sah | 
lumados ing siyang dalu | 
ya wus bĕnĕr sun-tarima || 

53. Rĕbut pĕrlu kang utami | 

Gorajati tur sandika | 

ngling malih mring santri karo | 
lah payo Ki Jamil Jamal | 
nanggung bae lumampah | 

Gorajati kon nĕng ngayun | 
adan umangkat saksana || 

54. Adulur sĕlur samargi | 
wus matuh samya dhikiran | 
wong sĕwu wolungatus ke | 
kadya wong ngili gĕgĕran | 
santri kĕh warna-warna | 

ana (ng)gĕgĕndhong myang mikul 
ting karuwĕg ngĕmban anak || 

55. Ana ingkang nyangking kĕndhil | 
kudhung jarik myang capingan | 
payung kang kudhung bĕbĕde | 
tĕkĕn dholog nocol kisa | 
wĕnĕh kĕmbu kĕranjang | 

isi cowĕk lĕmpĕr irus | 
sadangdananing bĕbĕthak || 

56. Jarite pating bathithil | 
buntĕlan bĕras lan karag | 
ana kalung bĕbĕd lĕgĕh | 
kang wuta tuntuntunan | 
kang ribug bubul bĕlak | 
lakune pating gariyuh | 
para repot rerendhonan || 

57. Suprandene eca dhikir | 
tan etang lara sinĕngka | 
saking kadĕrĕng karĕpe | 
batine kaya-koyo-a | 
wus luput ing duraka | 
olĕh gegeyongan guru | 
bisa nuduhkĕn sawarga || 

58. Mila sakathahing janmi | 
sĕdya andhĕm karĕm nyabat | 
tan wruh sinulap kawruhe | 
cinathok pangrasanira | 
gunane Jamil Jamal | 
ngĕmpakakĕn ngĕlmu Canthung 
wong desa asalang-tunjang || 

59. Wus lĕpas lampahirĕki | 
rĕrĕp kadalon sakĕdhap | 
anganti wulan (n)dadare | 
anĕng lĕlĕngkĕh tunggangan | 
ing ardi Jakatuwa | 

santri sĕwu-wolungatus | 
anggĕbĕl ngĕbĕki paran || 

60. Samya babĕthak ngratĕngi | 

wus matĕng samya mĕmangan | 
sapundhuhe dhompolane | 

tan ana kang kaliwatan | 
sawusira mangkana | 
samya bubuka sadarum | 
rahab anggayĕr kĕpala || 

61. Sawusnya mangkana sami | 

antara wijiling wulan | 
sigra umangkat lampahe | 
ngidul-ngilĕn ngambah wana | 
pĕjatĕn grĕng rungkudan | 
wana Giring sapĕngidul | 
sapĕngalor pĕngulonnya || 

62. Tandhĕs wukir Imagiri | 
parĕng sukuning kang wetan | 
ardi Sakĕthi pungkase | 

Imagiri wĕkasannya | 
yata ingkang lumampah | 
santri kwĕh gumĕr-gumuruh | 
wor gora alun samodra || 

63. Wus mĕdal saking wana writ | 
ngambah alas tarataban | 
bĕbangkan gumuk parĕdĕn | 
alas grengseng garĕmbĕlan | 
liwat desa ing Mula | 

myang desa ing Gunung-puyuh 
ing Panitĕn Jati-wĕkas || 

64. Ing Sĕmamar Wanasari | 
ing Taruka Kĕlampeyan | 
rĕrĕp anĕng ardi Cĕlor | 
ing wanci pajar sidik byar | 
santrinira malatar | 
lajĕng abubuka junun | 
war-wĕr angguyĕr kĕpala | 
angĕl margine mring guwa || 

65. Samya kalĕngĕr (ng)gulinting | 

gĕlasran lir binabadan | 
blag-blĕg saujur-ujure | 

wus dangu antaranira | 
kang samya nĕnggak napas | 
nulya tangi ting badhĕngul | 
laju samya abĕbĕthak || 

66. Yata Ki Sĕh Amongragi | 
alon dĕnnira ngandika | 

Gorajati sun-tĕtakon | 
iki ing ngĕndi arannya | 
umatur kang liningan | 
ardi Cĕlor namanipun | 
guwane kang kidul-wetan || 

67. yĕn mangkono Gorajati | 
aywa mulih myang Magora | 
sarĕhna dhingin nĕng kene | 
manira ayun anjajah | 
patilasing pratapan | 

Wrĕgajati lan sirĕku | 

si Jamal Jamil kariya || 

68. Momong sabat santri-santri | 

manira ayun tirakat | 
samya sandika ature | 

dyan umangkat piyambakan | 
anjajah patilasan | 
santrinira kang tut-pungkur | 
kĕkalih tan kĕna pisah || 

69. Wrĕgajati Gorajati | 
karsanira Sĕh Mongraga | 
lumĕbĕt ing guwa Cĕlor | 
sadintĕn-sadalu dĕnnya | 
anĕng sajroning guwa | 
langkung rĕpit silukipun | 
nulya mĕdal saking guwa || 

70. Laju ngalor mring wanadri | 
guwa Manganti pinaran | 
ardi alit pinggir lĕpĕn | 
ĕpĕn Oya ingongkangan | 
lĕlawanganing guwa | 
majĕng ngalĕr-ngilĕn sintru | 
kĕtalib pangoling sela || 

71. Lĕgok longkanganing kali | 
kali Oya cĕlangapnya | 

kang kidul tĕmbing bambinge | 
tumawing ngungkuli toya | 
ngisoring lawang guwa | 
ulĕkan toya anĕkung | 
angĕl margine mring guwa || 

72. Maripit anurut bambing | 
kang pinanjat ginujĕngan | 
wau ingkang mongol-mongol | 
yata Ki Sĕh Amongraga | 

tan wang-wang sungiling lwah | 
anjurang trĕjungnya kĕdhung | 
lon-lonan dĕnnya tumama || 

73. Angayut oyod inapti | 

wus prapta lawanging guwa | 
ningali pasang rakite | 
pantĕs dadya pasĕnĕtan | 
dinulu alimutan | 

Sĕh Mongraga sigra laju | 
santri loro ruruncungan || 

439 Pocung 

1. Yata wau Sĕh Mongraga dĕnnya masuk | 
lawan santrinira | 

anĕng ing guwa Manganti | 

jroning guwa mulĕg ganda rum angambar || 

2. Sĕh Mongluhung sasmita mring santrinira | 
samya anoraga | 

ing sĕmu sampun andugi | 
limutira ing guwa sĕmada padhang || 

3. Rakitipun sajroning guwa apatut | 
sela blĕg kewala | 
gogodhagane pĕsagi | 

pan sisinggĕt ing tĕngah kori sajuga || 

4. Wiyaripun mung sasĕta sapandhuwur | 
nulya linĕbonan | 

langkung pĕtĕng anglimputi | 

pan sĕsangat wus antara saya padhang || 

5. Pan kadulu jroning guwa wĕnganipun | 
ingkang kidul-wetan | 

wontĕn toya anaritis | 

sanginggiling kumĕnclĕng tibĕng bĕlikan || 

6. Kilĕnipun wontĕn sela-gilang alus | 
kandĕle sa-asta | 

rong dhepu panjangirĕki | 
wiyaripun sabĕlah kang sela-gilang || 

7. Yata wau Sĕh Mongraga duk andulu | 
tilasing gĕdubang | 

maksih tĕlĕs durung aking | 

nĕng jĕrambah larasan sĕmprit rong lĕmbar | 

8. Lawan susur sajĕbug tĕmbako alus | 
myang tĕgĕsan sadak | 

anjrah pugutan lir sari | 

kadya dĕrĕng kang mucang nis ing sasana || 

9. Gandanipun saya mulĕg marbuk arum | 
anduk jĕjĕbadan | 

sumrĕbĕt ratus kasturi | 

Sĕh Mongraga ririh dĕnnira ngandika || 

10. Lah ya iku ana tilasing ngaluhung | 
sirating pamucang | 

mĕksih mukĕt sun-tingali | 
santrinira mĕlongok matur norraga || 

11. Alon matur bisik-bisik wartinipun | 
ing guwa punika | 
sring-asring dipun-tĕdhaki | 

inggih marang ing kangjĕng sinuhun sultan | 

12. Milanipun ing guwa Manganti nĕngguh | 
tan kambah ing janma | 

kang dhingin dhasare wingit | 

kaping kalih linarangan mring kang ngrĕksa 

13. Sababipun pan inggih mĕnika wau | 
asring tinĕdhakan | 

marang kang darbe nĕgari | 
lamun botĕn punika marĕngi tĕdhak || 

14. Tandhanipun kĕtawis ganda marbuk rum | 
apa mangkonoa | 

kawula dugi mĕnawi | 

nadhan ya-a manira angalap bĕrkah 


15. Pan rong dalu Sĕh Mongraga anĕng ngriku | 
tan susah we kadas | 

nĕng sela-gilang amupit | 
pamaguting rasa tĕlĕnging kamulyan || 

16. Tyas pinutu ing tanajul-tarki-nipun | 
marang kajumbuhan | 

dhauping kĕdhap pinusthi | 

ing pangaksi sisikuning Ngĕksiganda || 

17. Supaya sung wĕwaton jalaring rampung | 
pungkasing kasidan | 

mĕngkana abuntu budi | 

budi tungtum nyamplĕng tan karasa-rasa || 

18. Angganipun mitĕnggĕng antĕng lir watu | 
pan antaranira | 

rong dina tan obah osik | 

Wrĕgajati Gorajati nora tĕbah || 

19. Anĕng pungkur ngadhĕp kang lagya manĕkung | 
sawusnya mangkana | 

wanci bakda Subuh enjing | 

Sĕh Mongraga ririh maca salam bakda || 

20. Lingira rum Mongraga mring santrinipun | 
lah payo umĕdal | 

saking ing guwa Manganti | 
santrinira karo amatur sandika || 

21. Nulya mĕtu saking kori tĕngah wau | 
santri nolĕh wuntat | 

pĕtĕng malih anglimputi | 

namung kori jawi katon mĕlong padhang || 

22. Yata wau Sĕh Mongraga praptĕng pintu | 
wus mijil sing guwa | 

malipir pipining bambing | 

lampahnya lon (n)dulur anjurudĕmungan || 

440 Jurudĕmung 

1. Yata wau Sĕh Mongraga | 
laju ngalĕr lampahipun | 
nabrang Oya karsanipun | 
ngalĕr-ngilĕn mring Maladan | 
wisan-gawe praptanipun | 
wontĕn watu itĕm gĕngnya | 
kĕkalih bundĕr sagĕnuk || 

2. Nangsang kadya sinalangan | 
ing oyot mandira agung | 
sela-lus kadya parunggu | 

ngandhap sitinya mĕlatar | 
sumilak rĕsik kĕlangkung | 
lir kambah janma andina | 
kayoman ing wrĕksa agung || 

3. Tan ana kaleyangira | 
winĕtara agĕngipun | 
witing wrĕksa rolas prangkul | 
rakit tambining mandira | 

lir kĕkobong tilam-arum | 
tĕngah sela sumayana | 
alus kadya akik wulung 1 1 

4. Kanan kiri anjĕrambah | 
pĕtĕng kinubĕng ing sulur | 
tataning tambing barukut | 
awiwara kadya guwa | 
tambining oyot nyakĕdhung | 
ngĕthuwĕng tĕpung nyĕlangap | 
sitinya angĕtuk ranu || 

5. Tambi lir windoning sĕndhang | 
awĕning toyanya agung | 
kalangkung asri asingup | 

Sĕh Mongraga myat karĕnan | 
ing Maladan rakitipun | 
nulya tumamĕng (ng)gigilang | 
sĕnĕt sadintĕn sadalu || 

6. Enjing mijil sing (ng)gigilang | 
nĕng oyod tumpang alungguh | 
ana wong sawiji rawuh | 
ngĕthuyuk kĕpara tuwa | 
saking dhusun ing Parumpung | 
Baulapa namanira | 

mrĕpĕki amundhuk-mundhuk || 

7. Prapta trapsila mangarsa | 
Mongraga ngandika arum | 
paman ing ngĕndi sirĕku | 
lawan sapa arannira | 
ingkang liningan umatur | 
kawula pun Baulapa | 
dhusun kawula ing Ngrumpung 

8. Kang tĕtangga ing Maladan | 
won-awon jru-kuncinipun | 
pundhĕn Maladan puniku | 

Sĕh Mongraga angandika | 
manira tanya yun wĕruh | 
critanira ing kuna | 

ing Maladan adatipun || 

9. Umatur Ki Baulapa | 
lamun paduka andangu | 
ing Maladan adatipun | 
sela undhi sayĕmbara | 
sintĕn kang kuwat anjunjung | 
kang sela nĕng pasalangan | 
manggul ngubĕngi wrĕksa gung || 

10. Dĕn-kongsiya tĕpung-gĕlang | 
utawi mubĕng ping tĕlu | 
winangsulakĕn ing (ng)gwannipun | 
tinĕkan barang sinĕdya | 

lamun tan kuwat anjunjung | 
pan lĕpat ingkang sinĕdya | 
yĕn kuwat tuhu anggambuh || 

441 Gambuh 

1. Mangkana adatipun | 
tiyang tirakat ngriki puniku | 

kĕdah sayĕmbara pratiknya (n)janjĕni | 
punapa sadyanipun | 
tatanĕn dagang buburoh || 

2. Kang sĕdya sugih ngĕlmu | 

sugih donya miwah waris wayuh | 

sugih sunu kang sĕdya dadi priyayi | 
kang amrih mĕnang prang pupuh | 
kang sĕdya durjana kang wong || 

3. Sanadyan ambuburu | 

sato pĕksi barang kang kinayun | 
anggĕr kuwat anjunjung kang watu undhi | 
sampun makatĕn puniku | 
wus luluri praptĕng mĕngko || 

4. Dene kang watu wau | 

duka dalĕm pan sampun kadyĕku | 
dadya sayĕmbara ingkang watu undhi | 
katrima sasĕdyanipun | 
tan ana ingkang malendo || 

5. Kawula kang tĕtunggu | 
anaidi wong kang darbe kayun | 

lamun wontĕn inggih kĕdhik kalih kĕdhik | 
sĕkadar wĕjananipun | 
panĕbase jambe suroh || 

6. Pun bapa criyosipun | 

duk jĕnate pun kaki rumuhun | 
angladosi Jĕng Panĕmbahan Mĕtawis | 

Senapati dĕnnya nĕkung | 
nĕng ngriki Maladan manggon || 

7. Anĕng gigilang ngriku | 

dĕnnya sumungku pan tigang dalu | 
pun kaki ingkang ngladosi dupa-mrik | 
tanpa kanthi sang aulun | 
kĕh tan nyana lamun katong || 

8. Mongraga ngandika rum | 

yĕn mangkono Maladan puniku | 
tilasnya Jĕng Panĕmbahan Senapati | 
aran kang sinuhun-suhun | 
wong ngalap bĕrkah kemawon || 

9. Sawabe kang linuhung | 
lah paman Baulapa sirĕku | 

wus kariya sun laju anutkĕn kapti | 

Ki Baulapa umatur | 
punapa sampun ambopong || 

10. Sela undhi puniku | 

Ki Sĕh Amongraga mĕsĕm muwus | 
nora susah anjunjung kang watu undhi | 
ngalap bae bĕrkahipun | 
kang karya tilas kinaot || 

11. Panrimĕngsun wus cukup | 

Baulapa sumangga turipun | 
sawusira kariya andum basuki | 
sun arsa nutukkĕn laku | 
amĕgat sih Sĕh Mongkaot || 

442 Mĕgatruh 

1. Kang liningan tumungkul alon umatur | 
lamun parĕng sang apĕkik | 

kawula sumĕdya tumut | 

Sĕh Mongraga ngandika ris | 
ya paman sokur kemawon || 

2. Nulya mangkat Sĕh Mongraga laju ngidul | 
dadya tĕtĕlu kang ngiring | 

Baulapa anĕng ngayun | 
sĕdya kampir ing Drĕkaki | 
kĕdhunging Oya anyarong || 

3. Ingudhunan pinggiring kali tumurun | 
kathah ulame kaĕksi | 

tan liyan tambra lit agung | 
liwĕran kĕh tanpa wilis | 
ambubul mĕdal saking rong || 

4. Sĕh Mongraga ngandika mring santrinipun 
anĕh tĕmĕn kĕdhung iki | 

banyune ngisor lan dhuwur | 
padha buthak banyu putih | 
mung sakĕdhung bae nyarong || 

5. Baulapa iki paran marmanipun | 
kali Oya ing Drĕkaki | 

dene tan buthak kang ranu | 
beda kang ngisor myang nginggil | 
Baulapa matur alon || 

6. Duka dalĕm mapan wus kang wau-wau | 
kĕdhung Drĕkaki awingit | 

tan ana kang purun-purun | 

tan ketang wadĕr sanyari | 

sintĕn kang mĕndhĕt wurung wong || 

7. Lajĕng edan tĕrkadhang kang apĕs lampus 
mila tan wontĕn kang wani | 

anjawi kangjĕng sang ulun | 
inggih kang darbe nĕgari | 
yĕn karsa mundhut ulam-loh || 

8. Gih puniku ing Drĕkaki ulamipun | 
mundhut kalih wontĕn kalih | 
mundhut pitu wontĕn pitu | 
mundhut kathah wontĕn inggih | 
kathah ulame kang katon || 

9. Liya saking pundhutan dalĕm puniku | 
tan kenging tiyang ngĕpik-pik | 

apan angkĕre kĕlangkung | 
inggih pun kĕdhung Drĕkaki | 
langĕning ratu kinaot || 

10. Pan puniku prĕnah pinarakanipun | 
nanging tan wontĕn udani | 
tinarka wong awon nganggur | 
sĕring klampeyan sauwit | 

Sĕh Mongraga ngandika lon || 

11. Manira yun payo marono alungguh | 
ngalap bĕrkah sang winingit | 

gya minggah ing bambing wangsul | 
santri titiga tan kari | 
anĕng sandhaping kakayon || 

12. Pan sadintĕn-sadalu dĕnnya nĕng ngriku | 
byar enjing umangkat aglis | 

nabrang Oya lajĕng ngidul | 
ngambah wana jurang ardi | 
nut agiraning lĕlĕmpong || 

13. Pawukiran alit-alit ting pacucu | 
lĕstari lampahira ris | 

laju mring pasisir kidul | 
santrinira tansĕng wuri | 
kang kinanthi lĕlana ndon || 

443 Kinanthi 

1. Yata wau lampahipun | 

Mongraga praptĕng pasisir | 
ardi Bungas pagĕbyugan | 
pawukiran alit-alit | 
raryan anĕng ardi Bungas | 
pagĕbyuganing jĕladri || 

2. Ardi Putri wastanipun | 
watu-karang parang-curi | 
bintara lawan kucila | 
tan ana liyane kang wit | 
lambunging ardi gumrajag | 
umili nĕmpur mring kali || 

3. Kali Kolor tan patya gung | 
alit anjog ing jĕladri | 
sami grajagan sing arga | 
nut lĕmpitan suku ardi | 
kĕpagol pongoling sela | 
gumarujug (n)jog jĕladri || 

4. Sandhaping grojogan ranu | 
wiwara guwa awingit | 
kagĕbyug alun sĕgara | 
dadya guwa tan kaĕksi | 
lamun yĕn alun nuju rat | 
katon guwane sing nginggil || 

5. Ki Baulapa umatur | 
punika wontĕn guwa writ | 

tan kenging kambahing janma | 
winastan guwa Songpati | 
saking ĕwĕding kang marga | 
kapĕpĕtan ngandhap nginggil || 

6. Ngandhap alun samodra gung | 
ing nginggil grojogan kali | 
punika ingkang sĕnĕtan | 

Ki Agĕng ing Bĕngkung nĕnggih | 
tan wontĕn tiyang kang bisa | 
mariki marang Songpati || 

7. Pan amung Ki Agĕng Bĕngkung | 

Sĕh Mongraga ngandika ris | 

Ki Agĕng kang sira pajar | 
ing ngĕndi sasananĕki | 
ana wong amara-tapa | 
pira wayahe kang janmi || 

8. Kang liningan lon umatur | 

Ki Agĕng Bĕngkung puniki | 
inggih sujanma martapa | 
anĕng ardi Imagiri | 


< Serat Centhini Jilid 08 - Halaman : 153 > 


sĕjatinipun punika | 

Kangjĕng Sultan ing Matawis || 

9. Jĕng Sinuhun Sultan Agung | 
puruitĕng Imagiri | 

yĕn wus dĕnnya siniwaka | 
kukuwu nĕng Imagiri | 
asĕnĕt nĕng kasamunan | 
wana ing Bĕngkung Magiri || 

10. Anama Ki Agĕng Bĕngkung | 
tanpa kanthi dĕnnya nĕpi | 
anungge nĕkung priyangga | 
tan ana ingkang udani | 
kadhang tiyang padhusununan | 
kang uning satunggil kalih || 

11. Tan wruh yĕn puniku ratu | 

Sultan Agung ing Mĕntawis | 
tan mantra-mantra narendra | 
pĕngagĕm tuwin kang warni | 
lir saluguning pandhita | 
kĕpara sĕpuh akaki || 

12. Sanĕs dede kaotipun | 
lawan yĕn miyos tinangkil | 
bagus tan kĕna ing tuwa | 
taruna cahya nĕlahi | 

(n)Jĕng Sultan ing Ngĕksiganda | 
kalangkung sakti awingit || 

13. Sĕh Mongraga ris amuwus ] 
abdine kangjĕng sang aji | 
paran tan ana uninga | 
mring ahline sri bupati | 

Baulapa aturira | 

inggih tan wontĕn udani || 

14. Wontĕn satunggal rannipun | 

Tumĕnggung Wiragunĕki | 
kang asring-asring umarak | 
mring Kyagĕng Bĕngkung Magiri | 
yĕn dhangan karyaning nata | 
lajĕng mring Bĕngkung pribadi || 

15. Tanpa rewang praptanipun | 
marĕk marang sang palinggih | 
pan winulang rĕhing praja | 
patrap ngawulĕng narpati | 

Ki Ageng Bĕngkung sihira | 
sring binĕkta mring Songpati || 

16. Tuwin maring liyanipun | 
pĕtilasan sadayĕki | 

pasisir wukir wanarga | 
sakĕh kang wĕrit awingit | 

Ki Tumĕnggung Wiraguna | 
kikinthil datan mangĕrti || 

17. Marang Ki Agĕng ing Bĕngkung 
puniku yĕn narapati | 

Sĕh Mongraga lon ngandika | 
saking wingitirĕng aji | 
ratu agung Waliyullah | 
anggĕlar kĕramat aib || 

18. Pan iku ana satuhu | 
paribasaning pralambi | 
sĕrati tan wruh dipangga | 
kĕmasan tan wruhing rukmi | 
kang dadya Ki Wiraguna | 
tan wĕruh ratu kininthil || 

19. Mangkana malih amuwus | 
payo masuk ing Songpati | 
ing di margane mring guwa | 
guwa kasaban ing warih | 
mangke kalamun alun rat | 
kĕdah rikat lampahnĕki || 

20. Nanging ta manawi dipun | 
guwa punika abisi | 
angling nadyan mangkonoa | 
narah marang sang linuwih | 
manira angalap bĕrkah | 
witne sukur wah utami || 

21. Sigra masuk Sĕh Mongluhung | 
lan santrnira tan kari | 

wus prapta sajroning guwa | 
sumringĕh ketampĕg warih | 
alun ngĕsuk ing jro guwa | 
rakiting guwa writ wingit || 

22. Pan sela itĕm sauyun | 
apĕtĕng dalĕm nglimputi | 
tan pati wiyar godhagnya | 
antara dangu sakĕdhik | 
ngrĕrĕmĕng sĕmada padhang | 
wontĕn kori kang kaĕksi || 

23. Ting palongo samya pintu | 
kanan kiri miwah nginggil | 
patuting kori akathah | 
kang benjo bundĕr pĕsagi | 
tĕludhag undhak-undhakan | 
sakilan wiyaring kori || 

24. Lus-lusan apatut-patut | 

dinuga tan sĕdhĕng janmi | 
lan wontĕn satunggal lawang | 
anĕng sor marĕp manginggil | 
patute kadya kaluwat | 
ngĕluwĕng angraras-ati || 

444 Mijil 

1. Sĕh Mongraga nĕng guwa Songpati | 
jĕnĕk tyasira non | 

lir tan nyipta umijil sing (ng)gonne | 
linging driya layak (n)jĕng sang aji | 
jĕnĕk nĕng Songpati | 
patilasanipun || 

2. Angandika mring santrinirĕki | 
lah cobanĕn kono | 
lĕbonana lawang guwa kabĕh | 
paran cĕthĕk lawan jĕronĕki | 

Wrĕgajati aglis | 

Gorajati masuk || 

3. Nora sĕdhĕng awak dĕn-ring-ngiring | 
ganti-ganti wong ro | 
pinĕksa-pĕksa tan sĕdhĕng kabĕh | 
winaratan kori kanan-kering | 
myang kang ngisor dening | 

sangĕt sĕsakipun || 

4. Sĕh Mongraga sigra anglĕboni | 
kori kang mangisor | 

apan sĕdhĕng kewala anggane | 
pan kĕpara logro wus lĕstari | 
glis wus tan kaĕksi | 
amblĕs ing asamun || 

5. Santrinira katri anututi | 
tan ana sĕdhĕng wong | 

saya mingkup lawang pangrasane | 

Baulapa lawan Wrĕgajati | 
miwah Gorajati | 
dadya samya tunggu || 

6. Sĕh Mongraga dĕnnira umanjing | 
jro guwa mangisor | 

tri ari tan ana wĕkasane | 
ngampat nĕtĕr nunjĕm marang bumi | 
nut pangol sela-lit | 
kang samya mandhukul || 

7. Wusnya tigang dalu tigang ratri | 

Mongraga anĕng jro | 

wontĕn pangol sela lus agĕdhe | 
kandhĕg rarywan nĕng riku alinggih | 

angaringkĕn kapti | 
tapakur pitĕkur || 

8. Asru pĕtĕngira anglimputi | 
angganya tan katon | 
pampĕt ilang sirna waranane | 
datan ana lilabing pangĕksi | 
sira Sĕh Mongragi | 

ngikis raosing hyun || 

9. Mathĕt kaĕnĕngannya tan mosik | 
swuh tyasira mansoh | 

nir tan ana labĕt saciptane | 
camplĕng komplang angganya ngalithik 
wus datanpa kardi | 
kantun ing alimut || 

10. Tigang Subuh layaping awingit | 
ngĕningkĕn pandulon | 

ing antara sajroning panane | 
ana sabda tanpa swara (n)dĕling | 
waliya ywa lari | 
dudu jalaripun || 

11. Narendra gung Ngĕksiganda pasthi | 
karya jalaraning (n)don | 

nir tang ing rĕhira wus barĕsĕh | 
pan sĕsangat sangĕting mĕmĕti | 
ngangrĕm ing Songpati | 
mĕh panĕtĕsipun || 

12. Sĕh Mongraga dĕnnira tarĕki | 
tanajulira lon | 

wus mangkana nisirĕng amĕne | 
angalĕsĕd dĕnnira alinggih | 
micorĕng jro galih | 
ki apa tan uwus || 

13. Mĕksi amblĕng kang luwĕng Songpati | 
anunjĕm maring sor | 

sapa ingkang bisa ngandhasake | 
baya namung (n)Jĕng Sultan Matawis | 
ingkang wus linĕwih | 
wasis ing rĕh samun || 

14. Pan mĕngkana Ki Sĕh Amongragi | 
dĕnnira nĕng kono | 

dadya nĕm ari rĕke lawase | 
tyasira wus tuntas ing pangaksi | 
gya wangsul manginggil | 
nut watu mandhukul || 

15. Pamanjatira dadya tri ratri | 
mijile saking jro | 

prapta panggya kalawan santrine | 

Baulapa lawan Wrĕgajati | 

Gorajati sami | 
sukanirĕng kalbu || 

16. Baulapa aturira aris | 
amba gung kuwatos | 

kantos sangang dintĕn ing lamine | 

(ng)gĕn-paduka sĕnĕt nĕng jro bumi | 
mangke sampun mijil | 
langkung sukur-sukur || 

17. Ambakipun amba tiyang ngriki | 
yĕktinipun tan wroh | 

ing Songpati pan dĕrĕng marang ke | 
suwĕg lawan paduka puniki | 
lamun nguni-uni | 
ing pawartosipun || 

18. Sĕh Mongraga angandika aris | 
pan iku luwih jro | 

lakon tĕlung dina mudhun bae | 
durung kandhas maksih anglĕng bumi | 
sun rĕsĕp tri ratri | 
gya manira wangsul || 

19. Manjat tĕlung dina prapta iki | 
wong tĕlu anjomblong | 
myarsa Sĕh Mongraga andikane | 
angling malih lah wus payo mijil | 
sing guwa Songpati | 

kang liningan gupuh || 

20. Pan umiring ing Sĕh Amongragi | 
wus mĕdal saking jro | 
ngantya rading alun samodrane | 
glis lumaris napak parang curi | 
nĕng parung pasisir | 

sang anom nĕng ngayun || 

445 Sinom 

1. Yata Ki Sĕh Amongraga | 
ingadhĕp santrinya katri | 
nĕng sandhaping wit kucila | 
mĕmĕntĕr sumuking rawi | 
andhikanira aris | 

ing ĕndi malih kang samun | 
guwardi pĕtilasan | 
kang liningan matur aris | 
inggih kathah kewala kang tilas-tilas || 

2. Lajĕngipun sapangetan | 
kang samya wĕrit awingit | 
mapan akathah punika | 
guwardi ing wana Giring | 

datan wontĕn kang nglangkungi | 
kadi kang paduka jujug | 

Manganti ing Maladan | 

pun Cĕlor lawan Songpati | 

mung punika guwa kang gawat kaliwat || 

3. Yata malih angandika | 
hĕh Baulapa sirĕki | 
wus sun-trima lakunira | 
tuduh tumutur ing kami | 
nuli andum basuki | 
sun-arsa laju lumaku | 
marang ing Kanigara | 

Baulapa matur aris | 

pan kawula kĕdah andhĕdhĕrĕk lampah || 

4. Tan nĕdya mantuk mring wisma | 
kawula adrĕng tut-wuri | 

Sĕh Mongraga lon ngandika | 
lah ya wus sokur sirĕki | 
anut wong kawlas-asih | 
lan sira sun-lih aranmu | 

Darmajah prayoga | 

matur nuwun kang sinung sih | 

dan umangkat mring Cĕlor pondhokanira || 

5. Kyai Guru Jamil Jamal | 
nĕng Cĕlor ingkang winarni | 
sĕlawe dina dĕnnira | 
tinilar ing Sĕh Mongragi | 
saya wĕwah kang santri | 
akarya tĕtamb agung | 
ambanjĕng langkung wiyar | 
kang ara-ara aradin | 

ing lalĕngkĕh ardi Cĕlor kaĕbĕkan || 

6. Tĕratag tarub bĕlarak | 
angĕndhĕng sing grĕng toya sri | 
wiyarira winatara | 

tĕlung pambĕdhil pĕsagi | 

santrinya jalu ĕstri | 

apan wolulikur-atus | 

tĕngah wisma gonjongan | 

pan joglo agĕng winĕlit | 

kang minangka masjid lamun Jumungahan 

7. Kalangkung mukti wibawa | 

Kyai Guru Jamal Jamil | 
sinĕmbah ing santri kathah | 
kĕndhurinya sabĕn ari | 
ratri ojrat kĕndhuri | 
alĕlagon sru gumuruh | 
emprak agĕgabusan | 
pangeram-eram angĕnting | 

sadaya wong desa-desa kagawokan || 

8. Byar enjing sami bubuka | 
ramya dĕnnya mĕnggak dhikir | 
kalĕngĕr pating sulayah | 
saujure tumpang tindhih | 

jalu kalawan ĕstri | 
wor-winor carub matimbun | 
kang katon jroning pana | 
tan ana wĕnĕh kaĕksi | 

mung Sĕh Amongraga nĕng dhampar ingayap || 

Jilid 8 - Kaca : 118 

9. Kinĕbutan kering kanan | 
andum nuduhkĕn swargadi | 
ngapura donya akerat | 

mring kang samya buka dhikir | 
satangine anangis | 
kĕpengin kalangkung ngungun | 
nuli munggah ing swarga | 
swarga gadhanganirĕki | 
amĕsthĕkkĕn uripe luput duraka || 

10. yĕn sore samya jaranan | 
wĕlulang myang tampah tampir | 
kayu miwah wilah panah | 
solĕt irus enthong ilir | 

kang samya dĕntunggangi | 
bĕng-ubĕngan jroning tarub | 
sirigan congklangan | 
obah dhadha malang-kĕrik | 
lĕnggut-lĕnggut angalĕnggak langak-langak || 

11. liyĕr-liyĕr netranira | 
ambĕcu tan ana angling | 
tingale salin pangrasa | 

lir wong anglilir angimpi | 
pangrasane nunggangi | 
jaran sĕmbrani umabur | 
ngayĕngi awang-awang | 
andulu sawarga adi | 

patamanan samya ngunguwung sarwendah || 

12. Kitri-kitri amangkawa | 
prĕdapa ambalĕrĕngi | 
samya rinamĕs ing jaran | 
sĕmbrani kang mĕmangani | 
santri bungah kĕpati | 
pangrasane lir satuhu | 

yĕn wus tutug mangawang | 
samya niyup mudhun sami | 
dheyang-dheyang mudhune anglĕr kapenak || 

13. Lamun jog praptĕng bantala | 
byar pandĕlĕngannya salin | 

mulih pandĕlĕngan saban | 
turangga mulih lir nguni | 
samya lungguh mangarsi | 
asila kapang atĕpung | 
nĕng ngarsane gurunya | 

Jamal Jamil kang siniwi | 

tan winuwus yata wau ingkang prapta || 

14. Ki Ageng Sĕh Amongraga | 
lawan santrinira katri | 

Ki Wrĕgajati kalawan | 

Gorajati Damarjati | 

Wrĕgajati wĕh uning | 
lamun Sĕh Mongraga rawuh | 
gupuh kang dhinawuhan | 
amĕthuk kang lagya prapti | 
para lurah santri samya tumut mapag || 

15. Wus tundhuk andhodhok nyĕmbah | 
uluk salam Sĕh Mongragi | 
sinauran santri kathah | 
gumuruh samya nauri | 

Darmajati duk mĕksi | 

mring santri kathah angungun | 

wĕwah jrih sungkĕmira | 

sĕdyandhĕm kĕrĕm ing gusti | 

santri kabĕh (n)dhodhok mire ngering-nganan || 

16. Sĕh Mongraga gya tumama | 
nĕng tarub agung miranti | 
nĕng wisma joglo gonjongan | 
linangse ing sinjang putih | 
sadaya apupuji | 
wulangun myat gustinipun | 
cahyane kilah-kilah | 
sumilak wĕnĕs awingit | 

ingkang sabĕn katon anĕng pasuhulan ]| 

17. Mangkana Sĕh Amongraga | 
ngandika mring Jamal Jamil | 
saiki apa wus dhangan | 
santrimu kang (n)don birai | 
wuwuh pira kang prapti | 
wong padesan urut gunung | 
kang liningan turira | 
inggih pangĕstu sang yogi | 
kalihĕwu wolung atus kathahira || 

18. Akarya tarub punika | 

ngling malih mring Jamal Jamil | 
lan desa ing Kanigara | 
paran kĕna dĕn-ĕnggoni | 
lĕgane kang (n)duwĕni | 
bĕbĕkĕl Kanigarĕku | 

desane saupama | 
dadiya ĕnggonne santri | 

Jamil Jamal umatur samya anĕmbah || 

19. (n)Jĕng tuwan adhawuh sabda | 
asung panggenaning santri | 
ing Kanigara kinarsan | 
kawula sampun anitik | 
inggih langkung prayogi | 

pan punika bĕkĕlipun | 
wasta Wanamĕnggala | 
akathah krandhahirĕki | 
ragi kapuwara urut pawukiran || 

20. Kang (n)dombani paparentah | 
karya tatarub puniki | 

Sĕh Mongraga angandika | 
kon maju kĕparĕng ngarsi | 

Ki Jamal sigra nuding | 
mara majua umatur | 
sigra ingkang liningan | 
majĕng tumungkul ngabĕkti | 

Sĕh Mongraga ngandika lir guladrawa || 

446 Dhandhanggula 

1. Ingong tanya marang ing sirĕki | 

Wanamĕnggala pomahanira | 
ing Kanigara bĕcike | 

para santri sĕdarum | 

dimĕn kumpul asalu pranti | 

nĕng desa Kanigara | 

supaya mundhak gung | 

arjaning karajan desa | 

nĕmbah Wanamĕnggala umatur sari | 

inggih dhatĕng sumangga || 

2. Tan sumĕlang ing karsa sang yogi | 
lamun taksih pun Wanamĕnggala | 
kados tan cuwa karsangrĕh | 

Sĕh Mongraga amuwus | 
iya bangĕt tarima-mami | 
utama sĕtyanira | 
sumarah karsĕng-sun | 
lan sira sun wĕhi aran | 
ajĕnĕnga ya sira Atuhujati | 
kang sinungsih anĕmbah || 

3. Angandika malih mring Ki Jamil | 
lurah santri kabĕh dhawuhana | 
kon nĕgor kayu kang gĕdhe | 
sun-karya masjid agung | 

dadya pĕndhak ing dina iki | 
dĕgna ing Kanigara | 
lah wis ta dĕn-guruh | 

Jamil Jamal gya parentah | 
marang para lurah-lurah sadayĕki | 
samya matur sandika || 

4. Sigra lĕngsĕr sakathahing santri | 
maring wana anĕgori wrĕksa | 
samĕkta sagĕgamane | 
rit-bapang pĕthĕl wadung | 
pasah tatah samya miranti | 
santri lanang sadaya | 

anĕgori kayu | 
agĕng-agĕng rinĕbahan | 
kumĕbras lir gudĕbog kewala sami | 
ĕmpuk datan rĕkasa || 

5. Miwah panggawene tan ngawrati | 
ampang lir nyangking kapuk sakranjang 
samya gumun sadayane | 

adat lan majadipun | 

adat atos awrat ingambil | 

mangka mangke mĕngkana | 

tan rĕkasĕng bau | 

wĕwatĕsing ingukuran | 

tinĕtĕsan lĕlanjon cathokan dhamis | 

rapĕt tan ana rĕnggang || 

6. Sirah gada kĕbĕnthung kinancing | 
dudur pangĕncĕng usuk pĕngarak | 
dĕlurung adoh takire | 

blandar pangiwanipun | 

pamidhangan kang sunduk-kili | 

danyang lambang pĕnanggap | 

goco saka-guru | 

myang rawa cĕlĕng talundhak | 

jĕnĕng pangimaman mimbarnya pinipil | 

inĕb gĕbyog ngĕplukan || 

7. Kalowongan bĕdhug gya winingkis | 

sĕrambi myang gandhokira kanan | 
miwah pasrambĕn parĕstrĕn | 
ramut sadayanipun | 

wus rinagang tan ana kĕri | 

rinayap santri kathah | 

tĕlung dina rampung | 

laju kinĕn ngadĕgĕna | 

anĕng dhusun Kanigara wus rinakit | 

ancĕre inganjĕran || 

8. Nulya binodhol rancangan masjid | 
andalidir sĕlur sĕsĕmutan | 
kewala laju adĕge | 

sami sadintĕn rampung | 
srambi ngayun lan kanan kering | 
pagĕr gĕbyog korinya | 
kampung sadaya wus | 

pinayu sadintĕn dadya | 
balumbangnya ingilĕnan toya kali | 
langkung asri dĕgira || 

9. Pĕlataran ngarsaning surambi | 
rĕng-rĕng tinaruban ing bĕlarak | 
sapĕlambang panglajure | 

para santri andulu | 

langkung eram sakĕhing jalmi | 

tan mantra mĕntas dadya | 

tĕn na labĕtipun | 

kadya wus lami taunan | 

kyai guru nulya mring Cĕlor tur-uning | 

ingiring santri kathah || 

10. Prapta ngarsanira Sĕh Mongragi | 
nĕmbah umatur sampun kawula | 
paduka duta wiyose | 

akarya masjid agung | 

dadosipun ing pĕndhak ratri | 

punika sampun dadya | 

pitung dintĕn rampung | 

tan wontĕn ingkang kuciwa | 

saking sabda tuwan kĕlangkung rĕspati | 

Sĕh Mongraga ngandika || 

11. Ya wus sokur Alkamdnlilahi | 
panggrayape santrimu sadaya | 
wus sun-tarima sakĕhe | 
sesuk Jumungahipun | 
anganyari masjid kang dadi | 
dene panggonaningwang | 

lir sabĕn katĕngsun | 

iya anĕng pangimaman | 

lĕlangsenĕn kadya mimbar ywa kaĕksi | 

Jamil Jamal tur sĕmbah || 

12. Inggih sampun prayogi miranti | 
yata ing wanci akiring Asar | 

Sĕh Amongraga karsane | 
pindhah mring masjid gung | 

(n)dan umangkat Sĕh Amongragi | 
ingiring santri kathah | 
sĕlawatan umyung | 

lĕlagon landhung lon-lonan | 
ngayat-ayut rampak tan ana sarĕnti | 
gumĕr arum swaranya || 

13. Singirira pan kalimah kalih | 
ingurung-urung ing kering-kanan | 
santri pangarsa lampahe | 

wus prapta masjid agung | 

Sĕh Mongraga lagya lumaris | 
ingiring para lurah | 

kering-kanan pungkur | 
kadya pĕngantyan ingarak | 

Sĕh Mongraga ing mĕrga pan sampun prapti | 
masjid gung Kanigara || 

14. Tumamĕng pangimaman Mongragi | 
tinangkĕban langse tundha tiga | 
rinangkĕp gubah langsene | 

santri samya umangsuk | 

maksih samya lĕlagon singir | 

lungguh tĕpung akapang | 

myang surambi pĕnuh | 

dilah ing tarub malatar | 

nulya suwuk kang samya sĕlawat singir | 

gya kinĕn jĕjaranan || 

15. Ting caremplo anyengklak turanggi | 
jaran walulang myang ilir tampah | 
wilah papan irus solĕt | 

bugĕl kayu lan munthu | 

pan sadhengah dipun tunggangi | 

jalu ĕstri lan bocah | 

nunggang kĕlut sapu | 

pra samya jaran-jaranan | 

tan karuwan lurah santri jalu ĕstri | 

kadya ĕmprit anĕba || 

16. Bĕng-ubĕngan gumrĕdĕg swara tri | 
nulya mĕdal kambu abubulan | 
ngetan mring Cĕlor paranne | 

[-] | 

kĕh ĕmbane nongklang anirig | 
mĕndhapan ajojogan | 
adheyan kang mamprung | 
angĕterang nongklang mĕdhar | 
kĕh solahe santri berag ambĕsusi | 
solah murwĕng turangga || 

17. Obah dhadha srĕg anumpang-kĕli | 
amĕthĕngkrĕng miring taricigan | 
kaluyuran amĕlĕtĕr | 
anyunyuk lĕnguk-lĕnguk | 
wiragane anĕng turanggi | 
andhangak langak-langak | 
wĕnĕh manthuk-manthuk | 
ayab-yaban ting kareyab | 

para santri praptĕng Cĕlor lĕngkĕh ardi | 
tĕtarup ngara-ara || 

18. Dĕr-idĕran sakathahing santri | 
samya (m)becu tan ana angucap | 
netrane ngĕringin kabĕh | 
namung kasruging suku | 
gumarĕdĕg kadya rug ardi | 

anglarug bĕng-ubĕngan | 
jroning tarub agung | 
atata tan salang-tunjang | 
rĕke sami kewala pangrasanĕki | 
tĕledhang marang tawang || 

19. Mĕratani kang markata ngrĕmik | 
kadya kitri munggĕng pĕtamanan | 
ngĕndhĕng ngunguwung pagĕre | 
gumilap abra murup | 

ana kumalĕndhang lir lungsir | 
manjĕthi raras pita | 
awilis bang wungu | 
jalada ujwala maya | 
maya-maya andrawĕla angawĕngi | 
tumeja majang wulan || 

20. Kĕh kaĕksi saisining langit | 
ambĕlĕrĕng obar-abir endah | 
nĕmbe myat mega rumĕmbe | 
sadaya pan kadyĕku | 

sami salin pangrasanĕki | 

pan kokonanging mata | 

kang dadi pandulu | 

neka-nekaning paningal | 

katon taman-taman adining pangĕksi | 

kaya iya-iya a || 

21. Wanci tunggang-gunung Sang hyang Rawi | 
samnya niyup saking ing gĕgana | 

liyĕr anglĕr pangrasane | 
kĕmput sadaya mantuk | 
saking Cĕlor maring ing mĕsjid | 
praptĕng natar taruban | 
ajĕjĕl supĕnuh | 

mudhun saking patunggangan | 
ting cakekal byar pulih sawĕntĕhnĕki | 
pandĕlĕngira saban || 

22. Jaran mulih lir ajale nguni | 
para santri wus tata angayap | 
nĕng masjid srambi tarube | 
nulya sami akukus | 
olah-olah akarya bukti | 
wus matĕng amamangan | 
miwah kyai guru | 
akathah punjunganira | 

saking dhusun-dhusun ingkang tĕbih-tĕbih | 
rampadan jodhang regang || 

Jilid 8 - Kaca : 123 

23. Kĕh kang atur-atur pan anggili | 

(m)balĕbah sĕkul ulam panganan | 
ki guru langkung muktine | 

pra santri mamah-mumuh | 


< Serat Centhini Jilid 08 - Halaman : 166 > 


anggalĕmbus warĕg kĕnduri | 

malĕnthi manthag-manthag | 

kĕh (m)balĕndhing nyĕmpluk | 

wĕtĕnge pra santri kathah | 

ambĕdhĕdhĕh kĕmpung lĕmpĕnge anjĕmbling 

labĕte krĕp mĕmangan || 

24. Wanci bakda Ngisa akirnĕki | 
yata Kyai Guru Jamil Jamal | 
ngumpulkĕn para santrine | 
kĕrsa dhikir Maulud | 
selawatan ojrat ripangi | 
rahab malĕm Jumungah | 
anĕng masjid agung | 

Ki Guru mundhut tarĕbang | 

sĕlawe prah lan kĕndhang pipitu tuwin | 

angklungira sawidak || 

25. Pinilihan lurah santri-santri | 

kang samya bisa narĕbang ngĕndhang | 
wus samya miranti kabĕh | 
trĕbang kĕndhang myang angklung | 
sampun sami samĕktĕng ngarsi | 

Ki Guru Jamil Jamal | 

alon dĕnnya muwus | 

sarwi anyĕntak tarĕbang | 

lah payo padhojrat lagon ripangi | 

pra santri tur sandika || 

26. Kyai Guru ambawani dhikir | 
ngĕlik sajak Karang-kabuyutan | 
kalimah loro bawane | 
lagonne Sĕkar Gadhung | 
swara kalih sora agilig | 

kadi swara satunggal | 

saking mor abarung | 

ulone rada mĕjana | 

lĕmpĕng saru ngĕlik angĕbĕki masjid | 

lailaha Ilallah || 

27. Nulya santri kabĕh naurani | 

sru gumuruh lir pangriking kala | 
gĕdhor sakane sinĕndhĕn | 
barung trĕbang patlikur | 
kĕndhang pitu angguguk nitir | 
gumĕr angklung sawidak | 
wor swara gumuntur | 
ngĕmandhang ngĕbĕki tawang | 
ajĕguran lir blendrong grahana sami | 
arame gogobyogan || 

28. Tanpa rungyan sru swaraning santri | 
wor lan gĕbyuring alun samodra | 
dĕnnya talu sadinane | 

santri rahab kĕlangkung | 

cipta datan kĕsĕl (n)jrit-anjrit | 

mangkana wus antara | 

dangu nulya suwuk | 

aso samya sesambenan | 

nginang udud wĕnĕh santri ngĕbayani | 

ngrukti wedang panganan || 

29. Wedang tĕmu pan kinadhuk lĕgi | 
cĕrĕt lan cangkir namung rong dhulang | 
sadhulang mring guru dhewe | 

miwah pangananipun | 

kalih wadhah isi mĕpĕki | 

maring guru sawadhah | 

kang sawadhahipun | 

mring santri sadayanira | 

cĕrĕt wedang panganan ki guru angling | 

payo ing kene padha || 

30. Ngoyag-oyag janggut ngĕlus gusi | 
santri sadaya ĕwĕd saurnya | 
wedang panganan sapele | 

tar ana kang umatur | 

angling aris Ki Jamal Jamil | 

dhulang mara midĕra | 

ladĕnana gupuh | 

santri kabĕh kang warata | 

aja kongsi dadi gawening pra santri | 

ubĕngĕna priyangga || 

31. Sigra dhulang cĕrĕt lawan cangkir | 
angayĕngi sakĕhing santrinya | 
cĕrĕt angĕcuri dhewe | 

yĕn kasuwĕn tan nginum | 
irungira dipun-ĕcuri | 
ing wedang gĕragapan | 
gya ngombe calĕguk | 
miwah dhulang pĕpanganan | 
midĕr dhewe santri ganti anjupuki | 
sasĕnĕnge priyangga || 

32. Wedang panganan lari pribadi | 
maksih wutuh tan kalong pinangan | 
ijih bae ijih bae | 

santri warĕg sadarum | 
datan ana kurang nyanyamik | 
samya gawok sĕdaya | 
mring kawignyanipun | 

Kyai Guru Jamil Jamal | 
tuhu lamun kawasa ĕdi sayĕkti | 
ngluwihi guru kathah || 

33. Yata Kyai Guru Jamal Jamil | 
yĕn wis aso payo padha lĕkas | 
pra santri sandika ture | 

adan lĕkas bawa sru | 
wong sĕlawe bawa asingir | 

Bismilahi amina | 
lilahi amanu | 
tinampanan santri kathah | 

Bismilahi hi amana Bismilahi | 
amana mana lilah || 

34. Sarta tĕrbang kĕndhang angklung | 
samya angantĕb panabuhira | 

lir bĕdhah brah tarĕbange | 

pong ping pĕg dhĕng dhung brang brung | 

plak plak plak blang kĕtong ting tong gring | 

thung plĕk thung plĕk dhong dhung brang | 

plak plak klir klur thir thur | 

krak clung krak clung blang prung prung brang | 

grug ngug grug ngug pyak byang pak byang dhang thung thung gring | 

pĕp pĕp bah dhung brang dhung brang || 

35. Rame gumuruh gumĕdĕr atri | 
tan etang rak sru sinuwak-suwak | 
jalwĕstri rare sĕdĕne | 

tan ana santri minggu | 

samya suka bingah kĕpati | 

samyĕmprak gĕgabusan | 

myang sumbu-sinumbu | 

agĕsrĕk udĕr-udĕran | 

sasĕnĕnge pĕpĕnthungan linggis wĕsi | 

kang ajur kang wĕntala || 

36. Kĕkancuhan ora pilih tandhing | 
ĕstri mungsuh lare miwah lanang | 
mungsuh lawan ĕstri lare | 

ana sababagipun | 

padha tuwa lan padha cilik | 

wadon samya wadonan | 

samyĕmprak gĕgabus | 

patĕn-pinatĕn tan beda | 

ingkang rĕnyĕk ajur mumur rontang-ranting | 

gĕtihe dĕladagan || 

37. Ingkang gosong binakar ing gĕni | 
pating jalĕmpah bathang kang emprak | 
tuwa nom pikun myang rare | 

ana kewala tatu | 

gĕrĕng-gĕrĕng sambat ngririntih | 
glasaran kalĕsĕdan | 
nangis kawlas-ayun | 
wong nonton gawok tumingal | 
pratingkahe santri angidap-idapi | 
kwĕh (n)jĕngĕr myang kamna || 

38. Salang gumun tan ana mangĕrti | 
ana dhĕlĕg-dhĕlĕg gĕtun mulat | 

nora na cumuwit kabĕh | 
mangkana kyai guru | 
nuduh santrinira pawĕstri | 
kinĕn angidĕrana | 
kabĕh ingkang lampus | 
sarwi anggawa tarĕbang | 

Kyai Guru nabuh angklung anĕng wuri | 
nyĕnggaki kang ngaojrat || 

39. Sarta santri-santri wus winangsit | 
pratingkahe soroge kapiyat | 
ojrat linakon sabĕne | 

iruping pangrasa wus | 

wus katampan mring santri ĕstri | 

mangkana singirira | 

ulung sambĕr ulung | 

yamale yahu maola | 

si ulung mati ngĕlayung mole rokin | 

pidayakun mangkana || 

40. Swara kĕnya mĕthit anjalĕrit | 
gĕtas rĕnyah ĕngĕse wilĕdan | 
ambĕlĕr ati rarase | 
anganyut manis arum | 
angrĕs raras amuntir ati | 

lir ulung kapipitan | 
kang miyarsa linglung | 
kumĕsar manah dhĕg-dhĕgan | 
ngondhok-ondhok kang singir kadya nangisi 
mring kang samya kĕbranan || 

41. Sĕmbada lah kang kadya nangisi | 
wong ro saplak ulone tan gonjing | 
nyamlĕng lan pĕparikane | 

na tangis layung-layung | 

ing tangise wong wĕdi mati | 

anangis ngaru-ara | 

wĕdi lara lampus | 

gĕdhongana kuncĕnana | 

yĕn wus pasthi ya hualah ya ilahi | 

mangsa wurunga pĕjah || 

42. Aja sira turu-turu lali | 
bangun bĕdhug tĕlu atangiya | 
mujia ing Pangerane | 
sucĕkĕna badanmu | 

lah dusana banyu rabani | 
jasmani bilasana | 
gĕragatulahu | 
banyu saraban tahuran | 
sukma-jati eling sajatining urip | 
mulya jati wasesa || 

43. Sampurna mulya tĕmahan jati | 
jati tĕmahan sampurna mulya | 

wong donya baliya manĕh | 
mring donya kamulyanmu | 
tolihĕn kĕkasihirĕki | 
hĕm hĕm hĕm lah tangiya | 
ayu ayu ayu | 
mangkana pangojratira | 
ĕstri roro ngapit guru Jamal Jamil 
sawusnya tĕmu-gĕlang || 

44. Ingkang samya pĕjah miwah kanin | 
sampun sami mulya sadayanya | 
purna lir wingi-unine | 

samya emprak abikut | 
tĕrbang magĕnturan sru muni | 
kĕndhang ciblon tatabannya | 
bĕbanggĕn kang angklung | 
kang emprak akiprah-kiprah | 
wanĕh ting cĕlolo ngĕlithu athi | 
anjĕngkit jingkat-jingkat || 

45. Suka-suka sakĕh kang ningali | 
wong desa-desa katĕmbĕn mulat | 
durung wruh sajĕg ngumure | 
kabĕh tan ana mantuk | 

cipta rĕmĕh masuk birai | 
urut wong pagunungan | 
jalwĕstri kumĕrut | 
tan ana rate sadina | 

saya wĕwah mawĕwah kĕh masuk santri | 
mring krajan Kanigara || 

46. Wus antara dĕnnira ripangi | 
lingsir dalu wanci bĕdhug tiga | 
agupruk nĕsĕg lagonne | 
ngĕndhĕlong nulya suwuk | 
langkung ngatĕk babakanĕki | 
santri aso sadaya | 

mĕntas lagon dangu | 
samya ngaring-aring napas | 
lurah santri ana ingkang ngĕbayani | 
mĕdalakĕn ambĕngan || 

47. Rolas ambĕng mĕjana gĕngnĕki | 
lan ambĕng panganan rolas dhulang | 
kinĕpung ing santri kabĕh | 
rongĕwu-wolungatus | 

kyai guru ingkang (n)dongani | 
amine (m)bal-ambalan | 
ramyambata rubuh | 
sawusira dinonganan | 

Kyai Jamal Jamil ngling anuding | 
wis bagĕnĕn kewala || 


< Serat Centhini Jilid 08 - Halaman : 171 > 


48. Yĕn kĕmbula angĕpung kĕndhuri | 
sĕsak tanganmu nora kacakan | 
bĕcik ngur bagĕnĕn bae | 
agampang nora ewuh | 

tur wĕrata padha ngijĕnni | 
anyĕtampah-nyĕtampah | 
sapangananipun | 
sigra para lurah-lurah | 
nuding ngambil kĕndhuri aganti-ganti | 
ambĕng tan tĕlas-tĕlas || 

49. Wus warata sadayaning santri | 
cukup myang rare samya nyĕtampah | 
camplĕng datan kurang luwĕh | 
kabĕh wong padha gumun | 
kasĕktĕne ki guru kalih | 

yata nulya bubaran | 
arip sami turu | 

kang nonton mulih sowangan | 
sĕdyanira mulih ngambil bĕras pari | 
bumbu myang arta sinjang || 

50. Sĕdya wangsul umasuk birai | 
samya kĕpengin gampang sinĕdya | 
dadya sabarang ciptane | 

ing dalu tan cinatur | 

byar enjang gya bubuka sami | 

angguyĕr kĕpalanya | 

niba ting gadĕbug | 

lapake anĕnggak napas | 

anggĕlasah asungsun timbun matindhih | 

lir babadaning pisang || 

51. Wor-winor lan jalu miwah ĕstri | 
sadhengahneya kang kĕtindhihan | 
kang kawudan bĕcik bae | 

tan ana hukumipun | 
wus tatane wong dul-birai | 
singa mĕnang suwalnya | 
sala-silahipun | 

santri kang kasor ngĕlmunya | 
asrah jiwa raga myang bojonirĕki | 
katur sumanggĕng karsa || 

52. Yĕn ta ana karĕpe ki santri | 
amĕngarah ĕstri sadhengahnya | 
tan ana walĕr-sangkĕre | 
kenging kewala wor hyun | 
wus mangkono tabiyatnĕki | 
anggĕr luhur kawruhnya | 
kang kasor sumungku | 
angguru ngakĕn panutan | 

tan rumangsa malang sakarsanirĕki | 

badan datan suwala 


53. Antara wus dangu dĕnnya mati | 
kongsi gumatĕl-gatĕl kang surya | 
lingsir wetan panglilire | 

tangi pating badhĕngul | 

dhĕlĕg-dhĕlĕg (m)barĕbĕs-mili | 

kĕsotan ngunjal napas | 

aso ngangsur-angsur | 

myat swargane saya cĕdhak | 

samya cipta ge-age manjing ing swargi | 

mila tan etang (ng)gombal || 

54. Nadyan ngrabĕt anĕng donya ngriki | 
wus bingah myat badhe minggah swarga | 
iya besuk ing kanane | 

ing sandhang nora ngingus | 
mila sami pating saluwir | 
kĕmul bĕbĕd narima | 
amoh-amoh cukup | 
sawusnya samya bubuka | 
para santri samya adus maring kali | 
kali Kelor kĕbĕkan || 

55. Ting kacĕbur ciblon sarwi dhikir | 
gela-gelo lĕlagon abungah | 
wor-suh tan ana sisigĕn | 
saking krana-lahipun | 

nadyan siwo-siniwo kenging | 
pan kosok-kinosokan | 
ĕstri lawan jalu | 
guguyon bĕbĕk-bĕbĕkan | 
asĕsamur siratan banyu pra santri | 

(n)jron banyu gĕgarapan || 

56. Egal-egol gobag-gabig dhikir | 
rada tilase wong mamĕnculan | 
brĕkat wong lanang wadone | 
dhasar datan sinartu | 
kulinanya jalu lan ĕstri | 

tan ana winangĕnan | 

nir tan ana kukum | 

mila ing pratingkah lumrah | 

kang mangkono mangkene tan dĕn-wangĕni | 

tatane wong dul-dulan || 

57. Wusnya tutug dĕnnya dus pra santri | 
samya mĕntas ngambil toya kadas | 
ana ingkang banjur bae | 

tan nganggo toya wulu | 
dĕnnya mangkat salat mring masjid | 
nora-na ragan-ragan | 
mĕmĕrĕtan bĕsus | 
kĕmul bĕbĕd bae dadya | 

santri kalihĕwu-wolungatus luwih | 
sandhangnya ting kĕrumpal || 

58. Nora nana kang marĕnĕng siji | 
saking suka-rĕnaning panrima | 
tur saking nora gablĕge | 
rupane sĕbut-sĕbut | 

kĕrĕp mangan tan dadi daging | 
kuwat-kuwate nyandhang | 
ukur bae wutuh | 
kĕh ngangge tambal-tinambal | 
suprandene atine kaya wong sugih | 
abungah suka-rĕna || 

59. Yata sakathahe santri-santri | 

kang mring masjid salat Jumungahan | 
supĕnuh jaba-jĕrone | 
awit kang salat wulu | 
namung lajĕng kewala dhikir | 
gumrĕmĕng tanpa rungwan | 
tan antara bĕdhug | 

(n)dhĕrandhang wus samya pĕrak | 
sinalahan bĕdhug cĕp tan ana muni | 
gya Jamal mangasiral || 

60. Amĕthĕnthĕng angalangkĕn ĕcis | 
praptĕng akir dĕnnya mangasiral | 
donga lingindhil Islame | 
aminira gumuruh | 

Kyai Guru Jamil ngajoni | 

munggah kutbah ing mimbar | 

ingadanan sampun | 

apan kutbah wali-sana | 

swara agĕng ĕmpuk gumrĕmĕng amanis 

dangu dĕnnira kutbah || 

61. Wusnya akir lajĕng donganĕki | 
rame amine ambata-rĕbah | 
sawusnya tamat dongane | 

Ki Guru Jamil gupuh | 
kamat sigra sakĕhing santri | 
ngadĕg pĕrlu Jumungah | 
muballahe asru | 

(n)Jĕng linuhung Sĕh Mongraga | 
angimani nulya angangkat usali | 
paralal Jumuwatan || 

62. Raka-atil imaman lilahi | 
tangala Alahu-akbar nulya | 
muballah asru takbire | 
sadaya ngangkat parlu | 
jawi lĕbĕt wus sami takbir | 
kang nora bisa samya | 
enggok-enggok lumbu | 
tumut rubuh-rubuh gĕdhang | 

nora nganggo ĕmĕl sapraboting takbir 
milu awak kewala II 

63. Ngadĕg rukuk sujud miwah linggih | 
tiru-tiniru kiwa tĕngĕnnya | 

tan bisa sarĕng polahe | 

bĕrkate wong la-ilu | 

kang dĕn-aji amung birai | 

ngucap dhikir kalimah | 

salat dĕrĕng surup | 

anut ing ngarĕp kewala | 

kang tan pĕgat dhikir andrĕmimil ririh | 

bedane asĕmbahyang || 

64. Sĕh Mongraga dĕnnira ngimami | 
sawusing Patekah suratira | 

Inna-anjalna awale | 

waniti akiripun | 

adĕgira dipun-kunuti | 

tahyat anulya salam | 

bakda salatipun | 

arahab puji dhikirnya | 

wus paragat lajĕng sĕsalaman sami | 

angadĕg bĕng-ubĕngan || 

65. Amongraga tan bisa ngoncati | 
astanira anggantung kewala | 
rinĕbut salam wong akĕh | 
jalu ĕstri ngarubut | 
sawusira salaman sami | 
kang bisa nulya sunat | 
bakdiyatanipun | 
sampunira bar Jumungah | 

gya kĕndhurinira apĕm winaradin | 

-akĕn ing santri kathah || 

66. Ngĕnĕm tangkĕp wong sawijinĕki | 
tampelanganing godhong akĕkah | 
apĕm mabur mara dhewe | 
warata sadaya wus | 

jalu ĕstri myang rare alit | 
tan susah andum barkat | 
prapta dhewe sampun | 
bubar mring panggenanira | 
wancinira rare ngucul para santri | 
samya berag-beragan || 

67. Kyau Guru karsa mring jaladri | 
kumĕbul santri ngiring sadaya | 
jalwĕstri marang gurune | 
kambu mring samodragung | 
pan kumĕrap lampahing santri | 
antara saonjotan | 

saking pondhokipun | 

praptĕng tĕpining samodra | 
karsanira Kyai Guru Jamal Jamil | 
ngĕrumbah amĕt mina || 

68. Alon muwus ki guru mring santri | 
kabĕh lan payo padha ngurĕmbah | 
mĕt mina manawa olĕh | 

ki guru karya prau | 
janur kuning kang dĕn-tunggangi | 
nuding santri sadaya | 
kinĕn amĕrau | 

ngĕrumbah maring samodra | 
sigra samya mĕrau kĕh warnanĕki | 
kang mrau godhong dhadhap || 

69. sawĕnĕh kang mrau godhong wringin | 
miwah wilah papah tatal rontal | 
godhong nangka lan godhong prĕh | 
kang mrau sĕpah tĕbu | 

godhong suruh miwah calumpring | 
santri sadaya nira | 
wus samya anyĕmplung | 
kang mĕrau wulu ĕlar | 

wus manĕngah kang samya ngĕrumbah mancing | 
jĕkak-jĕkĕk nyĕkekal || 

70. Samya bungah-bungah olĕh mancing | 
angĕlangut nĕng tĕngah lautan | 
nutug saparan-paranne | 

silĕm dharatanipun | 

kang katingal toya lan langit | 

katĕmbĕn pratingkahnya | 

wruh tĕngahing laut | 

ngĕnting suka-bungahira | 

wruh sakĕhing iwak sagara sĕkalir | 

gĕng-alit warna-warna || 

71. Gĕng sagajah saomah sakonthing | 
aliwĕran sagunung anakan | 
gawok mulat pangrasane | 

tan mamang lir satuhu | 

sajatine anĕng gigisik | 

mangkag-mungkug wus kadya | 

amĕlahi prau | 

awake tan lunga-lunga | 

lungguh bae moyag-mayĕg egol gigir | 

netrane rĕm-rĕm ayam || 

72. Kang mangkono pratingkahing santri | 
pan gunane guru Jamil Jamal | 
ngirup sakĕh pangrasane | 

kang dĕn-irup tan surup | 
ing cinthunge Ki Jamal Jamil | 
susulap ngĕlmu karang | 

mrih mangunahipun | 
kĕdhĕp sapadhaning janma | 
ingkang andon-cipta pangrasane minggir | 
saking tĕngah sĕgara || 

73. Angsale ulam dĕnnira mancing | 
wus pinangan nĕng tĕngah lautan | 
tĕlung dina pangrasane | 

warĕg tan mangan sĕkul | 

amung ulam sabĕn binukti | 

warĕg iwak samodra | 

ing pangrasanipun | 

wus samya praptĕng pinggiran | 

samya mĕntas nut alun anĕng gigisik | 

byar pandĕlĕngan saban || 

74. Kyai Guru parentah mring santri | 
malah samya kinĕn jĕjaranan | 
kadya sabĕn pratingkahe | 
myang nunggang ambĕn lĕsung | 
gĕdhĕg galar pĕngaron kĕndhi | 
miwah anunggang lincak | 
myang lawang (m)pyakipun | 
ambodhol omah satunggal | 
omahe wong gawe uyah ing pasisir | 
rinĕncak tinunggangan || 

75. Pan kumĕrap sakathahing santri | 
gumarĕdĕg kang jaran-jaranan | 
samya mabuk pangrasane | 
ngungkuli samodra gung | 
angayĕngi ing ngawiyati | 
myat ngawiyat sĕgara | 
saparan anglangut | 

wruh wiyarre ing samodra | 

myang jĕmbaring langit pangrasanirĕki | 

wruh surya manjing mĕdal || 

76. Mayĕng-mayĕng langlang marang langit | 
nusup alas sasĕlaning lintang | 
taman-taman adi aĕng | 

anunggang ambĕn lĕsung | 

pangrasane jĕmpana joli | 

ĕmpyak katon wimana | 

myang puspaka murub | 

miwah paraboting jaran | 

abra murub dalah jaranne sĕmbrani | 

kumĕlap kadya kilat || 

77. Kabĕh mancorong ambĕlĕrĕngi | 
tur ta iku angrĕrĕwĕng ĕmpyak | 
ambĕn lincak lawan gĕdhĕg | 
lumpang alu myang lĕsung | 
iyan lan lawang lan patang aring | 

kang samya dĕn-dhĕdhabyang | 
wong loro tĕtĕlu | 
miwah wong nĕm wong sĕsanga | 
anggĕgĕwĕng sadaya ginawa mulih | 
mring dhusun Kanigara || 

78. Ting kĕreyap gumrĕdĕg lumaris | 
samya ambĕcu tan ana ngucap | 
lir wong anglindur sajake | 
lumaku ting kaluyur | 

cangkĕm mingkĕm netra maringin | 
wus wruh adat wayahnya | 
dĕnnira tumurun | 
sabĕh tungganging ancala | 
pangrasane mudhun saking ngawiyati | 
cumlorot lĕr kĕpenak || 

79. Para santri wus prapta ing masjid | 
sarĕng dĕnnira mudhun tunggangan | 
byar mulih dĕlĕngan wĕntĕh | 

kang lĕsung mulih lĕsung | 

kabĕh mulih ajale nguni | 

sawusira mangkana | 

pan samya angukus | 

lah-olah kang sĕga jangan | 

wusnya matĕng mĕmangsan pra santri-santri 

wong kathah ting kucapah || 

80. Bakda Ngisa wayahe kang wĕngi | 

Sĕh Mongraga mijil sing krobongan | 
kyagĕng anglela lĕnggahe | 
pangandikanira rum | 

marang Kyai Guru kĕkalih | 

mĕngko padha singiran | 

pĕpakna santrimu | 

kang rahab dĕnnira ojrat | 

manira yun wruh solahing santri-santri | 

kang padha tarĕbangan || 

81. Guru Jamal Jamil matur aris | 
nuwun sandika sumanggĕng karsa | 
sigra anuduh santrine | 
ngumpul nĕng masjid agung | 

ing surambi tĕtarub jawi | 

santri akĕh akapang | 

tĕlung (ng)gon alungguh | 

kinĕn angumpul sadaya | 

nĕng sajroning masjid wus tata miranti | 

tĕpung salurah-lurah || 

82. Pandam sĕwu amyang amĕrapit | 
sabĕn kang saka satunggal-tunggal | 
diyan sĕwu sadayane | 

Ki Guru Jamil muwus | 

rada sompok (ng)gonmu alinggih | 

pagĕr gĕbyog ing ngarsa | 
beladhahĕn gupuh | 
tawingĕna kering-kanan | 
sigra para santri ambĕladhah aglis 
rampung sami sakala || 

83. Pan wus ombĕr kang sami alinggih | 
masjid tĕpung ing srambi akapang | 
ki guru pangandikane | 
mundhuta tĕrbang satus | 

lawan kĕndhang sĕkĕt dĕn-aglis | 

lan malih amundhuta | 

angklung tĕlung-atus | 

kang liningan para lurah | 

gupuh nuding mring santri sigra lumaris | 

tan dangu praptĕng ngarsa || 

84. Katur kang tĕrbang mring guru kalih | 
wus pininta santri kang narĕbang | 
sĕkĕt santri ĕstri bae | 

sĕkĕt kang santri jalu | 
lawan sĕkĕt ingkang ngĕndhangi | 
kang angklung kathahira | 
santri tĕlungatus | 
nulya lĕkas salawatan | 

Bismilahi hi amana Bismilahi | 
amana manalilah || 

85. Sinauran gĕr swaraning santri | 
tri gumuruh gumlĕgĕr lir gĕrah | 
kadya rug prabata lĕngsĕr | 
barung tarĕbang satus | 
kĕndhang sĕkĕt angklung sru angrik | 
kumruwuk tanpa rungwan | 
gumrah pong bur pong bur | 

plak blang plak blang brung brang brung brang | 

tung plĕk tung plĕk klur klur thir thur dhĕng dhung dhung brang | 

pyak pyak byang pyung byang pyung byang || 

86. Wong padesan akĕh samya pranti | 
lakon sonjotan kalih onjotan | 
samya ngrungu gumuruhe | 
ingkang lakon sabĕdhug | 

kang sadina angĕlon-loni | 

prapta lajĕng anyabat | 

awis wangsul mantuk | 

mangkana dĕnnira ojrat | 

santri tĕlungĕwu-patangatus nĕnggih | 

kang nonton langkung kathah || 

87. Lĕkas rambah-rambah dĕn-empraki | 
maju satus-satus kang angemprak | 
rarywalit jalu ĕstrine | 
karyĕraming pandulu | 

gĕgabusan tĕb-tĕban sami | 
samya bakar-binakar | 
kang suduk-sinuduk | 
kang gonyĕh myang kang wĕntala | 
datan ana labĕte angganirĕki | 
kang ajur rĕnyĕk pĕjah || 

88. Kang tinĕngkĕr-tĕngkĕr gĕmbungnĕki | 
gĕtih nĕmbur-nĕmbur dĕladagan | 
ingkang kinĕthok ĕndhase | 

ususe ngandhul-andhul | 

kuleweran anggĕgilani | 

kĕpruk-kinĕpruk samya | 

buncur tan kapupu | 

kinumpulkĕn bangkenira | 

ingkang mĕnang mundur rĕrĕn samya linggih | 

ki guru sigra ngatag || 

89. Kinĕn numpuk kayu lawan wĕlit | 
sigra rinukti sami sakala | 
sinulĕt ing obor age | 
ingobong bangkenipun | 

gĕni mulad-mulad andadi | 

sundhul molo gĕninya | 

urube gumrubug | 

wong nonton kuwatir mulat | 

nyana lamun lajĕng kobar kang surambi | 

saking gĕnging dahana || 

90. Kyai guru nuduh santri ĕstri | 
sĕkawan kang bĕcik swaranira | 
lilima santri lanange | 

kang papat nabuh angklung | 
santri ingkang siji ngĕndhangi | 
kang kinĕn sigra mara | 
angubĕngi latu | 
nulya samya kinĕthokan | 
gulunira tugĕl bĕt (n)dhas tibĕng siti | 
asindhĕn galundhungan || 

91. Rahnya lurah-lurah anyĕmburi | 
sirah galenteran lir kekeyan | 
samya ngubĕngi gĕnine | 
asingir nganyut-anyut | 
runtut barung datan sarĕnti | 
sirah sindhĕn tan ewah | 
gĕmbunge lumaku | 

kang narĕbang maksih nĕrbang | 

miwah ingkang ngĕndhang ngangklung maksih ngĕnthir | 
midĕr gĕmbung kewala || 

92. Gĕmbung narĕbang kipyah ngĕpipir | 
sabĕbanggĕn sĕlaning irama | 
kĕndhang anduduk gĕdhuge | 

angklung imbal kumlunthur | 
gĕtih maksih dĕrawas mili | 
dhadha gigir ngadidang | 
jarit kĕbĕs marus | 
sumlĕngĕrĕn kang tumingal | 
ulatira pucĕt tan ana cumuwit | 
mĕngkarag kamigilan || 

93. Nĕmbe tumon angebat-ebati | 

gĕmbung maksih lumaku kapenak | 
ĕndhas galundhungan sindhĕn | 
ngubĕngi gĕni murub | 
ngalik-alik swararum manis | 

lir sambating lĕlara | 

nangisi kang lampus | 

wong nonton samya ngrĕs mulat | 

ting salĕnggruk wĕnĕh anjrit lir kĕpatin | 

kĕh kang karasa wĕlas || 

94. Sĕmbada lawan swaraning singir | 

kadya suling barung rinĕbaban | 
abĕning gumrining ĕnthĕng | 
wilĕte nganyut-anyut | 

nadyan sami santri kĕh nangis | 
singirira mangkana | 
ana gĕni murub | 
urube gĕni nĕraka | 

kang anglĕbur dosane kang buka dhikir | 
ngilangakĕn duraka || 

95. Talĕcĕr jati urubing gĕni | 
rĕnuk jati kukusing pawaka | 
karĕngĕs jati arĕnge | 

kayu badan suksma-gung | 
jati mulya langgĕng ing urip | 
urip tan kĕna rusak | 
ayu ayu ayu | 

mulya tĕmahan sampurna | 

byah cĕndhala tiba lir mani kang kari | 

Suksma langgĕng wisesa || 

96. Wusnya singir santri kang ngubĕngi | 
gĕmbung sirah ambyur ing dahana | 
mrĕkotok krunyus banĕne | 
ĕndhasnya sami (n)jĕblug | 

kang ningali njĕlih ih ih ih | 

Allah Bismilah setan | 

priye kuwe iku | 

mĕngko dadine kayapa | 

wusnya nĕbut klakĕp tan ana cumuwit | 

andongong kagawokan || 

97. sami sĕdhakĕp gumun ningali | 
dahana murup pan dĕrĕng kĕndhat | 

gumrubug kalangkung mĕntĕr | 
yata ingkang tinunu | 
bangke santri kang sami mati | 
mĕtu saking dahana | 
urip ting jarĕdhul | 
dĕn-lokakĕn ing ngakathah | 
o we o we bilah padha urip maning | 
surak asumyak-sumyak || 

98. Myang tĕrbang kĕndhang angklung sru muni 
ginobyokan nduduk magĕnturan | 

lir grah gumuruh gora rĕh | 
tanpa runyan saking syuh | 
wor aloke kang nonton sami | 
suka abungah-bungah | 
myat pratingkahipun | 
sadaya micarĕng nala | 
nora jamak ki guru sĕkti aĕdi | 
akarya pangebatan || 

99. Kang angemprak angubĕngi gĕni | 
wus antara dĕnnya bĕng-ubĕngan | 
nulya sami kinĕn mĕne | 

gĕni gĕng maksih murub | 
kang narĕbang sampun winangsit | 
cinadhuk ing tarĕbang | 
gĕni urubipun | 

angandhang jroning tarĕbang | 

tĕrbang papat mĕlong-mĕlong padhang kĕksi 

gya mati anĕng tĕrbang || 

100. Nulya sami linggih ngaring-aring | 
anyamikan wedang lan panganan | 
cangkir piring mara dhewe | 
santrine tĕlung ĕwu | 
kawĕratan cĕrĕt sawiji | 
wedang tan tĕlas-tĕlas | 

myang pangananipun | 

Kyai Guru Jamil Jamal | 

(m)buwang blarak lan kulit sĕmangka dadi | 
macan kalawan ula || 

101. Sima kĕrah gidrah wolung rakit | 
lawan ula lanang nĕm kĕmbaran | 
mulĕt sabĕtan pĕthite | 

santri myang kang andulu | 

samya bubar lumayu ajrih | 

sima krah sami sima | 

gĕjag grut-ginarut | 

sukuning wingking wak-wakan | 

rame gĕbĕg-ginĕbĕg sru anggro ngĕrik | 

mangkrak akĕkĕrahan || 

102. Ula lanang sadĕbok gĕngnĕki | 
kakruwĕlan pulĕt lĕt-ulĕtan | 

kang nonton angadoh bae | 

samya gila andulu | 

ing tontonan ngedab-edabi | 

sardula mangkikikan | 

krura naut-naut | 

kang sima minangsĕng sarpa | 

sru gro-gĕro ting galĕbor dĕn-sauti 

sima inguntal sarpa || 

103. Mangsa sima lag-lĕg angijĕnni | 
samya malĕnthi wadhuking ula | 
maksih kurang mĕlĕt-mĕlĕt | 
siwo sabĕtan buntut | 

mulĕt saka guru ing masjid | 
masjid oyag-ayigan | 
lir kalindhon eyung | 
ula ulĕt tatarikan | 

kang narĕbang myang santri kĕh samya minggir | 
amĕpĕt pagĕr tarap || 

104. Dangu-dangu kang samya ningali | 
tĕntrĕm manahe abungah-bungah | 
anonton ula lĕlakĕn | 
mangkana Kyai Guru | 

Jamal Jamil nulya akardi | 
nguncalakĕn balungkang | 
dadi kungkang agung | 
sarpa tumon ing canthoka | 
nganta-anta lir anglih amanggih mukti | 
sarpa anut canthoka || 

105. Kodhok mangap andhĕlak pan wani | 
apan caplok-cinaplok arannya | 

ula cinaplok ĕndhase | 

ĕlĕg-ĕlĕg ingulu | 

wus kauntal ula binukti | 

amĕkongkong mathĕthah | 

maksih dĕrĕng tuwuk | 

ula kang sawiji ngancap | 

naut tinadhahan ing kongkang krah sami | 

ramya acĕcakotan || 

106. Ula naut cangkĕm dĕn-ingkĕmi | 
marang kodhok sarpa wus kauntal | 
kang nonton asru aloke | 

samya suka andulu | 

kang narĕbang cĕp datan muni | 

pan pijĕr latah-latah | 

myat sawĕr atarung | 

lan bangkong kalah ularnya | 

nulya sarpa gĕnti mara ingkang kari | 

angrubut ing canthoka || 

107. Bangkong panggah prayitna tan wigih | 
kodhok ika andheprok amapan | 
sarpa asru panaute | 

tinadhahan ing tutuk | 

(n)dhasing ula nĕt dĕningkĕmi | 

ulane palintiran | 

ngaruwĕl mulĕt sru | 

dĕn ulu-ulu ulanya | 

sarpa gĕnti mara tĕlas dĕnuntali | 

kabĕh ula nĕmbĕlas || 

108. Sabĕn tambah nguntal ula siji | 
wadhuking kodhok saya gĕng mĕlar | 
ambĕdhadhag mĕnthĕh-mĕnthĕh | 
sakala anjĕnggunuk | 

apan sundhul pangrĕt srambi | 
ngĕbĕki lampit kasah | 
kang samya andulu | 
kongkang gĕnge tĕlung lawang | 
nulya wau Kyai Guru Jamal Jamil | 
ambuwang gagang sĕdhah || 

109. Dadi cacing-kalung gĕng sawiji | 
sigra bangkong kang cacing minangsa | 
cacing cangkĕme anjĕbĕr | 
kalangkung wiyaripun | 

kungkang naut cangkĕming cacing | 
kodhoke lĕg dĕn-untal | 
mring cacing wus kolu | 
cacing mulur pangkĕrĕtan | 
kang ningali sukĕr gila kirig-kirig | 
iluning cacing mĕdal || 

110. Amis asĕngir ambuning cacing | 
kang myat umor wĕnĕh mutah-mutah | 
agila gigu atine | 

ki guru sigra nuduh | 

rare alit anguntal cacing | 

kang rare sigra mangan | 

cacing gya dĕn-ulu | 

tan suwe pangĕlĕdira | 

dangu-dangu kolu lĕgĕndĕr kang cacing | 

dĕlĕnganĕ aenak || 

111. Kĕcap-kĕcap takĕn cacing malih | 
kang ningali nyĕbut kamigilan | 
amumuji ing gunane | 
gurunira kang luhung | 

sigra rare kinĕn asisi | 

gya sisi asĕmprĕtan | 

mĕtu cĕlĕng (m)brubul | 

lan asu sapirang-pirang | 

sru (n)jujugug samya amburu si gĕnjik | 

cĕlĕng tarung srĕnggala || 

112. Kabungahan rare dĕnnya sisi | 
mĕtu kalong lawa walang-kapa | 
ambĕrubul sing irunge | 

sisi brol mĕtu manuk | 

ting salĕbar awarni-warni | 

brol mĕtu sato-kewan | 

gĕng alit gumrubyug | 

pĕpak saisining wana | 

abuburon kang kĕrah ana kang aring | 

lir anĕng palegungan || 

113. Kyai guru ngling mring santri-santri ( 
yĕn ana kang arsa angambila | 
nyĕkĕl kidang lan kancile | 
bĕlĕhĕn (ng)gonĕn lawuh | 

lamun sira padha kapengin | 

nulya santri kĕh sigra | 

gupuh ambuburu | 

wong nonton mĕlu angrĕbat | 

marang kidang mĕnjangan sasĕnĕngnĕki | 

cag-cĕg satunggal-tunggal || 

114. Jalu ĕstri miwah lare alit | 
kabungahĕn ngambil sato-wana | 
tutur lir ngambil ingone | 
ingkang mikir dĕn-ingu | 
wĕnĕh banjur dĕn-pĕragati | 
ulam lajĕng binakar | 

anĕng ing (ng)gĕnnipun | 
kang binumbon kang kinalak | 
apan samya kewala lajĕng binukti | 
aloke enak-enak || 

115. Wus warata sakathahing santri | 
lir binage ingkang sato-kewan | 
rĕbut sĕnĕng pamilihe | 

kang milih anĕm sĕpuh | 
kewan tĕlas samya dĕn-ambil | 
kantun kang karam-karam | 
tan ana rinĕbut | 
mangkana Ki Guru Jamal | 
rare ingkang sisi wau kinĕn malih | 
nyĕkĕli sato-kewan || 

116. Kinĕn ambacuki sadayĕki | 
rare gya cinĕkĕlan kalewang | 
sigra pinĕcokan kabĕh | 
buron wadidangipun | 

sapi sima ajag myang gĕnjik | 
wus rĕbah anggulasah | 
tapis sadaya wus | 
gĕtihira nyiprat-nyiprat | 

sinĕmbĕlĕh kabĕh tan ana kang kari | 
kinĕn lajĕng amangan || 

117. Sato-kewan kang dĕn sĕmbĕlĕhi | 
lajĕng pinurak pan kinĕletan | 
dĕn-alir-alir daginge | 

rare wus dadĕk latu | 

daging kinĕropok ing gĕni | 

pinangan athemolan | 

cĕlĕng miwah asu | 

macan kuwuk rase luwak | 

datan kongsi matĕng dĕnnya (m)bakar daging 

mĕntah-mĕntah pinangan || 

118. Tĕlas daginge sato binukti | 
nulya balunge kinĕmah-kĕmah | 
ngrasa kurang maksih ngĕlĕh | 
kabĕh gawok andulu | 

samya nĕbut ngaruh-aruhi | 
bilah setan tan jamak | 
bocah apa iku | 

doyan mangan cĕlĕng macan | 

miwah asu myang luwak garangan cacing | 

iku anake sapa || 

119. Kaya buta nora nampik daging | 
tĕkan polo-polone dĕn-gaglag | 
ngrĕmus kang balung-balunge | 
dudu bocah bayĕku | 
karanjingan budi sĕrani | 
rarene galĕgĕsan | 

cangkĕm kopah marus | 

kang tumingal kamigilan | 

yata wau ing wanci wus bangun enjing | 

nulya kinĕn bubaran || 

120. Samya kukut sakathahing santri | 
miwah kang nonton sami bibaran | 
nanging datan ana mulĕh | 
tanggung wanci wus esuk | 
padha mire awor lan santri | 
kang duwe pĕsanakan | 

Kanigara ngriku | 

akĕh mondhok maring desa | 

sami (m)bĕkta dĕnnya (m)bĕrkat kĕbo sapi | 

wĕdhus kidang mĕnjangan || 

121. Ana kang cipta ginawa mulih | 
nyoba ngingu patangpuluh dina | 
kĕnane lawan orane | 

yĕn malah-malĕhipun | 

pan mĕngkana sakĕhing janmi | 

para santri sĕdaya | 

kĕsĕl samya turu | 

tan cinatur solahira I 

dĕnnya nendra byar enjing samya atangi | 
lajĕng atrap bubuka || 

122. Tutup netra daluwang sanyari | 
miwah sinjang pĕthak kang kinarya | 
janur kuning myang kropake | 

wus omah guyĕripun | 

nĕnggak napas gya blag-blĕg mati | 

niba pating jalĕmpah | 

timpah tinimpah wus | 

ting karingkĕl yĕl-uyĕlan | 

janma kathah kang durung masuk birai | 

myat tingkahe abuka || 

Jilid 8 - Kaca : 138 

123. Samya gumun andongong kapengin | 
masuk ojrat wor-winor kewala | 

tan ana siku kukume | 

kang timpah dhadha pupu | 

kalukaran sinjang jalwĕstri | 

datan amuna-sika | 

saking sru tan emut | 

aundhung bĕcik kewala | 

yata wau kang samya bubuka dhikir | 

wus dangu antaranya || 

124. Nulya tangi ting badhĕgul sami | 
lĕgog-lĕgog nangis salĕnggrukan | 
swarga lir kĕna rinanggĕh | 

saya cĕlak dinulu | 

datan wĕnĕh lir sabĕnĕki | 

sawusira mangkana | 

wau kyai guru | 

lungguh nĕng srambi tinarap | 

para santri ki guru karsanirĕki | 

tansah karya tongtonan || 

125. Nuduh rare alit kinĕn mancing | 
anĕng kĕndhi cĕkak-cĕkĕk angsal | 
dĕlĕg wadĕr lawan lele | 

miwah palung kalarung | 

santri ubyug sami ningali | 

jĕjĕl supĕnuh ingkang | 

samya andudulu | 

rare mancing angsal mina | 

cĕkekalan ting gadĕbug kĕna pancing | 

anĕng kĕndhi kewala || 

126. Kinĕn ngambil sakathahing santri | 
pan kamrubut rinĕbat ing kathah | 
ganyta-gantya pangambile | 
cukup santri rongĕwu | 

amĕt mina kang kĕna pancing | 
ulam-kali rĕrawa | 
iwak samodra gung | 

alam wadonan lanangan | 

pan sabantal rong bantal kĕna ing pancing | 

ingambil santri kathah || 

127. Kinaropok pan lajĕng binukti | 
kinarya lawuh dĕnnira mangan | 
miwah kang ginadho bae | 
warĕg tan mawi sĕkul | 

sami suka sakĕhing santri | 

kang rare mancing angsal | 

baya gĕng salĕsung | 

pancinge walĕsan sada | 

kĕnur bobat baya kewala kang kĕni | 

gĕng-agĕng ting bĕrangkang || 

128. Santri kang cukup bubar lumaris | 
samya ajrih aningali baya | 
galak arsa naut bae | 

nulya krah samya tamng | 
bat-bĕt udrĕg sabĕtan pĕthit | 
ting galĕthuk cakotan | 
pan wasuh-winasuh | 
agĕndra samya kĕrĕkan | 
anĕrajang santri lumayu angisis | 
katunjang baya kĕrah || 

129. Ingĕlokkĕn gumuruh pra santri | 
baya wolung rakit ingkang kĕrah | 
wurahan sarta kĕploke | 

otĕr lir wukir guntur | 
tan karuwan kang dĕn-iloni | 
rupa lan gĕnge padha | 
gĕng sabĕdhug-bĕdhug | 
mĕngkana Ki Guru Jamal | 
anguncali sĕpah lan tĕgĕsan linting | 
dadi tĕkĕk lan cĕcak || 

Jilid 8 - Kaca : 139 

130. Cĕp mĕnĕng kang gumĕdĕr ningali | 
tĕkĕk lan cĕcak anĕng kalangan | 
kapriye mĕngko dadine | 

kang tĕkĕk munya asru | 

sarwi maju buntut kumitir | 

wani kĕlawan baya | 

kang baya sinaut | 

mangap luwih cangkĕm baya | 

tĕkĕk sigra nyaplok (n)dhasing baya kalih | 

inguntal lĕg kauntal || 

131. Baya wolung rakit dĕn-untali | 
lag-lĕg tĕlas kang baya nĕmbĕlas | 
tĕkĕk nyĕmplu gĕng wĕtĕnge | 
baya pating panjĕlut | 

nĕng wĕtĕnge tĕkĕk kĕtawis | 
tĕkĕke manthak-manthak I 

wadhuke anjĕmbluk | 

tĕkĕk gĕnge sagĕdhogan | 

sru munya gĕng thog-ĕnthog tĕkĕk ngajrihi 

wor suraking akathah || 

132. Alon gumuyu sakĕhing santri | 
samya sĕlang gumun alok miyat | 
bilah tĕkĕk apa kuwe | 

dene gĕdhe kĕlangkung | 
asor baya lĕhe mĕdĕni | 
nulya cĕcak cak-cikan | 

(n)dhrĕdhĕt bungkak purun | 

buntute gĕtĕr angacar | 

tĕkĕk pasang gumlĕdhĕg thog-othog muni | 

cĕcak angĕcĕk munya || 

133. Cĕcak sigra nandĕr naut pĕthit | 
buntute tĕkĕk cinakot cĕcak | 
garonjalan sru kak-ĕngkĕk | 
ingulu saking buntut | 
gudabigan aniba-tangi | 
sinurak santri kathah | 

swara sru gumuruh | 
lagya satugĕl kauntal | 
tĕkĕk ĕnggak-ĕnggok nora bisa budi | 
lĕgĕndĕr wus kauntal || 

134. Sanalika cĕcak gĕng nglangkungi | 
sangsayĕram sakĕh kang tumingal ] 
cĕcak abungkak unine | 

rare kang mancing wau | 

cĕcakira dipun sabĕti | 

ing walĕsan pancinge | 

sĕlat-sĕlĕt asru | 

cĕcake sigra lumajar | 

abyak-byukan nunjang pagĕr lawan kitri | 

rusak kĕtrajang cĕtak || 

135. Age lumayu ambyur ing kali | 
asru jumĕgur ing swaranira | 
samya-lok e kae sinĕh | 
banĕne sru gumĕbyur | 
kongsi krungu ambalĕbĕgi | 
kĕdhung kiraku asat | 
kĕbajong kang ambyur | 
santri kĕh angungun samya | 
ngalĕm marang guru kang ĕdi asĕkti | 
wong kĕh kĕpingin nyabat || 

136. Tan cinatur solahirĕng santri | 
gantya ingkang wau kawuwusa | 
ing Wanamarta kandhane | 
para kyai sadhusun | 
amarĕngi dina sawiji | 
sawuse bar Jumungah | 

Ki Bayi tan kondur | 
miwah ingkang para tuwa | 
nĕng sĕrambi ngiras angĕpung kĕndhuri 
mijilakĕn ambĕngan || 


11 (Sungkawanipun kulawarga Ki Bayi Panurta) 

V. Kacariyos ing krajan Wanamarta, salolosipun Sĕh Amongraga, 
andadosakĕn sakalangkung sungkawanipun kulawarga Ki Bayi Panurta. 
Nikĕn Tambangraras supe nĕdha lan tilĕm, tansah sĕmbahyang, ngaos Kur'an 
tuwin sĕdhĕkah kĕndhuri wilujĕngan. 

Ki Bayi Panurta lan kulawarga sami lĕnggah ing sĕrambi, takĕn wartos bab 
kesahipun Sĕh Amongraga. Warni-warni aturipun para putra tuwin 
kadangwarga, sadaya botĕn wontĕn ingkang gumathok. Ki Sĕbagi ingkang 
ahli petang ngaturakĕn petangipun dhawah awon. Ki Bayi Panurta 
nĕrangakĕn pasupĕnanipun rontog waja (untu)-nipun tiga, nanging sarĕng 
dipun-etang, dados nĕm iji. Miturut Ki Sĕbagi pasupĕnan wau ugi dhawah 
awon. 

Kĕn Tambangraras tata pangaosan para ĕstri, kĕndhuri lan wilujĕngan. 
Ramanipun angĕngimur sampun ngantos sangĕt-sangĕt anggĕnipun Nikĕn 
Tambangraras sungkawa ngantos supe adus tuwin dandan salimrahipun. 

Kaca 140 - 150 


Jilid 8 - Kaca : 140 

447 Mijil 

1. Sawusira hajat dĕn-dongani | 
binage para wong | 

apĕm rolas ambĕng myang wuduke | 
golong punar tumpĕng mĕganĕki | 
sadaya waradin | 
santri ĕstri jalu || 

2. Sawusira dĕnnya dum kĕndhuri | 
waradin sakĕh wong | 

Kyai Bayi alon ngandikane | 
mring pra putra miwah para ari | 
kapriye saiki | 

Ki Sĕh Amongluhung || 

3. Apa ana kabare sĕmangkin | 
ngĕndi (ng)gonne manggon | 
apa banjur paran datan mulih | 
lah ĕnggonne bae ana ngĕndi | 
kapriye sirĕki | 

ing duga-dugamu || 

4. Lamun ana kabare kang santri | 
asring kang lunga (n)don | 

miwah wong kang dagang lunga ĕbĕr | 
salah sawiji kang olĕh pawarti | 

-nira Sĕh Mongragi | 
anĕng ing (ng)gyannipun || 

5. Putra kalih samya matur aris | 
mring rama mabukoh | 
kawula tan pikantuk kabare | 

saking sabar namung kawulapti | 
pan manusul anis | 
marang kang nglĕlangut || 

6. Cadhong karsa paduka anuding | 
mring amba ngupados | 
dhangan kewala kawula mangke | 

Kyai Bayi angandika aris | 
durung karĕp-mami | 

kang kaya aturmu || 

7. Angling marang ingkang para ari | 
priye kowe kono | 
sadhengahe kang olĕh wartane | 
mangetane lan mangulonnĕki | 
kang rayi turnya ris | 

pan dĕrĕng pikantuk || 

8. Jaba si Wirya priye sirĕki | 
adate sok sumbon | 

Kulawirya kagyat lon ature | 
ragi sĕpĕn sapunikanĕki | 
datan angsal warti | 

ing kabar kang tamtu || 

9. Inggih wontĕn sruwang-sruwĕng kĕdhik | 
tan pantĕs ginatos | 

warti pĕpĕkĕnan gĕsĕh-gĕsĕh | 
wontĕn warti taksih nĕng Kĕdhiri | 
wontĕn mring Mĕntaris | 
maring Kawis mantuk || 

Jilid 8 - Kaca : 141 

10. Botĕn tĕlĕng mathĕnthĕng kang warti | 
tiyang anyalĕmong | 

dadya datan sagĕd ngraosake | 
mila atur kula mring (n)jĕng kyai | 
botĕn angsal warti | 

Ki Bayi amuwus || 

11. Pira lawase dalasan mangkin | 
nakmu kang lunga-ndon | 
ingkang rayi samya matur kabĕh | 
sampun patbĕlas wulan puniki | 
pĕndhak Madilakir | 

Ruwah langkungipun || 

12. Angling malih rasaning tyas-mami | 
lir tinilar layon | 

gajĕg nora karsa bali mulih | 
nanging datan wulangun sun iki | 
kacuwaning ati | 
kadung momong mantu || 

13. Kyai Bayi sangsaya wĕh wingit | 
tyasira karaos | 

marang indhang putra sĕkalihe | 
kang para tuwa miwah putra ri | 
samya tyas makingkin | 
rĕp tan ana wuwus || 

14. Kyai Bayi angandika aris | 
kaya priye kono | 

wong kapĕdhotan trĕsna rasane | 
tan pakolih turu lawan bukti | 
matur sadayinggih | 
mila-mila sĕstu || 

15. Kyai Bayi ngling manira ngimpi | 
pan untuku rigol | 

mung tĕtĕlu jĕbul nĕnĕm kĕhe | 
siji ngarĕp kang roro pangapit | 
runtuh gĕnti-gĕnti | 
dadi nĕm sun-dulu || 

16. Kyai Bayi tatanya para ri | 
tĕrbukanĕn kono | 

Ki Suwarjo mupus priye kuwe | 
untu tĕlu kang rĕntah sayĕkti | 
tĕka nĕnĕm kĕksi | 
elok tĕmĕn iku || 

17. Kyai Bayi ngling bĕnĕr kadyĕki | 
salang gumun ingong | 
sadayanya samya ngraosake | 

Kulawirya mring raka turnya ris | 
wĕwadhaganĕki | 

pan awon puniku || 

18. Kyai Bayi sangĕt ngungunĕki | 

Sĕbagi nabda lon | 

mring Jumĕna Jĕmpina rewange | 
myang Lawatan Malangbong ngling ririh 
para sĕpuh sami | 
apan ting karanthuk || 

19. Kyai Bayi muwus kadipundi | 
nĕh jarwan kang mĕlok | 

yĕn awona dospundi wĕrdine | 
pintĕn banggi panggih pĕnĕdnĕki | 
dhengah narbukani | 
impĕn-kula niku || 

20. Kyai Bayi angudi dera ngling | 

Ki Sĕbagi alon | 

inggih sami kula-raosake | 

(ng)gih sumpĕna paduka kiyai | 
lĕrĕs aturnĕki | 

Kulawirya niku 


Jilid 8 - Kaca : 142 

21. Kyai Bayi ngling kadi-punĕndi | 
tarbukaning raos | 

matur inggih tĕpung satuhune | 
miwah kalih awit kesahnĕki | 
ing petanganĕki | 
sarwa-won ingetung || 

22. Kyai Bayi muwus duk punapi | 
kesahe sang Among | 

matur ĕngĕt kula Tumpak-Pone | 

Pancasuda Lĕbu-katyup-angin | 

Galungan Lodrĕki | 
uwas nuju Jagur || 

23. Kyai Bayi sojar prĕpun malih | 
matur sangsaya won | 

tanggal ping sĕlawe nangas gĕdhe | 
yĕn tumrapa darbĕk icalnĕki | 
amlĕng malah taksih | 
wontĕn tunggilipun || 

24. Kyai Bayi tyasira rudatin | 

Ki Wirya lingnya lon | 
inggih lĕrĕs punapa pĕthĕke | 
kados nĕtĕs tan inang samĕnir | 
kawula yĕktosi | 

wontĕn ĕmpĕripun || 

25. Kyai Bayi ngling layak kadyĕki | 
pĕthĕke amencok | 
biniyanton pra kadang lĕrĕse | 

Ki Sĕbagi mathĕm ĕsĕmnĕki | 
mathĕthĕr sarya ngling | 

yĕn kula nanangguh || 

26. Mangsa nuli lĕpate sakĕdhik | 
tan (m)botĕne goroh | 

ting gulethak kewala tatale | 
siyĕn mila wus kula-petangi | 
sangĕt awonĕki | 

Kalamudhĕng-ipun || 

27. Ĕcĕranipun pĕnĕd sakĕdhik | 
kabĕkta ing awon | 

Kalamudhĕngnya sangĕt awone | 
utawi awon ĕcĕranĕki | 
puniku amĕsthi | 

kang wus adatipun || 

28. Botĕn ngamohkĕn kalasa siji | 
pan pĕjah sawiyos | 
wangsul-wangsul tiyang kula pĕthĕk | 

botĕn wontĕn kang ninang satunggil | 
yĕn bab laki-rabi | 
sangĕt angkĕripun || 

29. Pasatuan awon pĕnĕdnĕki | 
nĕmahi sayĕktos | 

tan kenging pinaibĕn tĕmtune | 
kang sami purna lan Ki Sĕbagi | 
sami anginggihi | 
tĕtĕs pĕthĕkipun || 

30. Kulawirya nambung wuwus aris | 
kula tan maido | 

sampun lĕrĕs pun uwa pĕthĕke | 
namung kĕdhik ngong tanya tinĕmpil | 
nisani ing takdir | 
pan ragi takabur || 

31. Lamun pasatuwan dĕn-ugĕmi | 
mendahipun kang wong | 
datan etang dugi prayogine | 
anggĕr pĕnĕd pĕsatuwanĕki | 
punika muwuhi | 

ing tĕkaburipun || 

Jilid 8 - Kaca : 143 

32. Baya botĕn sisah nambut-kardi | 
sanadyan anjoto | 

lamun sampun pĕnĕd pasthi sugĕh | 
mandah tiyang tan ana kang miskin | 

Ki Sĕbagi angling | 
sĕnĕnganing kawruh || 

33. Inggih tiyang (m)bĕbalung upami | 
trĕkadhang kumĕplok | 

Ki Kulawirya gumuyu linge | 
lah mĕkatĕn (ng)gih uwa Sĕbagi | 
pĕnĕd sabuk bandhil | 

(m)balang paminipun || 

34. Gĕr ginuyu kang samya alinggih | 
kang umuk kĕpagol | 

Ki Lawatan amathĕt guyune | 
arĕrasan lan Malambong ririh | 
niku kang Sĕbagi | 
kojahe kajĕglug || 

35. Kandha lagi olĕh angin thithik | 
tali-goci pĕdhot | 

mak jĕgagig tan bisa mĕthĕnthĕng | 
yĕn ta aja kĕtanggor Ki Ragil | 
iba dĕnnya (m)bĕkis | 
ngrawus masra-masru || 

36. Barĕng gumuyunira wong kalih | 

Lawatan Malongbong | 

Ki Nuripin milu sru guyune | 
pan kĕpingkĕl kĕkĕl anĕloni | 
kangsi (m)brĕbĕs-mili | 
ĕntute andhrudhut || 

37. Pan mangrĕti ing catur Ki Ripin | 
cĕlak dĕnnya lunggoh | 

nĕng burine Ki Lawatan (ng)gonne | 
jajar lawan lurah-lurah santri | 

(ng)guguyu Nuripin | 
le kapentut-pentut || 

38. Ki Sĕbagi kagyat aningali | 
sarwi atĕtakon | 

iku sapa kang gumuyu kuwe | 
abĕbanggĕn muni ngarĕp-buri | 
matur pun Nuripin | 
kang kĕkĕl gumuyu || 

39. Ambakna wong gumuyu si Padhil | 
nora angon tinon | 

Cĕblung sĕngkan kumrutug guyune | 
tan riringa kaya kyai-kyai | 

Kulawirya angling | 
dhasar wong kĕtutuh || 

40. Hĕh Nuripin sira sun-takoni | 
parentah pawartos | 

ingkang tĕlĕng myang sruwang-sruwange | 
bandaranira Sĕh Amongragi | 
saiki nĕng ĕndi | 

Nuripin umatur || 

41. Datan angsal pawarti sakĕdhik | 
tan wontĕn cariyos | 

sangĕt sĕpĕnipun salamine | 

Kulawirya nyĕntak mring Nuripin | 
bĕnĕre sirĕki | 
prihatina patut || 

42. Kawitane Ki Sĕh Amongragi | 
wit saking sireko | 

kang jinujug praptane marene | 
sira kang dadi jalaran ngirid | 
siralĕh sih kyai | 
kinarya babĕndhul || 

43. Pĕhnggine wong desa Pĕmburi | 
nĕkĕm sakĕh dhukoh | 
sun-takoni tan olĕh wartane | 
pira-bara sira atut-wuri | 

tan mikir prihatin | 

dĕlah kabar gabug || 

44. yĕn mangkono sun-dhĕndha sirĕki | 
ĕntĕbĕn cikal-ngong | 

krambil gadhing (m)buri roro kae | 
lihĕn marang ngarsa kang kepering | 
bing kulon kang bĕcik | 
ngapit-apit tajug || 

45. Kyai Bayi mĕsĕm ngandika ris | 
kĕrambilmu karo | 

krambil kĕrak mingkak-mengkok wite 
mĕnggik nora na wani mĕnĕki | 
yĕn pokah kĕwatir | 
uwite krambilmu || 

46. Nora ewuh maningan ingalih | 
glugu mengkang-mengkong | 
kadhuwurĕn ewuh pangĕtĕbe | 
tuwas kangelan tan wurung mati | 
wis aja Nuripin | 

sakake baturmu || 

47. Yata Jayĕngrĕsmi Jayĕngragi | 
minggu tan miraos | 
kĕngĕtan mring raka satilare | 
anglĕlana tan dunung dĕnnya nis | 
karaosing galih | 

samya kumĕmbĕng luh || 

48. Micarĕng tyas ya talah kang sami | 
padha cacĕlathon | 

dene kadya rare sĕdayane | 
nora nana mupangatirĕki | 
tĕmah anuwuhi | 
susahing tyasingsun || 

49. Yĕn ana-a kakang Amongragi | 
baya tan mĕngkono | 

lan sawiyah-wiyah caturane | 
pan mangkana rĕntĕnge tyasnĕki | 

Ki Bayi ningali | 
putra kalihipun || 

50. Datan kĕna ngartika ing galih | 

Ki Bayi lingnya lon | 

ya wus padha (n)dĕdongo-a bae | 
pira-bara ana sihing Widdhi | 
kang lunga nis prapti | 
bisa luwar ing kung || 

51. Yata wanci wĕktu Ngasar manjing | 
marĕbot anaboh | 

ing bĕdhuge nulya santri akĕh | 
samya wulu salat Ngasar sami | 

sira Kyai Bayi | 
angimami waktu || 

52. Wusnya bakda wau Kyai Bayi | 
salaman kumroyok | 

laju kewala tan mawi linggĕh | 
pan inggiring putra lan para ri | 
wangsul anĕng kori | 
lajĕng samya mantuk || 

53. Kyai Bayi Panurta wus prapti | 
pĕlataran menggok | 

ngetan marang wismane putrane | 

Tambangraras ingkang gung prihatin | 
sarira kru aking | 
najin mangan turu || 

54. Tan anggape sabarang pakarti | 
sadayane lumoh | 

liya saking ibadah sungkĕme | 
bakda salat kewala angaji | 

Kur'an siyang ratri | 
ngaoskĕn mring kakung || 

55. Datan mĕngĕng ciptane mring laki | 
pamujĕng Hyang Manon | 

muga sinung palal sakajate | 
rahayuning donya praptĕng akir | 
angganya sadarmi | 
dadya bantĕnipun || 

56. Wus pratignya manthĕng jroning galih | 
tan gĕla ing batos | 

tan lyan cipta namung panusule | 
lan anganti pote kal donyĕki | 
kinarya kĕndhuri | 
sĕdhĕng titanipun || 

57. Salaminya tinilar ing laki | 
kajate sinĕntor | 

tan ngopĕni lĕlahan panggawe | 
miwah wuwus winatĕsan angling | 
linge nĕmbah muji | 
lan Kur'an kang agung || 

58. Miwah lamun tinakĕn sudarmi | 
punika miraos | 

mung tri pangkat kawijil wuwuse | 
lamun nuding mring cĕthi Cĕnthini | 
sinasmitan wus ning | 

Cĕnthini wruh sĕmu || 

59. Angruktĕni sabarang karyĕki | 
tan salayĕng pakon | 

rumat ing kĕndhuri salĕbone | 
myang liyane tan kongsi tinuding | 
rampung de Cĕnthini | 
kewala sadarum || 

60. Tambangraras barang kang inapti | 
ramĕbu rumojong | 

tan pinalang sakadar-kadare | 
ingkang putra tulus dĕnnya mupid | 
nĕng jro mah tan mijil | 
gĕdhong kilĕn nĕngguh || 

61. Ingkang ibu nĕng jĕrambah linggih | 

Ni (n)Daya tan adoh | 

agruktĕni kĕndhuri badhene | 
tilawatan samyĕstri ing ratri | 

Ni Malarsih drĕmi | 
tumandang karyĕku || 

62. Saking parentahira Cĕnthini | 
kang surup ing pakon | 

Ni Malarsih Daya Sumbalinge | 
samya ngrukti ambĕngan kĕndhuri | 
ramĕbu (m)bĕn ratri | 
tugur anĕng ngriku || 

63. Salaminya putra nandhang brangti | 
tan kondur mangulon | 
tĕrkadhangan kewala karsane | 
saking datan kĕna sah lan siwi | 
yata Kyai Bayi | 

ingkang lagya rawuh || 

64. Ingiring santri Luci Nuripin | 
myang bĕkĕle dhukoh | 

praptĕng wisma lĕnggah lan garwane | 
angandika sutanta nĕng ĕndi | 
gupuh Ni Mularsih | 
nimbali kang sunu || 

65. Sira inguwuh ramanirĕki | 

Tambangraras gupoh | 
mijil sarwi atilar rukuhe | 
rasukan lungsĕd sĕmbagi kuning | 
sinjangira putih | 

sĕmĕkan gadhung byur || 

66. Praptĕng ngarsaning rama sĕmu jrih | 
tumungkul sang sinom | 

Kyai Bayi myat marang putrane | 
sakĕlangkung dĕnnya wlas ningali | 
kang rama ngling aris | 
dhuh Nikĕn sutĕngsun || 

67. Kari sacakup angganirĕki | 
kongsi kokot-bolot | 

lir thukul tinanduran kacange | 
labĕt nora kobĕr kambon warih | 
liya toyastuti | 
de rusak anggamu || 

68. Aywa bangĕt-bangĕt amĕmati | 
ing raga tan ilok | 

ya wus tama tarakira Nikĕn | 
nanging ywa ta sira sah rĕrĕsik | 
pawĕstri tan wajib | 
kulinĕng rum-arum || 

69. Parĕk malaekatira asih | 
mring wong nganggo-anggo | 
yĕn tan rĕsik doh malaekate | 
pan anarik ngabĕr-abĕr puji | 
wong nyĕrtu wĕwangi | 

tan tama tinĕmu || 

70. Ingkang ibu nambung (m)bobolĕhi | 
ywa sugal ing pakon | 

turutĕn kewala pituture | 
ramanira mulang rĕh prayogi | 
aywa sira wani | 
nikĕl ing pituduh || 

71. Sasat nikĕlakĕn maring ngĕlmi | 
wangkotira dhenok | 

mokal kalĕmpita sira anggĕr | 
ngong tan maoni tarakmu brangti | 
raganira kongsi | 
aluluh sun-dulu || 

72. Keswanira tan kajuming suri | 
mĕh gimbal lir susoh | 
asarwi ginĕrayang putrane | 
sangĕt gonggongira angĕlithik | 
mung wĕdananĕki | 

sĕnĕnne sumunu || 

73. Tambangraras kumĕmbĕng luh mijil 
sarwi matur alon | 

inggih amba tadhah dĕdukane | 
sakĕlangkung (ng)gĕn-kawula apti | 
ambuburat minging | 
angĕlalar bau || 

74. Tuwin angĕjum rema ing suri | 
gĕgĕlung kang methok | 
nanging ragi wontĕn ngawarile | 
sariramba cinging mring wĕwangi | 
lamun mambĕt amrik I 

raosipun ngĕlu || 

75. Nuwun ugungan kewala mangkin | 
lagya dĕrĕng bombong | 

kang ramaĕsmu mĕsĕm pangungune | 
wit duk masih alit tan birai | 
pan kongsi saiki | 
ya talah sirĕku || 

76. Lan apa kang padha sira rukti | 

Malarsih turnya lon | 

inggih badhe angrukti ambĕnge | 
parentahe pun cĕthi Cĕnthini | 
kataman samyĕstri | 
apan mangke dalu || 

77. Kyai Bayi Panurta nganthuki | 

Kamdulilah ingong | 
pilihana kang wus kĕna bae | 
panggĕdhene lurah-lurah santri | 
sĕntana kang ngaji | 
kataman aplalu || 

78. Manirĕki apa ya kĕbincil | 
milu cacah wadon | 

karo priye Cĕnthini ngong kiye | 
apan inggih tumut cacah ĕstri | 
yĕn mangkono mami | 
dadi mĕncir satu || 

79. Anulya ing wanci wĕktu Mahrib | 
nĕng dalĕm kemawon | 

Kyai Bayi kang dadya imame | 
nĕng jarambah kang makmum parĕstri | 
sabakdaning Mahrib | 
lajĕng Ngisa-nipun || 

80. Praptĕng salam bakda Ngisa nuli | 
pupujiyan alon | 

tan sarĕnti arĕmpĕg sajake | 
swara ĕstri rĕnyah rum amanis | 
lir suling nyundari | 
asri nganyut-nganyut || 

81. Wusnya pupujiyan nulya dhikir | 
alon alĕlagon | 

samya rahab sawuse tri tasbĕh | 
lajeng (n)donga Rujuk Kyai Bayi | 
pragat puji dhikir | 
salaman kumrubut || 

82. Aluwaran sunat bakda dhikir | 

Ki Bayi lingnya lon | 

payo kawit padha tĕpung linggĕh | 

ingkang kari krĕbĕn anĕpungi | 
tan adangu prapti | 
parĕstri kumĕbul || 

83. Prapta masuk ing wisma alinggih | 
saurute kang wong | 

Kyai Bayi kang nĕng ing lor dhewe | 
kanan ingkang garwa Ni Malarsih | 

Ni Daya anuli | 

Ni Pangulu catur || 

84. Gya pra ipe Sumbaling anuli | 
saurute kang wong | 
keringipun putranira Nikĕn | 

Tambangraras nulya rayi kalih | 

Turida anuli | 

Rarasati lungguh || 

85. Ni Cĕnthini gya saurutnĕki | 
kubĕng tĕpung lunggoh | 

Kyai Bayi mundhut musakape | 
bantal rekal wus mubĕng waradin | 

Ki Bayi miwiti | 
takabal-lalahu || 

86. Min kummina wa minkum ya karim | 
gumĕrah swara wong | 

surat Ngama Ki Bayi tamate | 

Walarsih surat Wanajingati | 
tamat Ni Dayĕki | 

Ngabasa gya puput || 

87. Ni Pangulu tuwa suratnĕki | 

Ida-samsu rĕko | 

Ni Pangulu tĕnggok ing surate | 

Ida-samaun patarat nuli | 

Pangulu tĕngah glis | 
nĕnggih suratipun || 

88. Welul muntapipin tamatnĕki | 

Ni Pangulu anom | 

surat Ida-samaun sakate | 

Ni Sharjo Wa sama'i buruji | 

Ni Wiradhusthĕki | 

Sama'i tariku || 

89. Ni Panukma pan surat Sabikis | 

Ni Panamar gupoh | 

surat Hal ataka satamate | 

Ni Wuragil Kulawirya nuli | 
pan surat Walpajri | 
kang nĕm surat La-uk || 

90. Lajĕng mring rabining lurah santri | 
surat kang ingaos | 

Wa-samsi Wa-luka anulya ge | 
wangsul malih ingarsa wit kering | 

Tambangraras aris | 
nĕnggih suratipun || 

91. Pan walĕli idayagsa nuli | 

Turida angaos | 

surat Waluka amulya Nikĕn | 

Rarasati surut kang ingaji | 

Alam-nasrah nuli | 
cĕthi Cĕnthini wus || 

92. Kang ingaos pun surat Watini | 

Ni Sĕbagi ngaos | 

surat Ikrak gya Ni Jumĕnana-ne | 
surat Inna-anjalna nulya glis | 
gumanti kang ngaji | 
ing saurutipun || 

93. Ni Lawatan surat Lamyakunil | 
gya Nyai Malangbong | 

surat Idajul nulya tinampĕn | 
mring santri surat Wal ngadijati | 
laju dĕntampĕni | 
pan Alkaringatu || 

94. Nulya surat Alhakumut nĕnggih | 
gya tinampah gupoh | 

ingkang surat Wal-ngasri nulya ge | 
nulya surat Wallulikuli | 
surat Lamtara glis | 

Li-ila puniku || 

95. Nulya surat Araetaladi | 
surat kang gumanios | 

Ina aktaena nulya | 

Kulya-ayu surat lajĕngnĕki | 

Ida ja-a nĕnggih | 

nulya surat Kulhu || 

96. Barungan lan wong akĕh kaping tri | 
arahab pra wadon | 

nulya kang surat Palak Binas-e | 
lajĕng Patekah wĕkasanĕki | 
lajĕng durus ratib | 
swarĕstri ramya rum || 

97. Samya apil sadaya ing ratib | 
tan ana kang bodho | 
wusnya ratib pan laju dhikire | 
alĕlagon asri anyundari | 
angĕrĕng rum manis | 


< Serat Centhini Jilid 08 - Halaman : 202 > 


rĕmpĕg rarasipun || 

98. Wusnya nutug dĕnnya samya dhikir | 
sĕlawat linagon | 

turun-turun rampung salawate | 
bakda sĕlawat salaman sami | 
marang Kyai Bayi | 

Panurta angrubut || 

99. Ulur barĕng mara gĕnti-gĕnti | 
samya laku bokong | 

wus waradin dĕnnya tur salame | 
wangsul atata dĕnnira linggih | 

Ki Bayi ngling aris | 
mring kang sĕpuh-sĕpuh || 

100. Sapa bĕnĕre ingkang (n)dongani | 

Malarsih turnyalon | 

prayogi paduka utamine | 
iku ora aja dumĕh mami | 
prayoga samyĕstri | 
kang andonga iku || 

101. Bĕcik Ni Pangulu nom (n)dongani | 
acĕtha lĕh ulon | 

wis Cĕnthini ekrala hajate | 
gya Cĕnthini alon angijabi | 
lah punika nyai | 
kajate sang ayu || 

102. Apan ngrasulakĕn kurmat Nabi | 

Mustapa kinaot | 

lan mĕmule marang lĕluhure | 
saking jalĕr tuwin saking ĕstri | 
lawan lujĕngnĕki | 

Ki Sĕh Amongluhung || 

103. Miwah lujĕnge sabrayatnĕki | 
kabĕh lanang-wadon | 

Ni Pangulu nom gya ngabulake | 
punika kang sami anaiti | 
kajate utami | 
mugyantuk pitulung || 

104. Sadayanya umatur naiti | 
ramya swaraning wong | 

wus mangkana Ni Pangulu age | 
atangawut lan Patekah ririh | 
gya santak (n)dongani | 
wit barakallahu || 

105. Santri gumuruh barungan amin | 
sru ambata ruboh | 

rahab samya nasibi gĕgĕntĕn | 

wusnya nutug dĕnnya andongani | 

Ki Bayi ngling aris | 
tatanĕn ambĕngmu || 

106. Mara kono etungĕn mirani | 
uruting tuwa-nom | 

nulya samya ngangsĕg pangĕpunge | 
wus prayoga bagining kĕndhuri | 

Luci lan Nuripin | 
angladĕni bikut || 

107. Nulya samya sarĕng awĕwanting | 
wijik turuh wisoh | 

lah wis payo Bismillah sĕdhĕnge | 
matur inggih dan lĕkas abukti | 
sakĕhe santrĕstri | 
kaecan pikantuk || 

108. Wus antara nutug dĕnnya bukti | 
aluwaran wisoh | 

nulya samya binagi ambĕnge | 
wus warata dĕnnya (n)dum kĕndhuri | 
miwah kang nĕng jawi | 
winarisan sampun || 

109. Sigra pra santri-santri pawĕstri | 
samya pamit bodhol | 
kinalilan nulya mundur kabĕh | 
wus bubaran kang samya angaji | 
loyop sayah kadi | 
prĕdapaning gadhung || 

448 Sinom 

1. Tan cinatur solahira | 

kang samya mapan ing ratri | 
ratrine malih winarna | 
yata wau Jayĕngrĕsmi | 
wit wingitnya duk wingi | 
bakdaning Jumungahipun | 
pangungunira dahat | 
mring raka Sĕh Amongragi | 
karsanira kĕncĕng kĕdah angupaya || 

2. Wanci wusing bakda Ngisa | 
kondur saking masjid alit | 
prapta ing wisma alĕnggah | 
lawan kang garwa sinaji | 
dhĕdharan sri mawarni | 
pateyannya tansĕng ngayun | 
sira Nikĕn Turida | 

myat ing raka ĕstu wingit | 

alon matur mring raka sarwi ngrĕrĕpa 

3. Punapa ingkang dadya tyas | 
de tan pati karsa angling | 

tuwin tan kulina nadhah | 
pan wus kalih ari mangkin | 
manawi andukani | 
mring amba tadhah bĕbĕndu | 
kang raka rum lingira | 
kang ora-ora dera ngling | 
lagya nora arsa wacana kewala 


12 (Jayĕngrĕsmi, Jayĕngraga tuwin Kulawirya badhe ngupadosi Sĕh 
Amongraga) 

VI. Pĕpuntoning rĕmbag Jayĕngrĕsmi, Jayĕngraga tuwin Kulawirya badhe 
kesah tirakat ngiras-pantĕs ngupadosi Sĕh Amongraga. Lampahipun 
katanggor-tanggor ing salah wĕwĕng maksiyatan. 

Jayĕngrĕsmi, Jayĕngraga tuwin Kulawirya kadhĕrĕkakĕn Nuripin ing 
sadĕrĕngipun Subuh lumampah mangidul, salat ing margi, sĕrap surya kampir 
ing dhusun Kĕplĕng, sipĕng ing griyanipun patinggi nama Suradigdaya, 
anakipun pĕtinggi satunggal ĕstri taksih prawan sunthi nama Matiyah 
kaparaban pun Ĕndhuk, kapenakanipun wulanjar, sakalih-kalihipun sami 
ngladosi tamu. 

Santri-santri ing dhusun Kĕplĕng sami gĕcul, rĕmĕnipun tĕtabuhan lan 
maksiyatan. Kulawirya ngajak tĕtabuhan wasana dados tayuban. 

Talĕdhĕkipun nama Gĕndra. Jayĕngrĕsmi sumingkir dhatĕng tajug. 
Jayĕngraga anggrumut Matiyah, nanging botĕn pakolih, wasana kalampahan 
kalihan pun wulanjar. Kulawirya kalihan pun Gĕndra. 

Kaca 151 - 177 

448 Sinom 

4. Manirarsa asĕsanjan | 
mring arimu Jayĕngragi | 
ana rĕmbuge maring wang | 
durung pasaja mring mami | 
ĕmbuh kang dadi pikir | 
mulane sun arsa tĕmu | 
marang Ki Jayĕngraga | 
mung lopak-lopakku cilik | 
kĕdhawungan suwasa glis isĕnana || 

5. Kang kĕbak ngisĕni kinang | 

Turida gupuh angrukti | 
mĕsĕm sarwi aturira | 
dingarĕn nganyar-anyari | 
mrono bae tan tĕbih | 

(n)dadak sangu masak pĕnuh | 
sabĕne datan karsa | 
mundhut gantĕn kang ngĕbĕki | 
sĕtun kĕrsa sakĕnyĕh kewala mentar || 

6. Wus katur kang pamasakan | 
tinampan lajĕng kinĕmpit | 
alon dĕnnira lumampah | 
mring wismane Jayĕngragi | 
kang rayi lagya linggih | 
nĕng wisma lan garwanipun | 
sinaji dhĕdhaharan | 

pateyan sangkĕp nĕng ngarsi | 

Jayĕngraga arsa sowan mring kang raka || 

7. Wus dadya rĕmbug dhĕk siyang | 
nanging tyas mangke sakĕdhik | 
lagyarsa siwo asmara | 

mring kang garwa Rarasati | 

Jayĕngraga ngling aris | 
sun-arsa sĕsanjan dalu | 
ngulon marang kakangmas | 
lopak-lopakku mas cilik | 
isĕnana masakan sangkĕt sadhela || 

8. Kang garwa mĕsĕm turira | 
mring raka amagut liring | 
bok benjing-enjing kewala | 
kawula wus burat-wangi | 

Jĕngraga gumuywa-ngling | 
sarwi narik astanipun | 
niyung lungayanira | 
kĕbangĕtĕn sira yayi | 

wong ge-age jare besok (m)bĕn kewala || 

9. Kang garwa sarwi ingaras | 
linunggyĕngakĕn ing wĕntis | 
ingadhĕp pra sĕlirira | 
nulya ingkang raka prapti | 
amĕngakakĕn kori | 

Jayĕngraga kagyat gugup | 
kang garwa arĕngkodan | 
ngling ah mau mula suthik | 

mĕksa bae ambakna wong tan kaopan || 

10. Jayĕngraga latah-latah | 
bilah gĕlis tĕmĕn malih | 
kang raka gumujĕng nabda | 
kobĕr tĕmĕn sira iki | 

sore ĕntĕh adhingdhing | 
sĕlire samya gumuyu | 

Rarasati anĕntak | 

mring sĕlir kang guguyoni | 

si Di-ĕblong (n)dadak guguyu maring wang 

11. Kang raka alon ngandika | 
mring rayi Ki Jayĕngragi | 
payo sasanjan sadhela | 
mring paman Kulawiryĕki | 
kang rayi wus atampi | 
mring raka dadinya rĕmbug | 
gya mundhut pĕmasakan | 
sinaosan mring kang rayi | 

(n)dan umangkat Jayĕngrĕsmi Jayĕngraga || 

12. Mring wismane Kulawirya | 
tan adangu mulya prapti | 

Kulawirya wus samĕkta | 
cadhong karsane putrĕki | 
praptane putra kalih | 

kang paman mingsĕr kang lungguh | 
wus tata dĕnnya lĕnggah | 

Jayĕngrĕsmi matur aris | 
prayogine wanci punapa umangkat || 

13. Kulawirya wuwusira | 
sukarsane ngong umiring | 
sanajan saiki iya | 
mangsa rubĕda ing ati | 
kang putra matur aris | 
inggih paman pĕnĕdipun | 
ing mangke bĕdhug tiga | 
kewala Subuh ing margi | 

kĕbyarana nĕng wana Cangkring ingrika | 

14. Iya sĕdhĕng byare-rina | 

tan kawruhan ing wong ngriki | 
Jayĕngraga nambung sabda | 
punika lamun kapyarsi | 
dinangu mring jĕng kyai | 
inggih kados pundinipun | 
sintĕn ingkang pratela | 
kang paman aris nauri | 
iya bibinira bae kang winarah || 

15. Mring ngĕndi ta kang sĕmbada | 
pĕndhak dina bae mulih | 
kajaba awat tirakat | 

lah inggih sampun prayogi | 

sadalu tan aguling | 

ing wanci wus bĕdhug tĕlu | 

kang samyarsa tirakat | 

rabine samya winĕling | 

dyah umangkat ing wĕngi panguwuh sata 

449 Pangkur 

1. Laju ngidul lampahira | 

mudhun raryan aSubuh anĕng kali | 
wus bakda dĕnnira wĕktu | 

Jayĕngraga aturira | 
paminipun pun paman Nuripin tumut | 
yĕn parĕng bok ingampiran | 
sakĕdhap ngajak Nuripin || 

2. Kamĕrgĕn dĕn-wuh kewala | 

Kulawirya nauri iya bĕcik | 
abĕnĕr karsanirĕku | 
mungguh ing wong lulungan | 

dadi sarat parigĕle nĕng dĕlanggung | 
bĕcike katĕlu ana I 

kapat ala salah siji || 

3. Ki Jayĕngrĕsmi turira | 

inggih lĕrĕs paman (ng)gĕn ngiratani | 

wontĕn kang ngawoni laku | 

lamun gragoning lampah | 

inggih wawi paman ingampiran gupuh | 

tan dangu lampahe prapta | 

sigra Ki Kulawiryĕki || 

Jilid 8 - Kaca : 153 

4. Anguwuh saking ing marga | 
hĕh Nuripin apa wus sira tangi | 
digage mreneya Cĕblung | 
kang ĕstri aturira | 

inggih sawĕg kĕtanggĕlan salat Subuh | 

Kulawirya ngling enggalna | 

Nuripin myarsa nulya glis || 

5. Tan kongsi puji-pujian | 
gupuh-gupuh lumayu langkung ajrih | 
wus prapta mandhĕg nĕng ngayun | 

Kulawirya nglingira | 

payo banjur andhĕrĕka bĕndaramu | 
aku marene sadhela | 
matur sandika Nuripin || 

6. Nulya laju lampahira | 

Kulawirya Jĕngrĕsmi Jayĕngragi | 
kapat Nuripin tut-pungkur | 
praptĕng wana trataban | 

wana Cangkring bondhot rĕgĕd ing garumbul | 
swaraning pĕksi sikatan | 
cuwiyun lawan srigunting || 

7. Jĕgigĕring sata-wana | 
mawurahan langkung asri kapyarsi | 
wanci pajar akir Subuh | 

mĕh raina sĕmu bang | 

Hyang Haruna lir rapuh ing tingal bangun | 
kĕwayoning pagulingan | 
ngatirah mĕntas kapilis || 

8. Sumirat kang ima mabang | 

lir tumĕnginira dyah duk ma-ĕksi | 

ujwalĕng surya maruput | 

mranani kang bawana | 

lwah-lwah pangol kasilakan ing suryĕsuk | 

rujit marĕmit ing kisma | 

cawĕn citraning ron kĕksi || 

9. Katri katrangan dipĕngrat | 
tejaning prĕdapa mĕmungu mirir | 
sakĕtĕr katyup kang bayu | 
kadya kĕnyaring langwan | 

inaĕsan oya gwĕng-kang ing pang katub | 
ingangin ron tuwa wiwal | 
ngaleyang marugwĕng siti || 

10. Mimba layoning puspita | 

kang tan kasingsĕtan ing kĕswa midih | 

sari sah sesaning gĕlung | 

ninang anĕng pungkurun | 

kang kĕrantan kirabing pangukĕlipun | 

tiyunging pang kapawanan | 

lir pandhĕngklange sĕrimpi || 

11. Tan wus langĕning mahawan | 

Jayĕngrĕsmi raryan soring kusambi | 
tambining oyod alungguh | 

samya mucang katrinya | 

Ki Nuripin ririh gĕrunĕngan muwus | 

Ki Kulawirya lingira | 
paran ko(k) wuwus Nuripin || 

12. Ki Nuripin lon turira | 

inggih ta lah tan nyana lamun tĕbih | 
tiwas tan kongsi sĕsangu | 
hardana miwah karag | 
pan lumajĕng kewala kalih kĕkĕmul | 
sĕdhah salĕmbar tan (ng)gawa | 
dalah kacu tan kĕpikir || 

13. Jare kur mrono kewala | 
uninga-a yĕn karsa lampah tĕbih | 
kĕdhik-kĕdhik mikir sangu | 
nabda Ki Kulawirya | 

sira iku jawane nyĕrĕg maringsun | 
lah iya wis aja susah | 
tan sĕsangu anĕng margi || 

14. Tan kurang rĕjĕki Allah | 

sukĕt akĕh uwuh akĕh kang kĕksi | 
sadhĕngah panganĕn tuwuk | 
kali mili gumladhag | 
nora nana bedane anggĕre tuwuk | 

Nurupin agĕrundĕlan | 
ĕh nyanaku dĕn-paringi || 

15. Enak apa wuh godhongan | 
banyu kali dĕn-tawakkĕn mami | 

Ki Kulawirya gumuyu | 

Jayĕngrĕsmi wuwusnya | 

lah suwawi paman mangkat mupung esuk | 

anulya samya umangkat | 

kang paman kang dadya kanthi || 

450 Kinanthi 

1. Yata wau lampahipun | 

Jayĕngrĕsmi Jayĕngragi | 
katiga Ki Kulawirya | 
kapate santri Nuripin | 
angambah wana gĕnĕngan | 
raryan wĕktu anĕng margi || 

2. Sawusira bakda Luhur | 
laju kewala lumaris | 

kadhang dhusun kang kamĕrgan | 
kĕrsa mundhut wohing tiris | 
duwĕgan dening katoran | 

Nuripin ingkang (n)juroni || 

3. Barang kĕrsa nĕng mĕrga gung | 
kewala namung Nuripin | 
tutumbas kang tan tinumbas | 
lĕstari lampahira ris | 

arĕrĕp kadalon marga | 

nĕng dhusun Kĕplĕng sawĕngi || 

4. Ki Nuripan amitĕmbung | 
panginĕpan mring pĕtinggi | 
aran Ki Suradigdaya | 
umbuling para pĕtinggi | 

Nuripin sojar gĕgĕnah | 
kadang siwine (n)jĕng kyai || 

5. Tirakatan karsanipun | 

ki pĕtinggi wus mangĕrti | 
pinajar yĕn putranira | 
satunggil sadhĕrĕknĕki | 
ki guru ing Wanamarta | 
nanging dĕrĕng wruh ing warni || 

6. Nuripin jawab klasa lus | 
gya sinungkĕn ing pĕtinggi | 
wus tinampan sigra mentar | 
nulya ingaturkĕn aglis | 
wus ginĕlar anĕng langgar | 
langgare alit bak wĕlit || 

7. Kur longkang sĕdhĕng wong tĕlu | 
tan ana padasannĕki | 

Nuripin mundhut lantingan | 
tĕtĕlu olĕh wus prapti | 
pan sarwi agarundĕlan | 
jĕnĕnge bae ngĕbĕgi || 

8. Kĕtara tĕmĕn yĕn kupur | 
tan doyan kalimah kalih | 
tajuge cilik tan pakra | 
kĕbak tutumpukan wĕlit | 
kĕtungkul ngothok sĕrĕtan | 

katri gumujĕng miyarsi || 

9. Anulya gantya awulu | 

Nuripin ingkang nuruhi | 
wusnya gya minggah ing langgar | 
dĕnnira asalat Mahrib | 

wong papat adhĕdhĕsĕkan | 
rĕbut wĕktuning ngabĕkti || 

10. Mahrib lajĕng Ngisanipun | 
wus pĕragat bakda witir | 

Nurpin sigra sung wikan | 
mring Suradigdaya aglis | 
ambĕn-gĕng wus ginĕlaran | 
kĕlasa kang sarwi rĕsik || 

11. Ki pĕtinggi sigra mĕthuk | 
ing latar akĕn ngaturi | 

Jayĕngrĕsmi Jayĕngraga | 
katri samya malbĕng panti | 
pandhapa binale-watang | 
sampun ingancaran linggih || 

12. Ki Suaradigdaya gupuh | 
trapsila atur pĕmbagi | 
winangsul rahabing krama | 
wus tata dĕnnira linggih | 
nulya ki pĕtinggi gĕpah | 
nudingi kang nglĕladĕni || 

13. Mijilkĕn sunggatanipun | 
sĕkul rampadan mawarni | 
sangkĕp sakĕh lĕlawuhan | 
sampun ingancaran bukti | 
punika kang sumapala | 
supaya lĕjar kĕlantih || 

14. Sumangga paduka suruh | 

Jayĕngrĕsmi ngandika ris | 
lah paman Suradigdaya | 
suwawi wasisan bukti | 
kang liningan sru lĕnggana | 
nulya samya alĕlanting || 

15. dĕnnira bukti pikantuk | 
nutug dĕnnya nadhah sami | 
awijik nulya luwaran | 
linorod marang Nuripin | 
thĕkul sĕmbari siduwa | 
wĕtĕnge malang (ng)gambuhi || 

451 Gambuh 

1. Ki Nuripin pikantuk | 

nĕmĕn dĕnnya nadhah amathĕngkuk | 

anyarĕmpĕng dĕn-ĕpĕng tan nolih-nolih | 
lĕmpĕnge lĕmpĕng lir limpung | 
adhokoh kokoh acekoh || 

2. Dhasar rada kĕlantur | 
sayah sĕdina dĕnnya lĕlaku | 

nĕmu suguh sarwĕnak ulam mĕpĕki | 
kongsi (m)bĕthĕm bitha-bithu | 
pĕmuluke (n)junjung bokong || 

3. Sĕkul sapanjang munjung | 
tĕlas tan ana korĕdanipun | 

Kulawirya gumuyu angling nudingi | 
lah ati-atinĕn bagus | 

wĕtĕngmu manawa jĕbol || 

4. Ki Nuripin asĕgu | 

gya wus dĕnnya mangan nulya wisuh ] 
mĕthĕk-mĕthĕk kadya bagor dĕn-isĕni | 
mudal karingĕte kumyus | 
kandhĕg nĕng lĕmpĕng ngacĕmbong || 

5. Kulawirya saya sru | 

suka gumuyu mring santrinipun | 
hĕh Nuripin kiye wayah apa mangkin | 
matur maksih sontĕnipun | 
mangsi bingunga ing panon 1 1 

6. Kulawirya amuwus | 

mĕnĕk kok-aranni bĕdhug tĕlu | 
kang miyarsa samya (ng)gĕguyu Nuripin 
anjĕgĕg tumungkul wĕdhung | 
ambĕgane kĕmpas-kĕmpos || 

7. Ajange wus ingundur | 

ki pĕtinggi myat ing tamunipun | 
tan riringa sajake samya mriyayi | 
nulya malbĕng wismanipun | 
paparentah mring kang wadon || 

8. Kinĕn (m)bagĕkkĕn tamu | 

saha lan pawohan ingkang mungguh | 
sĕgah nyĕnyamikan kang sarwa di-adi | 
ingkang ngladosi mangayun | 
kewala sadaya wadon || 

9. dĕnnya parentah sampun | 

nulya mĕdal malih mring (ng)gyannipun 
tan adangu wus angrukti nulya mijil | 
angirid nak-putunipun | 
ni pĕtinggi (m)bĕkta gembol || 

10. Sumaos anĕng ngayun | 

mundur gantya kang ngladĕni laju | 
kanĕm rare tanggungan ragi tĕrampil | 

dhasar cĕcawangan alus 
akuning wĕdana suloh || 


11. (m)Balerah netranipun | 

alit mĕthit angganthĕng angimpun | 
lathi mathis idĕpnya raras tumĕnggi | 
athi-athine angundhup | 

-ing turi ruruh pasĕmon || 

12. Jĕbĕn kĕmbĕn sih pinjung | 
kadhang cĕtha sabukwala patut | 
rare desa kogung sakadarirĕki | 
satunggil wulanjar bĕsus | 
amĕsĕs mulat dhĕdayoh || 

13. dĕnnya ngladĕni kisruh | 

piring kang dĕn-ajokkĕn gumluthuk | 
apan pijĕr salah wĕngwĕng anglĕlirik | 
gĕgrimingan tanganipun | 

(m)bĕnakkĕn kĕmbĕne kĕndho || 

14. Wusnya angrukti mundur | 
nĕng wurine ni pĕtinggi lungguh | 
alon matur mring tĕtamu tur pĕmbagi | 
kang sinĕmbraman lingnya rum | 

(ng)gih bibi sangĕt trimĕng ngong || 

15. Kang paman (n)jawil pupu | 
mring Jayĕngraga bibisik muwus | 
iku bĕlo pĕthĕke cĕcalon dadi | 
pada wadana katĕmu | 

lagi sĕmamar wus katon || 

16. Jayĕngraga anjumbul | 
bisik-bisik anauri wuwus | 

sarwi gumuyu inggih paman mĕh thithik 
kula wicantĕnkĕn niku | 
kasĕlak paman miraos || 

17. Inggih sayĕktosipun | 

pancĕn pilalan kanggo wong agung | 
alis ngadĕg atajĕm nyanyundĕp ati | 
pantĕse rare kaugung | 
si kuncung agawe lamong || 

452 Pocung 

1. Wayahipun kuciwane maksih tanggung | 

kirang rong taun kas | 

liringe sagĕd nglawani | 
dĕn-gĕgĕlak kaya kĕna kinambilan || 

2. Naur wuwus malah tan kongsi rong taun 
sĕtaun kewala | 

ya uwis kĕna dĕn-ĕmping | 

wong ngrarapih ngur kĕpara durung mangsa || 

3. Ing-alulut akĕh wilĕting pakewuh | 
mirungga marwasa | 
rĕkasaning sari kincip | 

kawĕdhĕngĕn kodhĕng pangudining karsa || 

4. Ngoyog pupu Jayĕngraga sru gumuyu | 
winor bibisikan | 

ah paman (n)dadak dĕn-angling | 
tĕmah gawe prakara anggugah kala || 

5. Alon muwus Kulawirya bĕdhĕk iku | 
bandhamu (m)bĕngkayang | 
dĕn-ngati-ati mĕnawi | 

mĕnĕk nyĕmbur ambeyani dus jinabat || 

6. Wong ro barung gumuyu samya dinulu | 

Jayĕngrĕsmi mulat | 

mring kang paman lan kang rayi | 

Jayĕngraga sĕmu jrih liniring raka || 

7. Samya minggu datan gugujĕgan muwus | 
ni pĕtinggi turnya | 

punika anggĕr binukti | 

awon kĕndĕl sawĕntĕne sumapala || 

8. Kawlas-ayun sadintĕn lumampah rapuh | 
katri wuwusira | 

(ng)gih sĕlot-sĕlote bibi | 

tiyang sampun nĕng riki mangsa ringga-a || 

9. Sawusipun sami mucang katrinipun | 
saking pamasakan | 

mĕncorong suwasa rukmi | 
ki pĕtinggi tumingal wĕwah jrihira || 

10. Kang tĕtamu samya sĕsambĕn amundhut | 
nyamikan sĕgĕran | 

ni pĕtinggi ngatag aglis | 

mring anake kae piringmu ajokna || 

11. Gupuh maju nĕsĕgakĕn piringipun | 

Jĕngraga ngandika | 

iku anak (n)dika bibi | 

pintĕn kabĕh tunggale niku (m)bok-rara || 

12. Alon matur datan wontĕn tunggilipun | 
ingkang sami gĕsang | 

nĕm sadaya sami mati | 

namung gĕsang satunggil ĕstri dĕdaman || 

13. Sangĕt cubluk mĕlulu kĕcambah watu | 
ambĕsur ugungan | 

dene kang agĕng punika | 

apan kapenakan kawula wulanjar || 

14. Malihipun punika kaprĕnah putu | 
mangke dados randha | 
ingkang titiga puniki | 
awon-awon dados ampile pun paman || 

15. Pan gumuyu Jĕngraga alon amuwus | 

Mas Suradigdaya | 

kuwat wayuh kapat padmi | 

ki patinggi matur nuwun ingkang barkah || 

16. Malih muwus putranta sintĕn rannipun | 
matur kang liningan | 

kakĕkipun kang marabi | 

pun Watiyah nging karan Endhuk kewala || 

17. Inggih patut putranta aran si Endhuk | 

Mas Suradigdaya | 

kula milu ngĕmpĕk siwi | 

lamun benjing ing tĕmbe akhir mah-imah || 

18. Lamun kĕsdu paman nĕh pelokkĕn tĕmu | 
marang Wanamarta | 

yĕn kula sagĕd mĕwĕhi | 

ki patinggi jalwĕstri matur sumangga || 

19. Nulya mundur parĕstri saking ing ngayun | 
samya malbĕng wisma | 

Jayĕngraga anglud liring | 
ni wulanjar angĕcĕr ulat sĕdhatan || 

20. Lakunipun luwĕs (m)barĕngi (m)bok Endhuk 
Jĕngraga rĕngu tyas | 

blĕgo ngaling-alingi | 

edan taun pĕngrasane kinĕsmaran || 

453 Asmaradana 

1. Jayĕngrĕsmi wus andugi | 
kalĕthĕke Jayĕngraga | 
asabil sajroning tyase | 
ya talah Ki Jayĕngraga | 
dene tan nĕbut pisan | 
bocah durung bisa idu | 
dĕn-pikir kaya matiya || 

2. Yĕn kongsiya tĕlung ratri | 
nĕng kene agawe beka | 
kaya mĕngkono akale | 
sinamun-samun dhĕdharan | 
datan katarĕng netya | 
wasana ngandika arum | 

lah paman Suradigdaya || 

3. Padesan ing Kĕplĕng niki | 
bobote desa wĕwanan | 
anglangkungi ing gĕdhene | 
kuciwa kurang agama | 
pintĕn bara ngadĕga | 
mungguh ing Jumungahipun | 
namung ta ĕnggĕn kawula || 

4. Kang pĕnĕd jĕmbar sakĕdhik | 
sĕmbada nora ngibadah | 
kalamun bĕcik langgare | 
manawi kandhĕg kampiran | 
mring santri wah utama | 
patinggi matur gumuyu | 
alĕrĕs kang pangandika || 

5. Duka-dalĕm ingkang mawi | 
tiyang ing ngriki punika | 
ancog-ancogĕn manahe | 
kalangkung (ng)gĕn-kula prentah 
wĕwarah kĕn ngibadah | 

kĕdah dĕn-pilalu gĕcul | 

tan wontĕn rĕmĕn sĕmbahyang || 

6. Namung rĕmĕn asĕsabin | 
tan kobĕr atugar wana | 
mila tan wontĕn kaume | 
kaume bĕrah kewala | 
lĕbe angiras lurah | 

yĕn mĕntas (ng)garu maluku | 
nuntĕn sĕrĕtan gambangan || 

7. Kang paman lan Jayĕngragi | 
sarĕng guyune alatah | 
asuka nambung wuwuse | 
dadi mĕkatĕn man Sura | 
sanak ngriki karĕmnya | 
gambangan sĕrĕtan guyub | 
pundi tukange kang (ng)gambang 

8. Pĕnĕd nĕh undang mariki | 
wong nganggur kĕn kalĕnĕngan | 
sokur yĕn wontĕn gĕndhole | 
ginawa tamba lĕk-lĕkan | 
saniyagane pisan | 

Suradigdaya gumuyu | 

pan inggih wontĕn kewala || 

9. Sigra nuding rĕncangnĕki | 
undangĕn si Citraguna | 
kae bĕcik panggambange | 
karo banjura mring Gĕbang | 
timbalana si Gĕndra I 

badhute si Nayagĕcul | 
Bĕndhul-jaya sapanjaknya || 

10. Sigra mentar kang tinuding | 

Ki Kulawirya ngandika | 
punapa pĕnĕd tlĕdhĕke | 
dene jĕnĕnge si Gĕndra | 
punapa sababira | 

matur (ng)gih sawawratipun | 
dene sring pyambak tinanggap || 

11. Pangraose kang ngrĕmĕni | 
wangkit lampahan sadina | 
tan wontĕn kados pyambake | 
milane nama pun Gĕndra | 
sring dados rĕrĕbatan | 

rare kang nĕm-nĕm puniku | 
dados gĕndra ing kalangan || 

12. Dalah tiyang sĕpuh inggih | 
kaki-kaki kakĕrĕngan | 
apĕthĕs patĕn-pinatĕn | 
inggih rĕbatan pun Gĕndra | 
mĕh sabĕn agegeran | 

tan wontĕn kang ngetang patut | 
kabuntut dhatĕng pun Gĕndra || 

13. Samya sru guyunirĕki | 
Jĕngrĕsmi mĕsĕm ngandika | 
si paman bisa anggotĕk | 

Ki Kulawirya Jĕngraga | 
gumuyu sambung nabda | 
man Sura bisa wĕh guyu | 
pundhuh lan man Kulawirya || 

14. Ki Kulawirya nganthuki | 
kaduga tĕmĕn manira | 
kang Suradigdaya kuwe | 
bubudĕn mangsa gĕsĕha | 
kĕtara kĕnyamira | 

wong pasaja gothak-gathuk | 
anglĕgakakĕn ing manah || 

15. Ki pĕtinggi ambĕdhidhig | 
ginunggung winoran umpak | 
tan riringa rumakĕte | 

tan dangu kang kinĕn ngundang 
ronggĕng anulya prapta | 
wus katur patinggi gupuh | 
nguwuh mareneya Gĕndra || 

16. Pra majuwa ngalor thithik | 
lah ya ing kono kang padhang | 
aja sok nĕng ngundhuk bae | 

doyan tĕmĕn undhuk diyan | 
marahi bocah lanang | 
mĕngko suwe-suwe rusuh | 
sok marahi dadi gĕndra || 

17. Kulawirya Jayĕngragi | 
saya gumuyu alatah | 
dhasar mas pĕtinggi kuwe | 
atutuk lamun micara | 
bisa gawe bĕbasan | 

nora (m)bosĕni yĕn muwus | 

Ki Wirya ngling dhasar iya || 

18. Ki pĕtinggi matur aris | 
lah puniku warnanira | 

pun Dĕwi Tragnyana ngĕdhĕng | 

Ki Kulawirya anjola | 
e e kowe jawanya | 
rupane kang dadya riwuk | 
nyata yĕn anduduk manah || 

454 Mĕgatruh 

1. Kulawirya krĕp aliyan dĕnnya lungguh | 
punapa-a kang pĕtinggi | 

mawi ngĕlĕh naminipun | 

umatur mila puniki | 

ran Dĕwi Taragnyana katon || 

2. Tiyang ingkang sami kerut mring (m)bokayu 
sasat katĕluh ing dhĕmit | 

awis ingkang sagĕd mantuk | 
yĕn botĕn sampun barindhil | 
dĕn-undang-undanga ngepon || 

3. Jayĕngraga angling lah paman dĕn-gupuh | 
niyaga kĕn-lĕkas muni | 

sadhengahe gĕndhingipun | 
coba ronggĕng kĕn nyindhĕni | 

Ki Kulawirya ngling alon || 

4. Kang pĕtinggi mara bĕdhĕk bisa nabuh | 
matur inggih kĕdhik-kĕdhik | 

Ki Jayĕngraga gumuyu | 
punapa kang dĕn-bisani | 
ing ngrĕbab awon-awonan || 

5. Kulawirya ngling lah apa ta ujarku | 
lah (n)dawĕg kang dĕn-rĕbabi | 

Ki Suradigdaya gupuh | 
rĕbab pinatut nĕmnĕki | 
lan gambang klĕng klĕng klong klong klong | 

6. Jayĕngraga angling lah suwawi talu | 
Nang-onang kewala bĕcik | 

wusnya pathĕt nulya talu | 

nga nga ngi ngi nga nga ngi ngi | 

cĕngkĕngĕng cĕngĕngĕng ngĕngngong || 

7. Kulawirya Jĕngraga samya gumuyu | 
mring pacake ki pĕtinggi | 

ibut badane sakojur | 
wilĕde sahambĕsusi | 
tutuping tangan sĕjojor || 

8. Pangrĕbabe sarwi (m)bĕgĕnggĕng abĕsus | 
sikute ngĕmbyak nut gĕndhing | 

yĕn ngĕlik gulu tumungkul | 
yĕn mring agĕng gulu tangi | 
awake mĕlu (ng)gak-enggok || 

9. Kang anggambang ngorĕk wawalik abĕsus | 
klang klĕng klang klĕng rik-thur rik-thir | 
kakĕndhange angguguk | 

kĕmpyang ngaplak ambagĕni | 
kokosĕkan rara ciblon || 

10. Nulya ronggĕng ngĕlik mĕthit manis arum | 
gĕtah rĕnyah muluk rujit | 

kalih rongĕh dĕnnya lungguh | 

Kulawirya Jayĕngragi | 
tyasira samya katujon || 

11. Wusnya nutug dĕnnra gĕndhingan talu | 
nulya suwuk gĕndhingnĕki | 

Ki Kulawirya amuwus | 

iya tan kaya pawĕstri | 

lan wong lanang bĕcik wadon || 

12. Kari amblas ngĕsing swara wilĕtipun | 

Jĕngraga nauri aris | 

gih-gihane paman niku | 
kantun sampun anggĕnĕki | 
anyamlĕng uloning wadon || 

13. Dĕnnya samya arĕrasan langkung pundhuh | 
kĕtiga lan ki pĕtinggi | 

Jayĕngrĕsmi duk kadulu | 
mring kang paman lan kang rayi | 
tyas sigug kalangkung rikoh || 

14. Tan kadugi ngunandika jroning kalbu | 
dhasar wong tan pati mikir | 

si paman ngubungi kayun | 
lalu lamun anĕnĕpi | 
ngupaya kang lunga andon || 

15. Jayĕngrĕsmi alon dĕnnira amuwus | 
manira paman pĕtinggi | 

arsa singit maring tajug | 
sun ragi puyĕng sakĕdhik | 
yayi tutugna anjagong || 

16. Lawan paman Kulawirya pĕnĕd kantun | 
kula mring tajug pribadi | 

kang liningan samyandhĕku | 
ing karsa sampun andugi | 
ki pĕtinggi gupoh-gupoh || 

17. Ngling mring rabi asaos gĕlaran alus | 
kang kinĕn gupuh nyaosi | 

Jayĕngrĕsmi lon amuwus | 

ngriku kewala Nuripin | 
tata kalasa paturon || 

18. Gya cinandhak mring Nuripin klasanipun | 
wus ginĕlar anĕng masjid | 

Jĕngrĕsmi tumamĕng tajug | 

Nuripin kinĕn mĕtĕki | 
sinaji dhĕdharan nĕng (ng)gon || 

19. Yata ingkang nĕng pandhapa kang cacengkung | 

Jayĕngraga angling aris | 

kyaine tan pati rĕmbug | 

Kulawirya anauri | 
layake iya mangkono || 

20. Ki pĕtinggi matur kados botĕnipun ] 
maklum ingkang sami linggih ] 

Ki Wirya angling gumuyu | 
dhasar pintĕr ki pĕtinggi | 
anjrudĕmung kang kawiyos |] 

455 Jurudĕmung 

1. Ki Jayĕngraga ngandika | 
suwawi paman ywa tanggung | 
sami sasĕmbĕn wong nganggur | 

Kulawirya nambung sabda | 
ingon-ingone puniku | 
sĕnggane bok pinupuran | 
dandan pĕsajan kang mungguh || 

2. Si Gĕndra krĕbĕn drawela | 

Suradigdaya gumuyu | 

lah age sira bokayu | 
malbuwĕng wisma sadhela | 
ngayu-ayuwa warnamu | 
dĕn-kongsi dubilah setan | 
bĕn padha mĕjĕn andulu || 

3. Ronggĕng nulya manjing wisma | 
wong nonton arĕbut dhucung | 
samya masuk pandhapa gung | 

ngrungu gĕndhĕnge si Gĕndra | 
jalwĕstri tan ana kantun | 
sĕsĕg jĕjĕl yĕl-uyĕlan | 
sabab tan nyana yĕn nyĕngkung | 

4. Jayĕngraga lon lingira | 
dawĕg paman malih talu | 
matur nanging rĕbabipun | 
tan pati sagĕd nganggeya | 
kĕlayan gamĕlanipun | 
kirang nglĕgakakĕn manah | 

Ki Kulawirya amuwus || 

5. Punapa malih kinarya | 
tan wontĕn saliyanipun | 
puniku kewala sampun | 
kajawi wakane gadhah | 
Suradigdaya umatur | 
awon-awon inggih gadhah | 
Jayĕngraga sru gumuyu || 

6. Sarwi muwus dene paman | 
puniku gadhah gangsa gung | 
suwawi nĕh kĕn-amundhut | 

Ki Suradigdaya sigra | 
kĕngkĕn mring wong baturipun | 
kang kinĕn sigra mring wisma | 
amĕndhĕt gamĕlanipun || 

7. Nulya tinatĕng pĕndhapa | 
rĕbabe punthang abagus | 

ki pĕtinggi nyandhak gupuh | 

laju pinatut nĕmira | 

lan gambang sampun pikantuk | 

ki pĕtinggi wuwusira | 

glis padha wangana gupuh || 

8. Si Citraguna majuwa | 
panjake mĕluwa nabuh | 
ki pĕtinggi tan sumurup | 
yĕn tamune sarwa bisa | 

ing gĕndhing barĕng tinabuh | 
gya pathĕtan cara desa | 
nulya ronggĕng praptĕng ngayun 

9. Ki Kulawirya duk mulat | 
mring ronggĕng si Gĕndra bĕsus 
e e bilah nyata ayu | 
jowal-jawil mring Jĕngraga | 
sarya ngling yo padha nabuh | 
ngrĕbaba kang apik mana | 
karbĕn eram kang andulu || 

10. Kang putra mĕsĕm ngandika | 
inggih mangke kula nabuh | 
lan paman prayoginipun | 
tanya mring Suradigdaya | 
paman kang (ng)gambang puniku | 
rikat kĕciwa carukan | 

matur sadhĕrĕk Madiyun || 

11. Rumiyin lurah niyaga | 
tan pati kangsalan kayun | 
nĕng ngriki krasan dĕdunung | 
Jĕngraga amundhut rĕbab | 
coba ngong milu anabuh | 
angrĕbab manawa bisa | 
pĕtinggi ngaturkĕn gupuh || 

12. Rĕbabe nulya tinampan | 
sinĕnggrĕng ngĕk nĕm wus patut | 
Jĕngraga mĕsĕm amuwus | 
lambanĕn bae anggambang | 
Citraguna sandika wus | 

gya sasĕndhon pathĕt sanga | 
kosok lamba lus amuput || 

13. Jarijinya nyĕkĕnthung raras | 
lir kalajĕngking angĕntup | 
ngĕmbat kawat ngĕntul-ĕntul | 
gĕtĕre miwil angapag | 
tumĕmbĕl tutupanipun | 
pacake nyĕtra Mĕdura | 
kang ningali samya wuyung || 

14. Mring dhayoh kang bisa ngrĕbab | 
ni pĕtinggi dĕnnya (n)dulu | 
kĕlawan nak putunipun | 

nĕng lawang wisma winĕngan | 
bok lanjar mĕsĕm abĕsus | 
tingkahe amrih kĕtara | 
krĕp idu krĕp malbu mĕtu || 

15. Kedanan mring Jayĕngraga | 
angrĕbab bĕsus abagus | 

ni lanjar kĕh polahipun | 
kedanan nora kĕlawan | 

Jĕngraga ewa andulu | 
kang dadya paraning tingal | 
mring bok rara (n)Dhuk kayungyun 

16. Mĕksih jĕbĕn kĕtanggungan | 
ni rara wayah rumucuh | 
suluh mukanya sumunu | 

lir sudama miyak ima | 

Suradigdaya malengak | 
ningali mring tamunipun || 

17. Niyaga (n)jomblong sadaya | 
mring kang ngrĕbab wilĕtipun | 
sor pra niyaga sĕdarum | 

ki pĕtinggi suka-suka | 
kasmaran marang sang bagus | 
matur sumangga gĕndhingan | 
kawula ngaos ngĕsipun || 

18. Ki Jayĕngraga lingira | 
lah paman sĕwawi ngriku | 
prayogi sami nĕnabuh | 

pun paman ingkang angĕndhang | 

Ki Kulawirya amuwus | 
ya mara coba ngong-ngĕndhang | 

Ki Jayĕngraga agupuh || 

19. Anyĕnggrĕng rĕbab gya buka | 
Gambirsawit gĕndhingipun | 
tinampan kĕndhang gongipun | 
sĕrancak munya araras | 
kinĕn ririh kang anabuh | 
cinara ing Wanamarta | 
nulya aririh kang nabuh 1 1 

20. Sĕdhĕngan iramanira | 
ririh sru kapara landhung | 
rĕmpĕk ricike ambyantu | 
sĕjanturing pĕwayangan | 
ki pĕtinggi sakĕlangkung | 
dĕnnira asuka-suka | 

mring tamu sangĕt angugung || 

21. Jĕngraga ngliring mring Gĕndra | 
ki pĕtinggi wruh ing sĕmu | 
ngling wus mara ta dĕn-gupuh | 
sarya ngĕjĕpi Jĕngraga | 

gya gĕndhĕng ngĕlik mrit arum | 
swarane kanthi sĕmbaga | 
dhĕsthi pĕlĕt cinthung dhuyung || 

22. Ulate atitilapan | 

Ki Kulawirya kĕsangkut | 
ing mĕmanising pandulu | 
kerut ing sumbaga gĕndam | 
dĕnnira ngĕndhang agathung | 
busuk tyasira sĕkala | 
sakĕnong tangannya kĕju || 

23. (n)Jĕbĕbĕk nganggur tan ngĕndhang 
akodhĕng iramanipun | 

Jĕngraga mĕsĕm andulu | 
ki pĕtinggi latah-latah | 

Kulawirya dhat anjumbul | 
saryangling mara ngadĕga | 

pĕtinggi gupuh anuduh || 

24. Lah wus (m)bok Gĕndra ngibinga | 
kang liningan dyan anggambyung | 
ngarigĕg jĕjĕran alus | 

Gambirsawite aniba | 

nĕsĕg sĕdhĕng ambiyantu | 
ronggĕng nalĕtĕr kalangan | 
sirig tingtingan ngĕdhuyuk || 

25. Sarwa wĕh ulat sĕdhĕtan | 
longah-langĕh nampĕl pupu | 
ngujiwat ngĕcĕr pandulu | 
wong nonton kenging ngĕsĕman | 
pating galĕmbor akukuk | 
samya (m)bĕkik sumyak-sumyak | 
kacinthung atine bingung || 

26. yĕn gambyong ronggĕng si Gĕndra | 
anangĕkakĕn babĕndhul | 
anocong kadi tinangkur | 

(m)bĕngkayang padha sadhela | 
kabĕh padha kudu ngrangkul | 
grĕgĕtĕn anganta-anta | 

sawĕnĕh ana kang (m)bĕsur || 

27. Gramĕh wong wadon dhĕsĕkan | 
cĕg guwĕg anyuwol susu | 
ngengokkĕn janggut angambung | 
sru (n)jĕlih biyang dilabrag | 
dikrocok uwong angambung | 
wonge glis dĕnnya umpĕtan | 
brĕkate wong akĕh rusuh || 

28. Turut gĕdhĕg yĕl-uyĕlan | 
carup wor ĕstri lan jalu | 
cĕlĕr-cinĕlĕr calimut | 
ana salendhange ilang | 
jariting bocah rinawuk | 
pĕndhok myang kĕris dĕn-wilah | 
gĕgĕr sadhela gya tungtum || 

29. Mangkana kang talĕdhĕkan | 
gĕndhingira nulya suwuk | 

Kulawirya gung gumuyu | 
muwus mring Suradigdaya | 
kĕn-minggah ngambĕn puniku | 
bok Gĕndra ngong yun waspada | 

Suradigdaya agupuh || 

30. Angatag minggah bok Gĕndra | 
kang liningan sigra lungguh | 
kĕdhĕkĕs asila panggung | 

Ki Kulawirya aberag | 

supe pranataning laku | 
ragi katĕmbĕn tanggapan | 
krajane dhewe tan laku || 

31. Bisik-bisik mring Jĕngraga | 
sĕnggane talĕdhĕk iku | 
binĕdhong sadhela yĕn wus | 
Jĕngraga ngling kenging uga | 
kawula tan pati kudu | 
namung kang dadya tyas-kula | 
niku sang rare rumucuh || 

32. Kadya sun pĕksa-pĕksa-a | 

si Ĕndhuk kang maksih tanggung 
dos-pundi mring kengingipun | 
cĕdhaka turu kewala | 
marĕm tyas-kula tan riwut | 

Ki Kalawirya anabda | 
ya iku rada pakewuh || 

33. Wa-mono mĕngko yĕn ana | 
jalaraning rĕmbug patut | 
Jĕngraga lĕga tyasipun | 
gya Ki Kulawirya mojar | 
kang pĕtinggi sĕngganipun | 
prayogi kakang ambĕksa | 
amrih rakĕting apangguh || 

34. Suradigdaya abĕngkrak | 
inggih sumangga ing kayun | 
nging wontĕn kuciwanipun | 
prayoga mawi lodhongan | 

Ki Kulawirya gumuyu | 
lodhongan prĕhipun kakang | 
matur yĕn ngriki anginum || 

35. Arak brĕm tape wĕragang | 
owĕl gĕndhing-gĕndhingipun | 
angibing sarwi anginum | 
Jayĕngraga Kulawirya | 
anjurung sakayunipun | 
samya gumujĕng lah paman | 
punapa gĕndhinganipun || 

36. Matur ki pĕtinggi latah | 
kajawi pun Pĕtung-wulung | 
Kulawirya sru gumuyu | 
lah niku inggih prayogi | 
sĕwawi anakmas talu | 
Jayĕngraga nyandhak rĕbab | 
sigra buka Pĕtung-wulung || 

37. Tinampan kĕndhang gongira | 
rucik barung umyang arum | 

Ki Suradigdaya gupuh | 


< Serat Centhini Jilid 08 - Halaman : 225 > 


mundhut sondhĕr plangi abang | 
wus mĕndhĕt arak nĕng buyung | 
ngundang sanak-sanakira | 
kĕn nyĕlak dĕnnira lungguh || 

38. Wus kapang nĕng ngisorira | 

samya rak-arakan nginum | 
glis rame brabah gumuruh | 
ngombe ciyu ciya-ciya | 
glĕnggang-glĕnggĕng cara banyu | 

Jayĕngraga Kulawirya | 
giris myat kang sami nginum || 

456 Girisa 

1. Ki pĕtinggi wuwusira | 
mĕngko yĕn manira bĕksa | 
kang rame padha kĕploka | 
samya sumaur agiyak | 
tĕlĕdhĕk wus ngadĕg tandhak | 

Kulawirya wuwusira | 

lah kakang Suradigdaya | 
wawi sĕdhĕnge malandang || 

2. Kang liningan sigra tandhak | 

(m)balĕdhĕh wĕtĕng (m)balĕndhang | 
kĕkĕrisane singkuran | 

ikĕt du-mancung dhĕblĕngan | 
kacu bathik talĕkĕman | 
sabendha salaka lusan | 
ngĕlĕwĕr sumampir pundhak | 
brĕngose pinidih ranggah || 

3. Capang godhĕg pĕlawangan | 
simbar dhadha ambĕlabar | 
marang wĕtĕng wudĕlira | 
sĕmbada pawakanira | 

(m)balĕnthot lĕngĕn kucingan | 
mathĕkĕl otot byuk kiyal | 
tĕpak pundhake gandhikan | 
ambĕdhudhag dhadha jĕmbar || 

4. Sĕmbada lan bĕksanira | 
kĕthuwĕl gluwĕr kĕbatnya | 
andhasar tangan mĕk-mĕkan | 
lir gogo iwak jron toya | 
angĕntrog awak (n)jot-njotan | 
anyangkrung-nyangkrung incĕngan | 
ulĕt lir manuk lolohan | 

pacak gulune ĕlĕdan || 

5. Pinondhong tĕlĕdhĕkira | 
sinurak wong kusĕntanan | 
kĕploke abĕbendrongan | 
wor gumyake janma kathah | 

gumĕrah sru mawurahan | 
samya gumuyu gĕr-gĕran | 
tĕlĕdhĕk anĕng pondhongan | 
sarya gambyung ngayang-ayang || 

6. Tĕlĕdhĕk ngĕlik araras | 
gumrining anggĕtas rĕnyah | 
lir suling ngĕlong tutupan | 
aliyu-liyu liyĕpan | 
sĕmbada parikanira | 
cĕcak gombĕl macan galar | 
ambĕlarat dhasar mlĕrĕt | 
pĕtinggining wong ing Kĕplĕng || 

7. Buta marta dwijawara | 
dĕnawa panglĕbur jagad | 
dadi ati kawulane | 
kalane nora dhĕwĕkan | 
puspa laya ing gĕlungan | 
pari majĕr anggĕlagah | 
layonana-layonana | 

si Gĕndra anĕng kalangan || 

8. Kang nonton samya gumĕrah | 
kĕplokira nora tata | 

saking sangĕt bungahira | 
mangkana ingkang ambĕksa | 
ingudhunkĕn talĕdhĕknya | 
akathah ing rekanira | 
ronggĕng nandĕr anĕrancag | 
ing pupu gya pinagolan || 

9. Cĕthik lambung cinakĕpan | 
tan kĕndhat pangibingira | 
anutug dĕnnira suka | 
mudhun kalepat klĕtĕran | 
wus dangu antaranira | 

ki pĕtinggi tombokira | 
patang wang ginĕgĕm tangan | 
sinuwĕlkĕn jro kĕmbĕnnya || 

10. Kumrincing ngĕsokkĕn arta | 
tangan nguyĕg payudara | 
grĕgĕtĕn pamidihira | 
asangĕt panggĕlintirnya | 
mumundri kaya pĕcaha | 

ni Gĕndra abĕntayangan | 
sarya anyablĕki tangan | 
pan sarya ngĕsĕs sĕsambat || 

11. Ah biyang tan kira-kira | 
kantĕk pĕdhĕs rasanira | 
ambakna wong tan sĕmanak | 
gĕr ginuyu ing akathah | 

Jĕngraga gumujĕng suka | 

Kulawirya latah-latah | 
gya suwuk gĕndhingira | 
ronggĕng niyaga araryan || 

12. Gĕndra maksih paringisan | 

Kulawirya mĕsĕm nabda | 
geneya iku bok Gĕndra | 
dene dĕlĕnge ngrĕsula | 
kono ing ambĕn lungguha | 
si Gĕndra alon turira | 
dĕn-rĕmĕt sru anu-kula | 
pĕdhĕs lir pĕdhot-pĕdhota || 

13. Suradigdaya alatah | 

tak pindho manĕh mĕngko ga | 
si Gĕndra malĕruk ngucap | 
ĕh ĕlah ora-ra-a | 

Ki Wirya gumuyu suka | 
saryangling marang si Gĕndra | 
anu mono iku apa | 

Gĕndra mĕsĕm angujiwat || 

14. Kulawirya lir kĕpinjal | 

mĕndĕm mring gĕndaming Gendra | 
tyasira sangĕt kĕrkuhan | 
dĕnyarsa nĕmpuh bok Gĕndra | 
amrih singluning pĕningal | 
pĕkewuh panggonannira | 
ing wanci mĕh bĕdhug tiga | 

Jĕngraga alon ngandika || 

15. Lah paman sami bubaran | 
asangĕt panrima-kula | 
kusung-kusunge pun paman | 
kularsa lĕson kewala | 
dinugĕkakĕn priyangga | 
sanak-sanak kang samyarsa | 
wong nganggur lĕlangĕn jogan | 
ki pĕtinggi aturira || 

16. Sumangga sakarsaneka | 
nulya kĕn saos gĕlaran | 
kajang sirah sĕmbagi bang | 
sumaos anĕng pungkuran | 

Jayĕngraga gya sareyan | 

Ki Kulawirya anulya | 
bisik mring Suradigdaya | 
puniku mungguh manira || 

17. Putrandika Jayĕngraga | 
sampun kongsi kĕtanggĕlan | 

(ng)gĕnnipun rumaket kakang | 
aprayogi kinurmatan | 

ngaturan tĕmon jro wisma | 
supaya pikantuk nendra | 
punika watĕkanira | 
yĕn wontĕn kang dadya manah || 

18. Kalangkung bĕre pĕradhah | 
ngĕmpuni kang kĕtangĕlan | 
sami-sami putranira | 

(n)Jĕng Kyai Bayi Panurta | 
kaugung alit milanya | 
puniku yĕn anĕng ngrika | 
asor putraning dipatya | 
sakĕrsa tan purun malang 1 1 

19. Lamun parĕng tyase kakang | 
putrandika nimbok rara | 
kĕn ngadhĕp ngarsa kewala | 
mangsi ngangkaha punapa | 
darapon tulus (ng)gĕnnira | 
angakĕn milu susuta | 
dadya pun kakang katingal | 
pasrahe manah lĕgawa || 

20. Kula suprih tĕmbenipun | 
tulusipun pawong-mitra | 
yĕn lajĕng langkung suka | 
gumuyu angling pĕsaja | 

o inggih dhatĕng sumangga | 
kalangkung dening prayoga | 
datan rumaos sumĕlang || 

21. Dĕn bĕdhĕla brak kawula | 
botĕn anggrantĕs satuma | 
karsa nampar tiyang nistha | 
amundhut ing anak kula | 
nulya Ki Suradigdaya | 
malbĕng wisma lon lingira | 
mring rabi wis tinuturan | 
kang wadon datan lĕnggana || 

22. Gya rinukti panggenannya | 
wus samĕkta nulya mĕdal | 
matur mring Ki Kulawirya | 
sampun miranti ing wisma | 
nulya winungu kang putra | 
ngaturan layap jro wisma | 
nauri ngriki kewala | 

Suradigdaya turira || 

23. Prayogi nĕng jroning wisma | 
nulya wungu Jayĕngraga | 
tumama mring pasareyan | 

ni pĕtinggi wuwusira | 
sutane kinĕn amarak | 
nĕng ngarsane Jayĕngraga | 

ingatĕrkĕn nulya prapta | 
angling wus sira kariya || 

24. Ladĕnana ramanira | 
yĕn mĕmundhut aturana | 
aja wĕdi-wĕdi sira | 

iku ramanira dhawak | 
nulya tinilar sutanya | 
ni pĕtinggi mring pandhapa | 
nĕng ngambĕn cilik ngarĕpan | 
yata Ki Suradigdaya || 

25. Undhang mring nak putunira | 
kinĕn (m)bĕksa talĕdhĕkan | 
nutug samya suka-suka | 
wau kang anĕng ing wisma | 

Jayĕngraga sĕsarĕngan | 
tumingal marang bok rara | 
kalangkung sukaning driya | 
tyasira awirangrongan || 

457 Wirangrong 

1. Yata wau Jayĕngragi | 
lĕga tyasira duk tumon | 

aris wuwusira lan bok Ĕndhuk | 
dĕn-parĕg lan mami | 
pĕtĕkĕn wĕntisingwang | 
sadhela nggĕr sun-anendra || 

2. Kang liningan gya tĕrampil | 
datan riringa sak ĕsog | 

mĕtĕki wĕntisnya nyĕt-nyĕt suku | 
mangandhap manginggil | 

Jayĕngraga ris mojar | 

wus Ĕndhuk (ng)gĕr tuturona || 

3. Sun-kĕmuli lawan mami | 
sirĕku karipan loyop | 
tinarik baunya datan ayun | 
mung ah ah turnĕki | 
tansah ngarih-arihan | 

ni rara ajrih kewala || 

4. Atine nora mangĕrti | 

mung jrih saking dĕrĕng pundhoh | 
pinĕksa tan arsa lĕnggat-lĕnggut | 
amĕrĕngĕs suthik | 

Jayĕngraga thĕk-thĕkan | 
kĕpalang sih dĕrĕng mangsa || 

5. Sakĕdhik tan anglawani | 
krĕkuhan tyasira makewoh | 

tan kĕna winangsa linging kalbu | 

kĕpriye ta iki | 
gĕlĕme bae nendra | 
mung sun-kĕkĕpe kewala || 

6. Paran (ng)gon-ngakali | 
uga kabacut ambĕngkot | 
sĕkala kĕngĕtan mbĕkta sangu | 
arta rolas anggris | 
pinundhut saking ngĕsak | 
rong reyal ginĕgĕm asta || 

7. Pangandikanira aris | 
arta ingulungkĕn alon | 

nya ki karyanĕn jajan sesuk | 
lah iki rong anggris | 
ni rara duk tumingal | 
bungah gya arta tinampan || 

8. Anggris dĕn-iling-ilingi | 
dĕn thinthing reyale karo | 
sangĕt bungahira gya kinandhut | 
uga dĕn-tingali | 

pan ginĕgĕm akĕkah | 

Jayĕngraga lon-wuwusira || 

9. Mreneya anggĕr wong kuning | 
turuwĕng kene lan ingong | 
ingikal astanya ni rarandhuk | 
tan rĕndhĕt tyasnĕki | 

nurut sakĕrsanira | 
anggaloso sinikĕpan || 

10. Angling dĕn-manjuluk thithik | 
tan ilok turu anĕng sor | 

nulya gĕpah minggah wus mĕnjuluk 
watos jangga ngarsi | 
kinapithing bok-rara | 
ingĕnggĕr-ĕnggĕr lir suta ]| 

11. Kĕsamur gĕdĕring jawi | 
dhasar tas tinunggon ing wong | 
bok rara tan polah kinuswa sru | 
pipinya pinidih | 

sarya lon wuwusira | 
sesuk sun-wuhi wangira || 

12. Ni rara umatur inggih | 

Jĕngraga tyas kudu nĕmpoh | 
ni rara tinimpah tanganipun | 
kinĕn angĕkĕpi | 

ni rara nut kewala | 
dhinĕkĕtakĕn angganya || 

13. Tan darana Jayĕngragi | 
nimbok-rara wus kapĕngkok | 

winingkis kang sinjanging apinjung | 
tunjung wungkul kĕksi | 
lir munggaring mancungan | 
rĕngat pinarwasĕng mangsa || 

14. Wĕntis wus tinambang titih | 
kengis lir purus binĕthot | 
lingkab wastranira warastra sru | 
makasnya amĕsi | 

lĕrĕs paguting gatra | 
suk sumĕntĕg kakĕbĕkan || 

15. Bok rara kagyat ngunduri | 
lambung pinagolan kukoh | 
angongkrong kawĕngkang lir kawĕngku 
cĕthik methok nyĕnthing | 
kapuntĕng binĕthĕngan | 

ni rara tan anggraita || 

16. Saking durung wruh ing gati | 
dĕn-nyana tingkah guguyon | 
tyas rare sih bungah pawĕhipun | 
kang arta rong anggris | 

bisa tuk winuwuhan | 
tutut bungah dening arta || 

17. Bok rara rinĕmih-rĕmih | 

makas maksih jethok nĕng (ng)gon | 
tan pikantuk mapan namung mupuk | 
kabunton ing rĕpit | 
kincip tangĕh ing mangsa | 
sinĕrot pandĕdĕlira || 

18. Mak rĕt katut kang pinidih | 
singsal saking kasur wong ro | 

sih kĕkĕtan gunggang wangsul kasur | 
tan tumama mamrih | 
gatranya winatgata | 
tan mantra-mantra kawĕngan || 

19. Ni rara amuwus ririh | 
mring Jayĕngraga atakĕn | 

(n)dika niku ramak andhosok sru | 
dĕn-apakkĕn mami | 

pĕgĕl wĕlakang kula | 
ampun dĕn-kotĕnkĕn ingwang || 

20. tangane (n)dika ulapi | 

dadak kathik (ng)gĕgĕm gĕmbok | 
ah mangke ta ramak dĕn-mĕriku | 
lĕngĕne ambithi | 

Jayĕngraga lingira | 
ya wis ta mĕnĕnga rara || 

21. Ngunandika jroning galih | 
biyang priye kiye mĕngko | 
lamun sun-pĕksa-a mĕnawa sru | 
panjriting kĕpilis | 

tĕmah dadi prakara | 
tan tutug apawong mitra || 

22. Nulya ingunduran aris | 
warastranira nĕlosor | 
linumahkĕn sigra rara Ĕndhuk | 

Jĕngraga ngĕpithing | 

ni Ĕndhuk tan swala | 
warastrĕng wĕntis tumumpung || 

23. Asta kĕrinira maksih | 

(ng)gĕgĕm ngĕlus-ĕlus gĕmbok | 
astanira kanan ngarang-ulu | 
sarya angarasi | 

pipi myang wonga-wonga | 
nyunyunge ingusap-usap || 

24. Murinding amakenaki | 
bok rara angucap alon | 

lah puniku ramak raosipun | 
kĕpenak kĕpati | 
pangrasa sadina-a | 
rong wĕngi sukak kewala || 

25. Jĕngraga suka ngĕkĕti | 
sarya awĕcana alon | 

ya anggĕr mas ingwang sira Ĕndhuk | 
wong ayu mrakati | 
bisa wĕh larasmara | 
rara aja susah sira || 

26. Boboconge dĕn-lawani | 
ing lĕmpir kunthingan alon | 
kagungan anglela katon muncu | 
rĕngate amanis | 

mĕmanas tyas priya | 
pangusape Jayĕngraga || 

27. Rada masa-masa ririh | 
bok rara murinding angot | 
ngulĕt pan angrasa rĕsminipun | 
ni Ĕndhuk ngrakĕti | 
ngrangkul jangga sĕsambat | 
ramak konokna kewala || 

28. Jayĕngraga duk miyarsi | 
sambat pangucape wadon | 
tyasira karĕnan kusung-kusung | 
ingiringkĕn nuli | 
wĕlakange winĕngkang | 

sinlan pupu rĕp-arĕpan || 

29. Warastra ginathuk nuli | 
tĕngah rĕngating don-adon | 
prana tan animpang prĕnahipun | 
kĕbĕg angĕlĕbi | 
warastranira sigra | 
dinĕdĕlakĕn ing gatra || 

30. Sĕg-sĕg warastra tan mingip | 
gathuke ing adon-adon | 
sinĕrot pinĕlak winasa sru | 
kontal singsal saking | 
kasur kajang sirah | 

rĕg mĕnjuluk Ĕndhuk ngucap || 

31. (n)Dadak dĕn konokkĕn malih | 
iki wĕlakangku angloh | 
mangu Jayĕngraga tyas baliwur | 
wangsul kasur sari | 
mĕnggah-mĕnggah ing driya | 
kagagas raosing gatya || 

32. Ingagag kewala ririh | 

tan inang nĕng adon-adon | 

(m)batĕk warastranya kapit pupu | 
kĕngkĕng lir kaywa-king | 
kumĕsar limputing tyas | 
kontrak rarasing asmara || 

33. Wus tan kĕna dĕn-sayuti | 
adrĕng warastra mĕcothot | 

mak brol galĕgĕkan ngathur-athur | 
drawas anggubrasi | 
wĕntis wĕlakangira | 
nyunyuge gĕluprut kama || 

34. Kĕlangkung kathah dĕnnya mijil | 
dĕrĕng tuntas mĕksih kĕjot | 
lagya ngarang-arang ingaluntur | 

Jĕngraga tan osik | 

kakĕjon sariranya | 
mĕksih marĕp ring iringan || 

35. Grana kĕrakĕt ing pipi | 
angganya sakojur rapoh | 
ros-rosaning tulang samya kĕju | 
kadya dĕn-lolosi | 

kĕndho panggawenira | 
ni rara kagyat anjola || 

36. Dening tĕlĕs-ingkang wĕntis | 
lĕr-ĕlĕran (n)dalĕwĕr kĕproh | 
sĕngguh kaompolan duk ing wau | 

pandhĕsĕking wĕntis | 
nyana lĕngĕn kewala | 
sag-sĕg jorog angambal-ambal || 

37. Bok-rara tanpa akidih | 

niki napa kang mĕlopor | 

jĕmĕk nĕng wĕlakang napa uyuh | 
tĕka mawi ayit | 

ĕs biyang dene wrata | 
lan ramak niki punapa || 

38. Jĕngraga sumaur ririh | 
udun matĕng makĕnĕng brol | 
mĕcah dalĕwĕran lah wis Ĕndhuk | 
susuciya anglis | 

gya turuh anĕng jogan | 

Jayĕngraga sigra mĕdal || 

39. Wit sore mula mĕmĕti | 

bok wulanjar gung wirangrong | 
bĕsus mĕdĕd anggung pasang sĕmu 
angadhang mring tami | 
salah siji ywa gagal | 
yĕn ana kang nglanggatana || 

40. Nglĕlewa angĕcĕr liring | 
wira-wiri maring gandhok | 
nuju Ki Wirya umijil nguyuh | 
si lanjar nututi | 

nĕng natar wetan ngongak | 

Ki Ragil tanggap anyandhak || 

41. Rinangkul sru kinapithing | 
kinĕkĕp kĕmbĕn rinogoh ( 
maksih mĕmĕl payudara mĕmbut | 
ni lanjar ambĕkis | 

ah niki ajĕng napa | 
tĕka (n)dadak gĕrayangan || 

42. Ah pun kula ajĕng bali | 

lho lho mundhak nĕkĕm gĕmbok | 
nging batinne asru ngayun-ayun | 

Ki Wirya bibisik | 
yo nyang lĕsung kewala | 
tinuntun sarwi kinuswa || 

43. Nglayang mlerok (m)bĕkis ririh | 
praptĕng lĕsung lungguh karo | 
sĕpi kiwa papanne alindhuk | 
juwĕd mingkis jarik | 

napase sru kumrangsang | 
pinangku du-arĕp lumpang || 

44. Bok wulanjar anggrĕgĕti | 
murinding wulu mĕngkorog | 

wus anjathok bathuk ngisor (n)dhuwur | 
guthul mangkas nĕmik | 
pinapan nĕng bĕdhahan | 
mĕnuk (m)bĕngkayang darawas || 

45. Sinĕrĕg boyok tinarik | 
manjing blĕs kagyat angamplok | 
napas ngangsur ngrangkul gulu ganul | 
payudara kalih | 

rapĕt jaja ki Wirya | 
gya ngobahkĕn bokongira || 

46. Aju undure sarĕnti | 
anggĕlur lir kĕthĕk momong | 
kalĕnyĕtan ni lanjar wus dangu | 
patagihan ganjing | 

tinĕkan angga liyan | 
kasaru ana wong prapta 1 1 

47. Ni lanjar merang gya lari | 

Ki Ragil cuwa agupoh | 

nylimpĕt ampingan saka kandhang wus 
guthulnya (n)jĕdhindhil | 
dĕrĕng prapta ing gatya | 
saya mungkug mangkĕl jangga || 

48. Mung ingungsĕg sruwal garing | 
Nuripin nilap gya manggon | 
ling alingan goco sisihipun | 
langkung jrih (ng)gagari | 
dĕnnya bundhĕl Ki Wirya | 
mangkyarsa ngadhang si Gĕndra || 

49. Bok lanjar mĕntas sĕsuci | 
arsa wangsul maring gandhok | 
nĕng wuri mah sĕpi papag gapruk | 
lan Jĕngraga jĕglik | 

tan samar kalih mĕksi | 
ni Lanjar maksih kasmaran || 

50. Labĕt kacuwaning rĕsmi | 

Jĕngraga cuwa karongron | 

mĕt pupulih nrima nĕmu lothung | 
gya cinandhak gipih | 
pinithing ngĕmak-ĕmak | 
mring pawon ana balenya || 

51. Kang duwe turon nĕng jawi | 
myat tayuban rame gobyog | 
ginaledhag ni lanjar pan anut | 
rewa-rewa wigih | 

niki ajĕng tĕng napa | 

mangke kularsa mring wisma || 

52. Batinne suka kĕpati | 
winingkis wastra amĕlok | 
suluh jĕnar payudara mĕnuk | 
ingĕmbut (m)but ririh | 

Jĕngraga grĕgĕt sigra | 
wĕntis binĕnggang pinapan || 

53. (m)Bĕngkayang guthul nunuli | 
pinarnah bĕlahing gĕmbok | 
sinĕrĕg prĕt labĕt kĕnĕng banyu | 
rada mangang thithik | 

brĕbĕd ni lanjar njola | 
ngungun gĕnge sĕmu dhangan || 

54. Ginĕlar saya murkinthing | 
lar-lur glis ngacĕpak kĕproh | 

wus tan nyĕngka madhĕt nanging lunyu | 
ing rasa ngluwihi | 
ni lanjar palintiran | 
ngĕsĕs-ĕsĕs rĕm-rĕm ayam || 

55. Sinunggar dhĕngkul kinĕmpit | 
mathongkrong lir kucing anjlog | 
kalĕnyĕtan nyang-nyĕng turut ndhuwur | 
anyuwara cak-cik | 

lanjar katrĕsan raras | 
bĕtah tan nĕdya uwisa || 

56. Galĕgĕg pyah tĕmpuh mani | 
sarĕng angĕjot sakloron | 

tuntas nglumpruk dinudut lir wĕlut | 
ni lanjar mĕngkirig | 
anungka balabaran | 

Jĕngraga gita umentar || 

57. Ni lanjar kari gumuling | 
maksih malumah kalĕson | 
alam-lamĕn kadi sih ginĕlur | 
ngĕthĕh-ĕthĕh cincing | 
ĕngĕt susuci nulya | 

mring pandhapa myat tayuban || 

58. Talĕdhĕk tan bisa linggih | 

tan kobĕr dĕnnira (ng)gambyong | 
kathah angsalira tombokipun | 
kang samya angibing | 
mĕh bangun wancinira | 
sayah nulya abubaran || 

59. Sangĕt mĕndĕm ki pĕtinggi | 
wong sĕntanan ting gĕloyor | 
mutah bulaĕran kang tinuntun | 

mring bojone mulih | 

Jĕngraga sigra mĕdal | 
ambarĕngi wong bubaran || 

60. Wĕdalira tan kĕtawis | 
laju mring kali agupoh | 

Kyai Kulawirya sawusipun | 
bubaran kang ringgit | 

Kulawirya kĕjĕpan | 

mring ronggĕng Gĕndra kĕn mĕdal || 

61. Gupuh sĕsarĕngan mijil | 

ing wanci wus bĕdhug Suboh | 
nanging sih pĕtĕngan gya rinangkul | 

Gĕndra kinapithing | 
binaktĕng palindhukan | 
nĕng kandhang sor taritikan || 

62. Ni Gĕndra pinongah-pangih | 
kĕsusu tyasira sompok | 

saking kadĕrĕngira nekad nĕmpuh | 
mring ronggĕng rinĕsmi | 
tan kongsi ngupayĕng (ng)gyan | 
mingkis sinjang rĕp-arĕpan || 

63. Ronggĕng wus pasang ing kapti | 
sĕngadi suthik thok-ethok | 
atangkis rengkodan sarwi matur | 
mbok mangke kang ririh | 

tan kongsi tatan-tatan | 
pakĕwĕd cuwa dhĕg-dhĕgan || 

64. Ngrika griyane kang Cindhil | 
randha sĕpĕn tan ana wong | 
nauri hĕm biyang wong kĕsusu | 
sĕlak krinan iki | 

lah wis payo gage ta | 
dĕn-gagah bae sadhela || 

65. Gĕndra ngrangkul lambungnĕki | 

ing sabuk wontĕn mĕndhosol | 
ginagap yĕn arta gya jinimput | 
sadaya nĕm anggris | 

wus kinandhut sĕmatnya | 
nalusur malih tangannya || 

66. Wontĕn kanthonging kulambi | 

(n)garĕnjĕl sida dĕn-rogoh | 
lopak-lopak slaka wis jinupuk | 
bungah angling ririh | 
mangke ta kula nginang | 

Kulawirya tan darana || 

67. Kĕsusu tingkah sarya ngling | 
nginang-nginĕng tĕmĕn mĕngko | 
sarwi kathĕkĕran uthi bikut | 
mĕngkang pupu mamrih | 
nulya wus linaweyan | 

sĕmada ngingkrang pinapan |] 

68. Wus bĕnĕr anjathok mathis | 
ngĕlayang sĕsĕndhĕn palon | 

gya nganjat pinadal nĕd grĕgĕl sru | 
anglut blĕs poknĕki | 

Gĕndra api (ng)garonjal | 
batin kur lothung kewala || 

69. Tan kongsi gĕlur ping kalih | 
(m)bĕdĕdĕng banjur brol mukok | 
angglĕgĕg kĕjotan amrĕkungkung | 
ngĕdĕn tan kĕna ngling | 

pan wus sĕsontĕn mila | 
dĕnnya noncong mĕsi mangkas || 

70. Mila glis mijil raswĕki | 
tan kongsi angonjot-onjot | 
sawusira tuntas angĕlumpruk | 
gumrĕwĕl angampil | 

luwar dĕnnya cawĕlan | 

Ki Kulawirya asigra || 

71. Laju kewala anggĕndring | 
mangidul mring kali gupoh | 
apan tan kĕngĕtan darbĕkipun | 
lopak-lopak kari | 

kĕsusu tan kĕrinan | 
dĕn-lumayu aingkang || 

72. Kaprĕgokan Jayĕngragi | 
nĕng kali wus dĕnnya Suboh | 

kang paman tan nyana yĕn kang sunu 
andhĕrok nĕng kali | 

Ki Wirya gya jinabad | 

Ki Jayĕngraga agiyak || 

73. Kang paman nauri bĕlik | 
ya padha wus jumboh | 
sawusnya jinabad nulya Subuh | 
bakdanya gya panggih | 

sami apopoyokan | 

kang paman anjumbul mojar || 

74. E lah katiwasan mami | 
lopak-lopakku kalolos | 

rada kadhĕdhĕlan lĕbur tumpur | 
dhuwitku nĕm anggris | 
tan sĕsangu (n)tĕk-ĕntĕkan | 

wus mangsa bodhoweng marga 


75. Titip badanku sadĕmi | 
rumangsa nĕng paran repot | 

Jĕngraga alatah paman ngringkus | 
pasrah pati urip | 

Kulawirya wuwusnya | 
bĕcike bali mring wisma || 

76. Katĕmu lan kang pĕtinggi | 

Jĕngraga nauri mopo | 

o ah botĕn paman lamun wangsul | 
kula ragi isin | 
yĕn wontĕn cĕcaturan | 
alĕrĕs pajare paman || 

77. Sangĕt rĕkasaning rĕsmi | 
arĕpit sangĕt kabunton | 
tangĕh ingalukar sakĕlangkung | 
pakĕwĕd ingudi | 
kajudhĕgan ing lampah | 
luwar jĕjawĕn kewala || 

78. Langkung wrat prabawanĕki | 
badan sakojur lir theklok | 

Ki Wirya alatah o lah tanggung | 
nora kongsi muntir | 
kang lilikasan mana | 
wor prĕmbĕh-prĕmbĕh anggronjal || 

79. Kĕpĕtĕk thithik anjĕmpling | 
ki Jayĕngraga anjorog | 

sarya ngling alatah (ng)gih puniku | 
kang kula wigihi | 
tan wande agĕmporan | 
mendah dukane kakangmas || 

80. Sĕmĕntĕn niki kuwatir | 
rumaos lĕpat kemawon | 

kang paman wuwusnya sun ya gĕtun | 
ĕh tuwas barindhil | 
tan ana rong grĕg-grĕgan | 
basa blĕng banjur brol mĕdal || 

81. Sing dĕn-anu nora gati | 
enak-enak nginang nyah-nyoh | 

Jayĕngraga latah ro gumuyu | 
yata ki pĕtinggi | 

kang mĕndĕm angathang-athang | 
anĕng pandhapa ginugah || 

82. Mring bojone kinĕn tangi | 
nulya tangi muntah sak-sok | 
sarwi rinaupan gya kakĕmu | 

bojone nglingnya ris | 
dĕn-age tĕmonana | 
dhayohmu kang anĕng langgar || 

83. Sigra dangdan amarani | 
ikĕte maksih bra-ebro | 

ing pĕnyananira dhayuhipun | 
ngalumpuk ing masjid | 
nulya prapta (ng)gyannira | 
Jayĕngrĕsmi lon ngandika || 

84. Man pĕtinggi manira mit | 
samyandum lujĕng kemawon | 
sun-arsa umangkat mumpung esuk | 
pĕtinggi turnya ris | 

inggih sumanggĕng karsa | 
nuwun apuntĕn paduka || 

85. Saking kĕkirangan mami | 
maklum paduka kemawon | 
Jayĕngrĕsmi marma lan amuwus | 
inggih sami-sami | 

umatur malih tanya | 
rinta lan paman-paduka || 

86. Dene tan wontĕn ing pundi | 
Jĕngrĕsmi nauri alon | 
ngmmiyini lampah ngiras Subuh | 
rĕrĕn anĕng kali | 

lamun ngĕntĕni paman | 
mĕnawi yĕn kasiyangan || 

87. Ki pĕtinggi matur inggih | 
andhĕrĕk lujĕng kemawon | 

(ng)gih paman sun-trima nulya gupuh 
umangkat Jayĕngrĕsmi | 

Nuripin wus pamitan | 
ingiring mring maskumambang || 


13 (Nglajĕngakĕn lampah mĕdal dhadhahing dhusun, laju lumĕbĕt wana 
Sĕlambur) 

Enjingipun sami nglajĕngakĕn lampah mĕdal dhadhahing dhusun, laju 
lumĕbĕt wana Sĕlambur, nglangkungi wana Bagĕndhul, kĕndĕl ing ngandhap 
wit kusambi. Jayĕngrĕsmi mĕdharakĕn bab kiparat lan nikmat. 

Lajĕngipun lampah dumugi dhusun Palĕmahan, tĕrus dhatĕng dhusun 
Mamĕnang, nuntĕn dhatĕng Kĕdhung Bayangan. Ing tĕpining kĕdhung sami 
bawa-raos bab tekad tirakatan tuwin wahya dyatmika. Katĕrusakĕn 
lampahipun dhatĕng ing rĕdi Klothok. Ing dhusun Pakuncĕn, sĕsĕpuhing 
dhusun nama Ki Wanatawa, kapurih ngĕtĕrakĕn minggah ing rĕdi Klothok. 
Jayĕngrĕsmi pitakĕn dhatĕng Ki Wanatawa punapa nate kĕpanggih tiyang 
tirakat wasta Sĕh Amongraga kanthi santrinipun kalih. 

Winangsulan botĕn, wasana ing dalunipun sami sipĕng ing guwa 
Selamanglĕng, ing nguni pandhepokanipun Dĕwi Kilisuci, pandhita putri. 
Kaca 178 - 201 

458 Maskumambang 

1. Yata laju lampahe Ki Jayĕngrĕsmi | 
Nuripin tan tĕbah | 

margi nut pemahan mripit | 
wus mĕdal jawining dhadhah |] 

2. Mudhun pĕrĕng palĕstrĕn pinggiring kali | 
kang anĕng ing sela | 

Kulawirya Jayĕngragi | 
sĕmu rikuh kalimputan || 

3. Jayĕngrĕsmi mĕsĕm angandika aris | 
lah sĕwawi paman | 

umangkat mumpung aenjing | 
payo yayi Jayĕngraga || 

4. Wa-mĕngkono sira yĕn mikir angĕri | 
nĕng Kĕplĕng kewala | 

besuk bae sun-ampiri | 
kang rayi gumujĕng latah || 

5. Ki Nuripin nambung atur mring Jĕngragi | 
prayogi kantuna | 

nĕng dhusun langkung utami | 
apan benjing ingampiran || 

6. Jayĕngraga nauri gumuyu angling | 
lo mĕlu mĕmada | 

si dilĕlĕngĕng Nuripin | 
taksĕbrak jenggotmu (njjĕngat || 

7. Ki Nuripin ngĕlĕcĕm sarwi anglirik | 
mring Ki Kulawirya | 

sarya sĕgu andhĕkĕmi | 

Ki Kulawirya alatah || 

8. Ih si Cĕblung lirike (n)dadak mratani | 
mring ngong amĕmada | 

matur sintĕn kang madani | 
lah gene (n)dĕlĕng maringwang || 

9. (ng)Gih punapa tan kenging tiyang ningali 
angangkah punapa | 

mangsi ngicalĕna anggris | 
lan lopak-lopak sĕlaka || 

10. Gĕr ginuyu marang ingkang putra kalih | 
kang paman alatah | 

sarwi nyirati Nuripin | 
mukane kĕbĕs lumajar || 

11. Sru gumuyu garundĕlan ah niwasi | 
lah kĕbĕs apa ta | 

esuk-esuk anyirati | 

adhĕmĕ nora kĕjamak || 

12. Jĕngraga ngling apa wruh sira Nuripin | 
matur inggih priksa | 

kawula lir anĕnggani | 
kula sĕne dhatĕng kandhang || 

13. Yun lumajar kula jrih yĕn (n)jĕjaruhi | 
lĕrĕs nĕng sor palang | 

(ndhodhok nĕng palon tan osik | 
apĕnĕd lir tiyang tanjak || 

14. Mawi kĕprak sapindhah tan malih-malih | 
nuntĕn sami bubar | 

sarĕngan palajĕngnĕki | 
lir pĕyor kucing gundhikan || 

15. Kulawirya sigra amburu Nuripin | 
kang binuru kĕbat | 

ngĕmpĕt sarwi dĕn-bandhĕmi | 
wang-wĕng endha datan kĕna || 

16. Kulawirya ngling sru guyu-guyu runtik | 
si Dicĕprot edan | 

(n)dadak mĕlĕhkĕn wong isin | 
wangsul ginuyu kang putra || 

17. Nulya samya laju dĕnnira lumaris | 
nabrang kali Kanta | 

tan ajro toya tĕs cĕthik | 
ngĕbyak praptĕng brang kidulan || 

18. Jayĕngrĕsmi nguwuh-uwuh mring Nuripin | 
dĕn-aglis nabranga | 

Nuripin mlajar nututi | 
ge-age cincing angĕbyak || 

19. Pra ngawirya wus munggah pĕpĕrĕng kali | 

Nuripin sih ngĕbyak | 

Kulawirya aningali | 

Nuripin nĕng tĕngah toya || 

20. Dĕn-bĕbajong ing watu saking inginggil | 
kiwa tĕngĕnira | 

Nuripin ajĕlih-jĕlih | 

(ng)gih sampun kapok kawula || 

21. Samar-samar pyar-pyur atine Nuripin | 
yĕn kĕna (n)dhasira | 
kapak-kapok aturnĕki | 

sĕpindhah niki kewala || 

22. Byar raina soroting surya mranani | 
kirnaning kanang rat | 

kĕpraban ujwalĕng rawi | 
ruwĕting patra katrapan || 

23. Dening hĕr bun lir pruntusing grana rungih | 
karongĕh katrĕsan | 

ron kitri kĕdarus ngangin | 
lir tangkis-tangkising ngasta || 

24. Panĕngkahing wanita pinrĕping rĕsmi | 
sunguting prĕdapa | 

kadya dyah angrĕrangoni | 
akathah langĕning awan || 

25. Yata wau lĕstari dĕnnya lumaris | 
tan-arsa nut marga | 

agĕng pinggiring bĕnawi | 
nusup ing wana wulusan || 

26. Grĕng bondhotan kadhang manggih margi alit 
yĕn judhĕg gya nasak | 

wana bagĕnjul langkung writ | 
pra kirna sangkĕp sarwana || 

27. Jayĕngrĕsmi raryan sasoring kusambi | 
samya eca mucang | 

aring kasiriring angin | 

Ki Jayĕngrĕsmi ngandika || 

28. Inggih paman sami raraosan ngĕlmi | 
mĕnggahing ngagĕsang | 
dununging kawan prakawis | 
marganing nikmat kiparat || 

29. Rahmat lawan musibat punika pundi | 
paman Kulawirya | 

sĕwawi rĕh mumuradi | 
kang tan inang sayĕktinya || 

30. Kulawirya alon dĕnnira nauri | 
ya mangsa bodhowa | 
angĕmpĕk kewala mami | 

Jayĕngrĕsmi lon lingira || 

31. Marginipun kiparat pan anggĕgampil | 
mring kukuming sarak | 
ngĕbot-bot pĕnggawe tipis | 
tĕmahan kenging kiparat || 

32. Dene marginipun ing nikmat puniki | 
kang rasa cacĕgah | 

ing rasa ingkang binukti | 
supaya pinrih lupa-a || 

33. Angsal ngĕlĕh pikantuk ingkang binukti | 
tan ketang sapala | 

tamtu yĕn nikmat sayĕkti | 
dene margining musibat || 

34. Pan amaha nĕrak laranganing ngĕlmi | 
ngaramkĕn kang kalal | 

ngalalkĕn kang karam najis | 
wus wruh sajangjining sarak || 

35. Nora busuk nora pĕngung nora lali | 
kudu nĕmpuh maha | 

puniku kang dĕn-aranni | 
musibat nut jajillanat || 

36. Marginipun ing rahmat puniku asih | 
asih ing lĕkira | 

nyĕrtu turu siyang ratri | 
pinrih asru ari pira || 

37. Ing ngalayap lĕse sadurunge ngimpi | 
punika babagan | 

ing layap kawan prakawis | 
kang dhihin layaping nendra || 

38. Kaping kalih layaping sahwat ing gati | 
ping tri layapira | 

ing asalat ingkang muslim | 
kang tĕkĕng sĕjatinira || 

39. Ping sakawan layaping sakaratnĕki | 
kang kĕlawan iman | 

sami prasanaking pati | 
sadaya lĕjĕming pĕjah || 

40. Datan wontĕn sakĕdhik kang dĕn-antĕni | 
myang tan milih papan | 

sanggonne tibaning takdir | 
datan antara ing mangsa || 

41. Lir makatĕn ugi brangti mring pawĕstri | 
drĕnging karsasmara | 

tan kongsi nĕng kasur-sari | 
kang samya kayungyunira || 

42. Wontĕn sanggĕh-ĕnggĕn dĕnnira pulangsih 
tan ngĕntĕni papan | 

tan pae lawan wong bukti | 
yĕn sangĕt pangĕlihira || 

43. Datan kongsi ngĕntĕni ajang kang bĕcik | 
tan kanti angolah | 

ulam-ulaman kang adi | 
lawuh siji thil wus eca || 

44. Kulawirya noraga angrasa sisip | 
miwah Jayĕngraga | 
tumungkul angrasa ajrih | 
rumaos yĕn kalĕpatan || 

45. Mila kĕdah ing dalĕm gĕsang puniki | 
nungge ing apĕngal | 

kipayah kĕlawan ngĕlmi | 
yĕn kalamun maro karya || 

46. Ing kalbunya lan kalarate wus bagi | 
kinalih tan kenging | 

pĕnggawe kalih prĕkawis | 
tan kenging yĕn pepeka-a || 

47. Pan ambubarakĕn ing ganjaranĕki | 
yĕn apngal kal dunya | 

kang sumungku ing pakarti | 
tan melik apngal ngakerat || 

48. Kulawirya ĕsmu merang ngraos sisip | 
miwah Jayĕngraga | 
sakĕlangkung jrihirĕki | 

Nuripin watuk ampĕtan || 

49. Kulawirya tanggap watuke Nuripin | 

Nuripin binalang | 

ing susur tĕlĕs kang mandi | 
tĕplĕk kĕna matanira || 

50. Ki Nuripin anjola mire (ng)gonnĕki | 
sarwi garundĕlan | 

gugujĕngan sok nglarani | 
dhuh biyung pĕdhĕs matĕngwang || 

51. Susur tĕlĕs idu tĕmbakone mandi | 

Kulawirya latah | 

ngling (ng)gone (nd)dadak matuki | 

Nuripin gumuyu suka || 

52. Kĕkĕl ucĕg-ucĕg mata sarwi angling | 
ih ambakna lantap | 

landhĕp ing pasĕmon osik | 
tan kĕna kĕmrĕki obah || 

53. Iya ta lah awak mono yĕn ta lagi | 
mĕtu cilakanya | 

kudu kĕh mĕnganing sisip | 
watuk bae dadi dosa || 

54. Kĕdumĕlan rada (ng)guyu-(ng)guyu nangis | 
mata bang mĕrbabak | 

kumocor amhrĕhĕs-mili I 

Jayĕngraga angandika || 

55. Ĕnjĕt bae Nuripin lethoknya bĕcik | 

Nurpin plĕrukan | 

ka dene iku sawiji | 

ngling lah botĕn mindhak lara || 

56. Jayĕngraga suka gumuyu sarya ngling | 
iya yĕn sing lara | 

sisihe kang nora sakit | 
matur oh dede pabĕnan || 

57. Jayĕngrĕsmi mĕsĕm ningali Nuripin | 
sarwi angandika | 

yĕku (ng)ko yĕn mari sakit | 
rasane matamu padhang || 

58. Bĕtahĕna bae mĕngko nuli mari | 
lah suwawi paman | 

mangkat sĕdhĕnge wus aring | 
anulya sami lumampah || 

59. Nurut pinggiring tĕlahar murang margi | 
angsal saonjotan | 

ngidul ngilĕn lampahnĕki | 
ngambah bĕbangkaning wana || 

60. Tĕrataban bĕbondhot gĕmbĕlan alit | 
kĕh buburonira | 

banthĕng kĕnthus lan jĕjawi | 
kancil myang kidang mĕnjangan || 

61. Wana ing sĕlambur kathah isĕn-isĕnnĕki | 
lutung wĕrangutan | 

wa-uwa bajing trĕnggiling | 
kuwuk landhak lan andhapan || 

62. Rase lingsang garangan buron kasturi | 
kikik ajag yungyang | 

gogor bĕngkos blacan sing-sing | 
singo gembong tutul kombang || 

63. Sawĕr aliwĕran puspa-kajang konyit | 
sima agĕluran | 

myang pĕksi sangkĕp munya sri | 
wĕh rarasing kang lumampah || 

64. Wĕktu luhur yata wau Jayĕngrĕsmi | 
raryan arsa salat | 

luhur datan ana warih | 

Jĕngrĕsmi alon ngandika || 

65. Ĕh Nuripin sira ngupaya-a warih | 
kang kĕna kinarya | 

mĕt toya wulu kang suci | 
sĕmbahyang lalorat toya || 

66. Ki Nuripin umatur kawula dugi | 
ingriki punika | 

dhasar dhatan wontĕn warih | 
sadangunipun lumampah || 

67. Tan mrangguli toya lĕpĕn sĕndhang bĕlik | 
sangĕt awis toya | 

Ki Kulawirya nudingi | 
sarya nging iku wong apa || 

68. Wong kinongkon durung lumaku madoni | 
nora kabĕnĕran | 

mara mĕnyanga aglis | 
matur (ng)gih tuwas kangĕlan || 

69. Lamun dangu (ng)gĕn-kula ngupados warih 
dados (n)tos-antosan | 

tĕmah pot waktu wus akir | 
luhung tayamum kewala || 

70. Kulawirya ambĕkuh ngagagi bithi | 

Ki Nuripin mingkar | 

angling kandhuhan si Padhil | 
dĕn-kongkon malĕs parĕntah || 

71. Ki Nuripin utamatur sayĕktosnĕki | 

ajrih kathah sima | 

sawor ting slosor gĕng alit | 
tan pitados tyas kawula || 

72. Jayĕngrĕsmi gumujĕng myang Jayĕngragi | 
guyune alatah | 

kalingane si Nuripin | 
kadĕkna mubĕng kewala || 

73. E mangkono jawane atine wĕdi | 
alas kĕh macannya | 

Ki Kulawirya ngawiti | 
sarwi amĕksa kĕn mentar || 

74. Ki Nuripin ajrih Ki Kulawiryĕki | 
wrat-wratĕn lumampah | 

wus mentar santri Nuripin | 
ngupaya we kering kanan || 

75. Sapĕmbalang dohe dĕnnya golĕk warih | 
sigra Kulawirya | 

andingkik lakunirĕki | 

Nuripin angungak-ungak || 

76. Nora kĕna kumrĕsĕk Nuripin (n)jondhil | 
ulate abiyas | 

angrungu guwiking gĕnjik | 
tinĕbak ing mong minangsa || 

77. Gĕrĕng-gĕrĕng swaraning sima sih tĕbih | 
gya Ki Kulawirya | 

nyandhak tugĕlan kaywaking | 
bugĕl gĕng kinarya (m)balang || 

78. Tibĕng grumbul kumrosak bĕg sandhingnĕki | 

Nuripin aniba | 

ambĕngok lumayu (ng)gĕndring | 
alok biyung katiwasan || 

79. Kulawirya lumajyu glis prapta linggih | 

Nuripin rĕnggosan | 

prapta gugup matur blai | 
kawula tiwas mĕh pĕjah || 

80. Dipun-tubruk ing sima agĕng nglangkungi | 
apan alit kapal | 

sirahe satumbu isi | 
yĕn ta sampuna akĕbat || 

81. (n)Gĕn-kawula lumajĕng aniba-tangi | 
bilah dadi apa | 

biyung-biyung mĕh bilai | 
samya gumujĕng sadaya || 

82. Kulawirya angampĕt guyunirĕki | 
sarwi angandika | 

wong moro nora ngĕdohi | 
dhapurmu kaya kaluwak || 

459 Pocung 

1. Nora urus ambakna jirih kĕlangkung | 
tan kĕna kumrosak | 

lumayu aniba-tangi | 

kur sun-balang bugĕl bae katon macan || 

2. Sru gumuyu Nuripin sarwi umatur | 
sampeyan punika | 

adamĕl guguping ati | 

sakit dhadha-kula kongsi babak-bundhas || 

3. Inggih sampun malih-malih kadya kang wus | 
anggugupi manah | 

tan ilok ngĕgĕt-ĕgĕti | 

ah si Cĕblung andadak dhawuh parentah || 

4. Ginaguyu marang putra kalihipun | 

Jĕngrĕsmi ngandika | 

inggih ta lah kadipundi | 

wong angalih pangraos puniku paman || 

5. Sababipun saking punapa witipun | 
kang paman lon nabda | 
mangsa bodho (ng)gyan muradi | 
apan durung anĕmu murad manira || 

6. Alon muwus Jĕngrĕsmi inggih puniku | 
kapĕcatan iman | 

wit kagĕt iblis nganjingi | 

nut asihe dĕnnya adamĕl pangrasa || 

7. Milanipun Nuripin puniku wau | 
bugĕl katon macan | 

dhasar osike kadyĕki | 

sadangune dĕnnya jrih ngĕn-angĕn sima || 

8. Manthuk-manthuk kang paman sarwi amuwus | 
layak ya mangkana | 

wong jĕrih kandhih ing eblis | 
sĕbab nora duwe dhĕdhasar tawĕkal || 

9. Alon muwus Jĕngrĕsmi inggih saĕstu | 
milanipun paman | 

mĕnggah ngagĕsang puniki | 
kĕdah sura lĕgawa sabarang karsa || 

10. Lon matur Jĕngraga mring rakanipun | 
mĕnggah ing atitah | 

kĕndhĕl lawan kang jĕjirih | 

kados mbotĕn kenging alilinton watak || 

11. Lon amuwus ya bĕnĕr kaolmu iku | 
yĕn wus titahira | 

kĕndĕl jĕjirih wus takdir | 
nanging kĕna uga kalawan ihtiyar || 

12. Yĕn wong iku apa gugulanganipun | 
pan dadi wuruknya | 

bodho pintĕr kĕndĕl jirih | 

iya wuruk kang dĕn-aranni ikhtiyar || 

13. Dĕn-tĕtau iku pangudining tuwuh | 
pangalihing watak | 

busuk praptĕng pintĕrnĕki | 
kang jĕjirih prapta ing kĕkĕndĕlira || 

14. Wus tartamtu saguna satata tau | 
tuhu tahan tuman | 
saban-saban wanuh wani | 

wana wanĕh wiwinihing anggugulang || 

15. Pan wus wuwuh-wuwuh atine tuwajuh | 
nĕng wana wulusan | 

barang yĕn durung nglakoni | 

kĕh ringgane was-was malah tan kadugi || 

16. Saking durung bae kalakon puniku | 
yĕn wus ta kalakyan | 

nora nana kĕlah-kĕlih | 

ingkang dadi pakewuh nora kewuhan || 

17. Alon muwus kang paman iya saĕstu | 
kadya muradira | 

Jayĕngrĕsmi angling malih | 

(ng)gih suwawi paman angupaya toya || 

18. Karya wulu Ki Kulawirya amuwus | 
wis aywa asusah | 

manira dhewe ngulati | 

sigra mentar Ki Kulawirya ngupaya || 

19. Tan adangu Ki Kulawirya andulu | 
kang gĕnthong gĕng sela | 
tiningalan isi warih | 

nulya wangsul amojar mring putranira || 

20. Samya gupuh amurugi gĕnthong watu | 
ngambil toya kadas | 

nyawuk sarwi ancik-ancik | 

wusnya jurudĕmung nulya samya salat || 

460 Jurudĕmung 

1. Ragi akir wĕktunira | 
lajĕng kamat rĕbat pĕrlu | 
sabakdanya wĕktu Luhur | 
lajĕng wĕktu salat Ngasar | 
wus antara bakdanipun | 

Jĕngrĕsmi alon lingira | 
lah suwawi paman laju || 

2. Anulya samya umangkat | 
ngidul-ngilĕn lampahipun | 
ngambah taratab ngĕlangut | 

(n)jog dhusun ing Palĕmahan | 
tan arsa kampir ing dhusun | 
masak wana garumbulan | 
praptĕng dhusun ing Sĕmambung || 

3. Raryan sajawining dhadhah | 
ka-anggongan arsa nginum | 
wĕning nyu kumĕruk buntut | 

Nuripin marang padesan | 
ngilĕni dawĕganipun | 
sakawan wus pinarasan | 
katur ing bandaranipun || 

4. Wusnya nginum we dawĕgan | 
mucang nulya mangkat gupuh | 

sĕdhĕngan tinilar kantun | 
pan lĕstari lampahira | 
nabrang lĕpĕn namanipun | 
Kĕndhorog wus sinabrangan | 
lĕncĕng kewala mangidul || 

5. Praptĕng dhusun ing Mamĕnang 
dhadhahe asri dinulu | 

raryan ing wĕlahar watu | 
pinggir marga patĕgalan | 
Jĕngrĕsmi alon amuwus | 
paran karsane pun paman | 
punapa rĕrĕh ing dhusun || 

6. Punapa lajĕng kewala | 
wanci surya mĕh sumurup | 
kang paman nauri wuwus | 
iya ta sakarĕpira | 
kewala manira anut | 
mampir sanadyan banjura | 
paran saprayoganipun || 

7. Kang putra alon turira | 
prayogi kewala laju | 
tan susah ngupaya ranu | 
ngupaya gigisik padhas | 
ing atirakat pikantuk | 
pinggir lĕpĕn pĕlabuhan | 
kang paman wus samya rĕmbug 

8. Nulya lon samya lumampah | 
satĕngah onjot dohipun | 
praptĕng gisik platar watu | 
pinggiring kĕdhung wayangan | 
toyanya lĕmpĕr amuruh | 
platar pranti padhedheyan | 
yĕn enjing sakĕhing bajul || 

9. Wit kusambi gĕng lan ingas | 
asingĕr ngrĕrongkob singub | 
wanci surya tunggang gunung | 
Jĕngrĕsmi alon ngandika | 
punika paman pikantuk | 
kĕkadhar pinggir narmada | 
ing dalu tĕrang asamun || 

10. Angikis driya priyangga | 

tyas bombong samĕktĕng samun 
kang paman nauri wuwus | 
iya pakolih utama | 

Ki Nuripin angacĕmut | 
muwus ririh garunĕngan | 
ĕh rada tuna thithik sun II 

11. Tirakat maksih kuciwa | 

Ki Jayĕngraga amuwus | 
apa Nuripin ko(k) wuwus | 
matur ngungkrĕt ulatira | 
inggih piyambakan muwus | 
mĕnggah lampah tirakatan | 
pan kirang utaminipun || 

12. Prayogi nĕng padhusunan | 
pangraos kula pikantuk | 
tirakat ing rakĕtipun | 

Kulawirya wruh ing cipta | 
nyat ngadĕg sarwi amuwus | 
si Dicĕprot anggĕragap | 

patut dĕn-cĕmplungkĕn kĕdhung || 

13. Dĕn candhak cĕg gulunira | 
jinorog-jorogĕn kĕdhung | 

Nuripin anjumbul-jumbul | 
sarwi bĕngak-bĕngok sambat | 
dhuh bĕndara kyai sampun | 
mangke kĕcĕmplung tĕmĕnan | 
ing kĕdhung kĕh bajulipun || 

14. Nuripin mĕthakĕl kĕkah | 
dĕnnira angrangkul lambung | 
asru sambat biyang-biyung | 
dĕn-wĕngkang-wĕngkang tan kĕna | 
grĕjĕgan kringĕte kumyus | 

Jĕngrĕsmi mĕsĕm tumingal | 

Jĕngraga suka gumuyu || 

15. Kulawirya latah-latah | 
sarya sru dĕnnira muwus | 
wis ta aja sru anggĕlut | 
cokore ngĕthapĕl awak | 
mĕngko ga padha kacĕmplung | 
gya lukar kang jĕg-ujĕgan | 

Ki Kulawirya alungguh || 

16. Nuripin nyakĕti lĕnggah | 

Kulawirya ngling gumuyu | 

bok di-mrono (ng)gonmu lungguh | 
kandhuhan de sunantara | 

Nuripin sangsaya maju | 
lo lo dhasar rada buyan | 
tumutur ah botĕn purun || 

17. yĕn tĕbih tyas tan pitaya | 
aluhung cĕlaka lungguh | 
wontĕn rewange kacĕmplung | 
dimĕn kĕdhahar ing baya | 

lo punika ting padhĕngul | 
angambang mundhut sampeyan | 

Ki Kulawirya anjumbul 


18. Si Cĕblung kapara edan | 
wong dĕn-tawakakĕn bajul | 
bĕcik (n)dhasmu pakan bajul | 
umatur dede pabĕnan | 

kang putra samya gumuyu | 

Jĕngrĕsmi lan wuwusira | 
punika istilahipun || 

19. Ing dalĕm gĕsang punika | 
kang wus purun ing pakewuh | 
wruh godha rĕncanĕng lampus | 
tan wigih marang bĕbaya | 
puniku mĕnganing luhung | 
yĕn wus wanuh wanĕng baya | 
kalis saliring coba gung || 

20. Thikil sĕmining mangunah | 
kang sura lĕgawĕng lampus | 
sami ugi paminipun | 

Nuripin ajrih ing baya | 
kadĕrĕng-dĕrĕng tan purun | 
nyana bilai kewala | 

tan winahyu kanthinipun || 

461 Kinanthi 

1. Beda lan kang sampun wanuh | 
ing coba kang bĕbayani | 

tan wruh yĕn sajroning baya | 
dadya marganing ngaluwih | 
pratandha pratisthĕng godha | 
rĕncana tan dĕn-singgahi || 

2. Kang paman alon amuwus | 
bĕnĕr anakmas dera ngling | 
tangĕh yĕn wong sumurupa | 
arang kang bisa nglakoni | 
liya ingkang kaidayat | 
tawĕkal marang bilai || 

3. Mangkana Hyang Surya surup | 
wus manjing wĕktu Mahĕgrib | 
samya ngambil toya kadas | 

Nuripin ingkang ngadani | 
nulya sunat kabliyatan | 
ngapal-apalakĕn puji || 

4. Nulya kamat ngangkat parlu | 

Jayĕngrĕsmi angimami | 
sarĕng dĕnnira aniyat | 

usali tibaning takbir | 
surat sawusing Patekah | 

Kulya-ayu awalnĕki || 

5. Idaja-a akiripun | 

wus prapta tahyat kang akir | 
bakda salat pupujian | 
laju angatak kang dhikir | 
anggantĕr kalangkung rahab | 
tri-atus kĕndĕl kang dhikir || 

6. Nulya (n)donga limang waktu | 
laju samya surat Wabin | 

wus paragat sunatira | 
lajĕng wĕktu Ngisa-nĕki | 
wus antara salatira | 
bakda praptĕng sunat Witir || 

7. Sampune dĕnnira wĕktu | 
atata dĕnnira linggih | 
kadhar ing sela palatar | 
nĕng tambi soring kusambi | 
Jayĕngrĕsmi lon ngandika | 

mring kang paman myang kang rayi 

8. Mĕnggah lampahing wong luhung | 
suka cinacad ing wadi | 

sanĕs lan kang maksih bakal | 
wong anom kang tan wrin wĕsthi | 
tan kengang winikalpa-a | 
pangucap myang salah linggih || 

9. Ambĕsur kaduk (n)dĕlarung | 
nurut pikire pribadi | 
badan budine dĕdaman | 
andĕdawa ulah sisip | 
sĕpala pamilihira | 

malah lumuh ing kĕjatin || 

10. Milane lĕrĕs kang wuwus | 
putranta Sĕh Amongragi | 
angibaratkĕn maklumat | 
ingaranan ngadam mumkin | 
saking ora maring ana | 
marma maklumat puniki || 

11. Ingaran ngadam mumkinu | 
aluwiyah wastanĕki | 
dene kang ingakĕn rupa | 
lan rupane takdir gaib | 
matĕngah kaol maklumat | 
hakekat ingkang asya-i || 

12. Sakĕh asya-a puniku | 
saking maklumat kang dadi | 
marmanipun kang maklumat | 
ingakĕn rupa sajati | 

lire rupa ingaranan | 
akyan sabitah puniki 


13. Ngalam padhang wastanipun | 
saking cahya sipat kalih | 
ingkang sipat jamal jalal | 
marma maklumat puniki | 
dadya alam uluwiyah | 
nĕnggih rupa kang kariyin || 

14. Kasuluhan rupanipun | 
ing sipat jalaling Widhi | 
mĕncurat kang cahya padhang | 
saking sangĕting birai | 
cahya ingakĕn paĕsan | 
amuhung rupa kang jati || 

15. Nyata eloking Hyang Agung | 
nĕnggih Dat Sipat puniki | 

Sipat punika ngarahan | 
pratingkahing Dat puniki | 
wujudnya tan ing Dat Sipat | 
paĕsan kawan prakawis || 

16. Kang kocap karihin wau | 
ingaran paĕsan jati | 
jatine paĕsan jagad | 
manusa isinirĕki | 

de kang paĕsan manungsa | 
apan ati isinĕki || 

17. Paĕsan ati puniku | 
rohani isinirĕki | 
paĕsan rohani ika | 
pan Datullah isinĕki | 
ati minangka kurungan | 
ĕroh kang minangka pĕksi || 

18. Sir minangka krunganipun | 
idhĕp kang minangka pĕksi | 
tĕtĕp rahsa wastanira | 
dados manusa puniki | 
lamun akurungan jasat | 
kalbuning mukmin puniki || 

19. Minangka paĕsanipun | 
sintĕn ngulati Hyang Widdhi | 
tĕbih lan sariranira | 
kaliwat kawruhe nilib | 
karana jisim punika | 

tĕtĕp mot kalih prĕkawis || 

20. Wahya-jatmika puniku | 
wahya pasĕnĕtan pati | 

jatmika kang pasĕnĕtan | 

rohani ingkang minihi | 

puniku awis waspada | 

lyan kang wus gambuh ing ngĕlmi || 

462 Gambuh 

1. Jayĕngraga tumungkul | 

kang paman anjĕgrĕg lon amuwus | 
iya nora maoni mungguhing Dalil | 
yĕn mĕnggah rĕrasan ngĕlmu | 
ngrasa luputing tumuwoh || 

2. Lamun eling ing ngĕlmu | 
barang pratingkah ngalam puniku | 
kaya-kaya nora na kang mumpangati | 
kandhĕg dening aru-biru | 
kaduwung kang wus kalakon || 

3. Jayĕngrĕsmi amuwus | 
suwawi paman dhikir anungku | 
utamane ing ratri tungtuming budi | 
kang paman atanggap saguh | 
miwah Jĕngraga rumojong || 

4. Madhĕp ing keblatipun | 

rĕmpĕg wong papat samya tuwajuh | 
nelakakĕn suhule kalimah kalih | 
napi isbate tanajul | 
anggantĕr nora lĕlagon || 

5. dĕnnya dhikir adangu | 
satus tasbih ing antawisipun | 

Ki Nuripin tan ambangkat (m)batĕk dhikir | 
sinambi rĕnggotan ngantuk | 
nulyambruk turu (ng)galoso || 

6. Prapta ing tĕngah dalu | 
dĕnnya tawakup ing dhikiripun | 
wusnya jangkĕp sadasa ĕwu tinĕsbih | 
nulya sakĕlimah landhung | 

winot ing sanapas amot |] 

7. Sasampunira rampung | 
sumungku ing pangkon atĕpakur | 

Jayĕngrĕsmi anggrus ngrĕs karasĕng galih | 
inane jiwangganipun | 

nalangsa sarya mĕtu loh || 

8. Pangikisira wimbuh | 

pagut lan tis-tis nyĕnyĕting dulu | 
kasĕrawung ing khĕdasih munyĕng ratri | 
kadya tangising kawlas-hyun | 
kĕh sĕbawĕng tidhĕm kayon || 

9. Kokolik lan tutuhu | 

bĕnce cangak cabak cucuwiyun | 
uwĕg tĕkĕk gĕmak bĕranjangan bintit | 
gurindan mĕliwis bubut | 
othe-othe lan thongthongsot || 

10. Muwuhi tis-tising kung | 
mangkana kang sami apitĕkur | 

luwar saking tuwakupaning Hyang Widdhi | 

Ki Jayĕngrĕsmi asĕgu | 
wus samya mapan alunggoh || 

11. Kulawirya andulu | 

mring Nuripin angling ih si Bĕthuh | 
panyanaku saking panane adhikir | 
jawane banjur anggugur | 
si Di-guguwok andhĕkok || 

12. Angorok sĕnggur-sĕnggur | 
kaya kĕbo disĕmbĕlĕh esuk | 

samya mĕsĕm putra kalih myat Nuripin | 

Jayĕngrĕsmi ngandika rum | 
inggih punika kang ngorok || 

13. Nuripin (ng)gih puniku | 
nĕnelakkĕn caritaning ngĕlmu | 
pangkatipun titah agĕng lawan alit | 
apan sampun bunuhipun | 

wong cilik kĕdah andhĕkok || 

14. Paman tiyang puniku | 

titah apan wontĕn tandhanipun | 
titah alit mung tilĕm kang dĕn-karĕmi | 
yĕn mĕdala tapanipun | 
mung cĕgah pangan kemawon || 

15. Tan sagĕd cĕgah turu | 

sababipun dede pandumipun | 

lamun janma tinitah luhuring budi | 
kĕdah karĕm bukti tuwuk | 
tawĕkal tan guling wangon || 

16. Cĕgah turu tan ayun | 

tan kaduga cĕgah buktinipun | 

ingkang dadya ngamalipun mĕlĕk ratri | 
punika panĕngranipun | 
lamat luhur lawan asor || 

17. Pan titahing tumuwuh | 

ing agĕsang tuna untungipun | 

yĕn wong datan takat cĕgah nadhah guling | 

siyang dalu mumah-mumuh | 

marĕgi pangan angorok || 


< Serat Centhini Jilid 08 - Halaman : 258 > 


18. Siyang dalu amuput | 
anjĕjĕli notol mangan turu | 

nora duwe pangulatan lyaning bukti 
tiyang makatĕn puniku | 
tuna uripe tur bobrok || 

19. De kang alamat luhur | 
tawĕkal cĕgah mangan lan turu | 
apan datan sawiyah-wiyah binukti | 
anjungkung mĕlĕk ing dalu | 
sinung luhur tan kĕna sor || 

20. Puniku pancĕnipun | 
bangsa luhur tan karĕm aturu | 

pan kabuka barĕng sĕdyane agampil 

asidik graitanipun | 

andana warih mulyĕng (n)don || 

463 Asmaradana 

1. Ki Kulawirya ngling aris | 
abĕnĕr riwayatira | 

wong mono yĕn wus palale | 
kudu takdir bangsa andhap | 
mrih luhur nora bisa | 
yĕn wus titah bangsa luhur | 
panggayuhe mring utama || 

2. Bĕcik kauripanĕki | 

Jĕngraga nambungi sabda | 
upami sami-samine | 

tan nadhah lawan tan nendra | 
kang turu datan mangan | 
ingkang mangan datan turu | 
punapa kaote paman || 

3. Ki Kulawirya nauri | 
lagi duduga-manira | 
karone pan padha bae | 
kaya bĕcik wong tan nendra | 
wadhagane kewala | 
jroning wĕngi kĕh kĕrungu | 
karana mĕlĕk tan nendra II 


4. Wa-mono wong siji-siji | 
ingkang kaduga tan nendra | 
ana kang kaduga ngĕlih | 
ĕmbuh ta pakolĕhira | 
Jayĕngrĕsmi ngandika | 
Jayĕngraga pitakonmu | 
bĕnĕr andikane paman || 

5. Nanging ta wong iku thithik 
sarĕhning abangsa ĕngam | 
amrih ing sidhang-siringe | 

pinĕt dhangane kewala | 
prayoga linampahan | 
aywa nyidrani ing dalu | 
ywa nyidrani ing raina || 

6. Ywa nyidrani ing sasami | 
ywa nyidrahi dhawakira | 
ya patang prakara kuwe | 
padha sipating Pangeran | 
kuwasa wĕh duraka | 
yĕku prasasat satuhu | 

Hyang Suksma ingkang satmata || 

7. Kang rayi umatur aris | 
kang pundi liripun cidra | 

Jayĕngrĕsmi lon wuwuse | 
ingkang dhihin cidra marang | 
ing rina lamun nendra | 
kaping kalih cidranipun | 

ing dalu lamun mĕmangan || 

8. Ping tri cidraning sĕsami | 
barang wuwuse tan nyata | 
ping pat cidra mring dhĕwĕke | 
mumurung cipta kang tama | 
kudu mrih tumĕmĕnnya | 
mring patang prakara iku | 
dene tumĕmĕn mring rina || 

9. Anadhah nging aywa guling | 

tumĕmĕnning mring ratrinya | 
nendra ning cĕgah mangane | 
tumĕmĕning mring sĕsama | 
nĕkani pasanggupan | 
tumĕmĕn mring dhawakipun | 
nyiptakkĕn cipta raharja || 

10. Iku prĕdapaning urip | 
sĕmi narik kaluhuran | 
yĕn kaya mangkono trape | 
kang rayi sasmitĕng paman | 
sarya winor guyunya | 

Ki Kulawirya gumuyu | 
sarwi alon angandika || 

11. Dudu basan sidhang-siring | 

dudu pangkate ngam-ngaman | 
pan iku bot-boting abot | 
dudu cocomprĕngan | 

pan tapa tĕtĕmĕnan | 
pira-bara kabĕhipun | 
bisa-a salah sajuga || 

12. Wus kalĕbu wong utami | 
yĕn kongsi sajĕg (ng)gĕnnira | 

wong putut kĕna linakon | 

Jĕngrĕsmi alon ngandika | 
inggih mĕkatĕn paman | 
anjawi kang wis winahyu | 
yuning dhangan tan pinalang || 

13. Lamun pancĕning acilik | 
tan kadugi pisan-pisan | 
mung ngrĕbut turu pangane | 
puniku panĕngranira | 
sanadyan bangsa andhap | 
bĕtah angantĕpi ilmu | 
kawan prakawis punika || 

14. Tandha tabiyat miwiti | 
kaluhuran sakadarnya | 
wiwinih bangsa kamuktĕn | 
tan dumĕh trahing ngawirya | 
kalamun tan kadyĕka | 
anggung wag-wĕg mangan turu | 
yĕkti nut tabiyat kumpra || 

15. Upami godhonging kitri | 
tan jĕnĕg nĕng sĕsananya | 

(nd)dĕlalahe kĕdah rontog | 
asingsal saking kawiryan | 
ngĕlarah anĕng lĕmah | 
tan turuh rĕmbĕsing madu | 
wiji wijiling ngatapa || 

16. Kang paman nauri aris | 
iya bĕnĕr mojarira | 
lakuning wong urip kiye | 
nanging arang ingkang kĕlar | 
kang kadya derahira | 
kĕjaba kaetang guru | 
kakangira Sĕh Mongraga || 

17. Ingkang bisa anglakoni | 
wirayat patang prakara | 
malah ngoncori bangĕte | 
marang ing kono anakmas | 

Jĕngraga nambung sabda | 
pan inggih sayĕktosipun | 

tan wontĕn kadya kakangmas || 

18. Jayĕngrĕsmi ngandika ris | 
wus tan kĕna winicara | 

yĕn kakangmas kang lungandon | 
sun-rasa saya kĕgagas | 
mring kangmas Sĕh Mongraga | 
dadya mĕne kang cinatur | 
angungun mring Amongraga || 

19. Samya sayah mangsa arip | 
ing wanci lingsir anggagat | 
bangun nyĕnyĕt sidhĕm kayon | 
aririh dĕnnya rĕrasan | 
angganya kasayahan | 
rĕrasan sarwi angantuk | 

Kulawirya Jayĕngraga || 

20. Rĕnggotan gĕnti ngantuki | 
Jayĕngrĕsmi layap-layap | 
samya karaos aripe | 
caturan sarya dhat-dhatan | 
nauri liru ada ] 

kagyat Nuripin anglindur | 
katon binĕlabak toya || 

464 Balabak 

1. Jĕlih-jĕlih Nuripin lir dĕn-patĕni | 
sambate | 

adhuh biyung tulung-tulung sarwi asru 
tangise || 

2. Kulawirya Jayĕngrĕsmi Jayĕngragi | 
karine | 

samya kagyat sadaya nyana bilai | 
gugupe || 

3. Kulawirya Jĕngraga ngadĕg sarigak | 
tandange | 

sru tatanya iku geneya Nuripin | 
mulane || 


4. Ki Nuripin angrantuh mĕksih anangis | 
ature | 

apan kagum inggih (ng)gĕn-kawula ngimpi | 
yĕktose || 

5. Pan katingal kawula dĕn-ĕmplok bajul | 
gĕwĕle | 

pan binĕktĕng toya mangandhap mĕnginggil | 
puruge || 

6. (ng)Gĕn-kawula gĕmbar-gĕmbor jro pangimpĕn 
yĕktose | 

datan wontĕn ingkang nulungi satunggil | 
wĕlase || 

7. Kulawirya gumuyu sarwi anyandhak | 
githoke | 

dĕn-ngĕl-ingĕl Nuripin dĕn-gĕgĕblogi | 
awake || 

8. Sarwi muwus ih ambakna wong andhĕkok | 
polahe | 

(n)-jĕpluk-(n)jĕpluk anggĕmbor ngagĕt-agĕti | 
dilĕngĕng || 

9. Nulya lĕnggah Ki Kulawirya alatah | 
guyune | 

Ki Nuripin marak sarwi garundĕlan | 
wuwuse || 

10. Anĕh tĕmĕn wong angimpi dĕn-dukani | 
ladake | 

anĕng krajan nĕng alas tan dĕn-marĕni | 
kĕrĕnge || 

11. Suwe-suwe grunĕnge sangsaya ririh | 
klĕsike | 

wusnya mĕnĕng ngalĕsik lajĕng angantuk | 
cĕkluke || 

12. Jayĕngrĕsmi angandika lan Nuripin | 
bĕcike | 

anithika gĕni (n)dadĕkkĕn bĕdhiyan | 
dĕn-age || 

13. Tan nauri Nuripin eca angantuk | 
rĕnggote | 

Kulawirya anĕntak marang Nuripin | 
wuwuse || 

14. Apa dhĕngkĕk dene (n)dablĕg nora gati | 
kinĕngkĕn | 

Ki Nuripin gragapan matur ĕh kula | 
napane || 

15. Samya sru gumuyu miyarsa Ki Nuripin | 
ature | 

Kulawirya angling angling e e Nuripin ngantuk 
jawane || 

16. Kĕn-anithik dadĕk gĕni urub-urub | 
gawene | 

Ki Nuripin authi sigra anithik | 
gĕnine || 

17. Amĕt rumbut angupaya ipil-ipil | 
kayune | 

wus andadi dĕnnira adadĕn gĕni | 
urube || 

18. Kantar-kantar padha nĕng kĕdhung Bayangan | 
pinggire | 

katrinira kĕmanjon tan antuk guling | 
aripe || 

19. Samya angĕlinting tĕmbako lan mĕnyan | 
udude | 

Kulawirya ngling ĕh Nuripin sirĕku 
mĕngkone || 

20. Sun-lintingkĕn Nuripin matur (ng)gih-inggih | 
bungahe | 

nulya karya pangrokoke dĕn-dodoki | 
jĕmbute || 

21. Wusnya dadya sinungkĕn marang Nuripin | 
ge age | 

tinampanan sarwi matur nuwun-nuwun | 
lĕh gawe || 

22. Ingĕmpakkĕn ngĕmpar krĕngĕs sĕng-sĕng sangit | 
ambune | 

apan katur lintingan wulu kasĕrot | 
jĕmbute || 

23. Pan kasĕlak-sĕlak malĕbu ing tĕlak | 
watuke | 

Nuripin rokoke dĕn-iling-ilingi | 
suwene || 

24. Sarwi muwus iki apane kang sangit | 
rasane | 

lilintinge anulya dipun-udhari | 
wuwuse || 

25. Iki apa Ki Kulawirya nauri | 
lah kuwe | 

bako kĕmpung simbaring kawĕt landhungan | 
ya kuwe || 

26. Ki Nuripin ngrĕti yĕn dudu tĕmbako | 
rupane | 

mungkag-mungkug ĕnĕk kudu arĕp mutah | 
umore || 

27. Kaprĕs jĕmbut Nuripin anggabĕr-gabĕr | 
lambene | 

garundĕlan Nuripin sarwi alatah | 
guyune || 

28. Akĕh tĕmĕn parikane bok wis jĕmbut | 
cĕkake | 

padha ngĕrti mangkono bae ya uwis | 
blakane || 

29. Kathik simbar kathik kĕmpung kathik landhung | 
kawĕte | 

Kulawirya gumuyu sarwi ngidoni | 
cah-cohe || 

30. Ki Nuripin mingkar-mingkur ngling ih biyang | 
ladake | 

idu montĕn punapa botĕn asukĕr | 
amise || 

31. Kĕnĕng idu bathuk irung dĕn-usapi | 
bĕbĕde | 

Kulawirya amuwus ĕh Si Nuripin | 
bĕcike || 

32. Andongĕnga sapintĕr-pintĕrmu bae | 
dĕn-age | 

matur botĕn sagĕd lamun (n)dongĕng-(n)dongĕng | 
bodhone || 

33. Kulawirnya nyĕntak Nuripin pinĕksa | 
dongĕnge | 

Ki Nuripin dhĕlĕg-dhĕlĕg ngeling-eling | 
omonge || 

34. Lah dĕn-gupuh sadhengahneya gotĕkmu | 
pamrihe | 

tamba ĕlĕk yĕn turuwa kĕtanggungan | 
wayahe || 

35. Ki Nuripin adhĕhĕm watuk asĕgu | 

(m)bĕgĕnggĕng | 

Ki Wirya ngling si Dhĕplok lir wong rĕp maca | 
dhĕhĕme || 

36. Nulya wiwit ngomong wau Ki Nuripin | 
andongĕng | 

wontĕn randha lan dhudha cĕlakan linggih | 
nĕng ambĕn || 

37. Ni randha ngling ki dhudha payo badheyan | 
ngong duwe | 

kanthong cilik tan ana bisa (n)jajagi | 
kandhase || 

38. Ki dhudha ngling ĕndi kaya pa kanthonge | 
rupane | 

lan sĕpira jĕmbar rupĕge kanthongmu | 
dawane || 

39. Anauri namung sanyari rong nyari | 
kabĕhe | 

sun-isĕni raja-brana nora kĕbak | 
lawase || 

40. Anĕng jawi gya ki dhudha randha mijil | 
karone | 

anĕng kandhang angangkrang lir suthang walang | 

dhĕngkule || 

41. Pan ki dhudha andhosok tan etung ilang | 
anggrise | 

dalah lopak-lopak sĕlakane imbuh | 
ilange || 

42. Kulawirya muwus lo jĕg kaya aku | 

gajĕge I 

nyandhak tumpĕr sinawatkĕn Ki Nuripin | 
lupute || 

43. Angindhani krĕngkangan ngĕbutkĕn bĕbĕd 
gĕnine | 

kĕbut-kĕbut salong kobong dĕn-usĕki | 
bĕbĕde || 

44. Gĕrundĕlan adat tĕmĕn sok-niwasi | 
guyune | 

enĕm mula nora dĕn-marĕn-marĕni | 
ladake || 

465 Sinom 

1. Yata kang samya gaguywan | 
sadalu tan antuk guling | 

ing wanci bangun anggagat | 
palilahing pajar gidib | 
sumilaking kang langit | 
mancur lintang panjĕr-esuk | 
gumuruh swarĕng rijal | 
myang kluruk sawung mĕlingi | 
jĕgigĕring sata-wana mawurahan || 

2. Kongkang ngungkung nĕng pangrongan | 
srigunting lan cingcing-goling | 

mrak nguwuh nyĕngungong ngakak | 

angkuban barung kĕdhasih | 

branjang kĕjĕr munya sri | 

bĕnce cangak cucuwiyun | 

tĕkak cabak cĕkroan | 

tuwu kokolik angikik | 

kang brĕkutut anduduk lĕlayu raras || 

3. kathah swabawaning mangsa | 
mangididing maruta tis | 

ima mawĕr kawistara | 
rumĕmbe sri ngawiyati | 
suluh sumilak putih | 
ujwalĕng wintang awĕlu | 
akucĕm ewa marang | 
kĕnyaring rat amurwani | 
pangikaling tĕdhuh birate kasunar || 

4. Kandih dening prabaningkang | 

Hyang Harunarsa amijil | 
karya langĕning ngawiyat | 

lir pendah rinĕnggĕng sungging | 
mega malang malĕngki | 
sĕmu bang drawĕla sungsun | 
ima-rĕngga mawarna | 
angrĕnuk tung-tung arangdi | 
wĕnĕh ima sap-sapan anisik mina || 

5. Kang lir kabuling wusonan | 
mega bang lan mega putih | 
kadya pulas tinurutan | 
kapuranta dadu wilis | 

paul rĕmu arĕmik | 

wungu lamuk mega biru | 

lir tilam kĕpandaman | 

pajanging wiyat muryani | 

ima maya kadya wastra ing sampiran || 

6. Mimba rĕmbĕting diwangga | 
manjĕthi raras kumitir | 

lir lungsir rangrangan sutra | 
alilirangan tulya sri | 
tan wun wuryaning kawi | 
pajar gidib waktu Subuh | 

Jayĕngrĕsmi ngandika | 

paman sĕdhĕnge ngastuti | 

wĕktu Subuh utami kang mĕksih awal || 

7. Ki Kulawirya anabda | 
iya sĕdhĕnganing wanci | 
lah payo padha akadas | 
gya samya mĕt toyastuti | 

Kulawirya sĕsĕni | 

nguwuh mring Nuripin nuduh | 

sira ngambila toya | 

ing bathok ngong karya cawik | 

Ki Nuripin sigra mĕt toya bĕlungkang || 

8. Angucap ĕh iya ta lah | 
bok nguyuh sisan ing kali | 

pĕrlu (n)dadak kongkon mring wang | 
tan nganggurakĕn wong linggih | 
nulya katur kang warih | 

Ki Kulawirya amuwus | 
kene sun cewokana | 

Nuripin maju sarya ngling | 

kĕbangĕtĕn prentahe mring wong tan lumrah 

9. Wuwuse acalumikan | 

tan kongang cewok pribadi | 
guthule gya tinuruhan | 
tangane kiwa ngosoki | 

(n)jingkat tangan nginggati | 

bĕthuran santĕring uyuh | 

Kulawirya lingira | 
lo aja lunga Nuripin | 

ĕh wong durung nguyuh (n)dadak cinewokan || 

10. Sarwi pundhake cinandhak | 

tiniyung tan kĕna tĕbih | 

Nuripin nora nglĕgewa | 
bĕbĕd kĕbĕs dĕn-uyuhi | 

(m)bĕrabas sikilnĕki | 

Nuripin anjumbul mundur | 
sarwi njĕlĕh ah biyang | 
bĕbĕd-bĕbĕd dĕn-uyuhi | 
kabangĕtĕn (n)dara kyai sĕmbrananya || 

11. Kulawirya latah-latah | 
modar kowe sun-uyuhi | 
jĕr lĕhmu nuruhi calak | 
dumng nguyuh dĕn-cewoki | 

Nuripin kidih-kidih | 
anguconi bĕbĕdipun | 
gumrĕnĕng garundhĕlan | 
nora tĕpa-tĕpa pikir | 

bok dhĕke dĕn-kĕnĕkĕna mandahneya || 

12. Mĕnthungi uwong sakala | 

tan ana maklume thithik | 
mĕh sĕparo jaritingwang | 
tĕlĕse kang dĕn-uyuhi | 

Ki Kulawirya angling | 
grundĕlan apa ko(k) wuwus | 
sarwi nyirati toya | 

Nuripin malĕs nyirati | 
sacawukan sigra lumajĕng akĕbat || 

13. Kulawirya ngling ya iya | 
rasakna mĕngko Nuripin | 
nulya ngambil toya kadas | 
wusnya adan Jayĕngragi | 
sunat ngamal pupuji | 

Ki Kulawirya sunat wus | 
kang paman ingancaran | 
majĕng kinĕn angimami | 
nulya majĕng ngimami Ki Kulawirya || 

14. Ngangkat usali parĕlan | 

Subĕki rĕkangatĕni | 
ada-an imaman lilah | 

-i tangala lajĕng takbir | 
wĕwacan suratnĕki | 
sawuse Patekahipun | 
sunat Inna anjalna | 
akire surat Watini I 

rĕkangat kang akir dĕge kinunutan || 

15. Wus tartib kalih rĕkangat | 
pupujian lajĕng dhikir | 
sawuse dhikir andonga | 
pĕragat dĕnnya ngabĕkti | 

Jayĕngrĕsmi nglingira ris | 
wawi mumpung enjing laju | 
kang paman lon lingira | 
prayoga sarĕhna dhingin | 
kĕrana kali tan kĕna sinabrangan || 

16. Anganti wijiling surya | 
sĕdhĕng prapta kang nambangi | 
lan iki nuju pasaran | 

Mamĕnang pasare Paing | 

yata sami anganti | 

Hyang Haruna wijilipun | 
sumirat mĕh raina | 
sĕmu bang ima ngawĕngi | 
kasorotan ujwalaning andakara || 

17. Anrang-rangi ing akasa | 

Hyang Surya malĕthĕk mingip | 
sĕparo kadya iriban | 
sangkribing wanita nitik | 
mukaning dyah sĕpalih | 

nĕng wĕngan duk mungup-mungup | 
sumilak kawistara | 
tantara mĕdhar nĕlahi | 
angalela lilir lĕkĕring wadana || 

18. Haruna rungrung rumangsang | 
ngĕnani tang wana wukir | 
kali lumarab anglirab | 
bayanya kĕh ngambang minggir | 
anggabag mudhik milir | 
miwah kang samya mancungul | 
pĕnuh kĕdhung Bayangan | 
baya bayak anĕng warih | 
ĕsthanira kadya samya anĕmbrama || 

19. Marang kang samya tirakat | 
yĕn ngucapa mituruti | 
priyayi ngupaya kaka | 
lĕhĕng abaliyĕng ngriki | 
kadi tan bisa panggih | 
kakanta tan nĕdya mantuk | 
yĕn etunga ing lampah | 
tuwas kangelan nĕng margi | 

kang mangkana miyangga lamun ngucapa || 

20. Ki Wuragil Kulawirya | 
muwus sasmitĕng Nuripin | 

nudingi buaya ngambang | 
Nuripin mĕlu nudingi | 
ika apa Nuripin | 
bajul ngĕlih arsa naut | 
anguntal marang sira | 

Nuripin nirokkĕn angling | 
dĕn-gigiris Nuripin niru kewala 

466 Girisa 

1. Jayĕngrĕsmi lon ngandika | 
suwawi paman mahawan | 
payo yayi Jayĕngraga | 
kang liningan kalihira | 
agĕpah adan umangkat | 
saking ing kĕdhung Bayangan | 
nginggil prĕnahing sabrangan | 
angidul limang pĕmbalang || 

2. Numpak baita taripan | 
wong papat samya anabrang | 
sarĕngan wong apĕpasar | 
wus nabrang ing pĕlabuhan | 
laju kewala nut marga | 
galĕng tĕpining pagagan | 
pala srining patĕgalan | 
kasimpar kapĕndhĕm miwah || 

3. Sawarnining jĕjanganan | 
pinagĕr wuluh risigan | 
tĕgale wong Majarata | 
kalangkung asri kawuryan | 
gaga anggĕnggĕng rumagang | 
du galĕng tĕgal pĕgagan | 
pinggir sinalisir gawar | 
mĕripit carang lanjaran || 

4. Kĕcipir kacang dhung-dhungan 
kara kĕrai sĕmangka | 
jĕwawut jagung kimpulan | 
lombok terong wijĕn jarak | 
tĕmbako tompulu kapas | 
tĕgal wiyar bĕbanjĕngan | 
pinggir kinirihan toya | 
kumriwik atutulakan || 

5. Yata kang samya lĕlampah | 
andarung ra-ara wiyar | 
wus siyang tumiling surya | 
ngambah wana tĕrataban | 
musakat rĕkasĕng lampah | 
panasing Hyang Andakara | 
gumamplĕng mĕmpĕng apanas | 
tumapak lĕbune panas || 

6. Tan wontĕn toya katingal | 
nasak pĕngalang-alangan | 
nampĕg sumuke apanas | 
samyanggong gĕrah katoran | 
ing ngarsa tumingal desa | 
ragi kapering ing mĕrga | 
kasĕyuban ing karoya | 
sinĕngka glis sadĕdĕlan || 

7. Anyidhang nyimpang ing marga 
Nuripin abĕntayangan | 
ngrĕsula sĕsambat panas | 
bilah panase tan lumrah | 
dingarĕn panasing surya | 
ngisor panas dhuwur panas | 
tan ana manuk bri nglayang | 
bok sĕdhum tĕka sadhela || 

8. Jĕngrĕsmi mĕsĕm ngandika | 
Nuripin sira ngrĕsula | 

tan bĕtah rasaning panas | 
jare ujare wirayat | 
caritaning pra ngulama | 
kĕlawan panas ngakirat | 
tikĕl pitung mene panas | 
maksih panas ing akerat || 

9. Kulawirya nambung nabda | 
ya Nuripin wruhanira | 
lĕhmu ngrasakkĕn panas | 
lagi manjĕre kewala | 
durung sok-sokaning kerat | 
besuk yĕn sira nĕng kerat | 
kepanasĕn (n)dhasmu pĕcah | 
anjĕblug utĕkmu mili || 

10. Kabĕh abĕcik kewala | 
mung sira dĕn-panas dhawak | 
sajĕge tan sinung luwar | 
malah sĕlĕt bangĕt panas | 
Nuripin matur plĕrukan | 
ngandika asiya-siya | 
punapa namung kawula | 
ingkang duraka priyangga || 

11. Thok thil namung jasat-kala | 
Kulawirya ngling lah iya | 
Nuripin matur (n)dah puna | 
bara-bara ngur kawula | 
tinimbang kalawan ingkang | 
angingkrang anĕng pĕpalang | 
Kulawirya kagyat miyat | 
sarwi anggĕrĕwal lĕmah || 

12. Nuripin lumayu gancang | 
binalang akĕdhungsangan | 
wangsul praptĕng ing dĕdalan | 

Jĕngraga gumuyu mojar | 

Nuripin rada cilaka | 

arĕp glis nĕng pangauban | 
wĕkasan kasuwĕn panas | 
yata kang sami mahawan || 

13. Wus prapta kang pinaranan | 
ngisoring kaywagung gurda | 
raryan sĕndhang pinggir desa | 
ing Pakudĕn cĕlak wana | 
samya nĕng ngandhap karoya | 
samya so ayĕm gya siram | 
karaos rahmating badan | 
wus samya lajĕng akadas || 

14. Nuripin prapta gya-agya | 

cucul byur ambyur ing sĕndhang | 
wusnya dus angambil kadas | 
sadaya samya sĕmbayang | 
sabakdanira asalat | 

Jayĕngraga ris ngandika | 

Nuripin sira mentara | 
mring desa angupaya-a || 

15. Bubucu manawa ana | 

lan dawĕgan kang sĕdhĕngan | 
ngilĕnana kang prayoga | 

Nuripin matur sandika | 
gya mentar mring padhusunan | 
nĕmbung lan patingginira | 
agupuh ingkang liningan | 
tan susah mawi tinumbas || 

16. Samĕkta kadya sugata | 
bubucu saulamira | 
dawĕgan pat pĕparasan | 
anĕng dhulang panjang ilang | 
gupuh prapta ngarsanira | 
kadhĕpĕk kidhung trapsila | 
ngusap-usap baunira | 

sarwi bukuh aturira || 

17. Punika kang sumapala | 
sĕkul sananjung katura | 
toya kumringĕt satĕsan | 
supaya aring katoran | 
sumangga jĕngira lurah | 

Jayĕngrĕsmi ris ngandika | 
kang pĕtinggi sugatanta | 

(ng)gĕh bangĕt tarima mara || 

18. Samire godhong binuka | 
kang paman lan arinira | 
samya ingancaran nadhah | 
gupuh samya wiwijikan | 
adan lĕkas kĕmbul nadhah | 
sĕmu kalantih ing mangsa | 
pikantuk dĕnnira samya | 
abukti kang pasugatan || 

19. Wusnya nutug cinarikan | 

Nuripin nadhah lorodan | 
pan ibut pamanganira | 
acakut dhokoh agagah | 
dhasar sakesuk tan mangan | 
kĕlalĕn nora tĕtawa | 

tĕlas tan kari saupa | 

lawuh myang dawĕgan bebas ]| 

20. Kulawirya gumuyu jar | 

Pin paran wus wruh maring wang | 

Ki Ripin (m)bĕkuh turira | 
mriksa malih tiyang cĕlak | 
pratela sapolah tingkah | 

Kulawirya ngling kĕparat | 
andadak kobĕr anggarap | 
sarwi ambalang balungkang || 

21. Kĕna dhĕngkule anjola | 

Jĕngrĕsmi mĕsĕm ngandika | 
ĕh kakang pĕtinggi desa | 
wus sangĕt tarimaningwang | 
dĕnnira dana bojana | 

kang liningan nuwun turnya | 
lah wis manira mit mentar | 
manirarsa ngraras driya || 

Jilid 8 - Kaca : 201 

467 Mijil 

1. Ki patinggi (n)dhĕku turira ris | 
sumanggĕng karsĕng don | 

inggih (n)dhĕrĕk wilujĕng lampahe | 
angling malih tuduhna kang ĕndi | 
margane kang bĕcik | 
jujuge kang gunung || 

2. Matur inggih kang margi puniki | 
ngĕncĕng mring Kĕlothok | 

ardi Klothok guwa Selamanglĕng | 
yĕn wus ngidul-ngilĕn punang mĕrgi | 
sisimpanganĕki | 
mangilĕn kang anut || 

3. Botĕn wontĕn margi malih-malih | 
jujuge mring Klothok | 

mung simpangan satunggil mangilĕn | 

Jayĕngrĕsmi angandika aris | 
padha (n)dum basuki | 
ki pĕtinggi muwus || 

4. Katri sojar mit-amitan sami | 

(n)dan umangkat gupoh | 
pan tinurut pĕtinggi tuduhe | 
wus kapungkur Pakudhon desaki | 
wanci lingsir rawi | 

panase tumapuk || 

5. Lĕpas lampahira kang sĕdyapti | 
mring ardi Kĕlothok | 

prapta simpanganira mangilĕn | 
aningali bĕlik wenya wĕning | 
cĕlak saking margi | 
rarywan samya waktu || 

6. Salat Ngasar sabakdanirĕki | 
laju mawan gupoh | 

kawit manjat ing ardi anĕtĕr | 
dadya randhat lampahirĕng margi | 
angatĕk sa-ari | 
suku samya rapuh || 

7. Sinĕngkakkĕn lampahira nanging | 
tansah ngonjot-onjot | 

nulya prapta dhusun ing Pakuncĕn | 
kang lumampah samya sĕdya kampir | 
tan ana patinggi | 
namung kamisĕpuh || 

8. Kyai Wanatawa ranirĕki | 
ki Nuripin gupoh | 
amanggihi sarwi atĕlĕtĕh | 
gupuh Wanatawa praptĕng ngarsi | 
sarwi ngancarani | 

kinĕn lĕnggah salu || 

9. Angandika aywa susah iki | 
ing kene kemawon | 

ngong ayun mring guwa Selamanglĕng 
yĕn sambada lan kasdune kaki | 
untapna wakmami | 
kaki maring gunung || 

10. Kyai Wanatawa matur inggih | 
sampun walangatos | 

pan wus damĕl kula ngatĕrake | 
Jayĕngraga Kulawirya angling | 
lah ya sokur kaki | 
jurukuncinipun || 


14 (Kapanggih Sĕh Ragayuni ingkang adhĕdhepok ing rĕdi Kalĕnglĕngan) 
Enjingipun sami kadhĕrĕkakĕn dhatĕng Pakarĕman kapanggih Sĕh Ragayuni 

ingkang adhĕdhepok ing rĕdi Kalĕnglĕngan, ijĕn tanpa kanthi. Para tamu 
sinunggata asal mangunahipun sang pinandhita. Bab dunungipun Sĕh 
Amongraga, namung paring sasmita: kadosdene sata (ayam) mĕmĕti 
ngupados patarangan. Samangke sampun wontĕn ing prĕnah kidul-kilĕn 
nanging botĕn pĕrlu dipun-susul, ing tĕmbe badhe sami kapanggih. 

Sĕh Ragayuni paring wĕjangan bab: pralambang pamoring kawula Gusti, 
sarta pralambang ngagĕsang kados tiyang kakesahan kampir ing margi, sarta 
panunggiling rasa kajatĕn, tĕlĕnging salat, panganggĕp dhatĕng Pangeran, 
pangidhĕping sawiji-waji, tokid jatining kasidan. Wasana Sĕh Ragayuni 
paring katrangan dunungipun Sĕh Amongraga tĕmbenipun ing Wanataka. Ing 
tĕmbe sadaya badhe sagĕd kapanggih ing ngrika. Enjingipun sami pamitan 
kanthi sĕsalaman. Ing wĕkdal sadaya sami/rumaos salaman, sanalika Sĕh 
Ragayuni musna botĕn katingal. Sadaya sami ngungun. 

Kaca 202 - 218 


Jilid 8 - Kaca : 202 

467 Mijil 

11. Kang liningan gupuh nulya rakit | 
sangu karag gĕmblong | 

wus sinungkĕn Nuripin tinampĕn | 
myang dawĕgan parasan cinangking | 
umatur suwawi | 
yĕn kadalon laku 1 1 

12. Nulya samya umangkat tumuli | 
suku maksih apor | 
ngantak-antak ing marga lampahe | 
wus antara dangu nulya prapti | 
wiwarĕng guwa writ | 

Selamanglĕng luhung || 

13. Kathah rĕnggane sela ingukir | 

Jĕngrĕsmi duk anon | 

langkung ngungun angling jro driyane | 
yĕki patilasan Kilisuci | 
caritane dhingin | 
dhĕdhalang anjantur || 

14. Sananing pandhita rara suci | 
kadang kĕnya katong | 

maha dhepok anĕng Selamanglĕng | 
maksih walĕh labĕting ngaluwih | 
gawok dĕnnya mĕksi | 
kang watu tinatu || 

15. Pilaring kori pinatra rĕmit | 
rapĕt adon-adon | 

cĕcĕlĕng tĕlundhag pipinggire | 
pinangada dhĕdhĕkan lus linis | 
pinipil lir rimpil | 
sĕsĕmpilanipun || 

16. Ginapura teplok ngukĕl pakis | 
sinimbar tumpang ron | 
pangubĕding lung-lungan kanthĕte | 

muwĕr kadya panglĕkĕring luwing | 
awingwing anggawing | 
lir rĕmĕk dinumuk || 

17. Kĕndĕl anĕng pacrabakan jobin | 
dening sela kosok | 
kalumutan lĕgĕtan wilise | 
sumarambah mĕlatar wĕradin | 
ĕmpuk lir linapis | 

ing wastra sinungsun || 

18. Ingkang samya eca dĕnnya linggih | 
sawusira aso | 

myat pusparsa mayĕng ngupayane | 
lumaksana sadaya umiring | 
maring taman wukir | 
sangkĕp liring santun || 

19. Anduk gandanira amrik minging | 
kĕh brĕmara awor | 

kariruru kawigaran dene | 
ring sadpada myang kukupu mamrih | 
nrawung warnĕng sari | 
bĕlonthang bang wungu || 

468 Lonthang 

1. Yata kang ngupaya tirta tan kapĕdhak | 

Jayĕngrĕsmi ngling maring Ki Wanatawa | 
paran iki kaki de tan ana tirta || 

Jilid 8 - Kaca : 203 

2. Matur inggih pabĕjĕn prĕnahira | 

wah mĕkatĕn langkung ing bĕgja paduka | 
pan punika trĕkadhang tan katingalan || 

3. Jayĕngrĕsmi sumpĕg kuwatir tyasira | 
lalurating kadas dĕnnira sĕmbahyang | 
angandika kaki na ngĕndi prĕnahnya || 

4. Ing pabĕjĕn age payo pinaranan | 
nulya mudhun sakĕdhik angalor-ngetan | 
tan adangu kang ingulatan kapĕdhak || 

5. Ranu nĕng kulah sela pinatra ngrĕmit | 
patute sĕgaran lĕlawĕh nglambe dang | 
ingukir rintikan wĕwĕngkon lis-lisan 1 1 

6. Kinubĕngan sangkĕp saliring sĕkaran | 
mĕncĕp wenya wĕning nĕng kulah akilah | 

Jayĕngrĕsmi anon kacaryan umulat || 

7. Endahing patirtan nulya sama kadas | 
wanci Hyang Arka wus nitih ing ancala | 
nulya agya wangsul malih marang guwa || 

8. Laju tumama maring sajroning guwa | 
tambĕning wiwara kang kidul rineka | 
rĕca naga manglung lir mijil saking rong || 

9. Jĕrambahing guwa sela kumalasa | 
rakite lir wisma watĕs winĕtara | 
tan patya wiyar watara nĕm dhĕpa || 

10. Sela lus sĕdaya pinipil pĕpatran | 
myang nginggil langitanira pipilan | 
ingukĕl ngaluwĕr ingunthuk cacingan || 

11. Myang pagĕr kring kanan pĕnuh kir-ukiran | 
rurujit angrawit bintulu mapraba | 

tan ana sĕlanya tinatu tinatal || 

12. Tetela lir kĕmbang sĕlaga gagangan | 
guwa ing Selamanglĕng asisinggĕtan | 
kang kidul singgĕtnya kathah mawi lawang || 

13. Jĕrambah jro-mahan antara rong dhĕpa | 
dene kang ĕlĕr singgĕtnya mawi lawang | 
jĕrambah antara jĕmbare pat dhĕpa || 

14. Kang pinggir kilĕn wontĕn bale watangan | 
sela lus lis-lisan amuput jĕrambah | 
gĕngira sadhĕpa lĕr malih singgĕtan || 

15. Tĕngahipun lawang jĕrambah jro-mahan | 
tri dhĕpa wiyarnya pĕsagi tulyĕndah | 
guwa Selamanglĕng jrambahnya sĕkawan || 

16. Lawang jro titiga lawang kang mring jaba | 
kĕkalih ingkang wetan lawang mring jaba | 
yata kang samya salat anĕng jĕrambah || 

17. Wĕktu Mahrib Jĕngrĕsmi kang dadya imam | 
bakda salat Mahrib lajĕng salat Ngisa | 
sabĕn waktu samya gantya dadya imam || 

Jilid 8 - Kaca : 204 

18. Bakda Ngisa wus pĕragat sunatira | 
nulya samya tata dĕnnya lilinggihan | 

Nuripin anithik karya gĕni diyan || 

19. Samya lĕjar tyasira nĕng guwa pandam | 

Jĕngrĕsmi ngandika mring Ki Wanatawa | 
kaki ngong tĕtanya punapi wontĕna || 

20. Janma kang tirakat marene wong tiga | 
ngawirya pĕparab Ki Sĕh Amongraga | 
sabate kĕkalih aran Jamil Jamal || 

21. Praptĕng nĕng guwa Selamanglĕng manawa | 
aturira kawula datan tumingal | 

manawi ta saking tan uning kawula || 

22. Ingkang kadya pajar andika punika | 
wontĕna kawula matur pan bĕlaka | 
kang ana Sĕh Mongraga kanthi sabatnya || 

469 Kinanthi 

1. Yata kang samya alungguh | 
nĕng guwa dĕnnya nĕnĕpi | 
apan namung kalih dina | 
anĕng Selamanglĕng nĕnggih | 

Jĕngrĕsmi alon lingira | 
marang ki Wanatawĕki || 

2. Kaki sun-tanya sirĕku | 
kene saluwaking ardi | 
ana kang amaratapa | 
pandhita ingkang linuwih | 

Ki Wanatara turira | 

pan inggih wontĕn satunggil || 

3. Anĕng sapucaking gunung | 
pucaking ardi puniki | 

ardi Klothok pĕkarĕman | 
sĕpĕn tan kambah ing janmi | 
awis ingkang uninga-a | 
kadhang yĕn wontĕn kĕpanggih || 

4. Tan sagĕd asalang muwus | 
bisu kewala tan angling | 
yĕn wontĕn kang inujaran | 
sĕpakonipun pinanggih | 
etangipun angsal bĕgja | 

yĕn panggih kongsi sinung ling || 

5. Wastanipun kang palungguh | 

Ki Dhepok Sĕh Ragayuni | 
manggyan pucak palĕlĕngan | 

Jayĕngrĕsmi duk miyarsi | 
mring ature Wanatawa | 
sukĕng tyas arsa pĕpanggih || 

Jilid 8 - Kaca : 205 

6. Wusana alon amuwus | 
payo ta tuduhna kaki | 
iya maring Kalĕnglĕngan | 
manira sĕdya pĕpanggih | 

Ki Winatawa turira | 
sumangga amba umiring || 

7. Dyan umangkat sing (n)gyannipun | 
mudhun ngalĕr-ngetan iring | 
anikung ngilĕn amanjat | 

nut jagir lingiring wukir | 
wanci gumatĕl kang surya | 

andharat sumĕngkĕng ardi || 

8. Amiyak gĕlagah rayung | 
nĕrampat lang-alang aking | 
ngatĕk-atĕk dĕnnya lampah | 
ing margi kalangkung sungil | 
sakĕdhap rĕrĕn kaporan | 
sanggon-(ng)gon dĕnnira linggih 

9. Anĕnggĕl sasĕngkanipun | 
lĕlĕmpong alĕmpat-lĕmpit | 
ngambah wana pĕjarakan | 
jarak-cina angĕbĕki | 
manjat arambatan jarak | 
yĕn raryan jarak ngayomi || 

10. Andungkap panjatanipun | 
tĕnggĕre pucaking wukir | 
tĕlas kang wana kĕkaywan | 
kĕkĕndhit pucaking ardi | 
ngasrama ing Kalĕnglĕngan | 
dadya babuyutan wingit || 

11. Kang samya lampah ngrĕrantun | 
kĕsayahĕn anĕng margi | 
rĕm-rĕm samya mumucangan | 
nĕng sor kĕkaywan kĕlampis | 
watĕs kĕkĕtĕbing wana | 

rĕsik padhang sapĕnginggil || 

12. Gya manjat (n)dĕdĕr mandhuwur 
anĕnggĕk sumĕngkanĕki | 
anjambak sukĕt mĕrakan | 
kĕlangkung rĕkasĕng margi | 
surup wanci wisan karya | 
sumalĕngĕt panasnĕki || 

13. Dhukut tinampakan lunyu | 
sring kĕplorot Ki Nuripin | 
dadya gaguywan samarga | 
mĕrga lakune Nuripin | 
gondhelan sacandhakira | 
yĕn jĕbol kĕplorot tĕbih || 

14. Yata wau kang palungguh | 
ing dhepok Sĕh Ragayuni | 
tanpa sabat tanpa endhang | 
namung pribadinirĕki | 
tanpa wisma kĕkampungan | 
anĕng ing sanggar sasiki || 

15. Tan pati agĕng kang tajug | 
pĕcak nĕmbĕlas pĕsagi | 
payonne ĕduk kakaban | 

pagĕr galondhong pring langking 

sinunduk pan ginĕndĕran | 
jĕjĕr adu rapĕt pipit || 

16. Lawang lĕr lĕrĕganipun | 
sami wutuhan pring langking | 
tanpa bale palupuhan | 
tiningalan saking jawi | 

tan katingal pagĕrira | 
rinambatan ing pong-pongging || 

Jilid 8 - Kaca : 206 

17. Papasan galing lung gadhung | 

(n)jĕn-injĕnan sangga langit | 
lĕt-ulĕtan kĕsĕmbukan | 
adal-adal lan wĕdani | 
ngrĕmbuyung ngĕbĕki sanggar | 
dinulu muyĕg awilis || 

18. Lir pangol sela ngalumut | 
tan mungguh lamun nyanani | 
yĕn dadya sĕsanĕng janma | 
saking sintruning awingit | 
kang nĕng sanggar pamisikan | 

Ki Dhepok Sĕh Ragayuni || 

19. Arakit palungguhipun | 
ngadhĕp dhadharan mawarni | 
kanan kirine jilidan | 
satumpuk jilidan Jawi | 
satumpuk jilidan kitab | 
angapit ing kanan kering || 

20. Tan mawi kĕlasa lungguh | 
palupuh kewala apik | 
kalimis labĕt wus kawak | 
yata kang sumĕdya prapti | 
pucak arga Kalĕnglĕngan | 
wus dĕnnya anduduk margi || 

470 Mĕgatruh 

1. Nulya prapta Jayĕngrĕsmi lampahipun | 
lan kang paman myang kang rayi | 

Ki Wanatawa nĕng ngayun | 
kang dadya grĕmaning margi | 
pitĕdah prĕnahing dhepok || 

2. Matur lah punika inggih dhepokipun | 
napak palataranĕki | 

rĕsik tan na rumputipun | 
sela kumalasa radin | 
kadya pakĕkĕsaning wong || 

3. Anglulumut lĕgĕdan wilis dinulu | 
kĕlapa gadhing kĕkalih | 

kang minangka kĕrinipun | 

rumput mrakan ngrĕmbyung nginggil | 
kĕkĕtĕb sĕkar rĕgulo || 

4. Gya tumama Jayĕngrĕsmi duk kadulu | 
marang ing sang apalinggih | 

uluk salamu ngalĕkum | 
nabda ngalekum salami | 
rĕrakĕtan tangan gupoh || 

5. Gantya-gantya sĕsalaman kang martamu | 

Wanatawa myang Nuripin | 

sĕdaya wus kinĕn lungguh | 
santri wus prĕnah nĕng wuri | 
binagyan ingkang duk rawoh || 

6. Amangsuli pambagya panambramĕng rum | 
wau ta sang apalinggih | 

jatmika tan kĕna muwus | 
samya ngartikĕng jro kapti | 
lungit pasanging pasĕmon || 

7. Cup-cinupan sang tapa hardayanipun | 
uninga lamating gaib | 

cacalon mukmin kas luhung | 
ing mangkya lagya nglĕlari | 
mring kadang ipe lungandon || 

8. Dhadhĕmpalan rĕhning tinuding ing laku | 
mring sudarmanira kalih | 

onĕngira trĕsnĕng mantu | 
myang sagotra sama asih | 
mring kang sĕdya utamĕng don || 

9. Sanalika mĕne tan sarawung wuwus | 

Ki Dhepok Sĕh Ragayuni | 

ragi kathah ĕsĕmipun | 
makung kajatmikan wingit | 
dadya tan ana miraos || 

10. Jayĕngrĕsmi Jĕngraga Kulawiryĕku | 
samya micorĕng jro galih | 
sĕmada gawat wong iku | 

karya gawoking tĕtami | 
kitabe sinandhing lunggoh || 

11. Lawan ingkang dĕn-adhĕp samaptĕng suguh | 
nyamikan sangkĕp mawarni | 

dudu carane wong gunung | 

pasugatane di-adi | 

cĕrĕt pinanggung nĕng anglo || 

12. Dĕgan pĕparasan myang kĕndhi bak ranu | 
tan rewang jalu lan ĕstri | 

bisa arakit sasuguh | 

woh-wohan kang manis-manis | 
myang lah-olahan sumaos || 

13. Jayĕngrĕsmi tumingal mring sang palungguh | 
kĕraos kakanirĕki | 

wusana kumĕmbĕng kang luh | 
sira Ki Sĕh Ragayuni | 
myating tĕtamu ngĕmu loh || 

14. Anĕmbrama nĕnamur sungkawĕng tamu | 
nojarkĕn pasugatĕki | 

sumangga sawontĕnipun | 
sumapala palĕng wukir | 
supaya ring ing kalĕson || 

15. We nyu wilis tuwin sakarsa amundhut | 
samya mangsuli lingaris | 

inggih ing sasĕlotipun | 

Jĕngrĕsmi rĕsĕping galih | 
myat marang ingkang dhĕdhepok || 

16. Pan inganti-anti dangu tan amuwus | 
kĕlangkung akung ing wadi | 
mĕngkana alon amuwus | 

Jĕngrĕsmi mring sang palinggih | 
marma kawula praptĕng don || 

17. Wiyosipun kawula nuwun pituduh | 
mugi paduka sung tuding | 
inggih ing panggenannipun | 
kadang sĕpuh kawlas asih | 
nglalana nis nir tang wartos || 

18. Karya kingkinipun ingkang kantun-kantun | 
ramĕbu myang garwanĕki | 

langkung sangĕt kawlasayun | 
kula kĕlawan pun adhi | 
myang paman samya ngupados || 

19. Lamun sampun praptĕng mariki kang wau | 
kadang kawula Mongragi | 

ing mangkya pundi gyannipun | 
yĕn tan marĕk yĕkti mami | 
nuwun pĕthĕk kang cumĕplong || 

20. Sang palinggih Sĕh Ragayuni lingnya rum | 
inggih mangke bok-mĕnawi | 

sagĕd amangsuli atur | 
kilap lĕrĕs lawan sisip | 
anakmas dĕnnya mirangrong || 

471 Wirangrong 

1. Prayogi sĕsambĕn dhingin | 
supaya mari kalĕson | 

punapa kinĕrsan we-ning kang nyu | 
kang liningan aglis | 
samya ngalap dawĕgan | 
inginum manis anikmat || 

2. Nulya sinung Ki Nuripin | 
amundhut nyamikan alon | 
sasukanya ngalap apikantuk | 
kang samya binukti | 

Sĕh Ragayuni ngalap | 
manggis ginĕgĕm kewala || 

3. Wusnya dhĕdhaharan sami | 

Sĕh Ragayuni lingnya lon | 
anakmas tatanya kadangipun | 
ingkang lĕlana nis | 
kawula tan pagutan | 
dĕrĕng wruh suwarnanira || 

4. Kang wasta Sĕh Amongragi | 
nanging wus wor tunggal kawroh | 
jomblah nĕng kanĕngan lan ragĕngsun | 
tan kuciwĕng ngĕlmi | 

tar samar sinamaran | 
sami dĕrĕnge pĕpanggya || 

5. Tan tingal-tiningal lair | 
wus cup-cinupan ing batos | 

Ki Sĕh Amongraga tyas wus kupu | 
lan kawula yĕkti | 
ing pandugi kawula | 
rakanta Sĕh Amongraga || 

6. Laju ngĕlalu lana nis | 
wus tan nĕdya atatĕmon | 

marang yayah rena tan lyan (n)dulu | 
mring Hyang Purbajati | 
jatmikaning kanĕngan | 
nĕnĕnga sihing Hyang Suksma || 

7. Lir sata lagya mĕmĕti | 
pantuk patarangan manggon | 
lagya drĕs anigan nulya nungku | 
mangrĕmi pangĕksi | 

mrih tĕtĕsing kasidan | 
tanggaling sih kĕwaleyan || 

8. Wa-mĕkatĕn niku sirik | 
anyĕnthok aibing Manon | 

pan lagya kinarsan de Hyang Agung | 
tan kĕna pinĕthik | 
walahu alam benjang | 
yĕn karilan ing Hyang Suksma || 

9. Dene (ng)gĕnnipun samangkin | 
nĕng mĕdangab kidul-kulon | 

tan kenging cinĕtha ing palungguh | 
lamun dĕn-ulati | 
pan dĕrĕng mangsanira | 
kĕpanggiha ingulatan || 

10. Kakanta Sĕh Amongragi | 
lagya kinarya lĕlakon | 
puniku ing benjang garwanipun | 
tumutur ing laki | 

nĕng jaman pamimikan | 
kathah roncening rancangan || 

11. Lagya samantĕn ling-mami | 
tan kĕna wĕdharing raos | 

Jĕngrĕsmi duk miyarsa langkung ngungun 
katrinira sami | 

Jĕngraga Kulawirya | 
bisik-bisik arĕrasan || 

12. Paman wong puniku ĕdi | 
tunggal pasanging pasĕmon | 
lan putranta kangmas saliripun | 
wuwuse patitis | 

tan wontĕn kang sumĕlang | 
kadya sidik kang wĕcana || 

13. Ki Kulawirya nauri | 
layake iya mangkono | 

wus waspadĕng cipta ngong sirĕku | 
thithik rada blai | 
polahira nĕng marga | 
padha nyalĕwĕng maksiyat || 

14. Mangsa wurunga kĕtawis | 
pĕsthi kacupan ing batos | 
mĕsĕm Jayĕngraga bari suntrut | 
anutuh kang uwis | 

Sĕh Ragayuni lingnya | 
nyamun nyarakkĕn dhadharan || 

15. Dawĕg anggĕr kang dumugi | 
sami krana lah kemawon | 
punika kinĕdhap sarbat arum | 
sawontĕning wukir | 
karĕnan kang liningan | 
samya rahab dhĕdhaharan || 

16. Katri karĕnan ing kapti | 
dene sĕsambĕn aroyom | 

Sĕh Raga angandika lah puniku | 
wedang mupangati | 
ron kĕmadhuh kaleyang | 

lan gula rĕn sawatara || 

17. Ngrĕs linu pĕgĕling daging | 
ngilangkĕn ing ngapor ngĕthok | 
tali wulu waras otot purus | 
kĕsĕl aglis mari | 

yĕn kaur linĕguta | 
primbon nyatur dadi sarat || 

18. Katri mĕsĕm anginggihi | 
kadosta lamun sayĕktos | 
puniku kaliyanging kĕmadhuh | 

paedah utami gya samya nginum wedang | 

Jĕngraga anggunggung rasa || 

19. Paman datan nyana mami | 
lamun kleyanging kĕmadhuh | 
yĕn mawi mupangat raosipun | 
gurih tungtung wangi | 

kula lagi punika | 
mriksa raose kang wedang || 

20. Karĕnan Ki Jayĕngrĕsmi | 
cipta jĕnĕk anĕng dhepok | 

tyas sĕdya ambapa mring sang wiku | 

Ki Sĕh Ragayuni | 
uning kĕjĕping netra | 
amĕdhar jurudĕmungan || 

472 Jurudĕmung 

1. Wancining surya gumiwang | 

Sĕh Ragayuni lingnya rum | 
suwawi sami awĕktu | 
marang (ng)gonne we akadas | 
samya mĕdal saking tajug | 
maring sĕndhang pabĕlikan | 
margi anglĕngkong tumurun || 

2. Praptĕng sĕndhang pabĕlikan | 
sĕndhang Prawati rannipun | 
ngandhaping sela gĕng mangul | 
sĕndhangnya mila andrawas | 
marang sor (n)jog jurang parung | 
yata kang samya akadas | 
sawusnya dĕnnira wulu || 

3. Wangsul minggah praptĕng langgar | 
samya wĕktu salat Luhur | 

Sĕh Raga ngimami ngayun | 
pĕragat dĕnnya asalat | 
samya tata malih lungguh | 
wus samya cipta wor driya | 
tan wangwang osiking wuwus || 

4. Jayĕngrĕsmi rum tatanya | 
mring Sĕh Ragayuni luhung | 
kawula kyai nunuwun | 

rĕh bodho tanpa tuduhan | 
mugi paduka sung tuduh | 
praptĕng padhanging tyas-kula | 
ngagĕsang geyonganipun || 

5. Ki Sĕh Ragayuni nabda | 
winor ĕsĕme asĕmu | 

dhuh anakmas sang binagus | 
dene amila bĕbakal | 
wus tandur milir maluku | 
dhasar wijine wangĕnan | 
nging kĕdhik kuciwanipun || 

6. Ragi katĕndhangan jawah | 
sĕmune sĕmada alum | 
kĕndhat tulakan tan turun | 
nanging tan dados punapa | 
pan kĕdah istikĕng jawuh | 
supaya winih waluya | 
ngalilir kawanton ranu || 

7. Wiwinih sampun prayogi | 
mung kantun pangolahipun | 
kĕdah anuwuki pacul | 
mrih dhaup winih lan tanah | 
dadyarja kang tanĕm tuwuh | 
kang darbe sabin sih marma | 
myat tandurane woh landhung || 

8. Kontrak tyasnya kang liningan | 
pan rumaos inanipun | 

Ki Jayĕngraga umatur | 
bibisik mring kang raka | 
prayogi angudi wuwus | 
supados kususing driya | 
ing nalar manawi rujuk || 

9. Jĕngrĕsmi nganthuki rĕmbag | 
wusana alon umatur | 
marang sang maha palungguh | 
kawula nunuwun mirat | 
pangandikanta kang wau | 
dhauping winih lan tanah | 
kadya punapi liripun || 

10. Sĕh Ragayuni lingira | 
de wuwus-kula puniki | 
kathah panunggilanipun | 
pan inggih gangsal prakara | 
ingkang dhingin dhaupipun | 

Gusti kalawan kawula | 

kumpula sir kang sĕjati || 

11. Lantaran uni uninga | 
kaping kalih dhaupipun | 
ngagĕsang kalawan lampus | 
kumpuling ĕngĕt lan lipya | 
lantaran nugraha wahyu | 
kaping tiga dhaupira | 
suksma lan jiwangganipun || 

12. Kumpuling napas lan cahya | 
lantaran rasaning tuwuh | 
dene ping sakawanipun | 
dhauping ilmu lan iman | 
kumpuling tokid lan kawruh | 
lantaran lila lan tapa | 

dene kaping gangsalipun || 

13. Kang winih kalawan tanah | 
kumpuling sĕmu lan ĕmpuk | 
lantaran kalawan ranu | 
puniku pralambangira | 
kewala sĕsamanipun | 

kang dadi paugĕran | 
langkung pangolahirĕku || 

14. yĕn ta wĕwadhah kuciwa | 
tĕmah rusak isĕnipun | 

tan saplak lir surya tĕngsu | 
yĕn surya tanpa wĕngi ka | 
baya baskara tan murub | 
ilang padhanging raina | 
puniku upaminipun || 

15. Lan tunggil malih pralambang 
kadya ta sanepa dhusun | 
kĕrajan sajroning dhukuh | 
dhukuh nĕng jroning kĕrajan | 
kĕdah wruh sakumpulipun | 
yĕn inang salah sajuga | 
tĕmah copĕt kalihipun 1 1 

16. Owĕl dĕnnira bĕbakal | 
tan tulus cĕbloking turus | 
yĕn kĕdrawasan kadarus | 
mila kang wus man tan arsa | 
karegonan raganipun | 
kĕdah anungge jiwangga | 
sumungku ring dhawakipun || 

17. Kang samya myarsa karĕnan | 
Ki Kulawirya umatur | 
sanĕs kang kawula wuwus | 
kawula duk samya prapta | 
(n)jujug ing guwa linuhung | 

ing Selamanglĕng punika | 
sela lus rinĕngga tatu || 

18. Pinatra gĕmpur angrĕmat | 
pipining lawang kang kidul | 
pan rĕca taksaka manglung | 
manawi wontĕn jarwanya | 

Ki Sĕh Ragayuni muwus | 
di-bagus lamun atanya | 
artining guwa puniku || 

19. Sasanĕng pandhita rara | 

Ki lisuci kang kukuwu | 
ingkang sadhĕrĕk pambayun | 
prabu Jĕnggala Ngurawan | 
ing Kĕdhiri Singasantun | 
tansah dadya rĕrĕbatan | 
anulya sang pandhita yu || 

20. Ambĕncah warna sakawan | 
anungku ring arinipun | 
wĕradin kadangnya catur | 

Nyi gĕng Tĕgalpucangan | 
anĕng ing Jĕnggala prabu | 
dene Ni-agĕng ing Sabu | 
pan anĕng Ngurawan prabu || 

21. Ni-gĕng Selamanglĕng Daha | 
ing Jĕnangan Singasantun | 
sipat pat sami warnĕku | 
dene cirining wiwara | 

apan ing sangkalanipun | 
ginraita ungĕlira | 
naga manglĕng-sela iku || 

22. Ingabĕn lan sapĕnika | 
trus rasa gatining sunu | 
sumangga andika etung | 
sampun pintĕn laminira | 

Kulawirya lon amuwus | 
mring kang putra Jayĕngraga | 
kono anakmas nĕh etung || 

23. Jĕngraga mĕsĕm turira | 
mangsa boronga ingriku | 

Sĕh Ragayuni lingnya rum | 
etung-kula kang sĕngkala | 
lagya tigangatus taun | 

lan pitungdasa satunggal | 
taun swarkaraning laku || 

473 Dhandhanggula 

1. Yata ingkang sami mardwĕng wangsit | 

wanci wus akiring wĕktu Ngasar | 

surya mĕh nglĕlaras sore | 

nulya sami tuturuh | 

tumurun mring sĕndhang Mrawati | 

sapungkurira kadas | 

pasugatanipun | 

pan mĕdal saking mangunah | 

sĕkul ulam panganan sangkĕp sumaji 

kadya tinatĕng janma || 

2. Parik nganan ngeri anĕng pinggir | 
tĕngah longkang kinarya sĕmbahyang | 
kang samya kadas prapta ge | 

lajĕng sami awĕktu | 

Ngasar bakda lajĕng Mahĕrib | 

Sĕh Ragayuni ingkang | 

angimami wĕktu | 

sawusira kinamatan | 

ngangkat niyat usali praptaning takbir | 

wĕwacanira ilhar || 

3. Rĕkangat kang awal suratnĕki | 
wusing Patekah Kulya-ayu hal | 
dene rĕkangat akire | 

wusing Patekahipun | 

Idaja-a nasrullullahi | 

praptĕng akiring tahyat | 

asalam bakda wus | 

samya pĕpuji arahab | 

laju dhikir tri-atus myang donganĕki | 

Rajugna wus pĕragat || 

4. Samya angadĕgi salat wabin | 
nĕm rĕkangat tĕlung salam purna | 
gya manjing wĕktu Ngisane | 

Jĕngrĕsmi kinĕn ngayun | 
angimami nulya mangarsi | 

surat wus kinamatan | 
ngangkat niyat pĕrlu | 
usalinira pasĕkat | 
takbirira patitis parĕnging kapti | 
kalawan isi molah || 

5. Mikradjing kir'at Patekah-nĕki | 
kasar made jais lajimira | 
kang sa-alip rong alipe | 
myang kandĕl tipisipun | 
idambila onah isami | 
sawusira Patekah | 

pan wĕwacanipun | 
apale surat Jumuwah | 
rĕkangat kang akir wĕwacanirĕki | 
sawuse ing Patekah || 

6. Surat Munapĕk kir'ate wasis | 
praptĕng tahyat awal akirira | 
nulya asalam bakdane | 

laju pujianipun | 

swara sawĕtara aririh | 

alandhung tumaninah | 

sarĕh ngayat-ayut | 

laju lĕlagon dhikirnya | 

ngangsĕg rahab triatus suhuling dhikir | 

wuse nulya andonga || 

7. Anampa donga amrih utami | 
wus pĕragat sadaya myang surat | 
amansohkĕn tapakure | 
sawusira ing dangu | 

nulya tata samya alinggih | 
pandam wus angalĕncar | 
lir samĕktĕng wau | 
sugata mijil mangunah | 
saosanipun kinĕn ngambil mangarsi | 

Nuripin Wanatawa || 

8. Ingkang samya kinĕn angladĕni | 
sinaoskĕn kang sĕkul rampadan | 
ramut lan sawantingane | 

Sĕh Ragayuni muwus | 
lah suwawi sami wĕwanting | 
kang liningan agĕpah | 
samya atuturuh | 

Ki Sĕh Ragayuni nadhah | 
ukur-ukur sarat ngecani tĕtami | 
sarya lon angandika || 

9. Sampun cawĕngah sumĕlang kapti | 
ingkang samya pikantuk anadhah | 
rĕjĕkilah sawontĕne | 

kang maklum maring ulun | 

datan pati lawan abukti | 

kang dumugi priyangga | 

mupung sih kĕpangguh | 

mungtabangat anĕng dunya | 

kang liningan samya sukarĕnĕng kapti | 

pikantuk dĕnnya nadhah || 

10. Langkung nikmat raosing pambukti | 
wus antara luwar wiwijikan | 
cinarik mring pamburine | 

sami pikantuk tuwuk | 

tĕlas ulam sĕkulirĕki | 

panjang piring lancaran | 

sininggahkĕn sampun | 

tinumpuk anĕng dhudhulang | 

siningkirkĕn ing pinggir sampun miranti | 

dhadharan majĕng ngarsa || 

11. Ingancaran asĕsambĕn sami | 
kang liningan nuwun aturira | 
kang tamu panggraitane | 
sayĕkti yĕn linuhung | 

Kyagĕng Dhepok Sĕh Ragayuni | 
wus nglairkĕn kĕramat | 
eloking pasuguh | 

tan majat lairaira | 

dene tanpa rewang kang janma sasiki | 
sugatane samoa || 

12. Jayĕngrĕsmi pan umatur aris | 
mĕnggah traping ngagĕsang punika | 
ingkang dadya geyongane | 
kasidaning tumuwuh | 

muga amba tuwan jarwani | 
mardikaning ngatitah | 
kados-pundinipun | 

Sĕh Ragayuni lingira | 

inggih mangke anakmas kula-jarwani | 

manawi kalĕrĕsan || 

13. Gĕgeyongan ngagĕsang puniki | 
inggih budi kang minulyĕng titah | 
ingkang minangka maligĕn | 

-ning Sang Hyang Kang Maha Gung | 

pacampuwan Nabi lan Wali | 

sujanmi ingkang wus man | 

sakĕh pra linuhung | 

pasĕnĕtan gĕng punika | 

pan wus mashur kang samya ahli ing budi 

binudi kang budiman || 

14. Ingkang dadya tĕlĕnging ngarĕpit | 
kang pinurih-purih ing kadadyan | 
nĕng budi siyos wurunge | 
milane wontĕn ngilmu | 

kang sarengat tarekatnĕki | 
kakekat myang makripat | 
panggayuhing wahyu | 

Hyang Agung kang sipat rahmat | 
wujuding Dat wal kayatan billarokin | 
uripe tanpa nyawa || 

15. Wujud tanpa kaanan puniki | 
ing dalĕm kak sajati lantaran | 
inggih budi lantarane | 
sarupa wujuding hu | 

pan jumĕnĕng Muhamad latip | 
mustakiking Hyang Suksma | 
kanyataanipun | 

budi wujuding Hyang Suksma | 

inggih budi inggih Hyang kang Maha Suci 

budi tĕtabonira 

16. Pan upaminipun wohing tiris | 
banyu kĕlapa bathok sĕpĕtnya | 
puniku saupamine | 
toyanya budinipun | 

klapa ati kang sanubari | 

bĕbathok napsunira | 

sĕpĕt badanipun | 

toya budi dhatĕng sukma | 

budi kapanjingan Dat sipating Widdhi | 

lawan apĕngaling Hyang || 

17. Puniku woring kawula Gusti | 
tunggil adat lawan tunggil sipat | 
lawan tunggal apĕngale | 

dene antaranipun | 

bedaning budi lan Hyang Widdhi | 

budi tan kapanjingan | 

Asmaning Hyang Agung | 

Dat Sipat Asma Apĕngal | 

namung Asmaning Hyang kang tan manjing budi | 
nanging umanjing uga || 

18. Panjinging Asma pan rĕpit malih | 
datan kĕni winadhag ing rasa | 
tuwin tan kenging ngumume | 
anĕng jatining samun | 
ingkang tan kasaman ing janmi | 
ngĕnirkĕn tan bayinat | 
namung dhawakipun | 
kumambang marang Hyang Suksma | 

Hyang Suksma-di kunambang marang pribadi | 
pribadi dhawakira || 

19. Kang liningan kapagutan kapti | 

Jayĕngrĕsmi nyathĕt ing wardaya | 
myarsa Sĕh Raga wuwuse | 
datan siwah sarambut | 

tunggal pancĕr rasaning jati | 
lawan Sĕh Amongraga | 
kajateyanipun | 

Jayĕngrĕsmi-aturira | 

kadospundi pungkasipun kang sajati | 

Sĕh Raga wuwusira || 

20. Inggih sĕlotipun mangke ratri | 
dinugĕkkĕn dĕnnya nyĕnyamikan | 
ingriku sapikantuke | 

dene punika wau | 

ingkang budi dhatĕng Hyang Widdhi | 
tan pae paekanya | 
kang sampun sumurup | 
ajali abadining Hyang | 

ingkang sampun linuhung datan ngromĕsi | 
wus mungkur ahli dunya || 

474 Pangkur 

1. Pralambanging ngagĕsang | 

lir kesahan tĕbah kampir ing margi | 

sĕtun dangu mung sĕdalu | 

kadhang sakĕdhap mangkat | 

wus gumantung ing lampah sĕdyanya mantuk | 

marang wismane priyangga | 

tan pepeka anĕng margi || 

2. Puniku kang sampun tama | 

datan arsa ing lampah ngampir-ampir | 
kacangkol marang donyĕku | 
kuwatirira dahat | 

tan cipta lyan pan amung mring jodhonipun | 
mustakik roning ngatunggal | 
jalu kalawan pawĕstri || 

3. Kita punika upama | 

janma ĕstri kesah tutuwi tĕbih | 
mangkat miwah mantukipun | 
sangĕt samar nĕng marga | 
pĕngampire dadya rubedaning laku | 
kathah mutawatirira | 
awis ingkang bisa mulih || 

4. Kathah kandhĕm anĕng marga | 
sabab saking apĕsipun janmĕstri | 
kabegal baya-pakewuh | 
kathah liring rĕncana | 

mrih ngilangkĕn wisma laki darbĕkipun | 
korup papa anĕng paran | 
tan ĕngĕt wasananĕki || 

5. Pae lan kang sampun kawas | 
ngawruhi kang dadya bancanĕng margi | 
nĕng pangampiran puniku | 
pangkalan kahidhupnya | 

datan arsa pepeka anĕng marga gung | 
kinawalan lan tawĕkal | 
cipta ge praptĕng wismĕki || 

6. Wismanipun minangka Hyang | 
apan sami pangajĕng-ajĕngnĕki | 
kang nĕng paran lan kang kantun | 
samya pagutan cipta | 

tan sĕlaya mĕkatĕn supaminipun | 

Gusti kĕlawan kawula | 
tunggil karsa ing kajatin || 

7. Mĕnggah lantaring tumĕka | 
maring rahsa rasaning kang sajati | 

salat-jati kang kĕdah wruh | 

salat tundha titiga | 

tur ta sĕmbah adi-adi kang puniku | 

lir tirta saking ancala | 

umili marang jĕladri || 

8. Kathah kandhĕg ing sawangan | 
salat-jati ing tĕlĕng prĕnahnĕki | 
pilih ingkang prapta ngriku | 
jroning salat punika | 

kadya ngobak toyĕng dandang paminipun | 
sawĕg samantĕn kewala | 
pinĕthĕt sĕmuning rĕpit || 

9. Langkung lungiting graita | 

ing kajatin lir kukus saking agni | 

myang siti kalawan ranu | 

lir oyod mĕdal tirta | 

badan kita Sukma dharat dĕn-kadulu | 

lir lĕbu kalawan kisma | 

pĕsate ngamun-amuni || 

10. Lĕn kadya nyut tibĕng toya | 
saking agranirĕng patra maringih | 
wilaja lan marbukipun | 
paeling tinggal raga | 

kadya sating tirta ing bantala luyut | 
anglir padhĕming dahana | 
kantun wangwa nĕng kaywa king || 

11. Kayu pami kang rĕraga | 

apan budi wujudipun kang gĕni | 
panasing gĕni Hyang Agung | 
puniku tĕlĕng salat | 
kĕdah ingkang waspada panasing latu | 
tuwin kĕdah wruh ing pisah | 
kumpule roroning tunggil || 

12. Myang padhange kinawruhan | 
maring pĕtĕng wus pĕde dĕn-kaliling | 
kados puniku wus cukup | 

kang kĕh wĕwĕd kita | 

tĕmah dadya sura lĕgawa nrang kewuh | 

pan wruh sajatining kira | 

-kira tan mangeran dhiri || 

13. Tan mangeran tawang-tuwang | 

tan mangeran ing papan kang tinulis | 
tan mangeran swara wuwus | 
tan mangeran kaanan | 

tan maangeran kang ora tan mangeran wruh | 
tan mangeran riricikan | 
tan mangeran agal rĕpit || 

14. Tan mangeran ing Hyang Suksma | 
tan mangeran ing nabi miwah wali | 
tan mangeran guru ratu | 

tan mangeran sasama | 

tan mangeran mring pribadi dhawakipun | 

tan mangeran barang titah | 

tan mangeran rame sĕpi || 

15. Namung sirnaning tĕlĕng tyas | 
kang tan labĕt sadrahing angin-angin | 
luyut karone tan mujud | 

pan datan kawimbuhan | 
datan amimbuhi mring lawananipun | 
pan datan angraga-sukma | 
suksma tanpa raga-jati || 

16. Komplang roroning ngatunggal | 
sampurnaning kawula lawan Gusti | 
puh sirna byuh ilang jumbuh | 

wus tan kenging ingucap | 

apan maksih nĕnggih andungkap ing wuwus | 

ing dalĕm kauwusannya | 

mawi sarat mangsa kalih || 

17. Ing riku jatining pungkas | 

Jayĕngrĕsmi tyasira lir sarĕsmi | 
nalikanira mĕh tumn | 

kang rasa adi mulya | 
panggagading tyas sariranira gathuk | 
miwah sira Jayĕngraga | 
kapranan angunap kapti || 

Jilid 8 - Kaca : 218 

18. Lingsir dalu wayahira | 

Ki Sĕh Ragayuni lingira ris | 
prayogi wus sĕdhĕngipun | 
sami asĕsareyan | 

nulya ngambil kĕlasa lan lĕmpiripun | 
ngalap saking pangimaman | 
satunggil sewang wus tampi || 

19. Nulya samya alĕlĕswan | 

Kulawirya nglĕgĕyĕh lajĕng guling | 

Nuripin Wanatawa wus | 

dangu sami anendra | 

Jayĕngrĕsmi Jayĕngraga maksih lungguh | 
lan Sĕh Ragayuni ika | 
adĕdalon anrang ngĕlmi || 

20. Sidhĕm kayon sanalika | 
swabawaning ratri tan amĕlingi | 
tan muni mĕne manawung | 
nganyut ing kanyĕnyĕtan | 
angin-angin tan angenu ingabangun | 
sanalikaning amangsa | 

sira Ki Sĕh Ragayuni || 

21. Amĕdhar jatining wahya | 
kalamangsa katri ing sabda gati | 

Ki Sĕh Raga lingira rum | 
anakmas sakaliyan | 

ingkang mugi mituhu narimĕng wahyu | 
titigasaning kasidan | 
tĕlĕng sajatining ngĕlmi || 

22. Samya aniyung mustaka | 

Jayĕngrĕsmi Jĕngraga Ragayuni | 

Ragayuni lon amuwus | 
wiwisiking pamĕdhar | 
anakmas ro sajati-jatining ngĕlmu | 
adate Hyang adat kita | 

Sipat Hyang sipatirĕki || 

23. Asmaning Hyang asma kita | 

Apĕngal Hyang apĕngal kita pĕsthi | 
sakathahing bangsa lĕmbut | 
malekat bĕlis laknat | 

inggih kita sakathahing kang maujud | 
ing akasa bumi pala | 
sapĕngisor sapĕnginggil || 

24. Langgĕnging Hyang langgĕng kita | 
murahing Hyang murahing kita yĕkti | 
sihing Hyang sih kita tuhu | 

dunya pan inggih kita | 
dede besuk siksa lan ganjaranipun | 
swarga nĕraka (ng)gih kita | 
sadaya inggih kitĕki || 

25. Rampung cukup wus nĕng kita | 
suhul jumbuh kita lan dhatĕng Widdhi | 

Datu wajibulwujudu | 

sami kaananira | 

kadya banyu lan toya supaminipun | 
mung sanĕs basa kewala | 
napining Hyang napi kami || 

26. Sama tan kenging kinira | 
paminipun suwung kalawan sĕpi | 
tan pae mung sanĕs wuwus | 
tigas cuthĕling rasa | 

(ng)dungkapipun nĕng tĕlapakaning ngĕlmu 
tokid jatining kasidan | 
poma sampun analisir || 


15 (Jayĕngrĕsmi sipĕng ing griyanipun pangulu Jabalodin) 

VII. Dumugi ing dhusun Pulung, Jayĕngrĕsmi sipĕng ing griyanipun pangulu 
Jabalodin. Jayĕngraga lan Kulawirya ing griyanipun nyai randha Sĕmbada 
kanthi maksiyatan sakalangkung rĕsah. 

Lampahipun Jayĕngrĕsmi, Jayĕngraga lan Kulawirya kadhĕrĕkakĕn Nuripin 

dumugi ing dhusun Pulung, njujug ing griyanipun pangulu Jabalodin. 
Kapirĕng ungĕling gangsa, tĕtabuhan ing griyanipun randha Sĕmbada, 
Jayĕngraga tuwin Kulawirya ingkang sakalangkung rĕmĕn gĕgĕndhingan 
nyalimpĕt, lajĕng kengkenan Nuripin dhatĕng bok randha sangadi ngupados 
pasipĕngan, tinampĕn kanthi suka rĕna. 

Ing salĕbĕtipun Jayĕngraga lan Kulawirya wontĕn ing karandhan, 
Jayĕngrĕsmi rĕrĕmbagan kalihan pangulu Jabalodin bab absahing jakat lan 
pitrah. 

Kaca 219 - 231 


Jilid 8 - Kaca : 219 

475 Salisir 

1. Jayĕngrĕsmi Jayĕngraga | 
tyasnya pangkas sanalika | 
tan ana kang kumalĕndhang | 
padhang nĕrawang tan inang || 

2. Kadyandon asmarĕng tilam | 
gatining rasa kang mulya | 
karangkat rĕngkĕting driya | 
kalimput rahmating prana || 

3. Rĕmpu kataman asmara | 

Jĕngkrĕsmi micarĕng nala | 
sanyata tunggal kupunya | 
lan kakang Sĕh Amongraga || 

4. Apa ta manira bisa | 
tunggal sasananing tingkah | 
akupu lawan kakangmas | 
anĕng jaman kaĕnĕngan || 

5. Jayĕngraga pan kadyĕka | 
tunggil pamuwusing driya | 
pupuji angalĕmbana | 

Sĕh Raga mĕsĕm ngandika || 

6. Nauri kang samya cipta | 
anakmas ywa wancak-driya | 
wulangun sagotra lawan | 
kakanta sujanma tama || 

7. Benjang ing jaman kanĕngan | 
tunggal tan tunggal sasana | 
yĕn ta kaprĕcĕt ing tingkah | 
tata titiking satata || 

8. Tinitik dhaupanira | 
banon lan pangobongira | 
yĕn tan kĕmanjon gĕninya | 
ilang namaning bantala || 

9. Wus duwe jĕnĕng priyangga | 
lamun mogol pangobongnya | 
sirna namane kalihnya | 

tan bata datan bantala 


10. Jĕngrĕsmi lan Jayĕngraga | 
sangsaya pyuh nayanira | 
saosikira kacupan | 
ngling tyas sinauran basa || 

11. Asangĕt pangungunira | 
nora jamak Ki Sĕh Raga | 
bisa nauri osik tyas | 
kaya ngluwihi Mongraga || 

12. Sĕh Ragayuni lingira | 
puniku sĕmada cĕgah | 
dede watĕke mukmin kas | 
anggunggung samĕng tumitah || 

13. Ngĕlongi panggunggunging Hyang | 

sami lan nacad sasama | 

sasat nĕnacad ing Suksma | 
puniku watak kang andhap || 

Jilid 8 - Kaca : 220 

14. Wong kang wis tumĕkĕng tekad | 

tan ngopĕni (ng)gunggung nacad | 
asor apĕse ing tekad | 

amĕn anggunggung anacad || 

15. Kulawirya wungu nendra | 
kukurah raup wĕdana | 
asĕgu alon wawusnya | 
anĕbut astagapirolah || 

16. Kĕturon tan nĕdya nendra | 
nora kĕna sinayutan | 

Jĕngraga nauri sabda | 
limrah yĕn tiyang karipan || 

17. Sĕh Ragayuni wuwusnya | 
puniku rahmat ing dunya | 
kalih prakawis rahmatnya | 
alayap lawan sahuwat || 

18. Dene rahmating akerat | 
salat lawan sĕkaratnya | 
yĕn wus palal ahli dunya | 
sukure nendra asahwat || 

19. Yĕn palal ahli akerat | 
sukure salat sĕkarat | 

tan kenging sĕlangsurupan | 
malintir kandhang karipan || 

20. Ki Kulawirya ling nala | 
tuhu yĕn pratamĕng jarwa | 

Ki Sĕh Ragayuni tama | 
angluwihi Sĕh Mongraga || 

21. Yĕn ta pinarĕngan uga | 
mĕnawa Sĕh Amongraga | 
kĕdarus dĕnnya lĕlana | 
tan kĕpangguh ingulatan || 

22. Randhane Ni Tambangraras | 
pantĕs dadya jodhonira | 
dhaupa lan Ki Sĕh Raga | 
rĕbut ĕmbuh kang utama || 

23. Kalawan Sĕh Amongraga | 
malah luhur Ki Sĕh Raga | 

Sĕh Ragayuni anabda | 
nauri kang micarĕng tyas || 

24. Puniku kalangkung langka | 
panggraita lan prayoga | 
narik rucating utama | 
andika maca istigpar || 

25. Tilase sukĕring driya | 

Ki Kulawirya anjola | 
gumuyu sarwi noraga | 
gĕdhĕg-gĕdhĕg kagawokan || 

26. Ki Sĕh Raga malih nabda | 
patĕmbayaning amangsa | 
anĕng jaman kasucian | 
akulĕm mustakik ing kak || 

27. Kakanta Sĕh Amongraga | 
mĕh praptĕng jaman walikan | 
puniku anak dĕn-awas | 
aywa sĕlaya ing driya || 

28. Agotra pakupunira | 
jumungahanĕng oliya | 
kĕramat nĕng dina nikmat | 
padhukuhan Wanataka || 

29. Ing riku manira benjang | 

patĕmoning kang hakika | 

lan anakmas sakaliyan | 
jalaran ngasramĕng arga || 

30. Sawetaning Wanataka | 
pakuwoning karungsitan | 
pasĕmon gaibing Suksma | 
tan kĕna winĕdhar sabda II 

31. Tanpa tĕmbayan ing wĕkas 
manira poma anakmas | 
pupungkasan manirojar | 
sĕdhĕng samantĕn kewala || 

32. Ing wanci bangun anggagas 
pajar gidib wĕktunira | 

Sĕh Raga malih ngandika | 
sĕwawi sami akadas || 

33. Subuh tama maksih awal | 
santri kalih ginugahan | 
Nuripin lan Wanatawa | 
samya angladosi kadas || 

34. Tuturuh toyĕng lantingan | 
sawuse dĕnnira kadas | 
nulya Jayĕngraga adan | 
sawusira samya sunat || 

35. Sampunira kinamatan | 
laju ngangkat parlunira | 
Jĕngraga kinĕn dadiman | 
dĕn-apti wawancanira || 

36. Wusing takbiratal-ikram | 
surat sawusing Patekah | 
surat Jumuwah awalnya | 
kalangkung pasĕkatira || 

37. Surat Munapik akirnya | 
dening akir kinunutan | 
tahyat laju sabakda | 
pragat pupajiyanira || 

38. Bakdaning Subuh sih awal | 

ing wanci pajar gidiban | 
nulya sarya tata-lĕnggah | 
Sĕh Ragayuni lon nabda || 

39. Samyandum sih kawirĕjan | 

mara ngriki pĕpamitan | 
iktikap mring pasamaran | 
pawitra sutrĕsnĕng sunya || 

40. Adan wau Ki Sĕh Raga | 
-yuni yuwananing karsa | 
asung salam jawat-tangan | 
mring tamu katiga pisang || 

41. Kang sinung salam agĕpah | 
nyakup astane sang yoga | 
apan ta tan gantya-gantya | 
sarĕng samya sanalika || 

42. Satĕngahing patĕkĕman | 

Ki Sĕh Ragayuni musna | 
ngikis nis ing pĕjagongan | 
samya mĕksih astanira || 

43. Angathung pĕk-ĕpĕkira | 
apan maksih tĕtangkĕpan | 
tamu ing ulukan-salam | 
agĕpah samya anjawat || 

44. Nauri ngalĕkum salam | 
luwar pangathung tangan | 
kalangkung pangungunira | 
samya amaca istigpar || 

45. Kagagas pituturira | 

Sĕh Ragayuni minulya | 
anĕlakakĕn oliya | 
nyaloni wali taruna || 

476 Sinom 

1. Yata kang kantun nĕng langgar | 

Jayĕngrĕsmi Jayĕngragi | 

katri lan Ki Kulawirya | 
anjĕtung tan ana angling | 
kadya kanisan pati | 
ing swami utawa sunu | 

Ki Kulawirya nabda | 

ya talah Ki Ragayuni | 

pĕnyanaku wong ethok-ethok mandhita || 

2. Tan nyana lamun oliya | 
katunan sun (n)dadak guling | 
mung anakmas sakaliyan | 
kang olĕh gawening ratri | 
gĕgambĕn kang pratohin(?) | 
rasa surasa kang luhung | 

Jayĕngraga angandika | 
ngong tumingal paman guling | 
arsa kawula wungu manawi kagyat || 

3. Kang paman nauri putra | 
pĕkne mĕngkonone mami | 
lĕhira gunĕman rasa | 
lawan Ki Sĕh Ragayuni | 
sruwang-sruwang miyarsi | 
nganggo cuthĕl nganggo suwung | 
jĕg nganggo hanantaka | 
dhat-dhatan sĕmbari ngimpi | 

nora gĕnah impĕnku dadi ngĕlampra || 

4. Wanantaka iku apa | 
pasĕmone apa ngĕlmi | 
kasambungan impĕningwang | 

katon nĕng Wanamartĕki | 
jagongan lan si Jamil | 
kaya anakmas wus rawuh | 
nanging sun tan tumingal | 
marang Ki Sĕh Amongragi | 
namung tĕmu lan Jamal Jamil akandha 

5. Caturan bab sarat-sarat | 
katonne ngong dĕn-wĕnĕhi | 
sarating kuwat anendra | 
dĕn-ulungkĕn ngong-tampani | 
jarene ampĕruning | 

tikus pithi putih mulus | 

kinluku karya sipat | 

sun gya ngrungu lĕhmu angling | 

nganggo langit nuli dhat manĕh supĕna 

6. Katon kagungane dara | 
ramanira jĕng kiyai | 
dara putih ran si Tawang | 
sinambĕr lap-alap putih | 
binĕkta maring langit | 
wong sadesa samya (n)dulu | 
jĕng kyai bentayangan | 
nguwuh-uwuh maring mami | 
priya Wirya kae daraku si Tawang || 

7. Agugup bangĕt manira | 
matur o inggih o inggih | 
e lah priye kono ika | 
kagungane jĕng kiyai | 
nuli si Jamal Jamil | 
wong loro barĕng cĕlathu | 
bok kĕndĕlkĕn kewala | 
dara mring paguponnĕki | 

ngong sumaur ah mendahneya amokal || 

8. Ngĕndi ana lir jarira | 
pagupon anĕng ing langit | 
iku sĕlak nora lumrah | 

si Jamal saure inggih | 

sĕwawi ngong-tĕdhaki | 

prĕnahe paguponipun | 

nuli manira mara | 

lagi lumaku byar tangi | 

kagyat pangoroke Nuripin sĕngguran || 

9. Jayĕngrĕsmi mĕsĕm mulat | 

Jĕngraga gumuyu angling | 
paman punika katĕnta | 

de kathah tĕmĕn kang putih | 
wit tikus pithi putih | 
dara putih myang kang naut | 
lap-alap puputihan | 

mirĕng langit milu langit | 

Wanantaka dĕn-sambungi Wanamarta || 

10. Ki Kulawirya anabda | 
ya aranne wong angimpi | 
sambung-sambunge aura | 
kĕlu ngĕmpĕlu kang kĕksi | 
gĕtune ngong tan sipi | 

tan mĕningi gunĕm luhung | 

kaya ta wong osik tyas | 

anauri wuwus lair | 

tĕka bisa ngĕcupi grunĕking driya || 

11. Manira gawok tĕmĕnan | 
ĕdine Sĕh Ragayuni | 
sajĕgku durung tumingal | 
agawe hebating ati | 
ngungkuli Sĕh Mongragi | 
wah-samono iku ĕmbuh | 

Jayĕngrĕsmi anabda | 
inggih tan kenging winijil | 

sampun sami kewala madu lan kilang || 

12. Punika kaote paman | 

sih badhe lan kang wus dadi | 

calon kathah cacalanya | 

dangu praptaning kakadin | 

datan wontĕn kang ngawir | 

sĕpĕn babaganing saru | 

wus tĕkdir tan kuciwa | 

mupti mustakaning gaib | 

tan kalĕmpit ambukak kang samar-samar 

13. Kula tan pae lan paman | 
winĕdhar osiking galih | 
kacupan lir wong rĕrasan | 
kasidikaning pangaksi | 
tan wontĕn sĕlaya ngling | 
yata kang samya angungun | 
nĕng sanggar pamĕlĕngan | 
wanci gagad pajar sidik | 

katon biru arga rĕngrĕng kapajaran || 

14. Rĕgĕding kayu myang ragas | 
lir sinom dyah pinangantin | 
pĕdhut ngĕndĕng pawukiran | 
ambalĕbĕt lambung wukir | 
lir pasĕmĕkannĕki | 
kĕndho rumimong ing bau | 
mega putih lumarap | 

ing tirah-tirahing wukir | 

kadya tasik tan rinĕmbug wĕwalĕran || 

15. Kĕsorot sirating surya | 
kumĕnyar langĕning bumi | 
ascarya erĕm ngujwala | 
kawĕnganing mangsa enjing | 
lwah-lwah lĕlĕmpong wukir | 
ron-ron karuron ing ĕbun | 
bilolok lĕkira Hyang | 

Haruna kĕtaman dening | 
imamawan mahandhap nĕrampat kisma 

16. Silo silake katulak | 
pĕpĕdhut kang anglimputi | 
kang anduwa dipanira | 
jalada arĕbut titih | 
ngĕrĕm Hyang Jaladragni | 
giyuh kawimbuh ing tĕdhuh | 
kadya atmaja raja | 

duk misih taruna alit | 

kandhah dening winawasing cĕthinira || 

17. Hyang Andakara rumangsang | 
amranani ing sakalir | 

(m)bengkas kang awĕr wĕrata | 

ngalela kaywan warnadi | 

lamuk kabuncang angin | 

mawrat lir kapuk winusu | 

rĕmbĕting pawukiran | 

kawuwu lon lir binodri | 

sumaringah kadya gring manggih usada 

18. Kaprabawan ing baskara | 
nahyani langĕn dumadi | 
ramya swaraning kokila | 
andon mangsa woh anĕng wit | 
myang kewan ing wanadri | 
enggar nĕng pasabanipun | 

Jayĕngrĕsmi ngandika | 
mring ki Wanatawa aris | 

ingkang ĕndi margane maring Gĕgĕlang 

19. Wanatawa aturira | 
punika pan maksih tĕbih | 
lampahan tri dalu marga | 
anglangkungi ardi Wilis | 
dhunipun saking ngriki | 
pan wangsul malih anikung | 
mangalĕr turut pada | 
angilĕn ngubĕngi ardi | 

wukir Selabale margi kang prayoga || 

20. Jayĕngrĕsmi lon wuwusnya | 
ya wus manira mit kaki | 
kewala laju lampahnya | 
ngupaya kadang kaswasih | 
ywan manawa kapanggih | 

wus kaki andum rahayu | 
anulya sinung salam | 

Wanatawa matur inggih | 

samya salaman agantya gĕgambuhan || 

477 Gambuh 

1. Adan umangkat laju | 

Jĕngrĕsmi lan kang paman rinipun | 

Ki Nuripin nĕng ngarsa gĕrmaning margi | 
tumurun margi kang wau | 
ing Selabale mangalor || 

2. Marga nut suku gunung | 

jurang sĕngkan ing pĕpĕrĕng trĕjung | 
pagrumbulan bĕs-ĕmbĕs lulumut limit | 
anglĕlamat margi lunyu | 
tan lanyah kambah ing uwong || 

3. Napak rumput ngarĕmbyung | 
sarampadan kang rurumput mabun | 
angĕbĕsi samargi sĕdhĕngirĕnjing | 
wong papat (n)dulur lumaku | 

(n)jok margi menggok mangulon || 

4. Laju ngambah wanagung | 
lĕpas lampahira pan andarung | 
sakĕh guwa pawukiran dĕn-ampiri | 
tan ana ingkang panuju | 

tilas kabarĕ tan manggon || 

5. Mangkana lampahipun | 

mahas ngayam-alas kawlas-ayun | 
kadhang asring kapapag wong laku grami | 
miwah priyayi asĕlur | 
mantri manca amĕrabot || 

6. Tan ana aru-biru | 

wus nyana yĕn wong tirakat nglangut | 

Jayĕngrĕsmi laju tan aso ing margi | 
ing nalika manggih ranu | 
ngriku raryan salat Lohor || 

7. Sabakdanira wĕktu | 

sarĕh sakĕdhap anulya laju | 

alĕlampah tumurun jurang arumpil | 
samĕngkang pĕrĕng lulungur | 
wana ing Pulung grĕng rongkob || 

8. Nusup gĕlagah rayung | 

wana Pulung kathah lĕbakipun | 
sadĕdĕlan ambanjĕng wana pring ori | 
sadĕdĕlan pajatĕn gung | 
sadĕdĕlan malih bondhot II 

9. Sadĕdĕl kulampis pung | 
sadĕdĕlan jarak jambu kluthuk | 

wanci wĕktu Ngasar raryan salat Ngasri | 
wus bakda nulya lumaku | 
datan kĕpranggul dening wong || 

10. Kang samya alĕlaku | 
samya kĕraosing sayahipun | 
datan pati anĕrod dĕnnya lumaris | 
samya ngluh kang suku rapuh | 
dadya samarga rĕrĕndhon || 

11. Sakĕdhap rĕrĕh lungguh | 
anĕng sela nulya mangkat laju | 
sadangunya tan ana desa kaĕksi | 
sadintĕn tan bukti nginum | 
sampambalang raryan ngaso || 

12. Kulawirya amuwus | 

payo mrene Nuripin dĕn-gupuh | 
matur lah puniku inggih dhatĕng pundi | 

Kulawirya asru muwus | 
dĕn-undang (n)dadak ambĕngkot || 

13. Nuripin mara gupuh | 
tut-wuri mring Ki Kulawiryĕku | 
sapĕmbalang dohe Ki Kulawirya ngling | 
ngambila ranu dĕn-gupuh | 

manira arsa anguyoh || 

14. Ki Nuripin macucu | 
garundĕlan malĕruk umatur | 

lah mbok wau punapa duk wontĕn warih | 
wau-wau datan nguyuh | 
nĕng ngriki damel pakewoh || 

15. Lah pundi wontĕn ranu | 

wana grĕng mung kĕbak kayu watu | 
lah bok pĕpĕr kewala ngarah punapi | 

Ki Kulawirya sru muwus | 

(n)dadak madoni kinongkon || 

16. Nora tĕka lumaku | 

apa kongsi (ng)ko ngong balang watu | 
sarwi ngagagi balange tininggil | 

Nuripin jrih glis lumayu | 
garundĕlan ngondhok-ondhok || 

17. Sun iki bae tumut | 

besuk manĕh nora agĕgĕtun | 
atut pungkur lulungan nganggo kiyai | 
tan kudu-kuduwa mĕlu | 
wong ladak kaworan bancol || 

18. Angungak jurang parung | 
tan kaduga angupaya ranu | 

Kulawirya myat Nuripin tan kaĕksi | 
nulya tinilar ing laku | 

prapta (ng)gyanning putra karo || 

19. Jayĕngrĕsmi lon umatur | 

suwawi paman wus aso laju | 

pun Nuripin wau kantun anĕng pundi | 
nauri lagya bĕbanyu | 
dimĕn nusul lah wis payo || 

20. Nulya samya lumaku | 
ngambah wana tan adangu kĕmput | 
ngancik wana tarataban bulak radin | 

Nuripin wangsul (ng)gĕnnipun | 
wus tinilar tan ingantos || 

21. Nuripin sru kumĕpyur | 
gupuh-gupuh dĕnnira anusul | 
nguwuh-uwuh sarwi mĕwak-mĕwĕk nangis | 
akukuk tan ana nyĕluk | 

Ki Nuripin gĕmbar-gĕmbor || 

Jilid 8 - Kaca : 227 

22. Niayanya kalangkung | 

wong kinĕngkĕn tan dĕn-(n)tĕni iku | 
yata kang lumampah samya angantĕni | 
nĕng soring kayu trĕnggulun | 

Nuripin andon ingantos || 

478 Asmaradana 

1. Yata kang inganti-anti | 
tan dangu nulya katingal | 

Nuripin ingawe-awe | 
lumayu akĕdhĕmpalan | 
wus praptĕng ngarsanira | 

Nuripin samya ginuyu | 
kang ginuyu parĕmbĕhan || 

2. Ki Kulawirya sru angling | 
sirĕku pakĕwuh apa | 
dene suwe sira monyĕt | 
lumaku bambang-bambangan | 
mungkur lĕmbĕhan dawa | 
anĕng alas adol bagus | 

(n)dadak dadyantĕn-ĕntĕnan || 

3. Nuripin gumuyu nangis | 
ya ta-lah nora kaya-a | 
ya dene wau kinĕngkĕn | 
ngambil toya paturasan | 

Kulawirya lingira | 

nora nguyah nora nguyuh | 

Nuripin apalerokan || 

4. Inggih sampun inggih-inggih | 
angsal mĕnang kĕdah numpang 
tiyang kawon dados guyon | 
Jĕngrĕsmi marma tumingal | 
aris dĕnnya ngandika | 

aywa mangkono tampamu | 
wus lumrah wong durung tahan 

5. Sadhengah iya kadyĕki | 
lamun ta wus saban-saban | 
nora ana kuwatire | 

Nuripin nuwun turira | 
mangkana wancinira | 

Ngasar akir panas eyup | 
kang samya rĕrĕn ing marga || 

6. Kasilir maruta kĕsis | 
myarsa rarasing gamĕlan | 
salendro ngalĕp saking doh | 
niniling Ki Jayĕngraga | 
angling kawula paman | 
myarsa gamĕlan munya rum | 
kados cĕlak padhusunan || 

7. Kang paman nauri aris | 
layak ya wus cĕlak desa | 
lamat-lamat rum swarane | 
Jĕngraga matur ing paman | 
inggih gĕndhing punapa | 
kang paman alon amuwus | 
gajĕge gĕndhingan Candra || 

8. Mirĕng-kula Gambir-sawit | 

nanging gĕndhing sampun niba 
nauri ya ĕmbuh kae | 
Jayĕngrĕsmi lon turira | 

lah kados pundi paman | 
punapa kampir ing dhusun | 
punapa laju kewala || 

9. Ki Kulawirya nauri | 

prayoga kampir ing desa | 
ing laku rada kalantĕh | 
ngilĕni bukti atanak | 
nyarĕhkĕn badan sayah | 
Jĕngraga nambungi rĕmbug | 
prayogi mring padhusunan || 

10. Lah mara priye Nuripin | 
lamun laju ketanggungan | 
Nuripin alon ature | 
inggih sumangga kewala | 
ajrih lamun matura | 


< Serat Centhini Jilid 08 


Halaman : 308 > 


Ki Wirya (m)bĕkuh gumuyu 
bilah Nuripin pamĕran || 

11. Lir mrakara rajapati | 
kathik ajrih yĕn matura | 
amĕngku wadi adile | 
wong rĕrasan salĕbaran | 
andadak konthol bĕlang | 

Nuripin (ng)garundĕl muwus | 
apa ta ujarku apa || 

12. Tan ana luwasing gĕtih | 
bĕnĕra kae ya duka | 
tan kabĕnĕran sĕdene | 
dhasar rĕmĕne dĕduka | 

Ki Kulawirya latah | 
srĕngĕnku manut wangunmu | 
sawangun-wangunmu kithal || 

13. Wong wangunmu pantĕs sisip | 
nora patut kabĕnĕran | 
mulane kudu anggandhĕn | 

ah kajawi ta punika | 
dhasar rĕmĕn tiyangnya | 

Jĕngrĕsmi gumujĕng muwus | 
iku pan mĕngku paedah || 

14. Wong lulungan ing atĕbih | 
sarat guguyon ing marga | 
tan pati krasa kĕsĕle | 
ingkang samya sinasmitan | 
pan sami suka rĕna | 

Jĕngrĕsmi malih amuwus | 
suwawi paman umangkat || 

15. Wus aso samya lumaris | 
buntas wana tĕrataban | 
amublak patĕgalane | 
katon dhukuhe kawuryan | 
anggĕnggĕng kitrinira | 

ing Pulung pan dhusun agung | 
kasorot ngarka lumarap || 

16. Antara dangu gya prapti | 
anĕng dhadhah pĕkarangan | 
ing Kĕpulung desa gĕdhe | 

Nuripin gya malbĕng desa | 
tanya ing pakauman | 

(n)jujug wismaning pangulu | 
anjĕjĕrĕh dĕnnya pajar || 

17. Ki pangulu Jabalodin | 
asuka kinĕn ngaturan | 

Nuripin wangsul ge-age | 

matur mring bĕndaranira | 
laju kang ingaturan | 
ki pangulu gupuh-gupuh | 

(ng)gĕlar kalasa ing langgar || 

18. Ngaturan lĕnggah surambi | 
katri samya sĕsalaman | 

Jabalodin tur pambage | 

Jĕngrĕsmi angling pĕsaja | 
anutur mula-buka | 
pangulu andhĕku-dhĕku | 
wus pratela ing pawarta || 

19. Sarwi kĕn-mundhut tap-sirih | 
klobot tĕmbako ududan | 
sarta kĕn-amĕk dĕganne | 

tan dangu prapta ing ngarsa | 
dawĕgan pinarasan | 
sinunggatakakĕn sampun | 
kĕduduk ing wĕktu salat || 

479 Mĕgatruh 

1. Sawusira samya nginum we-ning kang nyu | 
wanci surup ngawal Mahrib | 

gya mudhun mĕk toya wulu | 
wusnya kadas Ki Nuripin | 
nulya adan tumalawong || 

2. Lajĕng sunat kabliyatan sadaya wus | 
pangulu angancarani | 

lah suwawi sang abagus | 
kula ngalap barkah ugi | 
andika ngimami gupoh || 

3. Jayĕngrĕsmi pinaksa anulya maju | 

Kulawirya kang ngamati | 

nulya imam ngangkat parlu | 
usali praptaning takbir | 

Patekah ingkang winaos || 

4. Sawusnya Patekah surat Kulya-ayu | 

Idaja-a akirnĕki | 

kalangkung pasĕkatipun | 
dhasar swara ning gumrining | 
pangulu eram ing batos || 

5. Sabakdaning Mahrib nulya sunatipun | 
wabin tigang salam nuli | 

manjing wĕktu Ngisa-nipun | 

Jayĕngraga angadani | 
lajĕng sunat asĕrantos || 

6. Wusnya sunat kinamatan ngangkat pĕrlu | 
sawusing Patekah-nĕki | 

surat Jumngah awalipun | 
akire wĕwacanĕki | 
surat Munapĕk winaos || 

7. Praptĕng matang rĕkangat tahyat salam wus | 
sabakdaning sunat Witir | 

laju samya tata lungguh | 

ki pangulu Jabalodin | 

mring wisma kĕn ngrukti sugoh || 

8. Gya winĕdalakĕn pasugatanipun | 
sĕkul ulame mĕnuhi | 

Ki Jabalodin amuwus | 
sumangga kawula turi | 
paduka sami tĕturoh || 

9. Sumapala maklumipun sang abagus | 
sawontĕne anĕng ngardi | 

kang cinaran lingira rum | 
sarwi sarĕng awiwijik | 
ĕnggĕh sangĕt tarimĕng-ngong || 

10. Wangsul ingsun karya susah man pangulu | 
anukĕri salu pranti | 

namung sampun kirang maklum | 
pangulu mangsuli aris | 
kang botĕn-botĕn rinaos || 

11. Adan lĕkas kang samya bukti pikantuk | 
sĕmada ragi kĕlantih | 

pan sampun antara dangu | 
samya luwaran awijik | 
lajĕng linorot maring sor || 

12. Ki Nuripin pamanganipun athĕkul | 
lorodan tĕlas tan kĕri | 
ingimbuhan sĕkul lawuh | 

kokoh lir wiwitanĕki | 

Kulawirya ngling dĕn-alon || 

13. Klĕbu nyĕngka lalakon iki anglarug | 
tan etang parang arumpil | 

Nuripin ririh ngling (m)bĕkuh | 
milu-miluwa priyayi | 

andulu baguse anom || 

14. Wawratipun rencang mĕkatĕn (ng)gih sampun | 
pĕngulu ngling mring Nuripin | 

nĕh tutugakĕn kang tuwuk | 

Nuripin ngling (ng)gih-(ng)gih-nĕki | 
mangsi angangkaha wĕdos || 

15. Sarwi (ng)gadho ulam tĕlas sĕkulipun | 
sadaya sampun balindhis | 

sininggahkĕn ajangipun | 
wus wisuh ngombe Nuripin | 
galĕgĕkĕn dĕnnya atob || 

16. Yata wau kang samya tata alungguh | 
winĕdalan suguh malih | 
nyamikan wowohan gunung | 
pangulu angancarani | 

suwawi masĕgan uwoh || 

17. Kang cinaran inggih paman sĕlotipun | 
sĕsambĕn sĕmbari linggih | 
sih-andika wus nĕng ngayun | 

nulya sasĕnĕnge ngambil | 
nangka pisang raja ambon || 

18. Wi gĕmbili talĕs kimpul tela-gantung | 
mangkana ana kapyarsi | 

gamĕlan talu cumĕngkung | 
gĕndhingane Titi-pati | 
sĕmada rĕmpĕg panaboh || 

19. Jayĕngraga Kulawirya sarĕng (n)jumbul | 
nilingkĕn gamĕlan muni | 

sami sasmitĕng pandulu | 
arongĕh dĕnnira linggih | 

Jĕngraga tĕtanya alon || 

20. Man pĕngulu sintĕn kang natab gangsa gung | 
sĕdhĕng rarase nyundari | 

punapa tiyang mĕmantu | 
punapa kyai patinggi | 
ingkang amocung salendro || 

480 Pocung 

1. Alon matur puniku dudu wong mantu | 
kang natab gamĕlan | 

pan dede kyai patinggi | 

inggih Nyai Sĕmbada tur ta arandha || 

2. Owĕl sĕpuh sugihe kĕlangkung-langkung | 
ing riki tan ana | 

kang nyamĕni sugihnĕki | 
pangungsĕne tiyang urut pagunungan || 

3. Mila sampun inggih rĕrĕmĕnanipun | 
anatab gamĕlan | 

tan towong ing siyang ratri | 

langkung asih mring tiyang sagĕd gĕndhingan || 

Jilid 8 - Kaca : 231 

4. Pan gumuyu Jĕngraga Kulawiryĕku | 
samya jĕjawilan | 

lĕjĕme angajak mijil | 

apan sami garunĕke karsanira || 

5. Wusnya tĕpung ing sĕmu samya tumurun | 
sayadan totoya | 

Nuripin jinawil aglis | 

Jayĕngrĕsmi myating paman lan rinira || 

6. Linging kalbu wus datan kĕna sinamur | 
sih ing pakarĕman | 

nuruti panggawe sirik | 

dene uwus sumurup pitutur tama || 

7. yĕn angrungu gamĕlan tan etang-etung | 
lir uwus tan arsa | 

kĕlĕpĕtan ing agami | 

padha dene tuwa anom kaya bocah || 

8. Ingkang ngungun pinupus kalbu wus sokur | 
pangulu turira | 

punika wau mring pundi | 

lan kaprĕnah punapa lawan paduka || 

9. Alon muwus pan ariningong waruju | 
siji pamaningwang | 

manira duga tan bali | 

kalih pisan padha dhĕmĕne gamĕlan || 

10. Pandugĕngsun tan wurung yĕn kongsi esuk | 
maklume pun paman | 

pangulu umatur inggih | 

pan sumangga sakĕrsanipun kewala || 

11. Kula nuwun ngalap bĕrkah mring sang bagus 
sangĕt kikirangan | 

satĕmah ngisin-isini | 

sring sinual kang ngĕl-angĕl mring kawula || 

12. Langkung cĕguk balilu dadya pangulu | 
panuwun-kawula | 

bab pitrah myang (m)bĕlĕh pitik | 
inggih sampurnanipun kadi punapa || 

13. Alon muwus Jayĕngrĕsmi mring pangulu | 
mungguh sucinira | 

ngamal jariyah puniki | 

mungguh pitrah pan pinara tĕlung duman || 

14. (ng)Gih puniku wontĕn kaole tĕtĕlu | 
kang saduman kalal | 

kang saduman mĕkruh yĕkti | 
kang saduman sĕmada puniku karam || 

15. Ing liripun kang tĕlung prakara niku | 
dene ingkang kalal | 

rĕjĕki ingkang wus wajib | 

mring pangulu rĕjĕki suci pinangan || 

16. Malihipun kang saduman ngaram mĕkruh | 
gantungan sidhĕkah | 

malĕm Mulud myang mumule | 

mring (n)Jĕng Nabi Wali Mukmin kang wus swarga 

17. De kang tĕlung prakara ran karamipun | 
kinarya gantungan | 

pawĕwĕh wong pĕkir miskin | 
ingkang samya angĕmum kalularatan || 


16 (Nyi Randha Sĕmbada sakalangkung rĕmĕning manah angsal tamu 
Jayĕngraga) 

Nyi Randha Sĕmbada sakalangkung rĕmĕning manah angsal tamu Jayĕngraga 
lan Kulawirya, sakalih-kalihipun bagus rupinipun. Sanalika sang randha 
kasmaran kapengin ngladosi kalih-kalihipun. 

Randha Sĕmbada punika sugih sangĕt saking padamĕlipun gadhe, ngijo lss. 
Anggĕnipun dados warandha wiwit ĕnĕm watawis pantĕsipun gadhah anak 
satunggal, nanging botĕn gadhah anak, wiwit alit kĕdhi (botĕn anggarap-sari). 
Samangke umuripun sampun satĕngah sĕpuh, nanging sakalangkung drĕmba 
ing tiyang jalĕr. Siang dalu tansah ngawontĕnakĕn tĕtabuhan kalĕnengan ing 
griyanipun. Sadaya ingkang sami nabuh, malah sadaya tiyang jalĕr ing 
dhusunipun sampun kacakan nyai randha. Ingkang kinasih kaum nama 
Duljaya jalaran sagĕd suka pamarĕm sang warandha, siang dalu tansah andon 
lulut, racak sabĕn siyang tiyang tiga, dalu tiyang tiga. 

Kulawirya rumaos kabĕtah, mila ngladosi nyi randha ing samarĕmipun. Ing 
wĕkdal kirang napsu, kabiyantu dening panggalak Biyang Kacĕr ingkang 
tansah siyaga mituruti sadaya dhawuhipun sang nyai. Tumindaking 
maksiyatan sakalangkung rĕsah. Kulawirya kacĕkap bĕtahipun, angsal 
pituwas sinjang, dhĕsthar, dhuwun lss. Jayĕngraga ndhumugĕkakĕn 
anggĕnipun gĕgĕndhingan. Botĕn kadugi minangkani kajĕngipun nyi randha, 
nanging nuruti napsunipun dhatĕng Nyi Kacĕr. 

Saking sangĕting kapenginipun dhatĕng Jayĕngraga, nyi randha pasaja 
dhatĕng Kulawirya borong pangudinipun waton Jayĕngraga purun nglanggah, 
sadaya kabĕtahanipun Kulawirya dipun sagahi. Kulawirya nĕrangakĕn 
kasĕnĕnganipun Jayĕngraga botĕn sanĕs kajawi gĕgĕndhingan. Pramila nyi 
randha lajĕng gadhah niyat badhe ngawontĕnakĕn tayuban ing dalunipun. 
Kaca 232 - 266 

480 Pocung 

18. Kang rong pandum pitrah puniku gumantung | 
driyah lan sidhĕkah | 

dede wajibe ki kali | 

yĕn pinangan ing pangulu dadi riba || 

19. yĕn ta purun pepeka ingkang rong pandum | 
sapĕpadhaneka | 

dadya suci kang binukti | 

yĕn pepeka ngalumpuk nandho duraka || 

20. Langkung gĕtun ki pangulu alon matur | 
e lah ta punika | 

dĕrĕng tate amara tri | 

kula sĕngguh kabĕh dadya wajib-kula 

21. Tan sumurup yĕn mawi pinara tĕlu | 
kalal makruh karam | 
sumĕrĕp sawĕg samangkin | 
kula dĕrĕng kanthi kitab kang santosa 

481 Kinanthi 

1. Yata kang samya umĕtu | 

Jĕngraga Kulawiryĕki | 

Nuripin sih ginujĕngan | 
baune mring Jayĕngragi | 
kinĕn nĕmbung panginĕpan | 
mring wismane randha sugih || 

2. Sigra Nuripin lumaku | 

Jĕngraga nganti nĕng kori | 

Nuripin praptĕng pandhapa | 
tunggil lan niyaga linggih | 
bibisik wus tinakonan | 

ni randha Sĕmbada mĕksi || 

3. Ngling tanya marang kang nabuh | 
ku sapa rowangmu angling | 
niyaga matur ni randha | 
wontĕn utusan priyayi | 

nulya kinĕn majĕng ngarsa | 

Nuripin umatur aris || 

4. Inggih kawula ingutus | 
bĕndara-kula kĕkalih | 
tinalĕtĕhkĕn sadaya | 
wit lawan wĕkasanĕki | 
karĕnan myarsa gamĕlan | 
kĕdah sumipĕng ing riki || 

5. Ni randha Sĕmbada muwus | 
lah inggih (n)dika aturi | 

Nuripin mintar sing ngarsa | 
matur mring bĕndaranĕki | 
inggih paduka ngaturan | 
lĕga tyase Jayĕngragi || 

6. Nulya kairit malĕbu | 

Jĕngraga Kulawiryĕki | 
nulya prapta ing pandhapa | 
gĕlaran sampun rinakit | 
anĕng ing bale watangan | 
kang kĕlasa alus putih || 

7. Ni randha duk sirandulu | 
marang tamune kĕkalih | 
kumĕnyat rĕsĕp tumingal | 
alon dĕnnya ngancarani | 
suwawi dalĕm pinarak | 


< Serat Centhini Jilid 08 - Halaman : 315 > 


ing riki ing salu pranti 

8. Kang ingancaran alungguh | 
ing bale watangan sami | 
nĕmbrama atur pambagya | 
winangsulan sami-sami | 

ni randha malih turira | 
lah inggih ta ingkang pundi || 

9. Arinya (n)jĕng kyai guru | 
ing Wanamarta pinundhi | 
kang kalok ing rika-ngrika | 
ginuron pra guru sami | 
kĕkalih pundi kang putra | 

Kulawirya anauri || 

10. Bibi pan inggih puniku | 
putrane kakang (n)jĕng kyai | 
kula punika arinya | 
kadang nĕm kula wuragil | 
sampun kirang pangaksama | 
kula nĕdya nunukĕri || 

11. Salu prantine sadalu | 
ni randha nauri aris | 
inggih sumangga kewala | 
tan rumaos darbe panti | 
yĕn sudi tiyang maksiyat | 
wontĕn gĕsĕhe sakĕdhik || 

12. Ingriki tan ahli kaum | 
sami mĕmanculan kapti | 
royoman para neneman | 
sawancine siyang ratri | 
sapurune kalĕnengan | 
anggĕr maklumipun sami || 

13. Ki Kulawirya amuwus | 
mila wus kasĕdya bibi | 

Jayĕngraga nulya mucang | 
saking pamasakanĕki | 
lopak-lopake lus-lusan | 
mas tuwa gilap sinangling || 

14. Ni randha micarĕng kalbu | 
yĕkti priyayi wong iki | 
mendah nong karajanira | 
ngalumpuk baguse sigid | 
yĕn ta kaparĕnga uga | 
nginĕpa tĕkan nĕm ratri 1 1 

15. amuwus mring rewangipun | 
mundhuta pawohan anglis | 
ni randha malĕbĕng wisma | 

gupuh nunuding angrukti | 
prayogining pasugata | 

-nira mring tamu priyayi || 

16. Ni randha manahe wuyung | 
marang tamune kĕkalih | 
tan ĕngĕt lamun wus tuwa | 
mĕksih lir mĕndhĕre nguni | 
nulya ni randha Sĕmbada | 
ngangge-angge ambĕsusi || 

17. Asinjang cĕlari wungu | 
kĕmbĕn plangĕn tĕlon asri | 
anyar kĕmbangan Madura | 
gĕlung methok rambut thithik | 
marĕngkĕl kadya kĕpĕlan | 
asingsĕt linthis lir bithi || 

18. Kĕsusu dĕnnira pupur | 
rinĕmbug sok kandĕl tipis | 
untune wus kĕh kang rompang | 
nging rambute mĕksih langking | 
kang malĕtuk binubutan | 
ngalĕsir kari sathithik || 

19. Acundhuk taluki wungu | 
sinĕling argulo putih | 
winatĕs sĕkar cĕpaka | 
akalpika kalih sisih | 
konyoh jĕnar gĕgĕbĕgan | 
mĕsĕs lir kĕnya birai || 

20. Tilase wong bĕrĕt bĕsus | 
tuwa-tuwa mĕskih licit | 
kang wau dĕnnira randha | 
wanci darbe anak siji | 

ing mangkya wus luwas ing rah | 
dhasare kĕdhi ing nguni || 

21. Durung wruh rasĕng susunu | 
mila wĕt kulit kalimis | 
wusnya dĕnnira busana | 
pasugatan wus rinukti | 
nulya ingirid kang nampa | 
sugata anjrudĕmungi || 

482 Jurudĕmung 

1. Sira ni randha Sambada | 
mijilkĕn sugata sĕkul | 
rampadan kĕh ulamipun | 
ni randha tata priyangga | 
piring mega mĕndhung | 
sadaya datan salewah | 

nĕng panjang gĕng tumpĕngipun || 

2. Sĕduwa bau andhĕngklang | 
sarwi nata piring ngayun | 
sasolahira dol ayu | 

Jayĕngraga Kulawirya | 
kĕlangkung ewa andulu | 
samya micarĕng tyasira | 

tan amambu wong wus pikun || 

3. Polahe salah kĕdadyan | 

dĕstun wong kang nganggo nĕbut | 
nora pikir angon tuwuh | 
wong kaya gogosĕk kawak | 
ngĕwak-ĕwakkĕn kalbu | 
wong wus gĕrang nunjang-nunjang | 
lĕlewane lir kumĕncur || 

4. Lo prandene angujiwat | 
amĕmĕdeni wong ngantuk | 
nora ngon kosok wong iku | 
ni randha wus dĕnnya tata | 
umatur mring tamunipun | 
kawula saos sugata | 
sumapala tiyang gunung || 

5. Katur sumangga ing karsa | 
inggih paduka tuturuh | 
kang ingancaran agupuh | 
kalihnya awiwijikan | 

Ki Kulawirya amuwus | 
sĕwawi bibi wasisan | 
ni randha ature nuwun || 

6. Adan lĕkas samya nadhah | 
sĕmune sĕmada tuwuk | 
duk bukti wismĕng pangulu | 
adĕdangon pangĕpĕlnya | 
wus antara dangu tuwuk | 
karone samya luwaran | 
ambĕng cinarik sampun || 

7. Linorod marang ing ngandhap | 

Nuripin pamanganipun | 
arosa nĕmĕn asĕngkut | 
kadya rong dina tan mangan | 
kĕpĕle gĕdhe krĕp muluk | 

Ki Kulawirya lingira | 
dĕn-alon yĕn sĕmpal wangmu || 

8. Nauri sarwi amangan | 

ĕng tiyang makatĕn mupung | 
wontĕn rĕjĕki kang sinung | 
bok kajĕng sidhĕkahira | 


< Serat Centhini Jilid 08 - Halaman : 318 > 


ni randha suka gumuyu | 
bagus tutugna kang tanak | 

Nuripin ngling (ng)gih-(ng)gihipun 

9. Kang sĕkul sapanjang tĕlas | 

ulame kĕdhik kang kantun | 
mung kari bĕbalungipun | 
pan uwis dĕnnira mangan | 
ingundurkĕn ajangipun | 
nulya dhadharan mangarsa | 
wowohan simpar gumantung || 

10. Miwah kang olah-olahan | 
asangkĕp sumajĕng ngayun | 
sarya tur sumanggĕng kayun | 
Jayĕngraga Kulawirya | 
mangsuli panrimanipun | 
lĕjĕme sarwa (n)jĕjawat | 
winor ngancarani wuwus || 

11. Ki Kulawirya lingira | 
marang niyaga amundhut | 
rĕbab lawan kĕndhangipun | 
gupuh ingaturkĕn ngarsa | 
sanak niyaga sadarum | 

sintĕn kang bĕcik anggambang | 
samya dĕn-kaparĕng ngayun || 

12. Agĕpah para niyaga | 

Jayĕngraga nyandhak gupuh | 
rĕbab sinĕnggrĕng pinagut | 
thĕng thĕng wus olĕh nĕmira | 
sĕndhon pathĕt sanga bĕsus | 
jariji gĕtĕr lir pendah | 
cĕcak pĕthit buntutipun || 

13. Angikĕl ngĕlik mring barang | 
ngĕs wilĕtĕ awĕh lulut | 
nutug lih-ulihanipun | 

nulya buka onang-onang | 
niyaga nulya biyantu | 

Ki Kulawirya angĕndhang | 
kosĕkan banggĕn angguguk || 

14. Rara-ciblon asibĕkan | 
niyaga kang samya nabuh | 
pĕnabuhe datan asru | 
saking gawoke tumingal | 

Jĕngraga pangrĕbabipun | 
miwah ing pangĕndhangira | 
karone apik abĕsus || 

15. Sira ni randha Sĕmbada | 
rongĕh dĕnnira alungguh | 
tambuh-tambuh manahipun | 

branta mring tĕtamunira | 
maro paraning ngawuyung | 
sĕduwa andhangsor gawang | 
timpuh uga sila panggung || 

16. Solahe nora jatmika | 

ni randha micarĕng kalbu | 
dhadhayohku roro iku | 
yĕn ta datan kalakona | 
salah sawiji wor lulut | 
baya edan turut dalan | 
sokur karo pisan ayun || 

17. Mendah lĕganing tyas-ingwang | 
suka rĕna kinarubut | 
roro-kongsiya sadalu | 
sanadyan tĕlunga dina | 
tinutugna karsanipun | 

baguse ingkang angrĕbab | 
lan bagus kang ngĕndhang iku || 

18. Ragĕngong mangsa oncata | 
binut ro ing siyang dalu | 

mring sang bagus kang mratamu | 
sok uga kresaa mring wang | 
salulut kalaning dalu | 
manira tadhah sumarah | 
apa bae kang pinundhut || 

19. Kariya pinjung ngong tĕmah | 
lae-lae wong abagus | 

muga na-a karsanipun | 
mĕngkono ciptaning nala | 
ni randha gung brangta wuyung | 
wau kang samya gĕndhingan | 
wus niba anulya suwuk || 

20. Ngaturan dhahar dhadharan | 
myang niyaga pangananipun | 
samya sĕsambĕn anyamuk | 
ni randha malĕbĕng wisma | 
sakĕdhap anulya mĕtu | 
mlĕbu mĕtu tanpa karya | 
kudhandbangan kadya bingung || 

483 Dhandhanggula 

1. Nyai randha tambuh polahnĕki | 

bĕntayangan sangĕt brangtanira | 
mring kang mrĕtamu karone | 
ngundang randha-nomipun | 
ingkang asring dadya pĕnangi | 

-ning wong ingkang anggarap | 
saluluting dalu | 
malĕndĕk sinopak randha | 

supayane bancolĕng bisa-a tangi | 
ngalih mring ni Sĕmbada || 

2. Randha Sĕmbada wus karĕmnĕki | 
andĕlajah wong lanang nom tuwa | 
tan pilih agĕng alite | 

anggĕr kewala purun | 

nanging arang ingkang nĕdhasi | 

yĕn tan pancĕn acĕngan | 

cuwa kalihipun | 

mila sinopak ing randha | 

mudha mĕndĕr ginarap jinajar guling 

amrih dadya pĕnggalak || 

3. yĕn tan mangkono tan bisa ngingkig | 
ĕgag sabab dening sarwa bubar | 
badan sakojur wus lungse | 

tan ana kang kĕpupu | 

daging-daging tĕka satĕmplik | 

kari balung ngalĕthak | 

kulite ngĕlulun | 

untune wis kĕh kang gigal | 

susune lir pĕpao kothong anglĕmpir | 

wus kĕjabĕng paprĕman || 

4. Nyai randha Sĕmbada ngling aris | 
biyang Kacĕr priye karĕpira | 
rasane atiku kiye | 
wulangunku mring tamu | 

karo pisan pan dadi ati | 
sawĕngi ki supaya | 
bisa-a salulut | 

karo kang ngrĕbab kang ngĕndhang | 
nora kĕna sinayutan karĕp-mami | 
muga mĕngko bisa-a || 

5. Kang liningan inggih kados-pundi | 
pandugi-kula purun kewala | 
pinapanakĕn kang adĕn | 

ni randha lon amuwus | 

lah tatanĕn paturon-mami | 

wangunĕn kang prayoga | 

ingkang sarwa arum | 

kalawan sira dangdana | 

kadya sabĕn mangsa bodhoa sirĕki | 

mĕngko yĕn wus diwayah || 

6. Wusnya ngling ni randha nulya mijil | 
marĕg lĕnggah mring bale watangan | 
wau kang sami sĕsambĕn | 

Kulawirya amuwus | 

owĕl nora na kang nyindhĕni | 
ni randha ngling punapa | 
kang paduka dangu | 

(ng)gih bibi owĕl gĕndhingnya | 

lamun datan gĕndhing ginandhĕngan ĕstri | 

tan ulĕt wilĕtira || 

7. Nyai randha mĕsĕm matur aris | 
inggih wontĕn nanging bĕbĕtahan | 
sagĕd sindhĕn dede ronggĕng | 
punika tiyangipun | 

Biyang Kacĕr asring nyindhĕni | 

sami agogonjakan | 

lan kang sami nabuh | 

bĕrkat asring dalu siyang | 

inggih sagĕd kĕdhik-kĕdhik anyindhĕni | 

kang gampil gĕndhingira || 

8. Kulawirya gumujĕng nauri | 
inggih bibi lah bok dipun-coba | 

Biyang Kacĕr kinĕn sindhĕn | 
nyai randha agupuh | 

lah ya mĕngko yĕn muni gĕndhing | 
kinĕn nyindhĕni sora | 
kang liningan saguh | 

Ki Kulawirya ambranyak | 

alon muwus payo muni Gambir-sawit | 

Jĕngraga mĕsĕm sigra || 

9. Nyĕnggrĕng ngĕk wus pakolih nĕmnĕki | 
nulya asasĕndhon pathĕt sanga | 
anutug lih-ulihane | 

lajĕng agĕndhing talu | 

Gambir-sawit raras ngrarangin | 
samya pakolihira | 
wilĕte nĕnabuh | 
arĕmpĕg padha kĕrasa | 

Biyang Kacĕr kumĕcĕr sindhĕne ngĕlik | 
mamĕthĕt-mĕthĕt driya || 

10. Bĕning mĕrit lir suling wrat sari | 
mukĕt wilĕte barungan rĕbab | 
apupunton ngĕs manise | 
samya angungas bĕsus | 

lir pĕnjalin sinigar palih | 

swara mot jroning kawat | 

rĕbab lan sindhen rum | 

atungtum lungiding raras | 

yatmakaning gĕndhing gĕndhĕng (m)bĕlĕr ati | 

rongĕh Ki Kulawirya || 

11. Ngĕndhang bĕsus latah sarwi angling | 
nora jamak jare bubutuhan | 

de iku mĕtu mon-mone | 
asor ronggĕng kang komuk | 

Biyang Kacĕr ngĕcĕr lir cicir | 
kang dadi ronggĕng tandhak | 

mangsa ta kadyĕku | 
mangkana dĕnnya kasukan | 
rambah-rambah praptĕng wanci tĕngah wĕngi 
ni randha lon turira || 

12. Sang abagus sakaliyan mugi | 
sampun dalu prayogi lĕlĕswan | 
nĕng jro wisma sakalihe | 

Ki Kulawirya muwus | 

inggih sangĕt panrima-mami | 

bibi apalimarma | 

prĕnahing alĕsu | 

mĕnawi dugi karipan | 

pĕnĕt ngriki kewala kĕmit ing jawi | 

ngiras myarsa gĕndhingan || 

13. Nyai randha mangsuk wismĕng wingking | 
Biyang Kacĕr kinĕjĕpan sigra | 
tut-wuri marang nyaine | 

ni Sĕmbada amuwus | 

aturana kang tamu kalih | 

malĕbĕng pasareyan | 

ro pisan yĕn ayun | 

ya mangsa bodhowa sira | 

yĕn tan kĕrsa sang ro mung salah sawiji | 

poma aja tan ora || 

14. Ngong nĕng gĕbĕr andhisiki guling | 
kang liningan mijil mring pandhapa | 
ngaturi ngawirya age | 

samya ngaturan masuk | 

marang panti munggĕng gĕbĕr mrik | 

Kulawirya anabda | 

[-] | 

anakmas karĕpirĕki | 

Jayĕngraga anabda || 

15. Puniku paman wontĕn punapi | 
dene anggantĕr kaya parĕnjak | 
tan na ngĕrti kadhuwĕte | 

Ki Kulawirya muwus | 
gampangane linakon bĕcik | 
kaprentah kang ngaomah | 
ya payo tinurut | 
ala bĕcike karuwan | 

Jayĕngraga mĕsĕm nauri suwawi | 
wong ro gya malbĕng wisma || 

16. Prapta jroning wisma linggih malih | 
Kulawirya Biyang Kacĕr ngandhap | 

Ki Kulawirya wuwuse | 

ĕndi kang ngundang mau | 
dene ora katon alinggih | 

Biyang Kacĕr aturnya | 
guguthitanipun | 

brangtanira Ni Sĕmbada | 

datan kĕna sinayutan drĕnging kapti 

yĕn pinopo tan kĕna || 

17. Tĕmahipun ambeda prakawis | 
anyĕnyangkol ing lampah-paduka | 
yĕn tan tinĕkan kayune | 

lamun parĕnging kalbu | 

luhung linampahan prayogi | 

pan sampun adatira | 

ni randha puniku | 

drĕmba mring langĕning priya | 

datan kenging katowangan siyang ratri | 

mung anggung gĕgĕcikan || 

18. Lamun towong kewala sa-ari | 
mĕncrĕt mĕlinding turut bĕdidang | 
ngĕlumpruk tan sagĕd (n)jĕnggĕl | 
tiyang nĕm-nĕm puniku | 
ingkang sami anabuh gĕndhing | 
giliran dalu siyang | 

kalih tiga tan wun | 
nanging inggih sinaludhah | 
bĕrkatipun tiyang sugih anyukupi | 
dunya dadya sarana || 

19. yĕn tan sampun asugih pun nyai | 
mangsa wontĕna kang purun (ng)garap | 
saking lungse sĕdayane | 

yĕn wontĕn ingkang ambruk | 

angĕlumpruk tĕngahing kardi | 

sring kula kinĕn nyopak | 

kang dados panuntun | 

yĕn sampun kĕngkĕng malĕmbang | 

mring ni randha yĕn kĕndho mring kula malih | 

sawanci-wancinira || 

20. Ririh aturira mring tĕtamu | 

Biyang Kacĕr ature bĕlaka | 
tan riringa carĕmĕte | 

Kulawirya gĕgĕtun | 

Jayĕngraga sidhakĕp sĕdhih | 
pan dĕn guguyu susah | 
bisik-bisik muwus | 

(ng)gih ta lah man Kulawirya | 
ingkang lampah puniki sĕmu bilai | 
wirangronge ni randha || 

484 Wirangrong 

1. Ki Kulawirya anjondhil | 
mĕsĕm anjĕkĕtĕt (n)joto | 

Jĕngraga wuwusnya pan puniku | 
kula tan kadugi | 
lamun anglakonana | 

mangsa boronga pun paman || 

2. Kawula datan kadugi | 
dhapure wus kaya bunglon | 

dhuh ngong botĕn mĕmpan langkung gigu | 
dĕn-apakkĕn mami | 
kewala srah gĕbugan | 
kawula titik ragĕngwang || 

3. Kula paman nĕh alimi | 

ing riku dhuh mangsa borong | 
kula amit mĕdal arsa nabuh | 
ngong-tĕngga nĕng jawi | 
mung puniku yĕn dhangan | 

Biyang Kacĕr kula-bĕkta || 

4. Mring jawi kinĕn nyindhĕni | 
kula angrĕbab kemawon | 

payo Cĕr mring jaba alon matur | 
paduka rumiyin | 

Jayĕngraga alon mentar | 
mring pandhapa agamĕlan || 

5. Mangkana kang nĕng wismĕki | 

Ki Kulawirya andongong | 
tyasira dhĕg-dhĕgan lĕngur-lĕngur | 

Bok Kacĕr turnya ris | 

sĕwawi dĕn enggal | 
mring tilam rum pamĕrĕman 1 1 

6. Kadangon sĕlak inganti | 
sadaya-daya kalakon | 

sira Kulawirya linging kalbu | 
biyang priye iki | 
yĕn ora linakonan | 
jarene asring ambeka || 

7. Tumama mring gĕbĕr ririh | 

Ki Kulawirya (ng)galoso | 

ni randha gumregah gupuh-gupuh | 
angrangkul tan wigih | 
angririntih turira | 
dhuh lae gus Kulawirya || 

8. Mugi wĕlasa mring mami | 

tyas ngarang sangĕt wirangrong | 
bok inggiha uga ngong nunuwun | 
paringa jĕjampi | 
tan sagĕd nahĕn brangta | 
mugya sung raosing karsa || 

9. Kapencut rarasing kang sih | 
adhuh lae-lae kenthol | 

ya karsa-a sakĕdhap ing lulut | 

mring wong kawlas-asih | 
sira Ki Kulawirya | 
langkung rikuh manahira || 

10. Tyase jĕg tĕgĕg jĕg wigih | 
enggal dangu kadho-kadho | 

ni randha Sĕmbada (ng)guntur muwus | 
mring Kulawiryĕki | 
sarta pamulĕtira | 
kathah pangrĕrĕngihira || 

11. Ki Kulawirya lir ĕstri | 
ginuntur srĕnggara wirong | 

Ki Wirya sĕmpĕlah jroning kalbu | 
mupus dĕn-tekadi | 
engĕt kalularatan | 
melik sugihe mring randha || 

12. Olĕha dĕn-jajaluki | 

arta lan sandhang panganggo | 
nulya tinandangan gigu-gigu | 
kĕburu ing melik | 

Kulawirya tumumpang | 
amĕngkang wok tinrap mapan || 

13. Anjathok bĕnĕr tan nilip | 
ingangsĕgakĕn malendo | 

tan tumamĕng prana angĕlumpruk | 
pinĕksa tan kenging | 
nyai randha wawusira | 

Biyang Kacĕr priye mana || 

14. Byang Kacĕr gya marĕpĕki | 
kinĕn (n)dandani kang nglĕntroh | 
agupuh cinandhak kang ngĕlelur | 
pan ingulig-ulig | 
inganggang tinĕkĕman | 
guthule Ki Kulawirya || 

15. Cinakĕpan dĕn nĕd-nĕdi | 
kangĕtan nulya (m)bĕdodong | 
kĕng-kĕng mĕdhok mangkas gĕng lir gabus | 
ambĕdhĕdhĕg gilig | 

pinapankĕn ing wokan | 
pinĕtĕlakĕn boyoknya || 

16. Amblĕs sru panggĕlurnĕki | 
lir ngrogoh lele anĕng rong | 

ni randha wuwusnya Kacĕr uwus | 
mĕtuwa mring jawi | 
kalamun parĕng dhangan | 
turana gus Jayĕngraga || 

17. Biyang Kacĕr sigra mijil | 
kang kantun anĕng paturon | 
ni randha kĕpadhan ing alulut | 
kĕkĕjĕk malintir | 

boyok egol-egolan | 
anglawani solahira || 

18. Arongĕh amrih pakolih | 

tan gonggang ingadon-adon | 
tan kĕndhat ni randha dhasar baut | 
linukitĕng gati | 
angingkĕt sru mĕmadal | 
mubĕt ngogĕk lir kekeyan || 

19. Ki Kulawirya tan (n)dimpe | 
pinolah sĕmada gawok | 
ciptanirĕng driya (ng)guyu-guyu | 
sĕmada kĕdugi | 

pinolah mring ni randha | 
jinĕjĕl kadya kĕpinjal || 

20. Dangu dĕnnira agati | 
parĕng karone mĕngkorog | 
kumĕsar kalihnya amrĕkungkung | 
mrĕkĕngkong kang ĕstri | 
angĕsĕs ngulĕt sambat | 

dhuh kenthol Ki Kulawirya || 

21. Ĕs prĕhipun kula niki | 

Ki Kulawirya ngĕcĕcĕr | 
anggĕrĕng mirasa ingapagut | 
samya limputnĕki | 

antara dangunira | 
wus tuntas wijiling rasa || 

485 Mijil 

1. Aluwaran kang samya aguling | 
kalihe kalĕson | 

Kulawirya maring patirtane | 
ni randha Sĕmbada anggondhĕli | 
sarwi ngĕdhih-ĕdhih | 
dhuh-dhuh sampun mĕtu || 

Jilid 8 - Kaca : 242 

2. Sĕrareyan kewala lan mami | 
amba tan sagĕd doh | 

Kulawirya (n)jĕgrĕg lon wuwuse | 
e lah priye mĕne kiye iki | 
kasukĕrĕn mami | 

pupuku gĕluprut || 

3. Dudu-dudu gubrase mratani | 
jarit ting dalĕmok | 

Nyai randha Sĕmbada ature | 
inggih kewala dipun kĕsudi | 

ing sinjang kang maksih | 
aking karya kĕsud || 

4. Mangsa kiranga sinjang pĕsalin | 
kang kĕbĕs winasoh | 

sarwi ngĕsut kang pating dalĕwĕr | 
wĕlakange pupu kontholnĕki | 
kayidan (ng)gĕbibir | 
mangkĕrĕd (n)jangkĕrut || 

5. Kinĕsudan ing jarit barĕsih | 
ni randha adhokoh | 
kinĕsatan miwah guguthule | 
ingkang (n)dhĕpĕl ing rawis wus rĕsik 
kalihe wus aking | 

kang ngĕmbĕr kinĕsut || 

6. Kulawirya maksih wuda sarwi | 
andhodhok mĕkongkong | 
anĕng kasur wangi ginĕmatĕn | 
nyai randha tansah ngarih-arih | 
sarwi ngampil nyamping | 
dhĕsthar lawan sabuk || 

7. Nĕng pĕnampan ingaturan aris | 
lah punika kenthol | 

pundi ingkang kinarsan sinjange | 
bathik lurik tuwin ingkang kĕling | 
pundi kang prayogi | 
rĕrĕmĕnanipun || 

8. Sadaya tan ngraos andarbĕni | 
sumangga kemawon | 

mung sok uga nuruti ngong purĕh | 
srĕgĕp nggarap kalangĕning rĕsmi | 
tan etang barindhil | 
kenthol kula lampu || 

9. Kulawirya tĕka anuruti | 
tan lĕngganĕng pakon | 

melik marga dening panyrudhahe | 
dhasar rada doyanan cak ĕstri | 
gya salin nganyari | 
dhĕsthar nyamping sabuk || 

10. Wusnya mĕrĕt sinawang asigit | 
ni randha agupoh | 

ngrangkul mring Kulawirya lambunge 
sarwi angrogoh guthul pinidih | 
dĕn-wĕg-wĕg nglilinthing | 
dhogol sih ngĕlelur || 

11. Ingwĕd-uwĕd dĕn-ambung-ambungi | 
asru sengak-sengok | 

sarwi niyungakĕn ing lambunge | 

ginĕledhagakĕn jinak guling | 

Ki Kulawiryĕki | 
kewala anurut || 

12. Dĕn-olag-olig badanirĕki | 
winudan bĕlojod | 

ngathang-athang (n)jĕpapang kakunge | 
kang nglĕlumpruk ngĕlĕmprak nglĕnggirik | 
ingulig tan osik | 
pan ingĕlus-ĕlus || 

13. Sarwi ngundang Biyang Kacĕr aris | 
kinĕn malbĕng kobong | 

Biyang Kacĕr ngĕlik maksih sindhĕn | 
sigra jinawil rowange ĕstri | 
matur mring Jĕngragi | 
inganthukan mundur |] 

14. Praptĕng jroning gĕbĕr kinĕn aglis | 
anggĕgotho dhogol | 

rada cilik nanging kĕncĕng bae | 

Biyang Kacĕr angumpak mĕmengin | 
tur kapara alit | 
ginunggung gĕngipun || 

15. Mrih gĕmbirane kang anduwĕni | 
ngalĕm ethok-ethok | 

sarwi nĕkĕm crĕmĕdan (n)drĕmĕmĕl | 
mungguh rosane kang gĕdhe cilik | 
panjang cĕndhaknĕki | 
miwah kang mucuk bung || 

16. Kaya bandha kang sĕmene iki | 
njĕbolakĕn bokong | 
mendahneya anggiyĕr rasane | 
baya lir andhĕplok rujak-wuni | 
yĕn lirĕgan margi | 

lir nyĕprot galĕpung || 

17. Dhasar olĕh pancĕn wonge wasis | 
lir lele anĕng rong | 

iba swarane klukuk-klukuke | 
kang inguwĕl krugĕt-krugĕt tangi | 

(m) bĕdĕdĕng (n)jĕbibir | 
mĕdhok thothokipun || 

18. Kulawirya malĕngĕh ngling aris | 
akale mĕngkono | 

(n) dadak crĕmĕd ih ngĕpenginake | 
ni randha Sĕmbada anggĕligik | 
sarwi angambungi | 

gunthul manggut-manggut || 

19. Sarwi angrĕrintih ngĕdhih-edhih | 
adhuh lae kenthol | 

wawi malih kenthol enak donne | 
ingangsĕgagĕn boyokirĕki | 
gumlebak nuruti | 
tumumpang ing pupu || 

20. Nyai randha amapan sarya ngling | 

Biyang Kacĕr kono | 

lantaran jaganana kiye | 

aja nganggo kĕmbĕn miwah tapih | 

wuda-a lir mami | 

bĕn pengin kentholmu || 

21. Tinamakkĕn amblĕs sru swarĕki | 
kakothekan gĕjog | 

dhasar datan binanyu waune | 
mila sangĕt swabawaning rĕsmi | 
sinĕrĕg ing gati | 
ni randha anutug || 

22. Ngĕsĕs-ngĕsĕs ngulĕt ngolang-aling | 
rĕm-rĕm melat-melot | 

kĕtutugan ni randha karĕpe | 
matur jĕngandika sunggar mami | 

Ki Kulawirya glis | 
mapanakĕn pupu || 

23. Dĕn-sidhĕkusakĕn ingkang ĕstri | 
dhĕngkule pinakol | 

cingklĕk nyangkol ing sikut karone | 
amĕnthĕngkrĕng mĕndhak gamblang-nĕki | 
tan rubĕd ing titih | 
nutug pantogipun || 

24. Ngĕsak-ĕsak kang ĕstri pakolih | 
ngĕdĕn bĕkah-bĕkoh | 

sarwi nawang dhogol panggĕlure | 

Kulawirya suka myating ĕstri | 

Ni Kacĕr pinidih | 

-pidih susunipun || 

25. Kĕpengine mring Ni Kacĕr dening | 
mĕksih mĕntĕr anom | 

dadya mangkas bangkat sadangune | 
sarĕng mamprihirĕng rasa gati | 
ginĕlak solahing | 
parĕng kalihipun || 

26. Kagĕt ngulĕt ni randha anjĕlih | 
saking pyuhing raos | 
angrĕrĕngih kiyĕr ngrasakake | 

Kulawirya ambĕkuh dĕnnya wis | 
gumaledhag guling | 

lir kambang tumimbul || 

486 Maskumambang 

1. Aluwaran dĕnnya pulang untir | 
ni randha ris nabda | 

lah Biyang Kacĕr dĕn-aglis | 
ngambila toyĕng kobokan || 

2. Kang tinuding tan adangu nulya prapti | 
ni randha anyandhak | 

dhogol tinuruh ing kĕndhi | 
kinumbah nglemprak lir lintah || 

3. Pan kinumbah ing bokor kontholirĕki | 
nglelur tan (ng)gulawat | 
ngalumpruk akolor-kalir | 

Ni Kacĕr milu anggrayang || 

4. Dĕn-(ng)gang-anggang guthule krasa gumriming | 
kangĕtaning tangan | 

krugĕt-krugĕt rada tangi | 
ni randha mĕsĕm turira || 

5. E lah dalah dhuh kenthol nak-lune malih | 
dene niji ngajak | 

gugulĕtan nantang wani | 

Ki Kulawirya alatah || 

6. Ethok-ethok bae manthuk-manthuk wani | 
tur mangsa bejosa | 

durung tĕkan lumpuh margi | 
lah kiendang pira modar || 

7. Payo bibi guling kewala ngong arip | 
ni randha agĕpah | 

matur lah inggih suwawi | 
nulya sarĕng gumaledhag || 

8. Kĕkĕp-kinĕkĕp timpah-tinimpah wĕntis | 
lajĕng samya nendra | 

Biyang Kacĕr sigra mijil | 
saryambĕkta pasareyan || 

9. Tinata ing bale watangan pandhapi | 
kang nabuh gamĕlan | 

sadaya pan sami arip | 
ngiras tunggu ing gamĕlan || 

10. Jayĕngraga ngaturan sare ing lĕmpir | 
sigra sasareyan | 

dhĕdharan pinire aglis | 
pinaringakĕn santrinnya || 

11. Ki Nuripin turu ngĕkĕp panjang piring | 
ngringkĕl sore mula | 

Jĕngraga dĕnnira guling | 
alingan ngundhuk ing pandam || 

12. Biyang Kacĕr sigra kinĕn amĕtĕki | 
amĕpĕt nĕng dagan | 

jĕmpol jĕnthik dĕn-jĕthuti | 
pinangku suku kalihnya || 

13. Susunya cinĕthot jĕjĕmpol sikil | 
kĕmbĕn linukaran | 

agĕmuh maksih ngatosi | 
sukunira Jayĕngraga [| 

14. Kang sawiji jinojohakĕn ing tapih | 
praptĕng pok wĕlakang | 

suku sawiji niwĕli [ 
midih-midih payudara || 

15. Puringisan Biyang Kacĕr matur sakit | 
kĕbĕs nyunyungira | 

lapake sangĕt abrangti | 
kedanan mring Jayĕngraga || 

16. Biyang Kacĕr mĕrambat dĕnnya mijĕti | 
tan saranta nyandhak | 

ing guthul kang lagi mĕsi | 
dĕn-gelo ingogak-ogak || 

17. Sarwi ngĕsĕs kalangkung dĕnnya kapengin 
lamun kinarsakna | 
mĕngkat-mĕngkot bokongnĕki | 
gĕmboke kang ginogohan || 

18. Nyunyung susu dangu dĕn-ucĕl ing sikil | 
Ni Kacĕr lambungnya | 
ginaledhagakĕn guling | 

Byang Kacĕr suka tyasira || 

19. Tinimpahan Ni Kacĕr kinĕn ngĕkĕpi | 
nyakĕpi dhogolnya | 

tangan ro dĕnnya nyakĕpi | 
dhogol sarya ingambungan || 

20. Jayĕngraga bisik-bisik ngandika ris | 
manira tatanya | 

duwĕkingong gĕdhe ĕndi | 
lan si paman Kulawirya || 

21. Biyang Kacĕr matur sarwi anggĕligik | 
sarwi ngogak-ogak | 

dede amput-amputnĕki | 
mung sapalihe punika || 

22. Nanging inggih wontĕn tĕngĕnne sakĕdhik | 
mangsi mĕkotĕna | 
tan limrah anglĕlangkungi | 
ambĕjadakĕn pungkuran || 

487 Pangkur 

1. Gumujĕng Ki Jĕngraga | 
carĕmĕde angalĕm guthulnĕki | 
bungah tyasira ginunggung | 
madhidhig ragi dhangan | 

asih marang Biyang Kacĕr crĕmĕdipun | 
pinathakol lambungira | 
kinĕkĕtakĕn ing wĕntis || 

2. Tan ucul panĕkĕmira | 

tĕnggok thothok pan maksih dĕn-tĕkĕmi | 
bathuk tumĕmpĕl ing kĕmpung | 
sarwi alon turira | 

dhuh bĕndara kenthol amba sangĕt wuyung | 
mugi paringa punika | 
ta ĕs ta ĕs bok suwawi || 

3. Sangĕt kĕpengin kawula | 

lir punapa raose (ng)gih puniki | 
bok inggiha sang abagus | 
sablĕsĕkan kewala | 

Jayĕngraga alon dĕnnira amuwus | 
lah ya ing mĕngko kewala | 
ambungana bae dhisik || 

4. Biyang Kacĕr marĕm tyasnya | 
sinanggupan ing mangkya dĕn-karsani | 
sakĕlangkung bungahipun | 
ngambungi asĕngokan | 

sarwi nĕcĕp ngĕmut nucup ngamut-amut | 
pinĕt-nĕt ing pipinira | 
guthule saya amĕsi || 

5. Tan bĕnggang nĕng irungira | 
panĕkĕme grĕgĕtĕn dĕn-nĕt-nĕti | 
anggĕlur mring bongkot pucuk | 
ingucĕl sadangunya | 
kĕsangĕtĕn karaos mĕrkindingipun | 
pan kumĕsar angganira | 

tandha mĕh mrojol kang mani || 

6. Sukunira Jayĕngraga | 

ingkang kanan jĕmpole anggogohi | 
ing gĕmboke ngĕmplok suku | 
anggĕrĕng Jayĕngraga | 
ambadĕdĕng kadĕdĕr badan sakojur | 
dhogole sru akĕjotan | 
mĕcothot nyoroti rai |] 

7. Galĕgĕkan ngudal-udal | 
kĕkĕnthĕlan gubras ngĕbĕki rai | 
irung netrane gĕlaprut | 

kĕbĕs kopoh ing kama | 
mata karo alis irung lir dĕn-ancur | 
kĕbĕs kĕmĕl dening kama | 
wus tungtas wĕdalirĕki || 

8. Kang sare tangi gumregah | 

Jayĕngraga gumujĕng angling ririh | 
o lah priye kowe iku | 

raraimu gĕluprut | 

ujĕr kĕbangĕtĕn tĕmĕn panĕkĕmmu | 
anggĕlur gelo angogak | 
kasĕlak jĕbrol tan kongsi || 

9. Anggarap marang ing sira | 

Biyang Kacĕr tangane kang sawiji | 
ngucĕk-ucĕk netranipun | 

kang tĕngĕn maksih nyandhak | 
anĕkĕmi guthule ingkang ngalelur | 
ingulig-ulig ngalĕmprak | 
sarwi ngoso matur ririh || 

10. Dhasar akumet paduka | 

bok inggiha wĕlas mring wong ngrĕrintih | 

pancĕn lĕcĕt maninipun | 

kur tinĕkĕm kewala | 

mukok bulaeran pirang-pirang duduh | 

nampĕki netra kawula | 

tan sagĕd mĕlĕk puniki || 

11. Jayĕngraga angandika | 

ya wus bĕnĕr nging bisa krĕp ngunggahi | 
ah wis ta tanganmu iku | 
uculna dĕn-aenggal | 

pan winĕngkang umatur bok kajĕngipun | 
mĕngkono ing wancinira | 
bĕdhug tĕlu bangun enjing || 

12. Tuwu kolik sisikatan | 

myang pangwuhing sata gumĕrah asri | 

Jayĕngraga gupuh-gupuh | 
pan arsa dus jinabad | 

Niyang Kacĕr nuduh ing patirtanipun | 

Jĕngraga siram nĕng kulah | 

Ni Kacĕr malbĕng wismĕki || 

13. Anggugah mring nyai randha | 

pan wus tangi nging maksih nguli-uli | 

anggĕgotho dhogolipun | 

go kĕncĕng uga nglĕmprak | 

myarsa Biyang Kacĕr (ng)gugah nguwuh-uwuh | 

sokur mreneya sĕdhela | 

kiye dadimĕne tangi || 

14. Malbĕng jroning pagĕbĕran | 

Biyang Kacĕr winudan tanpa jarit | 
wong tĕtĕlu ting baringkung | 
samya wuda nĕng tilam | 

biyang Kacĕr anggrayang guthul ngalelur | 
lagya cĕg nulya andhĕngal | 
ni randha suka kĕpati || 

15. Wawi kenthol Kulawirya | 

eca lu pat ma nĕm tu-nipun malih | 

kang jinalukan gumuyu | 

gĕdhĕg mĕlongo nabda | 

uwo ĕh ta tan (m)badĕdĕng mĕngkonĕku | 

mĕdhĕdhĕg ogrĕk-ogrĕkan | 

mung thuh-thuh thok-ethok tangi || 

16. Gumuyu randha Sĕmbada | 
adhuh lae-lae kenthol wong sigit | 
suwawi malih pulang hyun | 
inggih sapisan ĕngkas | 

botĕn kĕdah dangu mung satuwukipun | 
gumuyu Ki Kulawirya | 
angling o biyang si nyai || 

17. Niki wayah wus tanggungan | 

yĕn pot wĕktu kewala mangke malih | 

kula tuwuki sakayun | 

ngling ta kenthol sakĕdhap | 

ni randha Sĕmbada sru panggujĕngipun | 

angrĕringih aturira | 

coba ingriku rumiyin || 

18. Mring Biyang Kacĕr supaya | 

sagĕd kĕngkĕng anuntĕn dhatĕng mami | 
wawi kenthol wong abagus | 
yata Ki Kulawirya | 

pan kĕpopoh bote wong adarbe kayun | 
mrih gampang sapĕnjaluknya | 
nulya kĕthĕngkrĕng anitih || 

19. Adhangan dening nomira | 
nora pati longgar kaot ngangĕti | 
angigig panggĕluripun | 

ni randha bĕntayangan | 
ngĕsas-ngĕsĕs acĕs-cĕsan ilĕripun | 
myat ing Byang Kacĕr sinunggar | 
kalangkung dĕnnya kapengin || 

20. Ĕs kenthol wawi mring kula | 
dĕn-aenggal kula sĕlak kĕpengin | 
kang jinalukan anurut | 
gumalempang malembang | 

mring ni randha tinamakakĕn ngalĕlur | 
moprok malĕnthĕt nĕng wokan | 
mupuk kewala nĕng jawi || 

21. Jinĕjĕlkĕn grĕwĕl mĕdal | 

nulya kinĕn mring Biyang Kacĕr malih | 
singra malih manggung-manggung | 
kĕncĕng amblĕs lur-luran | 

Ni Sĕmbada lir kekeyan akĕn wangsul | 
anyĕdhak jĕjĕr malumah | 
dhadhĕsĕkan adu cĕthik || 

22. Ingungkil Ki Kulawirya | 
gumaledhag gumlebag angurĕpi | 
tindak tumanduk nglĕmpuruk | 
ngalentroh kadi lintah | 

jinongkongakĕn ngalih mring Byang Kacĕr sĕngkut | 
kyĕh swarane balĕkukan | 
ni randha prĕmbyeyan nangis || 

23. Sabĕn ngalih mring ni randha | 
datan bisa tumanduk angayati | 
mung mring Biyang Kacĕr sĕngkut | 
ajĕnak nĕng pĕnggalak | 

I-] | 

gya rinĕbut rasa | 

sami nyangkĕrunging kalih || 

24. Mukok nĕng Byang Kacĕr (ng)gĕnnya | 

Ni Sĕmbada amuwus sarwi nangis | 

e lah priye mĕne iku | 
ngong tan kaduman pisan | 
kĕbangĕtĕn kenthol Kulawirya iku | 
maring ngong nora tumama | 
mung Byang Kacĕr dĕn-acungi || 

488 Pocung 

1. Yata wau luwar dĕnnira aundhung | 

Ni randha Sĕmbada | 

maksih mĕwĕk mĕrbĕs-mili | 

Kulawirya sĕmu (ng)guyu-guyu wĕlas || 

2. Alon muwus lah bibi aywa wulangun | 
kĕtrucut manira | 

ngong ampĕt-ampĕt tan kĕni | 

(ng)gih ngapuntĕn dika bibi mring ragĕngwang || 

3. Randha muwus dhasar dĕn-jarag mariku | 
nulya Kulawirya | 

ni randha angarih-arih | 
ingarasan pinindha-nom rekanira || 

4. Alon matur ni randha inggih wong bagus | 
panuwun kawula | 

kĕndĕla ing tigang ari | 

anĕng ngriki maksih cuwa tyas-kawula || 

5. Inggih lamun paringa tur kawulĕku | 
punapa kinĕrsan | 

kawula anyanyaosi | 

lamun datan parĕng kawula lĕnggana || 

6. Duk ingrungu wuwusing randha kadyĕku | 
abĕbĕk manahnya | 

alon dĕnnira nauri | 

lah (ng)gih bibi mangke manira rĕmbugan || 

7. Niki sampun ing wĕktu Subuh kĕsusu | 
bibi alim dika | 

pundi patirtanirĕki | 

nyai randha matur punika ing kulah || 

8. Lamun sampun anuntĕn paduka wangsul | 
sabakdaning salat | 

sokur yĕn tan salat enjing | 
ngong-ladosi kewala anĕng ing wisma || 

9. Ngling gumuyu Ki Kulawirya amuwus | 
o lah puniku ta | 

datan kĕna dĕn-gagampil | 
poting salat jangjinya niku duraka || 

10. Nambung matur de kaum ngriki puniku | 
namane Duljaya | 

santri jadhug tĕdhas ngĕlmi | 

Subuh Luhur Asar tan mawi sĕmbahyang || 

11. Inggih namung sabĕn Mahrib salatipun | 
turene Duljaya | 

yĕn santri taksih nglampahi | 
limang wĕktu salate santri gorĕkan || 

12. Taksih kumprung dĕrĕng tĕdhas ngĕlminipun 
(n)jĕngĕk Kulawirya | 

(ng)gih mangke kula manggihi | 

mring kaum-dika kang gadhah pangrĕmĕkan | 

13. Rada gĕcul kintĕne kaum puniku | 
nulya mring patirtan | 

adus jinabad wus suci | 

laju marang pandhapa panggih Jĕngraga || 

14. Dhĕhĕm sĕgu Jayĕngraga mĕsĕm muwus | 
paman nora jamak | 

angĕtok kongsi sawĕngi | 

Kulawirya ngling ih wong dĕn-gawe wadal || 

15. Lah sirĕku dene atĕlĕs rambutmu | 
rowangira sapa | 

kuwĕlan dhĕk mau bĕngi | 

Jayĕngraga gumujĕng mung gĕbrojolan 

16. Mila adus jinabad prujil manipun | 
kang paman ris mojar | 

payo Subuh maring masjid | 

lah Nuripin gugahĕn kaum Duljaya || 

17. Sru gumuyu Jĕngraga dene kadyĕku | 
kaum ran Duljaya | 
slewang-slĕwĕng jĕnĕngnĕki | 

Kulawirya ngling arakna kaum Buda || 

18. Payo uwus sĕmbahyang Subuh mring tajug | 
nulya samya salat | 

Duljaya ginugah tangi | 

wusnya sami wulu Ki Nuripin adan || 

19. Kaumipun tan nyarakkĕn lajĕng maju | 
ngimami kang salat | 

Duljaya ngangkat usali | 
usaline tan bĕnĕr unining lapal || 

20. Ingkang makmum pasekat usalinipun | 
tan makmum niyatnya | 

usali parlam Subĕki | 
rakangatin ada-an imaman lilah || 

21. hi tangala Allahu akbar wusipun | 

Ki kaum Duljaya | 

kayoman kĕthĕr kang ati | 

nulya mudhar ambatalkĕn ronning-kamal || 

489 Sinom 

1. Nolih sarwi angrĕngrĕpa | 
suwawi dalĕm imami | 
kawula makmum kewala | 
kang sinabdan tan nauri | 

Duljaya nĕng wuri | 
usaline ekral makmum | 

Jayĕngraga asora | 

santak pamacanirĕki | 

wusing Patekah surat Anjal-na || 

2. Akire wusing Patekah | 
wĕwacan surat Watini | 
rĕkangat kir kinunutan | 
wus sujud ro tahyat akir | 
gya salam bakda nuli | 
pupuji gya dhikiripun | 
nulya amaca donga | 
pĕragat dĕnnira bĕkti | 

gya sĕlawat nulya samya sĕsalaman || 

3. Sawusira bakda salat | 

Ki Kulawirya ningali | 
mring kaum ran Ki Duljaya | 
bisik-bisik mring Jĕngragi | 
lah iku ingkang warni | 

kaum kang ginunggung jadhug | 
dhapure lir bĕdhigal | 
tan mĕmpĕr dhapuring santri | 
balĕnthote kokothot matĕni dalan || 

4. Kacatur ngĕlmune tĕdhas | 
sĕmbahyange sabĕn Mahrib | 

Mahrib iku tarkadhangan | 
duwe pengrĕmĕkan ngĕlmi | 

Subuh Luhur Ngasar-i | 

[-] | 

Jĕngraga mĕsĕm nabda | 
kados tan pantĕs pinikir | 

Kulawirya ris wuwuse mring Duljaya || 

5. Anu rika ingkang aran | 

Dulprawira-wijayĕki | 
kang liningan nor turira | 
botĕn mawi prawirĕki | 

Duljaya mawon ugi | 

Ki Kulawirya gumuyu | 

Jayĕngraga alatah | 

myat mring kang dĕn-tĕtakĕni | 

kang ginuyu biyas pucĕt ulatira || 

6. Ngling malih sirĕku paran | 
kang dadya kaum mring ngriki | 
tan doyan ngaji sĕmbahyang | 
apa nora (n)durakani | 

Duljaya matur ajrih | 

inggih ing sayĕktosipun | 

kula kaum papĕksan | 

saking karsanipun nyai | 

tan sagĕd ngaos namung apal-apalan || 

7. Donga pan amung Rajukna | 
lan donga nambĕlĕh pitik | 
liyane puniku datan | 
wontĕn kang kula-sagĕdi | 
mĕncĕp Kulawiryĕki | 

sira iku dadi kaum | 

mung kaum bĕbĕlĕhan | 

wis sira tan bisa ngaji | 

jĕnĕng kaum wani-wani tan sĕmbahyang || 

8. Dadi ngong srĕngĕn mring sira | 
duraka jangjining akir | 

lagi jĕnĕngmu Duljaya | 
gĕsĕh dudu jĕnĕng santri | 

ingkang mawa punapi | 
sira nora wĕktu-wĕktu | 

Duljaya tur bĕlaka | 
yĕktosipun jasad-mami | 
walĕh-walĕh punapa saking jrih kula || 

9. Lĕbura dosa kawula | 
sapalih saprĕtĕloning | 
inggih kawula punika | 
asring-asring kĕn nilĕmi | 
kajiyat (n)dara nyai | 
randha Sĕmbada kĕlangkung | 
drĕmbane mring wong lanang | 
tan towang ing siyang ratri | 

dados kula tan kobĕr-kobĕr jinabad || 

10. Ngawirya ro sru guyunya | 
e lah layak yĕn kadyĕki | 
pangulu pakaning randha | 
kadĕkna wĕdi ing masjid | 
umatur kang sinung ling | 
inggih saking wrat-wratipun | 
tiyang angungsi tĕdha | 
mikantukkĕn anak rabi | 

Jayĕngraga angglĕgĕs myat ingkang paman | 

11. Sarwi bibisik wuwusnya | 
dene ana kang ngrakiti | 
ki kaum kalawan paman | 
tinandhing (m)buh kang pinilih | 
kĕtanggor gĕn dukani | 
dhumpyuk kasut padha kasut | 
nora dadi abahan | 

kang paman anamur liring | 

angling malih Kulawirya mring Duljaya || 

12. Manira tanya mring rika | 
de kanggo dhewe sirĕki | 
ĕndi bandhamu kayapa | 

Duljaya anjumbul wigih | 
o nuwun tan prayoga | 
sangĕt awon warninipun | 
pinĕksa pinaripĕksa | 

Duljaya jrih sĕmu isin | 

gya liningkap katon nglĕnggirik ngalĕmprak 

13. Samya kagyat kalihira | 

Jĕngraga Kulawiryĕki | 
gumuyu alatah-latah | 
we-o-we anggigilani | 
nyata ala sayĕkti | 

kan gigire kĕbak wulu | 
lir tikus wirog kawak | 
layak kangge mring si njai | 

iba yĕn mĕtotong gĕdhene sapira || 

14. Nulya enggal sinasaban | 
ginuyu pating cĕkikik | 
ya wis nulya Duljaya | 
manawa nuli pinanggih | 
mring gayĕranmu nyai | 
kang liningan sigra mundur | 

Ki Kulawirya nabda | 
mring putra Ki Jayĕng ragi | 

iki ana rĕmbug pakewuh ing manah || 

15. Karĕpane nyai randha | 
anggondhĕli laku iki | 
rĕrĕm nĕng kene tri dina | 
kapriye rĕmbugirĕki | 
mangsa bodhowa nanging | 
thithik lagyana karsĕngsun | 
golĕk tulak mĕlarat | 
mupung olĕh babah mami | 

rada wĕnang (n)jarag karam anĕng paran || 

16. Jĕngraga gumuyu nabda | 
paman pamine puniki | 
ing lampah kawula tilar | 
paman kantuna nĕng ngriki | 

Kulawirya nauri | 

tan (n)tuk dene jaluk rĕmbug | 
yĕn aja-a kĕlingan | 
tut wuri marang Jĕngrĕsmi | 
gĕlĕm bae manira yĕn sira tinggal || 

17. Tĕtekadan rĕbut paran | 
bot-boting langip nĕng margi | 
tambah kĕmlarataningwang | 

Jayĕngraga angling aris | 
kĕlamĕn anĕng ngriki | 
sĕtun sadintĕn sadalu | 
ingangkah rampungira | 
barang karsa kang dumugi | 

yĕn matura mring kangmas mangsa kenginga || 

18. Kulawirya ris wuwusnya | 
mĕsthi bae lamun runtik | 
singa pisan iki ngalang | 
sawĕngi ĕngkas nulya wis | 
aywa mbĕncĕngi pikir | 
padha nganggo gĕcul kumpul | 
nĕk mĕngkonone uga | 
sĕdhĕng mari kĕsĕlnĕki | 

Jayĕngraga angalĕgĕs wuwusira || 

19. Inggih botĕn ta lah paman | 

(n)dadak ngangge dĕn-praboti | 
tiyang dhasar sampun niyat | 

asipĕng malih sawĕngi | 

suwawi ngong-labuhi | 

supaya paman pikantuk | 

kadugĕn ing sakarsa | 

mugi sagĕda nglampahi | 

kang badhe anjuru-dĕmungi ni randha || 

490 Jurudĕmung 

1. Yata ni randha Sĕmbada | 
sawusira dĕnnya adus | 
adandan bĕsus kumayu | 
mĕsĕs kĕwĕs lir pĕrawan | 
anganggo pinatut-patut | 
sarwa kĕling pĕnganggenya | 
ngore rambut acucundhuk || 

2. Suri tĕtanggalaning mas | 
tinĕngahan sĕkar mĕnur | 
widatal ginĕbĕg alus | 
pupur kuning gugunungan | 

Ni Kacĕr ngladĕni ibut | 
kinĕn atata dhaharan | 
sasaosan sĕmĕk esuk || 

3. Andhĕr ing bale watangan | 
ni randha dĕnnira lungguh | 
anĕng pandhapa amubru | 
ngling mring Biyang Kacĕr tanya | 
priye Cĕr duk mau dalu | 
tuturĕn ingkang bĕlaka | 

lĕhmu peyor lan sang bagus || 

4. Bĕgja tĕmĕn kĕmayangan | 
kinarsan marang wong bagus | 
matur dene daya lamun | 
kinokohan ing asmara | 
namung kinĕn ngĕngkuk-ĕngkuk | 
agĕnge tan lumrah-lumrah | 
apanjang dĕdĕlĕgipun || 

5. Tan kongsi ambubak kawah | 
sĕlak bulaĕran nĕmbur | 
mring rai kula sadarum | 

Ni Kacĕr dĕnnya crĕmĕdan | 
bisa amuwuhi umuk | 
ni randha kalĕsĕdan | 
kapi-antan kĕrĕp idu || 

6. Lah priye Cĕr budinira | 

tyas ngong sangĕt kĕpenginku | 
miyarsa tuturirĕku | 
kaya pa raose baya | 
kang tan lumrah-lumrah iku | 
kirane apa bisa-a | 

ngong pikir ing mĕngko dalu 


7. Umatur inggih mĕnawa | 
wontĕn karsane tinĕmbung | 
lah ya wus arahĕn iku | 
amrih kĕrsane maring wang | 
sira mĕngko ngong wĕlungsung | 
sok uga Cĕr kalakona | 

wus aturana dĕn-gupuh || 

8. Iya kenthol sakaliyan | 
aturana sami kondur | 

Ni Kacĕr gya lampahipun | 
praptĕng tajug aturira | 
kawula kenthol ingutus | 
paduka sami ngaturan | 
marang ing wisma sang bagus || 

9. Apan sampun sinaosan | 
dhadharan sĕsĕmĕk esuk | 
ingantos-antosan dangu | 
anulya kang ingaturan | 
samya mudhun saking tajug | 
praptĕng pandhapa alĕnggah | 

Ki Jayĕngraga andulu || 

10. Mring randha inyor tumingal | 
tanpa ngrasa wong kĕpaung | 
wus dhaplok ngĕpluk kumayu | 
mung jaga pakan kaluwak | 
arahe kaya kumĕncur | 

tĕka mangkono osik tyas | 
ni randha aris umatur || 

11. Mring kakalih tamunira | 
suwawi kenthol sang bagus | 
adhahara mumpung esuk | 
ngawirya kalih ris mojar | 

(ng)gih nyai sangĕt trimĕngsun | 

Ki Kulawirya liringan | 
jĕjawatan kalihipun || 

Jilid 8 - Kaca : 254 

12. Uningĕng sĕmu Jĕngraga | 
mĕsĕm ririh wuwusipun | 
jawane bot wong kĕbutuh | 
turangga cinancang pucang | 
blarak kang cĕdhak tinubruk | 
katon sukĕt kalamĕnta | 
kayata paman puniku || 

13. Lir ngĕlih sangĕt katliyah | 
amamah papah tinĕmpuh | 
kang paman kĕkĕl gumuyu | 
ni randha saya aberag | 

pangrasane dhawakipun | 
kang rinasanan ing suka | 
tuwa-tuwa maksih ayu || 

14. Ngĕsorkĕn prawan wulanjar | 
maksih ayu nimbok iku | 
mangkono pangrasanipun | 
sarwi mundur saking ngarsa | 
malĕbĕng wisma gĕng pungkur | 
lorod ulate kinarya | 

Jĕngraga tansah gumuyu || 

15. Yata kang tamu ro samya | 
sarĕng dĕnnira tuturuh | 
dan lĕkas bukti pikantuk | 
anutug antaranira | 
luwaran cinarik sampun | 
pinaringkĕn santrinira | 

Nuripin tinuwuk-tuwuk || 

16. Katutugan panganira | 
sawĕngi ngising ping wolu | 
mĕngkana ni randha wau | 
saos sinjang nĕng panampan | 
sami sapĕngadĕgipun | 

gya Biyang Kacĕr ingundang | 
iki aturna kentholmu || 

17. Dene kang sapĕtadhahan | 
aturana bae masuk | 

gus kenthol Kulawiryĕku | 
kang liningan sigra mĕdal | 
ambĕkta pĕnampanipun | 
praptĕng ngarsa lon turira | 
punika tur-aturipun || 

18. Nyai nyaosi pasatan | 
katura dhatĕng sang bagus | 

Jayĕngraga lingira rum | 
lah iya Ni Kacĕr tutura | 
mring nini randha trimĕngsun | 
yĕn ana karsa manira | 

tĕmtu manira anjaluk || 

19. Ni Kacĕr malih turira | 
gus kenthol Kulawiryĕku | 
paduka ngaturan masuk | 
marang pun nyai sakĕdhap | 

Jĕngraga angatag gupuh | 
awawi ta enggal paman | 
pinanggil marang dyah ayu || 

20. Kusuma sĕsakaningrat | 

kang pindha bunglon ginatung | 
anggundamakĕn wong turu | 

kang karya ewaning manah | 
ĕsĕme ngĕdohkĕn kayuh | 
lan sampun kĕdangon paman | 
kang wirangrong ngayun-ayun 

491 Wirangrong 

1. Gumuyu Kulawiryĕki | 
sadangune dĕn-pĕpoyok | 

anulya mring wisma (ng)guyu-(ng)guyu | 
sapraptaning panti | 
panggih lawan ni randha | 
sampun ingaturan lĕnggah || 

2. Ni randha turira ris | 
sumangga punika kenthol | 
salinna busana ingkang patut | 
pundi dĕn-kĕrsani | 

Ki Kulawirya sigra | 
acucul salin busana || 

3. Nyamping kĕmbang jarak mori | 
dhĕstar modang sabuk gĕdhog | 
sarwi binorĕhan pinapatut | 
mĕthĕnthĕng andhandhing | 

Ki Kulawirya mojar | 
yĕn sĕmbada bibi randha || 

4. Santri kula pun Nuripin | 

(ng)gih wenĕhana panganggo | 
ing salila (n)dika anggĕr wutuh | 
dhengah bathik lurik | 
mĕsakakĕn mĕningan | 
tut-wuri tan kĕna tĕbah || 

5. Ni randha suka turnya ris | 
inggih sampun walangatos | 
thole santri paduka gih-gihipun | 
kula kang nyukupi | 

lah Kacĕr timbalana | 

Nuripin malĕbĕng wisma || 

6. Kang ingundang nulya prapti | 
nĕng jogan linggih andheprok | 
ni randha lingira sarwi mundhut | 
sapĕngadĕg jarit | 

ĕh Nuripin salinna bĕbĕd sabuk ikĕtira || 

7. Kulambi kalawan kĕris | 
iya rangkĕpĕn lan golok | 

Nuripin agĕpah nuwun-nuwun | 
aturira aris | 

lamun parĕnging karsa | 
kawula nuwun berang || 

8. Berang panguthik kang apik | 
nĕng margi yĕn wontĕn bondhot | 
bondhot binabadan tiyang anut | 
pungkuring priyayi | 

ayahan ewuh-aya | 
kĕdah agĕgaman berang || 

9. Kulawirya gumuywangling | 
ĕh sampun lir omah kobong | 

(n)dadak mraman-mraman ngaji pupung | 
tumungkul Nuripin | 

sarwi akacĕmutan | 
ni randha gumuyu nabda || 

10. Iya ywa susah Nuripin | 
ngong duwe bur-buran bĕndho | 
duwĕke mas dĕmang kang wis nganggur | 
panguthike bĕcik | 

lah ĕnya kiye apa | 
landhĕp rangkane prayoga || 

11. Gupuh nampani Nuripin | 
bungah maloto malongok | 
lah dalah utama dene bagus | 
olah agĕm pyayi | 

ngiras gawe bĕlehan Ki Kulawirya alatah 1 1 

12. Sarwi mojar ĕh Nuripin | 
kabĕgjan sinung panganggo | 
lah iku wasisan panguthikmu | 
sĕngkĕlitĕn bĕcik | 

wis ta sira mĕtuwa | 

Nuripin matur sandika || 

13. Ni randha gupuh dĕnnya ngling | 
ah Biyang Kacĕr sun-kongkon | 
sira tutukuwa bumbu-bumbu | 
lan midheya daging | 

myang panganan wowohan | 
dahdharan olah-olahan || 

14. Iya Cĕr sadina iki | 
ngundanga wong lanang wadon | 
kon-nĕnambut karya dĕn-arampung | 
lan (n)jupuka dhuwit | 

layak ta sanga-tĕngah | 
ya wus kiranĕn cukupnya || 

15. Mangsa bodhowa sirĕki | 
manira uwus pitados | 

Biyang Kacĕr sigra gupuh-gupuh | 
amĕmatah kardi | 
ni randha ringas turira | 

marang kenthol Kulawirya || 

16. Putrandika gus Jĕngragi | 
inggih punapa kang dados | 
mĕnggah kalangĕnan rĕmĕnipun | 
sabĕne punapa | 

Ki Kulawirya mojar | 
yĕn kemase Jayĕngraga || 

17. Ingkang dipun karĕmĕni | 

mung gĕndhing-gĕndhing kemawon | 
asangĕt ugungan dhasar kogung | 
bĕrkate priyayi | 
wong sarwa kasĕmbadan | 
tuwin wruha yĕn ambĕksa || 

18. Abagus sarwa winasis | 
parĕstri pating tareplok | 
ngunggahi kedanan ambarubul | 
sĕlur lunga prapti | 

samya laju mawongan | 
sandhang pangan mĕt priyangga || 

19. Mila kenthol Jayĕngragi | 
bature lanang mung loro | 
wadonne kumreyab ayu-ayu | 
randha wlanjar kĕncing | 
lagĕk tindhik kĕdanan | 

kang wus brai nunjang-nunjang || 

20. Dalah somah kĕh kĕkinthil | 
samya (m)bĕrung tinggal bojo | 

(ng)gih ta yĕn sampun putrĕng guru | 
kĕh wani mrakawis | 

dĕlalahe tan ana | 
pan malih lila sinĕlang || 

21. Langkung sagĕde pun bibi | 
nyaosi kang kapanujon | 
pĕngarĕp ronggĕngan mangke dalu | 
ni randha matur ris | 

inggih mangsa boronga | 
mijilkĕn sabda mring putra || 

492 Mijil 

1. Kula matur pĕsaja sayekkti | 
sangĕt wirong-ingong | 
kawuyungan sangĕt mring kimase | 

Jayĕngraga priyayi (n)jĕlanthir | 
inggih lir punapi | 

kenthol raosipun || 

2. Kulawirya sĕmu wlas ningali | 
mring randha kang wirong | 

ngling (ng)gih bibi kula rah-arahe | 
bokmanawa kalakon dospundi | 
punapi punagi | 
bibi mring ragĕngsun || 

3. Ni randha matur punagi-mami | 
sumangga kemawon | 
punapa kang dipun-kĕrsakake | 
tan rumaos gĕgadhahan-mami | 

Ki Kulawiryĕki | 

mathĕt sukĕng kalbu || 

4. Wus katĕmu nĕme marganing sih | 
gugon (ng)gĕgĕm gacon | 

Ki Kulawirya alon wuwuse | 
bibi kularsa mĕdal manggihi | 
kemase Jĕnggragi | 
ni randha umatur || 

5. Mangke kewala mĕdal ing jawi | 
wawi guling kenthol | 

sangĕt wulangun ngong mring dhĕwĕke 
mugi wlasa mring wong kawlasasih | 
dhuh kenthol sĕwawi | 
datan kĕdah dalu || 

6. Jajal sajĕntolan nuli mijil | 
sakĕdhap kemawon | 

Ki Kulawirya alon dĕlinge | 
taksih kĕnjingĕn gĕsĕh ing wanci | 
mangke siyang bibi | 
guling yĕn wus bĕdhug || 

7. Ni randha ngling mangke bĕdhug malih 
samya akakĕlon | 

sapunika kewala dĕn-age | 
sĕlak pengin miyat baguse kadi | 

Jĕnaka asigit | 
dhuh dene abagus || 

8. Dĕn (n)dhih-ĕndhih Ki Kulawiryĕki | 
manahe rumaos | 

binĕcikan sinaludhah dene | 
dadya kĕrsa sarat anuruti | 
sumarah mring nyai | 
tan lĕngganĕng kayun || 

9. Pan cinandhak cĕg landhunganĕki | 
jĕnak mring paturon | 

Ki Kulawirya amĕkĕh-mĕkĕh | 
angling dhuh kang alon mawon bibi | 
yĕn tĕmah tan osik | 
kasĕron pandudut || 

10. Cinulakĕn gya lambung tinarik | 
minggah ing paturon | 

nulya tinangkĕbakĕn gĕbĕre | 
sarĕng lukar sinjangira kalih | 
bĕlindhis mĕndhilis | 
karo ting baringkung || 

11. Nibĕng kasur samya ting gulinting | 
sigra lajĕng gathok | 

nyai randha solahe kĕkĕjĕk | 
ngulĕr-kilan (n)dĕngkĕng anglawani | 
ngulĕt amalilit | 
amumulĕt pupu || 

12. Datan wiwal pĕngrangkulirĕki | 
mĕtĕl-mĕtĕl boyok | 
ngĕsĕs-ngĕsĕs ngelĕd-lĕd idune | 
kiyĕr kincĕr mulirik mundĕlik | 
sirah golag-galig | 

ngawĕt ngathuh-athuh || 

13. Matur lah andika-sunggar mami | 
kenthol kang mĕthongkrong | 

kang kadya mring Biyang Kacĕr kae | 
gya sinunggar nyangkuk nimba upih | 
tan ana ngĕwĕgi | 
sinru ing panggĕlur || 

14. Lir kekeyan ujur ngolah-ngalih | 
ni randha mĕcoco | 
pangkĕrĕdan mungkrĕd gigithoke | 
kĕmpung slekak pinantog ing titih | 
pĕngrasa ngindhaki | 

gĕng panjang lirjujul|| 

15. Ngĕsah-ĕsah lir panggrĕsahing sih | 
saking toging raos | 

dhuh bĕndara kenthol ywa ge-age | 

Ki Kulawirya sĕngkut mĕh gati | 
ni randha wruh wadi | 
anyĕngkah kĕkĕmpung || 

16. Dhuh-dhuh mangke-mangke sampun mijil | 
thol mangke kemawon | 

lĕhĕng kula kang rumiyinake | 
sampun jĕngandika rumiyini | 
wawi sarĕng mijil | 
lakĕn raosipun || 

17. Dangu dĕnnira apulang untir | 
agrasakkĕn raos | 

yata Nuripin praptĕng jawine | 

Jayĕngraga kagyat aningali | 
ngling bilah Nuripin | 

dene mubra-mubru 


18. Panganggomu apa dĕn-wĕnĕhi | 
paran nyĕlang nganggo | 
sapangadĕgira iku kabĕh | 

matur inggih (ng)gĕnnipun nyukani | 
ni randha prak-ati | 
tuwa-tuwa sĕmu || 

19. Paman-dika lir jaka (n)jĕlanthir | 
mĕmĕrĕtan mompyor | 

mulih anĕm birai mathĕnthĕng | 

Jayĕngraga gumujĕng galigik | 
aturana aglis | 
manirarsa tĕmu || 

20. Kang liningan mentar praptĕng panti | 
sajawining kobong | 

ingulatan tan ana kenthole | 
jroning gĕbĕr banĕne kapyarsi | 
pyak-pyok dĕn-aranni | 
ewuh amĕmasuh || 

21. Nulya mĕdal matur ing Jĕngragi | 
pamanta tan katon | 

mung jroning gĕbĕr wontĕn banĕne | 
pyar-pyak crak-crok kadya masuh jarit | 
latah Jayĕngragi | 
mamasuh raimu || 

Jilid 8 - Kaca : 259 

22. Iya masuh nanging masuh bajing | 
bajing gĕndhu mukok | 

matur oh kĕtawis sru banĕne | 
cak-cok kadya ngĕcĕk-ĕcĕk jarit | 
yĕn (n)guyanga bajing | 
sintĕn kanthinipun || 

493 Kinanthi 

1. Jĕngraga saya gumuyu | 
nora kaya-a Nuripin | 
atimu landhĕp dhudhulang | 
undangĕn bae dĕn-aglis | 

Ki Nuripin sigra-sigra | 
malbĕng wisma sru dĕnnya ngling || 

2. Kĕnthowol Kulawiryĕku | 
de tan ana anĕng ngĕndi | 
kang lagya apulang tingkah | 
kĕsusu kalihe sami | 

ni randha anggĕlak rasa | 
akĕn nĕrod mrih glis gati || 

3. Ni randha kumĕsar bingung | 
ngĕsĕs anggonne markinding | 

< Serat Centhini Jilid 08 - Halaman : 350 > 


wawi dĕn-sangĕt dĕn-rikat | 
Kulawirya angantĕpi | 
kĕdangon panĕrĕgira | 
inguwuh wuh mring Nuripin || 

4. Sinauran asru hus-hus | 
setan thethekan Nuripin | 
wor pangrĕngihe ni randha | 

Ki Ripin kagyat wus dĕling | 
anĕng jroning pagĕbĕran | 
dinukan panguwuhnĕki || 

5. Nuripin sigra lumayu | 
mring jawi panggih Jĕngragi | 
umatur sasolahira | 
latah-latah Jayĕngragi | 

yata kang nĕng pagĕbĕran | 
ni randha ngling lah dĕnaglis || 

6. Ki Kulawirya wus kĕju | 
kĕdangon tan awĕh mijil | 
tan kongsi rĕntahing rasa | 
guthul puthĕr mungkrĕd cilik | 
ni randha nuju brol mĕdal | 
jingkat-jingkat ngolang-ngaling 

7. Narĕthĕk anggĕgĕt untu | 
dhogol kasingsal anjĕbling | 
satĕngah mĕtu thĕr-thĕran | 
tinilar kumrĕwĕl mijil | 
anjĕlih ririh ni randha | 
biyang priye kenthol iki || 

8. Lagi mangkene ngalelur | 
gĕla tĕmĕn ati-mami | 
anggĕrĕng Ki Kulawirya | 
guthul mopok anĕng jawi | 
jinĕjĕlakĕn tan kĕna | 
tutug wĕtuning rasĕki || 

9. Gumlebag tiba ing kasur | 
tan (ng)gulawat angganĕki | 
lungkrah angunjal ambĕkan | 
ni randha malerok (ng)liling | 
mĕsĕm-mĕsĕm Kulawirya | 
pan sarwi dĕnciciwĕli || 

10. Gumuyu sarwi amuwus | 
mangke ta ngong tutur nyai | 
yĕn (n)dika lamun wĕruha | 
mring bĕncolĕnge Nuripin | 
bangĕt gĕdhene adawa | 
yĕn matotong kadya poting || 

11. Lan ngong dede amputipun | 
wontĕn patang mĕntĕn niki | 
tinandhing lawan Duljaya | 
gĕng brag-abrage Nuripin | 
amĕsthi yĕn (n)dika sukak | 
thothoke sabathok krambil || 

12. Ni randha suka gumuyu | 
punapa inggih sayĕkti | 

Kulawirya (ng)ling (ng)gih nyata | 
ni randha umatur malih | 
sumangga nĕh tinimbalan | 

Ki Kulawirya naguhi || 

13. Wusnya dangdan nulya mĕtu | 
saking pagĕbĕranĕki | 
ingungak-ungak pandhapa | 
santri Nuripin kaĕksi | 
ingawe mring Kulawirya | 

Nuripin sigra mangarsi || 

14. Panggih lan Kulawiryĕku | 

linggih nĕng salu (ng)ling aris | 

Nuripin sira wus bungah | 
sandhangamu sarwa bĕcik | 
kang liningan suka ing tyas | 
ya sokur sira sinung sih || 

15. Jupukĕn kae kĕrisku | 
jroning gĕbĕr mring si nyai | 

Ki Nuripin sigra mara | 
malbĕng jroning kobong angling | 
ngong kinĕn mundhut wangkingan 
ni randha mĕsĕm ling aris || 

16. Ĕnya tampanana gupuh | 
dĕn-marene ananggapi | 
nulya Nuripin mĕrangkang | 
cinandhak tanganirĕki | 
ginujĕg dĕnajak nendra | 

Nuripin ilang tyasnĕki || 

17. Muwus ta ah niki prĕpun | 
nyai kula tan mangĕrti | 
lah niku ajĕng punapa | 
dene tangan dĕncĕkĕli | 
ngling nora tĕka nuruta | 
sadhela payo aguling || 

18. Lah payo atunggal turu | 
jare bandhamu ngluwihi | 
mara jajalna maring wang | 
kaya pa rasane Ripin | 
yĕn uwis sapatilĕman | 

mĕngko ngong wĕnĕhi malih || 

19. Ki Nuripin bĕkah-bĕkuh | 
ah botĕn ah botĕn nyai | 

(n)dika culkĕn tangan-kula | 
botĕn tate nika-niki | 
ngong tiyang santri bĕlaka | 
tani bĕntil konthal-kanthil || 

20. Pinĕksa-pĕksa tan purun | 

Nuripin ajĕlah-jĕlih | 
adhuh biyung nyai tobat | 
alah-alah priye iki | 

ya Allah astag-pirolah | 
tĕka (m)buh-ĕmbuh si nyai || 

494 Gambuh 

1. Ah mangke nyai sampun | 

botĕn ilok mĕksa wong tan purun | 
nyai randha ngling ĕh Nuripin sirĕki | 
tan purun nurut karĕpku | 
tak dĕlĕnge bae gupoh || 

2. Ta ĕndi brag-abragmu | 
yĕn tan awĕh bilai sirĕku | 

Nuripin ngling o ah arusuh si nyai | 
pan rinangkus bĕbĕdipun | 

Nuripin amĕngkak-mĕngkok || 

3. Biniyak jaritipun | 
garĕjĕgan pinĕksa dinulu | 
pathĕnthĕngan ni randha mĕksa angungkih | 
wus liningkap bĕbĕdipun | 

tĕtali kathok binĕthot || 

4. Suwĕk kokoloripun | 

tali sinĕndhal pĕdhot cumĕthut | 
binanjurkĕn sinuwĕk brĕk o lah blai | 
nyai botĕn dosa tĕngsun | 
sarwi nangis anggĕlolo || 

5. Nyai randha amuwus | 

tan dĕnkapak-kapakkĕn sirĕku | 
ngong dĕlĕnge bae ngarah apa ĕh Pin | 
nulya katon kang dinulu | 
acilik mungkrĕt lir gĕndhon || 

6. Tanana awakipun | 

ukur gĕthĕg kabuntĕl ing jĕmbut | 

kadya jamur wuku thukul mung siji thil | 
gĕdhene sajĕnang grĕndhul | 
ĕmpĕre lir wudĕl bodong || 

7. Nyai randha gumuyu | 

kĕkĕl kĕpingkĕl-pingkĕl gagĕtun | 
sarwi muwus hĕm priye kiye Nuripin | 
sĕpele tĕmĕn duwĕkmu | 
cĕndhak cuplĕk kaya cĕbong || 

8. Awake tan kadulu | 

pa wus dhasar nora nganggo gĕmbung | 
kaya gĕlĕm ora-ora ukur kathik | 
gatra bae ala nganggur | 
ngur aja nganggo mangkonok || 

9. Mawa konthol mĕlulu | 
anjĕngkĕrut lir ampĕs bak wulu | 
wis nora kĕna pisan-pisan pinikir | 
ya ta-lah Ripin bandhamu | 

lir papon tumumpang gembol || 

10. Nuripin angruruntuh | 

o bok sampun nyai sampun | 

Ni Sĕmbada nĕntak sarwi anasabi | 
sapa kang doyan bandhamu | 
dĕn-rewangi gĕmbar-gĕmbor || 

11. Wis aywa dadi tyasmu | 
ngong lironi sĕbite kathokmu | 

lah nya iki sruwal buran sĕngklat abrit | 

Nuripun ature nuwun | 
gya mĕdal saking kĕkobong || 

12. Kulawirya angguguk | 
sadangune myarsa sru gumuyu | 

myat Nuripin (m)bĕkta sruwal sangklat abrit | 
ingawe prapta ing ngayun | 

Kulawirya atĕtakon || 

13. Priye Ripin dhĕk mau | 

dene olĕh opah sruwal bagus | 
inggih opahipun kula kĕn-nilĕmi | 
dĕn-alĕm sadangunipun | 
arĕna mring darbĕkingong || 

14. Kulawirya gumuyu | 

(ng)ling nudingi lo goroh si Cĕmpud | 
pĕngrasamu ngong kok-arani tan uning | 
grĕjĕgan lir wong dĕn-pĕnthung | 
thok-ethok ngaku angamplok || 

15. Mendah doyan bandhamu | 
mung saiprĕt mangkĕrĕt tan patut | 
jaba kontholira yĕn bisa umanjing | 
kur lĕh melik bae umuk | 

Nuripin ngacĕmut cĕlom || 

16. Wis ta (ng)gonĕn sruwalmu | 
panji-panji sing cĕkĕh tandangmu | 

payo mĕtu mring jaba panggung Jĕngragi | 
gya inganggo nulya mĕtu | 

Jĕngraga kagyat duk anon || 

17. Dhĕhĕm sarwi gumuyu | 
bilah ana garwa-dalĕm mĕtu | 
padmi lan pipingitan kajambar mijil | 

Kulawirya mĕsĕm muwus | 

hĕm dandanan ya wong mono || 

18. Sok lĕha bae lothung | 

ana kang ginawe tĕkĕn lunyu | 
tinimbang lan nora nana kang mĕlasi | 

Jayĕngraga ngling gumuyu | 

(ng)gih lĕrĕs mumpung pĕpayon || 

19. Ki Kulawirya muwus | 

payo nakmas padha ala nganggur | 
gĕgamĕlan kang enak gĕndhinganĕki | 
kang putra sumanggĕng kayun | 
angling mring niyaga gupoh || 

20. Ĕndi kabĕh kancamu | 

undangĕn ngalumpuk mupung esuk | 
kang liningan sigra mentar angundangi | 
tan dangu pĕpak sadarum | 

Jĕngraga nabuh kĕromong || 

21. Kang paman kĕndhangipun | 
wus kawongan kabĕh ricikipun | 

Jĕngraga gya buka Lara-nangis gĕndhing | 
niyaga sarĕng biyantu | 

padha ĕmbate nĕnaboh || 

22. Muni gamĕlan arum | 

wĕh asmara mring sakĕh kang ngrungu | 
sĕdhĕng pĕnabuhe srune lirihnĕki | 
sawasis-wasising dhusun | 
tangkĕbe dĕnnya nĕnaboh || 

Jilid 8 - Kaca : 263 

23. Rĕbab suling anganyut | 
panuthuking bonang ngĕnut-ĕnut | 
kĕndhang jĕjĕdan mingkĕd iramanĕki | 
saron pĕpinjalan runtut | 

surup lima gong lan kĕnong || 

24. Yata ni randha wau | 

cuwa manahe tan kongsi tutug | 
nuding rencang rarywalit kĕn-manggil aglis | 
mring kaume Duljayĕku | 
badhe kĕn andudukwuloh II 

495 Mĕgatruh 

1. Kinĕn mĕtu kĕbon aja na kang wĕruh | 
tan adangu nulya prapti | 

ni randha mĕsĕm amuwus | 
lah sokur Dul sira prapti | 
payo turonana ingong || 

2. Matur dene lagĕk sapĕnika sampun | 
nauri jabakna kang wis | 

wong lawan sirĕku durung | 
age Dul payo aguling | 
e lah yĕn mĕkatĕn kados || 

3. Inggih wawi nyai lamun dĕrĕng tuwuk | 
kula ladosi sakapti | 

andika mapan ingriku | 
sigra sami lukar jarit | 

Duljaya ngĕthĕngkrang nyemplo || 

4. Sangsaya sru swarane pating balĕkuk | 
asor banĕne kang dhingin | 
warni-warni uninipun | 

dhasar tĕtandhĕgan maksih | 
kadya wong bajong-binajong || 

5. Kĕtutugan nyai randha karĕpipun | 

Duljaya bisa nuruti | 
kon-suwe kon-sadhela nut | 

salin solah tingkah ngĕnting | 
bĕtah (ng)gayĕr binalotong || 

6. Wus mangkana luwaran dĕnnira undhung | 
nyai randha mĕmpis-mĕmpis | 

sayah pinolah ngĕlumpruk | 
kaume ngling wawi malih | 
saure ĕng ĕh (ng)ko mĕngko || 

7. Ki Duljaya ni randha sarĕng gumuyu | 
yata kang sami anggĕndhing | 
arambah sami nĕngipun | 

Jĕngraga nabuh mratani | 

ngrĕbab uga (ng)gambang ngromong || 

8. Biyang kacĕr sadhela-dhela tinuduh | 
salĕgane kĕn-nyindhĕni | 

antuk sagĕndhingan wangsul | 
mring pawon mĕmatah kardi | 
myang ngladĕni asĕsaos || 

9. Anĕng ngayun wedang pĕpangananipun | 
gembol wĕr sri suruh rawis | 

tan kuciwa cawisipun | 

nuju suwuk dĕnnya (ng)gĕndhing | 

ngawirya ro ngling guguyon || 

10. Mring niyaga crĕmĕdan patakonipun | 

Jĕngraga gumuyu angling | 

ngong tanya sayĕktosipun | 
iya wong samene iki | 
sapa kang wus dadi lĕbon || 

11. Mring ni randha Sĕmbada kang tunggal ujur | 
sapa kang kanggo pribadi | 

niyaga samya tumungkul | 
pating galĕgĕs mu liring | 
ĕsĕme sami malengos || 

12. Kang sawiji tan wigih bĕlaka matur | 
yĕktose sampun nglampahi | 
sadaya kanca kang nabuh | 

tan wontĕn dĕrĕng satunggil | 
nanging sami tambĕl-butoh || 

13. Gilir gĕntos tiga-tiga siyang dalu | 

Duljaya sakawanĕki | 
sabĕn-sabĕn rintĕn dalu | 

Duljaya kinĕn ngĕrĕni | 
namung punika kang kanggo || 

14. Mila kuwat piyambak ambakna kaum | 
tan kirangan nyandhang bukti | 
sagĕd nĕbas sabin sajung | 

sarta nglampahakĕn picis | 
pangungsĕnnya wong kabutoh || 

15. Jayĕngraga lan kang paman sru gumuyu | 
sarwi sasmita ngling aris | 

jawane Duljaya iku | 
iya ingkang anglurahi | 
sakĕhe kang para dhogol || 

16. Inggih ta lah paman tan majad lan ĕlmu | 
randha Sĕmbada puniki | 

tan ngangge nĕbut salĕmud | 
prandene sinungan sugih | 
tĕka tan boros bĕrobos || 

17. Pra niyaga samya matur mring sang bagus | 
inggih saĕstu nglangkungi | 

tan tĕlas-tĕlas sinambut | 
komuk ing sadĕsi-dĕsi | 
nadyan tiyang kitha rawoh || 

18. Mantri-mantri umbul dĕmang samya nambut | 
arta dandosan mring nyai | 

salong botĕn sagĕd nyaur | 
anggĕr malupuh nuruti | 

ambabagol naur dhogol || 

19. Inggih tiyang samantĕn kajawinipun | 
kathah kiwa tĕngĕn tĕbih | 

kang samya kinĕn malangkruk | 
lyan kang giliran wus siti(?) | 
kapat Ki Duljaya benggol || 

20. Tiyang ngriki sadhusun radin sadarum | 
sami-mĕrgi dĕn-wĕwĕhi | 

dĕlah ki pangulu sampun | 
modin miwah santri-santri | 
anggĕr butoh samya ngrogoh || 

21. Tĕrkadhang siyang wong dalu tiyang wolu | 
satutugnya gĕnti-gĕnti | 

kasanga Duljaya kaum | 

Jĕngraga latah miyarsi | 
kang mumucung gĕntos-gĕntos || 

496 Pocung 

1. Sru gumuyu Jĕngraga Kulawiryĕku | 
inggih ta lah paman | 
pratingkah angluluwihi | 

randha Sĕmbada dadya ni Drĕmba moha || 

2. Alon muwus kang paman marang sang bagus 
lah payo ngrĕbaba | 

pathĕt sanga Gambir-sawit | 

gya Jĕngraga ngrĕbab sĕndhon pathĕt sanga || 

3. Gĕtĕripun ngĕmbat kawat ngĕntul-ĕntul | 
kosok muput lamba | 

yĕn rangkĕp rikat lĕstari | 
cĕkuthĕnge jariji nyikil kĕmangga || 

4. Anyĕngkĕnuk ngĕlus-lus kawat ngĕsipun | 
gambang kaluturan | 

mĕgat irama ngulĕti | 

gĕndĕr gumrining sĕpange anyĕlupak || 

5. Sĕndhonipun nutug lih-ulihanipun | 

Srayuda sabĕman | 

datan tĕlangke anggĕndhing | 
lajĕng buka Gambir-sawit rum araras || 

6. Nganyut-anyut wilĕte srancak ambyantu | 
pan padha kĕrasa | 

Ni Kacĕr kinĕn nyindhĕni | 
rĕbut silĕp lan rĕbab ngĕs wilĕtira || 

7. Sarĕng pitung gongan minggah gĕndhingipun 
kĕndhange kosĕkan | 

kang nabuh samya birai | 


< Serat Centhini Jilid 08 - Halaman : 358 > 


tan sarĕnti nabuh imbal pĕpinjalan 

8. Wusnya dangu irama ngandhĕlong suwuk | 

Jĕngraga ris nabda | 

lowung Biyang Kacĕr iki | 

ronggĕng tĕmbĕr-tĕmbĕr datan nyamĕnana || 

9. Lan puniku Ni Kacĕr prigĕl ing tĕmbung | 
krĕkĕle arĕnyah | 

kumĕsar ambĕlĕr ati | 

Kulawirya mĕsĕm manthuk-manthuk mojar || 

10. Iya tuhu nora paribasan lowung | 
lugune kĕpenak | 

swarane pintĕr nut gĕndhing | 
lan rupane rada prakati ulatnya || 

11. Mĕsĕm muwus Jĕngraga mring pamanipun | 
inggih lĕrĕs paman | 

kalih-dene saupami | 

bok ngupaya ronggĕng ingkang tĕtĕmĕnan || 

12. Malihipun inggih ngupaya-a wuluh | 
saĕros kewala 1 

asĕdhĕng kinarya suling | 

ragi cuwa ing raras tan sinulingan || 

13. Asru muwus Ki Kulawirya anuduh | 
marang wong niyaga | 
ngundang ronggĕng kang prayogi | 
lawan wuluh tan antara dangu prapta || 

14. Ronggĕngipun kĕkalih lan wuluh katur | 

Jĕngraga anyandhak | 

wuluh kinarya sĕsuling | 
ingunyĕran dĕn-ĕncokakĕn nĕmira || 

15. Tan adangu suling wus dadya tiniyup | 
anyamlĕng rarasnya | 

ngling sapa kang bisa nyuling | 
matur inggih wontĕn satunggil pun Eka || 

16. Dan agupuh Jayĕngraga ngrĕbab bĕsus | 
sĕndhon pathĕt sanga | 

ngik-ingik angĕcĕk ngĕlik | 
tutupane cumĕnthĕng nyamlĕng araras || 

17. Wuwuh nganyut sinulingan sĕndhonipun | 
mĕsĕm Jayĕngraga | 

nutug lih-ulihanĕki | 

gya lajĕng pathĕt Sarayuda sabĕman || 

18. Alus muwus Jĕngraga mring wong nĕnabuh | 
nya kiye ngrĕbaba | 

sapa sabĕne ngrĕbabi | 

banjur bae unĕkĕna Onang-onang || 

19. Kang tinuduh anampani rĕbab gupuh | 
ĕngĕk-ĕngĕk buka | 
nga-nga ngi-nga nga-nga ngi-ngi | 
ngĕk ngĕk ngĕk ngĕng sĕnggrĕng rang-rong cara desa 


17 (Ing pakauman ki pangulu lĕlĕnggahan kalihan Jayĕngrĕsmi) 

Ing pakauman ki pangulu lĕlĕnggahan kalihan Jayĕngrĕsmi. Nuripin sowan, 
kadangu bab Jayĕngraga lan Kulawirya, matur pasaja sadaya kawontĕnanipun 
ing karandhan. Jayĕngrĕsmi botĕn patos kadugi, namung maklum. 

Dhatĕng ki pangulu Jayĕngrĕsmi suka pitĕdah jĕjĕging pangulu nĕtĕpana suci 
badan, suci lesan lan suci manah. Awrat tiyang dados pangulu katĕmpuhing 
batal makruh, walĕr sangkĕr makmumipun. Ki pangulu parentah dhatĕng 
rabinipun atur pasugata dhahar. Anakipun ĕstri satunggal nama Sangidah 
angladosi, katingal kasmaran dhatĕng Jayĕngrĕsmi, nanging Jayĕngrĕsmi 
botĕn nanggapi jalaran ingkang cinipta botĕn sanĕs kajawi Sĕh Amongraga 
ingkang dipun-upadosi. Lorodan katĕlasakĕn Nuripin ngantos kuwarĕgĕn 
ngĕbrok, wĕkasan kaparingan santun bĕbĕd dening ki pangulu. Jayĕngrĕsmi 
nglajĕngakĕn pitĕdahipun dhatĕng ki pangulu bab: Misil, riba lan rĕjĕki 
karam. Rĕjĕki karam nanging taksih samar, upaminipun maesa satunggan 
ingkang karam wontĕn 6 bab, i.p. : utak, balung, rah, pringsilan, lĕmpong lan 
wulu. Ingkang kalal namung daging. Balung ĕnĕm kalĕbĕt karam, iso ĕnĕm 
mutawatosi, krupuk-rambak sagĕd katutan wulu. Ugi kaparingan kĕtĕrangan 
bab: 1. Ngawruhi wajibing Rasul: sidik, amanat, tabligh, Mokaling Rasul: 
gidib, kiyanat, kitman. Sĕdaya katĕrangakĕn pĕprincĕnipun. Katambah bab 
rukunipun wudu lan salat, sarta batal karamipun nĕnĕdha sarta lampahing 
tobat saking lampah maksiyat. Ki pangulu badhe ngĕstokakĕn, jalaran 
sampun rumaos dosa nate nuruti pangajakipun Randha Sĕmbada awit saking 
kapĕpĕtipun bĕtah arta. 

Kaca 267 - 277 

497 Wirangrong 

1. Sĕjajar tutuping driji | 
pangosoke lir gĕgorok | 
santĕn kinĕthĕran kĕcĕr asru | 
kadya banyak ngak-ngik | 
sikute anut ngĕmbyak | 
cĕktĕngĕng kelang-kĕlingang || 

2. Gambangane nganal nil-nil | 
pipincangan klang-klĕng klang klong | 
korĕke walikan rik-thur rik-thur | 
sulinge anjĕmprit | 

ricik sarancak rampak | 
kĕndhang angaplak kosĕkan || 

3. Ronggĕng ro sarĕng angĕlik | 
rĕbut unggul sruning ulon | 
ngĕs wilĕtanira adol ayu | 
pan kumayu sami | 

Jĕngraga Kulawirya | 

asĕsambĕn nyĕyamikan || 

4. Samya myarsakkĕn kang ngĕlik | 
nimbang gĕndhĕnge ronggĕng ro | 

Jĕngraga lingira man puniku | 
tan pati pakolih | 

angĕrik raosira | 
ambalĕbĕg piniyarsa || 

5. Ngandika mring ronggĕng kalih | 
sindhĕn gantiya nĕlung gong | 
samya gĕgĕntĕnan wusnya dangu | 
anggĕndhĕngi gĕndhing | 
ngandika mring kang paman | 
sakeca Kacĕr sindĕnnya || 

6. Kang paman nauri aris | 
tĕmĕne iya mangkono | 

ambakna blĕkĕnan dudu gambyung | 
angungkuli pra jungkit | 
ya mĕngko kon-ngupaya | 
yĕn sida jare nayuban || 

7. Talĕdhĕk ingkang ngluwihi | 
kang wus komuk ing wong uwong | 

Jĕngraga ngandika sira iku | 
padha ronggĕng ngĕndi | 

kang liningan turira | 
inggih ing ngriki kewala || 

8. Jayĕngraga mĕsĕm angling | 
lah payo unĕkna Montro | 
gupuh pra niyaga buka talu | 
arĕmpĕg kang gĕndhing | 
tan winuwus kang lagya | 
anggĕndhing kang sinindhĕnan || 

9. Nuripin mundur sing ngarsi | 
arsa mring Kauman Kulon | 
rumasa dinukan tan kadulu | 
sĕdalu tan panggih | 

lawan bĕndaranira | 

Jĕngrĕsmi kang anĕng langgar || 

10. Nuripin sarwi acincing | 
ngatokkĕn sruwal bang marong | 
mĕrgi turut latar ginaguyu | 
bocah kĕh nudingi | 

lir prajurit grĕbĕgan | 
miwah wong kang tuwa-tuwa || 

Jilid 8 - Kaca : 268 

11. Pating galĕgĕs ngaruhi | 
dene janma anyar-katon | 
uruting pomahan tan adangu | 

Ki Nuripin prapti | 
langgaring Pakauman | 
ki pangulu tajugira || 

12. Jĕngrĕsmi lagya alinggih | 
anĕng surambining suro | 
kagyat duk tumingal praptanipun | 
Ki santri Nuripin | 

ingawe sigra gĕpah | 
asila mĕpĕs nĕng langgar || 

13. Jĕngrĕsmi ngandika aris | 
bilah dene adang onggok | 

lĕh gawe anyandhang mubra-mubru 
iku lĕhmu ngĕndi | 

Nuripin aturira | 

inggih ni randha Sĕmbada || 

14. Punika ingkang nyukani | 
kĕlangkung pĕradhah ing wong | 
witning ta pamanta winalungsung | 
busana sarwadi | 

rayi dalĕm Jĕngraga | 
ngaturan salin busana || 

15. Nanging rayinta tan apti | 
namung pamanta kemawon | 

kang salin busana miwah dhuwung | 
inggih saput pranti | 

Jĕngrĕsmi mĕsĕm nabda | 
sokur ana kang sih marma || 

16. Ya pira-pira Nuripin | 

ana kang awĕh pĕnganggo | 
paran marganira dene sinung | 
sapangadĕg sami | 

Nuripin aturira | 
mĕsĕm-mĕsĕm kacĕmutan || 

17. Jayĕngrĕsmi angling aris | 
lo dene angĕmu wados | 
matura bĕlaka marmanipun | 
paman lan Jayĕngraga | 

lah mara caritakna | 
andhĕrĕn priye nĕng kana || 

18. Nuripin umatur aglis | 
inggih blakanipun yĕktos | 
kalihe nĕng rika pan simunun | 
sugun anglangkungi | 

mring ni randha Sĕmbada | 
lungse sĕpuhe satĕngah || 

19. Sĕmunipun ragi brangti | 
mring rayi pamanta kenthol | 

ni randha wis tuwa prandĕnipun | 
kumĕncur sumunthi | 
kĕmrawan-kĕmĕprawan | 
kang lagya birai sandhang || 

20. Linggĕh rongĕh kontrang-kantring | 

wus rompang pipine kĕmpong | 
mĕndĕse kĕwĕsan adol ayu | 
kumayu wus nini | 
kedanan ingawirya | 
kalangkung angĕmas-ĕmas || 

498 Maskumambang 

1. Jayĕngrĕsmi mĕsĕm ngungun angling aris 
lah priye banjurna | 

matur prasaja Nuripin | 
pamanta Ki Kulawirya || 

2. Anglanggati marang kĕnyute pun nyai | 
sĕdalu tandhakan | 

kongsĕnjing tan kenging mijil | 
nutug dĕnnya pepeyoran || 

3. Rayi-dalĕm Jayĕngraga datan apti | 
sangĕt dĕnnya ewa | 

kewala namung nuruti | 
mring kang paman karsanira || 

4. Supayane gampila ingkang pinurih | 
kawula punika | 
dĕn-kandhakakĕn mring nyai | 

yĕn kawula sring gĕlĕman || 

5. Kenthol Kulawirya ingkang (ng)gĕgorohi 
mring randha supaya | 

gadhah karsa maring mami | 
nulya kula tinimbalan || 

6. Dĕn-apusi mring kenthol Kulawiryĕki | 
kĕn-mundhut wangkingan | 

nĕng jroning gĕbĕr winangi | 
ni randha anĕng jro tilam || 

7. Dipun-cĕpĕng cĕg tangan-kula tinarik | 
marang nyai randha | 

pinĕksa ingajak guling | 
kawula nangis gĕmboran || 

8. Dipun-grĕjĕg gujĕngan ingungkil-ungkil | 

ical-tyas-kawula | 

sruwal kula kongsi sĕbit | 
duk pirsa murat kawula || 

9. Sru gumuyu randha sarwi anggablogi | 
gya kinĕn umĕdal | 

sinung sruwal sangklat abrit | 
kang kula-angge punika || 

10. Sangĕt gila kawula mulat pun nyai | 
drĕmba mring wong lanang | 

tan towang ing siyang ratri | 
tadhah siyang tiga-tiga || 

11. Jayĕngrĕsmi mirĕng tan pati kĕdugi | 
alon angandika | 

mring pangulu Jamalodin | 
lĕrĕs pembatang-manira || 

12. Wontĕn ngrika-ngriki wus pĕkarĕmnĕki | 
gĕndhingan gĕndhengan | 

Jĕngraga Kulawiryĕki | 
gompalane golongannya || 

13. Paman Kulawirya adhi Jayĕngraga | 
ingugung mring rama | 

sapolahe dĕn-ubungi | 
sajĕg tan sinungan rĕngat || 

14. Mila sampun kirang maklum mring wong kalih | 
alim pakĕnira | 

umatur Ki Jamalodin | 
kang botĕn-botĕn sinabda || 

15. Langkung bagja amba paduka kĕndĕli | 
kawula prĕsasat | 

binarsihan ingaurip | 
jĕjĕging pangulu imam || 

16. Kang punika sang bagus mugi paring sih | 
sampurnaning imam | 

andadĕkkĕn pĕrlunĕki | 

kang makmum-makmum sadaya || 

17. Jayĕngrĕsmi pangandikanira aris | 
wruhanira paman | 
sampurnane tri prĕkawis | 

kang suci tigang prakara || 

18. Ingkang dhingin kudu suci badanĕki | 
kapindho lesannya | 

ping tri kudu suci ati | 
lire kang suci badannya || 

19. Sujud rukuk kang tetela ywa gumampil | 
iktidal kang nyata | 

sujud loro dĕn-kĕtawis | 

ywa susu dĕn-tumaninah 


20. Kaping kalih kang suci lisannirĕki | 
kang sĕca ikralnya | 

maca Patekah kang titis | 
mad kasar kandĕl tipisnya |] 

21. Kaping tiga sucine kang bangsa ati | 
lawan mukaranah | 

maknane aywa sarĕnti | 
kang jurudĕmung ing lapal || 

499 Jurudĕmung 

1. Mung puniku insya Allah | 
kang paham tumanĕm kalbu | 
dĕn-kawangwang siyang dalu | 
sucine kang tri prakara | 
yĕku pikuling pangulu | 

tan kĕna wĕng-wĕng salilab | 
marganing praptaning ngĕlmu || 

2. Mulyaning dunya akerat | 
purna jĕnĕnging pangulu | 
sah pananggunge ing parlu | 
maring kang makmum sadaya | 
wus kuwat apĕsing makmum | 
sĕbab sĕpangating imam | 
suci badan lesan landhung || 

3. Yĕn durung sah tri prakara | 
abot wong dadi pangulu | 
katĕmpuh ing batal makruh | 
sukĕr walĕr sangkĕrira | 

kang makmum mring imamipun | 

salat galate sadaya | 

wong akĕh marang pangulu || 

4. Ki Jamalodin duk myarsa | 
mring wirayating sang bagus | 
kalangkung padhang tyasipun | 
ki pangulu anggĕpira | 
sumungkĕm cipta (ng)guguru | 
sangĕt sukur suka-rĕna | 
angsal ngĕlmuning pangulu || 

5. Mĕngkana ing wayahira | 
surya tĕngahe mĕh bĕdhug | 
anolih mring rabinipun | 
kang wadon wruh sĕmunira | 
kĕn-mĕdalakĕn susuguh | 
apan wus sakenjing mila | 
dĕnnya lah-olah abikut || 

6. Di-adining pagunungan | 
ajĕjangan bĕcĕk wĕdhus | 
anuding nak putunipun | 
kinĕn mĕdalkĕn sugata | 
ni pangulu anĕng ngayun | 
wurine nakira prawan | 

Ni Sangidah wastanipun || 

7. Cangkring kĕpanjing sinjangnya | 
akĕkĕmbĕn solok madu | 

borĕh sari pupur rĕmbug | 
acundhuk sĕkar cĕpaka | 
gĕlunge methok abĕsus | 
amĕpĕg birainira | 
sapolah tingkahe kogung || 

8. (m)Bĕkta kĕndhi cĕcĕp slaka | 
praptĕng sĕrambining tajug | 
ni pangulu ngatak sunu | 

Ni Sangidah gya mangarsa | 
anata susunguhipun | 
sila anjongok siduwa | 
rada kĕndho kĕmbĕnipun || 

9. Gĕmuh payudaranira | 
gumantung nglela pokipun | 
wonga-wongane kadulu | 
angegla mĕntĕr adĕnta | 
pĕthot kapidih ing bau | 
(ng)gandhul kasanggĕng sĕmĕkan 
sasolahe mrih kadulu || 

10. Sĕmune sangĕt abrangta | 
mring tamu paraning wuyung | 
masang paguting pandulu | 
Jayĕngrĕsmi wruhing cipta | 
mring solahe kang kĕmayu | 
nanging Jayĕngrĕsmi tyasira | 
mung ketang ingkang rinuruh || 

11. Wusnya anata rinira | 
mundur mĕpĕt dĕnnya lungguh | 
ki pangulu aturipun | 

punika sampun sumangga | 
kula aturi tuturuh | 
sĕdhĕng wancine andhah | 
Jayĕngrĕsmi nginggihi wuwus || 

12. Pangulu ngatak mring suta | 
mara ta Sangidah gupuh | 
ladĕnana (n)gyannya wisuh | 
kobok saosna ing ngarsa | 
nulya ni rara mangayun | 
anyandhak nuruhi asta | 

ngampĕt napas kang kĕsusu || 

13. Gumrangsang mĕdal ing grana | 
gondhang salit ngĕlĕt idu | 
kĕring nyangga bokoripun | 
kanan anyĕpĕng lantingan | 
kasĕron panyĕkĕlipun | 
guluning kĕndhi thĕl gigal | 
Jĕngrĕsmi mĕsĕm andulu || 

14. Ni rara akacĕmutan | 
ĕsmu isin tiwasipun | 
ramĕbu gumuyu muwus | 
ngambila manĕh pratala | 
sijine kae dĕn-gupuh | 

nulya mundur marang wisma | 
solahe mĕsĕs abĕsus || 

15. Ki pangulu aturira | 
sumangga punika katur | 
kang cinaran lon amuwus | 
wawi man lan bibi samya | 
nadhah sasarĕngan kumpul | 
kewala sami krana lah | 
kang liningan ture nuwun || 

16. Paduka nadhah priyangga | 
kajat kawula tur suhud | 
asaos sĕkul sananjung | 

ki pangulu pan pinĕksa | 
ingajak nadhah akĕmbul | 
anulya nut karsanira | 
supaya nadhah pikantuk || 

17. Ki pangulu lan rabinya | 
ngiras ngaladosi tamu | 
ingkang (n)jangan cĕcĕk wĕdhus 
nĕng takir gadĕbog pisang | 
kluthuk mrih tan amis prĕngus | 
ni rara ngadhĕp nĕng ngarsa | 
kang sami nadhah pakantuk || 

18. Nutuk dĕnnira anadhah | 
luwaran samya wiwisuh | 
cinarik sadaya uwus | 
pinaringkĕn santrinira | 

Nuripin rampadanipun | 
kinĕn mangan tanpa rewang | 
amapan gagah asaguh || 

19. Jangan bĕcĕk kinokohan | 
nĕng takir gadĕbog munjung | 
cekoh serop nĕsĕp duduh | 
nyĕkodhong tangane rĕkah | 


Jilid 8 - Kaca : 272 


< Serat Centhini Jilid 08 


Halaman : 367 > 


kang kiwa nguculi sabuk | 
kĕrĕp pamuluk rosa | 
kringĕte nĕtĕs akumyus || 

20. Wal-wĕl cuwak mangan iwak | 
athĕkul tumungkul wĕdhung | 

(m) balĕndhug wadhug malĕmbung | 
atob hak-hĕk maksih mangan | 
pĕdhot sus-usus jĕmĕprut | 
barĕng lan ngĕntut gadidak | 

alok hĕm ĕh maksih muluk || 

21. Pangulu gumuyu mulat | 
ngling punapa kang jumĕthut | 
nauri tangsul sus-sus | 
pĕdhot lawan kĕbrojolan | 
mĕdal kĕdĕdĕl ing sĕkul | 

(n) dika lĕrĕni sakĕdhap | 

ngling (ng)gih mangke niki tanggung || 

22. Namung kantun nĕm pulukan | 
kang tumingal sru gumuyu | 

ni rara guyune namun | 
mancĕr liring mring tamunya | 
cadhang paguting pandulu | 
ciptaning tyas kinanthiya | 
sihira ing siyang dalu || 

500 Kinanthi 

1. Luwaran kang nadhah tuwuk | 
rampadan ingundur aglis | 

Nuripin amayag-mayag | 
kĕmlĕkarĕn tan bisa sik | 

Ki Jabalodin alatah | 

(n)dika cewok dhi Nuripin || 

2. Nauri (ng)glĕrĕg amuwus | 

(ng)gih kang ngulu magke kĕdhik | 
sih cĕgĕh ambĕgan-kula | 

tan sagĕd kumrengkang tangi | 
anulya ingayag-ayag | 
dĕn-agak-agak gyan dhiri || 

3. (n)Jongok mĕdal tanganipun | 
kĕmpusan ambĕnganĕki | 
anjongok mukok amutah | 
wingking kĕpesing (n)dĕlindhing | 
ting salĕmprot wingking ngarsa | 
bali kabĕh dĕnnya bukti || 

4. Kang myat sru kĕkĕl gumuyu | 

Jayĕngrĕsmi mĕsĕm angling | 
lah wis dĕn-aglis adusa | 
kana ing sumur kang brĕsih | 

gya kumrĕngkang mekah-mekah | 
mring nglĕbuh nutugkĕn ngising || 

5. Ki pangulu wlas gĕgĕtun | 
mojar mring rabinirĕki | 
jupuka jarit dĕn-inggal | 
karĕbĕn ginawe salin | 
rabine glis maring wisma | 
jarit sinungkĕn Nuripin || 

6. Bĕbĕde nulya winasuh | 

yata kang lĕnggah nĕng mĕsjid | 
ki pangulu aturira | 
mring sang bagus Jayĕngrĕsmi | 
kawula nuwun barĕkah | 
paduka bab ngĕlmi || 

7. Winastan riba puniku | 
kawula dĕrĕng andĕling | 

Jayĕngrĕsmi lon lingira | 
eling manira ing Pĕkih | 
kadi wong urup-urupan | 
bĕras tinuku ing pari || 

8. Sapĕpadhane puniku | 

lan kasap kang mutawatir | 
myang nĕbas pari adĕgan | 
atuku ngijo ing sabin | 
nganakakĕn arta petang | 
amrih undhake kang picis || 

9. Lir wong gadhe lan bĕratu | 
sami margining sĕtori | 
nĕbas bĕlanjaning Amat | 
kang durung ka-ana misil | 
rinampungan ing bicara | 
mĕstĕkkĕn kang durung yĕkti || 

10. Myang totohan ngadu-adu | 
jago gĕmak lan kĕmiri | 
sapadhaning bĕbotohan | 
puniku riba kang misil | 
malah-malah dadya karam | 
kasil tan sukci binukti || 

11. Pĕngulu gĕtun angungun | 
myarsa linge Jayĕngrĕsmi | 
rumaos kĕh lĕpatira | 
umatur kadi punĕndi | 
kang prayoga linampahan | 
kang botĕn riba binukti || 

12. Jayĕngrĕsmi lon amuwus | 
kasab misile kang sukci | 

mung tuku kang nuju mangsa 
punapa limrahing rĕgi | 
tinandho inganti mangsa | 
benjing samangsaning wiji || 

13. Bab rĕgi wus anĕng ngriku | 
amawa rĕgi pribadi | 
dadya tan akarya rĕga | 
asarĕh suci ing ngĕlmi | 
niku kewala rinosan | 
kasab utama kang watir || 

14. Ki pangulu suka sukur | 
winulang tekad prayogi | 
umatur malih bab karam | 
mugi sang bagus sung jarwi | 
Jayĕngrĕsmi wuwusira | 
kĕjawi kang wus kĕtawis || 

15. Ingkang tan pati kadulu | 
kayata kĕbo sawiji | 
karane ulam kang kalal | 
ulame kĕbo sawiji | 

apan nĕnĕm ingkang karam | 
utak balung lawan gĕtih || 

16. Ringsilan tĕlpong lan wulu | 
kang kalal pan amung daging 
liyaning daging pan karam | 
thithik kĕdah ngati-ati | 
balung-nom babagan karam | 
lan iso-nom mutawatir || 

17. Sabab tĕlpong asalipun | 
kang wiwit tan purun bukti | 
lan malih kĕrupuk rambak | 
kadhang tĕksih wulunĕki | 
puniku kang mawi karam | 
lir wong puwasa saari || 

18. Kĕh batal tan ngrasa iku | 
saking sathithiking bukti | 
cukil untu (ng)gugut tuma | 
myang lingsa batal sayĕkti | 
tan beda kadya mĕngkana | 
karam kang amutawatir || 

19. Puniku wajib pangulu | 
ngawruhi sarak kang rĕsik | 
wajibing Rasul tĕtiga | 
kang sidik amanat tablig | 
sidik bĕnĕr ing pangucap | 
amanat kang pracayĕki || 

20. Tablĕg kang ngandĕl sawĕgung | 
mokale tigang prĕkawis | 

kang gidib kiyamat kitman | 
gidib goroh tĕgĕsnĕki | 
cĕgah pakoning sarengat | 
puniku wajib nĕtĕpi || 

21. Kiyanat pala-cidrĕku | 
kitman angumpĕt lirnĕki | 
niku paman kinawruhan | 
pangulu kinarya wakil | 

Rasul imaming agama | 
kang giris ajrih ing jangji || 

501 Girisa 

1. Ki pangulu langkung suka | 
winulang mring tamunira | 
asru ngrĕrĕpa nor-raga | 

Jayĕngrĕsmi angandika | 
parluning wulu lan salat | 
puniku dipun-karĕksa | 

tan kĕna yĕn dĕn-gĕgampang | 
kang dadya praboting imam || 

2. Pĕrluning wulu nĕm kĕhnya | 

ingkang dhihine aniyat | 
kapindho masuh rainya | 
ping tiga amasuh tangan | 
ping pat kuping kalihira | 
ping lima masuh sukunya | 
kang kaping nĕm tĕrtibira | 
sunate puniku lima || 

3. Kang dhihin masuh bun-bunan | 

lan ngisĕp toya sing grana | 
ping tri masuh githokira | 

ping pat kĕmu kurah waja | 
ping lima ngumbah uratnya | 
lire kang tartib punika | 
angluwihi watĕsira | 
ing sikut myang dhĕdhĕngkulnya || 

4. Batale wulu lilima | 

kang dhingin anggĕpok urat | 
lan kĕtiban najisira | 
ping tri mĕtokkĕn sukĕrnya | 
lan nggĕpok dede mukrimnya | 
ping lima wuru kang lĕpya | 
niku man pangulu Jabal | 
kang kaliling dalu siyang || 

5. Pĕrluning salat wolulas | 
kang dhihin puniku niyat | 
kaping kalih takbirira | 

ping tri amaca Patekah | 
kaping sĕkawan rukuknya | 
iktidal lan tumaninah | 
ping nĕm sujud antaranya | 
kang sujud ro tumaninah || 

6. Lungguh sarta tumaninah | 
lawan tahyat akirira | 
kalawan tumaninahnya | 
kaping sanga salam bakda | 
kalawan ing tartibira | 
jangkĕp pĕrluning asalat | 
sabatale kinawruhan | 
sawĕlas kang dhihin wuda || 

7. Lan mĕndĕm gumuyu dhĕhĕm | 
amumukul lan tumindak | 
wacana lawan karuna | 
jangkĕp bataling asalat | 

niku paman dĕn-kawangwang | 
lamun datan binĕningna | 
dadya pĕngulu karasan | 
sĕtata kĕlawan kewan || 

8. Tinikĕl durakanira | 

lan durakaning maksiyat | 
abot pĕngulu siksanya | 
kang ngati-ati tĕtanya | 
sarengat saraking imam | 
pama kadya wong nĕgara | 
parabote wong aseba | 
minangka wĕdhung kampuhnya || 

9. Yĕn tan rumat basahannya | 
tan tumĕkĕng panangkilan | 
nĕng pangayunaning nata | 
pĕngulu lĕga tyasira | 
kĕduwung kang wus kĕlakwan | 
kathah kang tan kalĕrĕsan | 
kaworan budi maksiyat | 
dhĕlĕg-dhĕlĕg lon turira || 

10. Kadipundi purnanira | 

labĕt anandhang maksiyat | 
nglampahi panggawe dosa | 

Jayĕngrĕsmi lon ngandika | 
punapa jare rinasa | 

ki pĕngulu aturira | 
kawula pajar bĕlaka | 
awalĕh-walĕh punapa || 

11. Mĕsĕm ririh aturira | 
duraka kula punika | 

kenging panggodhaning randha | 

nuju kĕtowongan blanja | 
tan wontĕn kawula tĕdha | 
kĕwĕdan nilih tan angsal | 
rayat-kula gadhah rĕmbag | 
anggadhĕkkĕn golok sinjang || 

12. Marang ni randha Sĕmbada | 
kĕdah kawula ingundang | 
sarĕng panggih lan bok randha | 
sojaripun mring kawula | 
sampun (n)dika susah-susah | 
(ng)gadhĕkakĕn golok sinjang | 
sok uga (n)dika gĕlĕma | 
anuroni mring kawula || 

13. Ngong wĕhi sabutuh (n)dika | 
picis satak kula sukak | 
bathi sanak ngajak tanak | 
wrating bĕtah kula tĕmpah | 
kĕlampahan tampi opah | 
ngong trimah ni randha bungah | 
mĕh wĕwah tan awĕh kesah | 
tinimpah anĕng djĕro-mah || 

14. Wus tutug raosing manah | 
kawula pamit agĕpah | 
dalah punika tĕtĕmah | 
batos-kula anggarĕsah | 
yĕn ta kula ladĕnana | 
kĕkarĕpane ni randha | 
pĕngajake sabĕn dina | 
dos-pundi ingkang punika || 

15. Jayĕngrĕsmi duk miyarsa | 
mring linge pangulu Jabal | 
mojar mĕsĕm ĕsmu ewa | 

(ng)gih kenging yĕn tĕmĕn sĕdya 
ambirat tingkah maksiyat | 
sarate tobat Hyang Sukma | 
kang tan sĕdya mangsulana | 
pratingkah kang wus kalakwan || 

16. Yĕn tobat kongsi angambah | 
pindho ping tĕlu kaping pat | 
tobate muwuhi dosa | 

kudu sapisan kewala | 
kanggo salawase gĕsang | 
yĕn (n)dika bisa ambirat | 
pratingkahe kasalahan | 
dilalah angsal hidayat || 

17. Yĕn tan sagĕd ing atobat | 
mĕlarat donya ngakerat | 
ki pĕngulu kalĕsĕdan | 
sakĕlangkung ajrihira | 

mituhu wuwulangira | 
Jayĕngrĕsmi kang kadriya 
alon ature ngrĕrĕpa | 
mugyamba antuka bĕrkah 

18. Ki Nuripin sawusira | 
amasuh gya marang langgar | 
marĕk mring bĕndaharanira | 

Jayĕngrĕsmi lon ngandika | 
lah uwis Nuripin sira | 
mangetana mring karandhan | 
lamun sira tinakonan | 
manira maklum mring paman || 

19. Nadyan kongsiya sapasar | 
kewala manira antya | 
supaya tutuk karsanya | 
sabarang aywa kĕpalang | 

Nuripin matur sandika | 
pangulu mĕsĕm anabda | 

(ng)gih dhi Nuripin prayoga | 
ngladosi bĕndara-(n)dika || 

20. Kula mindhak suka-rĕna | 
angsal gĕgeyongan tama | 
winulang ngĕlmi kang mulya | 
pintĕn-pintĕn rinahaban | 
prĕsasat pun nyai randha | 
lan ngawirya kalihira | 
angsung bĕgja mring kawula | 
manggih gambuhing wĕwulang || 

502 Gambuh 

1. Nuripin sigra mundur | 

sinjang ingulihkĕn mring pangulu | 
ki pĕngulu ngling tan susah dhi Nuripin | 

(n)dika pĕndhĕt wasisan wus | 
sampun mawi walangatos || 

2. Ki Nuripin amuwus | 

o lah botĕn punapa dĕn-suwun | 
ngangge bĕbĕd rangkĕp rubĕd tan pakolih | 
satunggil mawon (ng)gih ĕmpun | 
kakang mĕkatĕn kemawon || 

3. Ki pĕngulu amuwus | 

adhi botĕn lajĕng (n)dika-pundhut | 
kula sidhĕkahakĕn dhatĕng pun adhi | 
andika gawe kĕkĕmul | 
pantĕs mawi rimong-rimong || 

4. Ki Nuripin gumuyu | 

hĕng mĕkotĕn wakane puniku | 
inggih sangĕt tarima-kula sinung sih | 

iba ganjarane besuk | 
ing akerat ambĕtoyong 


18 (Nutip wangsul dhatĕng karandhan) 

Nutip wangsul dhatĕng karandhan, kadangu ngaturakĕn bilih Jayĕngrĕsmi 
maklum dhatĕng ingkang paman. Sasampunipun sami nĕdha, cĕpak-cĕpak 
badhe salat Luhur. Ki Kutawirya adus jinabat ing blumbang, dumadakan 
dipun-susul nyi randha kalihan Kacĕr, ginujĕg pinĕksa untir ing salĕbĕting 
toya, nanging botĕn sagĕd damĕl marĕmipun nyi randha. Kulawirya 
sasampunipun wudu enggal dhatĕng langgar badhe salat kalihan ingkang 
putra tuwin Nuripin. Sasampunipun salat lajĕng lĕnggahan, wasana kasusul 
dening Kacĕr kasuwun wangsul dhatĕng wisma. Botĕn sanĕs namung supados 
ngladosi salulut kalihan nyi randha ngantos sarampungipun. Ki Kulawirya 
badhe dipun-caosi punapa ingkang dipun-pundhut, nanging kasumĕnĕkakĕn. 
Ki Kulawirya wangsul dhatĕng langgar pĕrlu salat Ngasar, tĕka katingal tĕlĕs 
kĕbĕs awit saking kasĕsanipun, dados gĕgujĕnganipun Jayĕngraga lan 
Nuripin. 

Kaca 278 - 284 

502 Gambuh 

5. Ki pĕngulu ngacĕmut | 

(ng)gih dhi Nuripin puniki sabuk | 
gringsing wayang ngong milala ing nĕgari | 
wus masĕm nging rada alus | 

(n)dawĕg ing riku nĕh anggo || 

6. Ki Nuripin agupuh | 
anampani sabuk sarwi muwus | 
dhuh lah-dalah nyata utami si kyai | 
o pira-pira ing besuk | 
ganjarane wuwah-wuwoh || 

7. (ng)Gih sami-saminipun | 
donga-dinongakkĕn akiripun | 

Ki Nuripin pamit kinalilan aglis | 
langkung ing latar nĕrutus | 
samĕrgi cincing angrimong || 

8. Tan dangu lampahipun | 

mangetan mring kĕrandhan prapta wus | 
ing pandhapa nuju ngawirya kalih | 
satĕngah nadhah andulu | 

Nuripin nganthukan gupoh || 

9. Wus prapta anĕng ngayun | 
antara kang bukti samya nutug | 

Jayĕngraga Kulawirya sarĕng wijik | 
ambĕng cinarikan dinum | 

Nuripin myang wong pĕngisor || 

10. Ki Kulawirya muwus | 
dene suwe anggotĕk sirĕku | 
baya ana dukane Ki Jayĕngrĕsmi | 
pĕsthi sira adul-adul | 

ngomong ing sapolahingong || 

1 1 . Kathik wuwuh j aritmu | 

sapa kang awĕh dene amĕnthung | 

Ki Nuripin matur mĕsĕm-mĕsĕm ajrih | 
inggih kawula dinangu | 
kula pĕsaja kemawon || 

12. Tan dados dukanipun | 
malah-malah sangĕt maklumipun | 
kados sampun kauningan klĕthĕknĕki | 

Ki Wirya mĕsĕm atutup | 

lathi loro dhĕngkul megos || 

13. Sasmitĕng putranipun | 
angĕsĕmi ing pasĕmonipun | 

matur malih dene kang sinjang puniki | 

(ng)gĕnnya nyukani pĕngulu | 
pĕsalin (ng)gĕn-kula ngĕbrok || 

14. Lajĕng sinungkĕn ulun | 

kados saking bungahe lir kaul | 

sabab dipun-wulang mring putranta ngĕlmi | 
kĕlangkung asugun-sugun | 
lan wontĕn anake wadon || 

15. Pĕrawan ragi ayu | 

mĕsĕs sĕdhĕng mĕpĕk brainipun | 
sĕsolahe ginawe-gawe mranani | 
kalebate sangĕt wuyung | 
marang putranta sang anom || 

16. Nanging datan sininggun | 

kalĕncĕre angĕcĕr kĕmayu | 
ayak-yakan lir dhĕdhara amĕmĕti | 
tan kepadhan dhĕmĕnipun | 

sang bagus tan rĕna anon || 

17. Jayĕngraga gumuyu | 
apa nyata tuturira iku | 

bok manira bae tawakna Nuripin | 
kirane apa ta payu | 

Nuripin umatur kados || 

18. Arame tandhingipun | 

apan kĕdhik ragi kawon sĕpuh | 

nging kasanggi mĕmpĕng sadhengah nĕng nginggil | 

Jayĕngraga sru gumuyu | 
dicĕprat bisa ambanyol || 

19. Lah wis mangana gupuh | 
sigra Nuripin mapan asuguh | 
sakathahing jangan winor dadi siji | 
limang cowok dĕnnya imbuh | 

akokoh mĕncĕp sacuwo || 

20. Pamuluke a-ibut | 
serap-serop nĕsĕp-nĕsĕp duduh | 
cuwak mangan iwak mal-mol mĕratani | 

Ki Kulawirya amuwus | 

jĕk ngrungu ana wong ngĕbrok || 

21. Umatur sami nyamuk | 

ĕnggih kula kang ngĕbrok gĕk wau | 
ngiki bokĕng pĕngĕg mawong sampun mayi 
Kulawirya ngling gumuyu | 
cangkĕm bak amblabak ngomong || 

503 Balabak 

1. Ki Nuripin saya sĕngkut amangan | 
puluke | 

Kulawirya anggĕguyu mring Nuripin | 
tandhange || 

2. Bok sing tamban bae pamulukirĕki | 
dilĕngĕng | 

susu-susu kaya wong dĕn-buru bajag | 
polahe || 

3. Iya-iya yĕn kongsi ngĕbrok sirĕku | 
mĕngkone | 

nora wurung ngong wudani babar pisan | 
gĕmbunge || 

4. Ki Nuripin malĕruk kĕdhĕp narithil | 
ulate | 

ah uwis thim yĕn kĕbrojolan tĕmĕnan | 
tĕmahe || 

5. Dadi gawe mundhak muwuhi prĕkara | 
tĕmahe | 

mĕngko bae tak mangan manĕh kang warĕg 
enake || 

6. Tan dĕn-ĕntĕkakĕn pan kantun sakĕdhik | 
sisane | 

Kulawirya ngling dingarĕn nora ĕntĕk | 
sĕgane || 

7. Matur mĕncĕp ah botĕn sampun atuwuk | 
wĕtĕnge | 

yĕn tĕlasa tan wande angsal sĕngkala | 
adate || 

8. Kulawirya gumuyu sarwi nudingi | 
wuwuse | 

landhĕp tĕmĕn Nuripin wĕruh sinĕmon | 

si Pothĕt 


9. Kang liningan rĕngkod mengo sarwi wisuh | 
tangane | 

gya sininggahakĕn ajange sĕdaya | 
piringe || 

10. Wus luwaran kang samya mangan lorodan | 
kabĕhe | 

Jayĕngraga ngandika marang kang paman | 
wuwuse || 

11. Lah suwawi paman sami salat Lohor | 
sĕdhĕnge | 

ingkang paman nauri lah iya sĕdhĕng | 
wĕktune || 

12. Jayĕngraga mĕsĕm-mĕsĕm mring kang paman | 
wuwuse | 

wawi bĕdhĕk kasupĕn dĕrĕng jinabad | 
yĕktine || 

13. Ki Wirya ngling anjumbul o o lah iya | 
kĕlalĕn | 

ya ngong adus sadhela mĕngko ngong-nusul | 
mĕngkone || 

14. Sigra gepak mring bĕlumbang pambĕbĕngan | 
iline | 

sĕrĕwĕhan saking dhawuhan sinidhat | 
toyane || 

15. Ingkang samya pinara-para tirtanya | 
sĕmrĕwĕh | 

(n)jog ing blumbang pambĕtĕgane awiyar | 
ombĕre || 

16. Pan ing riku pa-adusane ni randha | 
sabĕne | 

kasukane sring asring bĕbĕk-bĕbĕkan | 
adate || 

17. Asisiwo lan wong lanang nĕng balumbang | 
arame | 

sabĕn adus wor-winor lanang lan wadon | 
rusuhe || 

18. Tĕlung dhĕmpĕl patang dhĕmpĕl limang dhĕmpĕl | 
dhangkoke | 

apan dadi kabungahane ni randha | 
karĕpe || 

19. Kalawirya nulya dus anĕng bĕbĕngan | 
kungkume | 

nyai randha nĕng pawon gĕrah arsa dus | 
ge-age || 

20. Dasar wontĕn kang tutur yĕn kenthol adus | 
samangke | 

bungah-bungah nguwuh payo Cĕr mreneya 
dĕn-age || 

21. Kang liningan gupuh nututi ni randha | 
guyune | 

kĕlikikan dĕnyarsa adon asmara | 
anĕng we || 

504 Asmaradana 

1. Ki Kulawirya tan uning | 
mring ni randha praptanira | 
lan Biyang Kacĕr ge-age | 
cucul tapih sarĕng wuda | 

(m)balĕjĕd bubukungan | 
karone barĕngan ambyur | 
ring toya Ki Wirya kagyat || 

2. Sĕdhadha jĕrone warih | 
ngabyag rĕbatan anyandhak | 
siji cĕg guthul mĕk konthol | 
kenthol Kulawirya latah | 
cinĕnĕng ngering nganan | 
rada (ng)guyu-(ng)guyu rĕngu | 
ing batine kami-gilan || 

3. Namur guyu ngling jro ati | 
o Allah iki wong apa | 
kaya mangkono polahe | 
wong padha dubilah setan | 
jawane ngong kĕsasar | 
ing laku rada kĕpaung | 
kalurung kalbĕng loropan || 

4. Sĕkala ĕngĕt ing melik | 
gampile ingkang tinĕdha | 
tyas binĕtah-bĕtahake | 
ginujĕg jinak gonjakan | 
ni randha nyĕnĕng ngarsa | 
dinudut puthĕr ngalelur | 
sabab srĕp kakum jro toya || 

5. Ni randha andhĕdhĕkati | 
dĕn-pakak-pakakkĕn wokan | 
ingusĕlakĕn ngalĕlĕh | 

kur dumuk-dumuk kewala | 
kewuhan tan kĕlawan | 

Ni Kacĕr ngrangkul nĕng pungkur | 
susu nyunyunge gĕpokan || 


< Serat Centhini Jilid 08 - Halaman : 379 > 


6. Kanal-kanol anĕng wuri | 

Kulawirya tanganira | 

mring wuri cĕg nĕkĕm gĕmbok | 

(m)bĕdĕdĕng tangi guthulnya | 
ni randha bungah-bungah | 
i kenthol guthule mulur | 
wawi sablĕsan kewala || 

7. Dĕg-adĕgan nĕng jro warih | 
bokong boyoke Ki Wirya | 
rinakĕtan pĕmapane | 

ni randha ngrĕngih turira | 
sampun lĕrĕs wawi ta | 
nulya pinadal nĕd blusuk | 
kĕpĕrĕdan dening toya 1 1 

8. Lagya nĕm angkrĕgan mari | 

mungkrĕd nglalĕntroh lir lintah | 
ngling ah ĕmpun mangke malĕh | 
misih slulub sibublungan | 

ni randha langkung cuwa | 
andadak wus dĕnnya adus | 
ngasut nyamping sabuk dhĕsthar || 

9. Laju ngambil toyastuti | 
nulya gupuh maring langgar | 
kang putra ngangkat parlune | 
kang paman laju sĕmbahyang | 
makmum marang kang putra | 
wus paragat dĕnnya wĕktu | 
sĕsalaman tata lĕnggah || 

10. Jayĕngraga mĕsĕm angling | 

dene tan cancingan paman | 
kawalĕdan ngorod-orod | 
punapa sababe paman | 

Ki Kulawirya nabda | 
sĕpuluh wong wus kĕbacut | 
ya mangsa sasĕn-sasĕna || 

11. Yĕn rinasakkĕn wong iki | 
kĕh tĕmĕn durakanira | 
yĕn ta aja-a kapĕngkok | 
nora gĕtun sĕsandhingan | 
marang wong kĕsurupan | 
durung tumon wong kadyĕku | 
ngangah-angah kĕnĕng tulah || 

12. Jĕngraga gumuyu angling | 
ĕng biyang puniku napa | 
dangdanan sampun kĕlakon | 
inggih tinĕmah kewala | 
bok sampun samudana | 
kang paman kluhuran wuwus | 

mĕsĕm wĕkasan alatah 


13. Ya satĕmĕne kadyĕki | 
nanging rasane tyasingwang | 
tan kuwat rong dina manĕh | 
munga sawĕngi kewala | 
binĕtahkĕn pinĕksa | 

sesuk byar bae gya mundur | 
minggat ywa nganggo pamitan || 

14. Kiye bakal mĕngko bĕngi | 
jarene nganggo nayuban | 
nĕkak-nĕkakĕn dhayoh | 
manira tan pati rĕna | 

Jĕngraga ris wuwusnya | 
lah bok inggih kajĕngipun | 
kĕdah-kĕdahe piyambak || 

15. Ki Kulawirya nauri | 

yĕn ngandikan ring rakanta | 
winastan ambandhang berod | 

Jayĕngraga mĕsĕm paman | 

[-] | 

mindhak (m)bĕdhandho ing kalbu | 
tĕkading rĕh kĕtanggungan || 

16. Tiyang sampun dĕn-maklumi | 
marang putranta kakangmas | 
punapa ingkang rinaos | 

Ki Kulawirya wus lĕjar | 
myarsa rĕmbaging putra | 
lah ya yĕn mĕngkono sokur | 
yata kang anĕng pandhapa || 

17. Ni randha mĕmatah kardi | 
parentah ring kaumira | 

ĕh Duljaya dĕn-agupoh | 
sakĕhe wong lanang-lanang | 
mangsa bodhowa sira | 
wong kang sĕsambatan kudur | 
kon-tarub (m)bladhah pandhapa || 

18. Nyumhana pra pĕtinggi | 
umbul bundhĕl miwah dĕmang | 
manira nayuban gĕdhĕn | 
padha aturana tĕka | 

mĕrene pra pĕrapat | 
sagĕdhugane atimu | 
lah wis andadaka karya || 

19. Kang liningan sigra rakit | 

Duljaya pandheganira | 
wong sĕsambatan kumroyok | 
tĕtarub (m)bladhah pĕndhapa | 

ngirat pring ngambil blarak | 
karya cagak pelagipun | 
miwah wong ingkang dinuta || 

20. Tan dangu sĕkala dadi | 
bĕrkat rinayap wong kathah | 
agupruk lir wong mĕmanton | 
wong wadon kang olah-olah | 
pan samya sĕsambatan | 

ni randha kawasanipun | 
bisa andadak wong kathah || 

21. Bĕrkat-bĕrkate wong sugih | 
sabarang karĕpe dadya | 

tan gĕbutuh gawening wong | 
ni randha ngling mring Duljaya | 
mĕngko sira nuduha | 
undangĕn ronggĕng si Madu | 
kang sring dadya wirangrongan || 

505 Wirangrong 

1. Duljaya ature inggih | 
barang parentah linakon | 

tan ana kuciwa sarwa rampung | 
lir minangka patih | 
pinitaya ing karya | 
rinĕngkuh wus kadya rayat || 

2. Ni randha lingira aris | 

lah biyang Kacĕr dĕn-gupoh | 
maringa ing langgar konĕn kondur | 
kentholmu dĕn-aglis | 
ni Kacĕr sigra mentar | 
praptĕng langgar aturira || 

3. Dhuh kenthol Kulawiryĕki | 
paduka ngaturan gupoh | 

kang ngaturan mojar mring kang sunu 
lah payo dĕn-aglis | 
pinanggil marang wisma | 

Jayĕngraga mĕsĕm mojar || 

4. Kewala kula nĕng ngriki | 
prayogi paman kemawon | 
mangke bakda Ngasar kula nusul | 

Ki Wirya gya kering | 

prapta anĕng pandhapa | 
ni randha Sĕmbada turnya || 

5. Putra-(n)dika Jayĕngragi | 
punapa sagĕd anggambyong | 

Ki Wirya anabda e lah temtu | 
sagĕd napa malih | 

rĕmĕne ambĕksa I 

(ng)gih mangke kantĕnanira 


Jilid 8 - Kaca : 284 

6. Yĕn kemase lĕkas ngibing | 
moh ĕstri bokonge kĕproh | 

wong sarwa sĕmbada dhasar de-gus | 
bĕsus aprak-ati | 
nĕng krajan Wanamarta | 
sakĕrsane tan kĕpalang || 

7. Ni randha dĕn-kĕkandhani | 
cas-cĕs ilĕre narocos | 
wahing agĕbrĕsan ngĕlĕd idu | 
anyabe mrĕkinding | 

sisi angop klakĕpan | 

Ki Wirya gumuyu suka || 

8. Wicarĕng tyas baya iki | 
uwong nanging dudu uwong | 
ambakna doyanan nora nyĕbut | 
kĕranjingan iblis | 

wus gĕrang kĕna ngĕnjang | 
lanate ginawa modar || 

9. Tagihan lir wong madadi | 
ngilĕr brĕbĕs-mili angop | 

ni randha ris mojar kenthol bagus | 
suwawi aguling | 
kawula yĕn tumingal | 
mring kenthol tan betah towang || 

10. Mumpung kenthol sudi mampir | 
mangsa yĕn kĕrsa-a andon | 
wawi ta wawi ta kula bagus | 
mĕjĕn sangĕt dening | 
anuwun kakangĕnan | 

Ki Wirya mĕsĕm ngandika || 

11. Dene wau la gĕk uwis | 
biyang bok darapon aso | 

ni randha amĕksa ngajak turu | 

Ki Wirya anuruti | 

gya masuk marang wisma | 

tumamĕng kobong kalihnya || 

12. Tan kongsi tata alinggih | 
samya wuda srewat-srewot | 

ni randha cĕg nyandhak guthulipun | 
singok dĕn-ambungi | 
biyang Kacĕr ingundang | 
prapta lajĕng winudanan || 

13. Tumut nguwĕl nguli-uli | 
ginĕrayang alon-alon | 

griming mrih (b)bĕngkayang dĕn-ciciyum | 

nĕd (m)bĕdĕdĕng tangi | 
ni randha bungah-bungah | 
gya mĕlumah amĕkakah || 

14. Tiniyung kinĕn ngakahi | 
linantarakĕn ingothong | 

Ki Wirya tyasira ragi sĕngkut | 
myat kang wuda sami | 
manahira gambira | 
tinamakakĕn blĕs ing wokan || 

15. Angathak ngĕpok tan kari | 
mĕncĕp cĕp-cĕp adu cocor | 
nĕlas polah tingkah yĕn ngĕlegur 
amalembang maring | 

Biyang Kacĕr sinunggar | 
anutuk sadhengah-dhengah || 

16. Wus dangu dĕnnira untir | 
eca nyĕmplo dĕn-kĕrubut ro | 
luwaran dĕnnira sami undhung | 
Ki Kulawiryĕki | 
anggĕledhag ngalĕmprak | 
lĕsu tanpa bayu sayah || 


19 ( Nyi randha Sĕmbada parentah dhatĕng Duljaya badhe ngawontĕnakĕn 
tayuban) 

Nyi randha Sĕmbada ing siyangipun sampun parentah dhatĕng Duljaya 
supados siyaga badhe ngawontĕnakĕn tayuban ing dalunipun. Kadhawuhan 
ambladhah pandhapi, ngundang ronggĕng sarta ngaturi para lurah pĕtinggi 
dĕmang sakiwa-tĕngĕn ing Pulung. Sadaya sampun kalĕksanan amargi 
katindakakĕn dening tiyang kathah. 

Ing dalunipun Nyi Randha Sĕmbada ngadi busana enggal, sinjang kĕling 
golang-galing, kĕmbĕn solok madukara tigas, sĕngkang nata-brangta 
panunggul intĕn satunggal, gĕlung munthil rinĕngga sĕkar rĕroncĕn, cundhuk 
cĕpaka sakronipun, driji sadasa mawi sĕsupe sadaya mripat intĕn mirah 
musthika sĕtya ludira, kalung kacu kumbaya kusta, linggih ing gĕlaran alus 
ngadhĕp gĕmbol mas, ngĕntosi rawuhipun kenthol Jayĕngraga tuwin 
Kulawirya sarta tamu ingkang dipun aturi. 

Kaca 285 - 286 

505 Wirangrong 

17. Ing wanci Ngasar wus akir | 
ĕngĕt waktu tangi gupoh | 

ni randha abungah-bungah muwus | 
wawi kenthol malih | 

Ki Kulawirya (ng)grĕsah | 
niki sampun ngaya-aya || 

18. Lah wus namungna puniki | 
kula wis ĕmbĕk amopo | 

ngling mĕsĕm ni randha o lah nuwun | 
amĕsthi yĕn malih | 
malah mangke gĕjigan | 

wĕkas-wĕkasan tinilar 


19. Mangke kawula aturi | 
sakĕrsanta ing pĕsangon | 

Ki Wirya kewuhan wus pinupus | 
sakarĕp nuruti | 
alon ing wuwusira | 

(ng)gih mangke kantĕnanira || 

20. Saniki kularsa mijil | 
wus akir kuwatir yĕn pot | 

sigra mring balumbang dĕnnya adus | 
wus nulya mring masjid | 

Jayĕngraga wus bakda | 
dĕnnya mocung wĕktu Ngasar || 

506 Pocung 

1. Nulya wĕktu Ki Kulawirya kang kantun | 
salat wĕktu Ngasar | 

rema kĕbĕs dĕn-udhĕngi | 

Jayĕngraga gumuyu myat mring kang paman || 

2. Mĕntas adus kĕsusu dĕnnira wĕktu | 
toya sih dĕrawas | 

dĕrĕng atus angĕbĕsi | 

wus antara pĕragat dĕnnira salat || 

3. Tata lungguh Ki Wirya alon amuwus | 
winor guyunira | 

rada karirĕn sun iki | 

Ki Nuripin mĕsĕm-mĕsĕm aturira || 

4. Kula wau makmum salat sarĕng rukuk | 
gigir kĕtrocohan | 

botĕn jawah anĕlĕsi | 

Ki Wirya ngling ah Cĕmpud (n)dadak anggarap 

5. Sru gumuyu Jĕngraga sarwi amuwus | 
laha dene paman | 

bok dĕn-pasati rumiyin | 

dados botĕn kathah ingkang katĕlĕsan || 

6. Naur wuwus ya bĕnĕr nanging kĕsusu | 
nulya cucul dhĕsthar | 

pinĕrĕs kinirap aglis | 

jinungkatan ingĕpuh malĕm remanya || 

7. Mĕsĕm (ng)guyu Jĕngraga angling gumuyu | 
ĕh Ripin si paman | 

mundhak nom sawanganĕki | 

patut lamun dĕn-kedani ing warandha || 

8. Alon matur inggih saĕstu binagus | 

Jĕngandika paman | 

kaot lawan wingi-wingi | 

ngore rema kadya Bambang Aswatama || 

9. Kang ginunggung anjumbul gumuyu sĕndhu | 

(n)dadak ngompak-ompak | 

milu anggĕdhĕg si Baring | 

yun sinabĕt ing galar Nuripin mingkar || 

10. Sarwi muwus ah aku bae dĕn-bubuh | 
mandah pinoyoka | 

maring wong kĕpati-pati | 

wong ginunggung prandene amara-tangan || 

11. Yata wau ing wanci wus surya surup | 
wawi sĕdhĕng paman | 

wus manjing wĕktu Mahĕrib | 
samya wulu wuse gya Nuripin adan || 

12. Sawusipun sunat nulya ngangkat parlu | 
ingkang dadya imam | 

putranira Jayĕngragi | 

tan cinatur ing wĕktu kang sami salat |] 

13. Yata wau ni randha kang anĕng tarub | 
busana sarwa nyar | 

sinjang kĕling golang-galing | 
akĕkĕmbĕn solok madukara tigas || 

14. Awida rum jĕnar gĕbĕgan amubru | 
sĕngkan nata-brangta | 
apanunggul intĕn siji | 

gĕlung munthil rinĕmbyong sĕkar roncenan || 

15. Acucundhuk cĕmpaka lawan ronnipun | 
jariji sadasa | 

kĕbak dening ali-ali | 

intĕn mirah musthika sĕtya-ludira || 

16. Tikĕl balung sĕsĕr lang-alang sĕkarung | 
amyang tanganira | 

ni randha dĕnnya alinggih | 

nĕng klasa lus ngadhĕp gembol lĕr cĕpuk mas || 

17. Kalung kacu kumbaya kusta lus wungu | 
tinon sasrapatan | 

ni randha mĕndĕr andungik | 

ngling gumĕndhĕng gumĕmbrang agandhang-gandhang || 

18. Ĕh sira Duljaya lĕhira anuduh | 
marang ing Bakungan | 
ngundang si Madu apa wis | 

matur inggih sampun wau sinusulan || 

19. Rare pitu nundha-nundha kang lumaku | 
kang ngulĕm-ngulĕman | 

samya saguh sadayĕki | 

lĕrĕsipun pun Madu wanci wus tĕka || 

20. Tan adangu ronggĕng lan sapanjakipun | 
krompyang-krompyang prapta | 

Dul angling lah dene prapti | 
ngriki-ngriki bokayu Madu cĕlakan || 

21. Alon muwus ni randha iya dĕn-maju | 
gupuh kang liningan | 

lungguh nĕng ngarsane nyai | 

angling (n)dadak susah anggawa gamĕlan 

22. Mung sirĕku bae lawan niyagamu | 
kene wong wus ana | 

gamĕlan gĕdhe abĕcik | 
sakarĕpmu tutug anjurudĕmunga || 

